
imitrija dr. Demeter bijaše mi ujak. Sastaviti 
ovaj vjekopis bilo mi je s toga podjedno 
i teže i lakše nego li komu drugomu; 
teže, jer je mučno biti nepristranu, kad 
pišeš o blizu, ljubljenu rodjaku, koji ti je zibajuć te 
djetetom na koljenih i mazeć te premamio srce ; — 
lakše, jer su mi pri ruci vrela, inomu težko pristupna. 
Nastojao sam, da budem, ako ne vješt, a to ba¬ 
rem vjeran pripoviedalac, a trudio sam se, da ne 
samo što podpunije izcrpem sukromne izprave, listove 
i bilježke, nadjene medju obiteljskimi spisi, već da 
pobilježim iz knjiga, časopisa i novina sve, što spo¬ 
minje Demetra ili se barem tiče kazališta, s Deme- 
trovim životom nerazdruživo spojena/'" 


* Veliku zahvalnost dugujem g. Naumu Mali inu, po tankoj 
krvi potomku Demetrove obitelji, i sinu njegovu, momu drugu dr. Ivi. 
Mnogo gradiva za poviest obitelji Demetrove i kazališta potječe od 
njih. Viećniku sudbenoga stola g. Aleksandru pl. Samphir u u Zemunu 
obvezan sam, što mi je njegova lju'bezljivost pribavila prievode nekih 
Demetrovih novogrčkih pjesama. Hvala na tom od srca i njemu i 
nepoznatu prevoditelju. 

U drugoj polovini prošloga vieka uzdrmana bi¬ 
jaše carevina osmanska u temeljih svojih. Pobjedo¬ 
nosni let mladoga ruskoga orla razbudi© je napose 
nade pravoslavne, raznorodne raje po evropskoj 
Turskoj, da dospievaju dani turskoga gospodstva. 
Helensko i pohelenjeno pučanstvo, stojeće pod doj¬ 
mom starih uspomena bizantinske slave i moći, na¬ 
lazilo je i duševne i novčane podpore ne samo kod 
bogatih sunarodnika, koji su, razmješteni po trgo¬ 
vačkih gradovih kraj Sredozemnoga mora, stekli uz 
imetak i modernih ideja, već i u silnoj Rusiji. Siste¬ 
matično spremao je već Petar Veliki propast Tur¬ 
činu , djelo pak nastavi velika nasljednica njegovih 
smjerova. Na vratih novoga grada Chersona napisavši: 
„Ovuda je put u Carigrad 4 *, iznese Katarina II. na 
javu davne otajne sne, ter, kad joj god. 1768. sam 
Turčin naviesti rat, tvrda joj bješe odluka ne završiti 
ga, dok sveti krst ne bude i opet zasadjen na ku¬ 
poli Hagije Sofije. Veliko-helenska ideja imala je 
pobiediti — o tom niesu sumnjali ni silna vladarica, 
ni štićenici njezini. 

Feodor Orlov odplovi s mornaricom iz Baltika 
u grčka mora. Izkrcav pomoćne ruske čete g. 177°- 
u Lakoniji, diže on pod oružje bojna plemena go¬ 
rana, polu slavenskih a polu grčkih, ter zavojšti proti 
dušmaninu kršćanstva. Stvar se svrši nesretno. Sav 
zanos bijaše uzalud. Plaćeni martolosi arnautski, žedni 
krvi i pliena, provališe u pitomu Livadiju i Moreju, 
sasjekoše, braneći sultana, velik dio ruske pomoćne 
vojske pod Modonom i iztriebiše do osamdeset tisuća 
kršćanskoga puka, tako da Feodoru Orlovu jedva 
jedvice podje za rukom s tužnimi ostanci vojske 
umaći do obale, ter se ukrcati u luci Navarinskoj. 
Aleksej Orlov osvetio je, istina, tu nedaću ruskoga 
oružja presjajnom pobjedom u zatonu Česme. Slo¬ 
bode Grkom ne donese ipak ni taj poraz turske 
mornarice, pače još i gore nastadoše patnje. Hara¬ 

nje, ubijanje, mučenje svih, koji bijahu u sumnji, da 
podupiru narodni pokret, zaredalo je po svih zemljah, 
gdje stanuje Grka. Ponajgore prodje Tesalija i južni 
obližnji predjel Macedonije, dolina Bistrice vode, dre¬ 
vnoga Haliakmona. Poljana ogreznu u krvi. Tad 
zače bieg. Imućnije obitelji, unovčivši imanje svoje, 
uskočiše iz postojbine, da u kršćanskoj uredjenoj 
državi nadju zaklona od vječite pogibli života. 

U to doba, god. 1770., pobježe i stari Grigorije 
Demeter iz Ksiatiste, ter povede sa sobom dva svoja 
sina: Nauma, čovjeka odrasla, i Teodora, dječaka 
od desetak godina. Grigorije Demeter zače u Ugar¬ 
skoj trgovati s priličnim imetkom, što ga bijaše od 
kuće ponio , ter dok mu je sin njegov Naum malo 
zatim na svoju ruku nastanio se u Zagrebu, otvoriv 
ovdje trgovački posao, proboravio je Teodor u Gradcu 
mlade dane u trgovačkoj nauci Otac Grigorije po¬ 
zove ga po svršenih gođinah nauke u trgovački po¬ 
sao u Kaniži. Ondje se bješe medjutim nastanio 
drugi uskok grčki, neki Aksentije, porietlom iz Ko- 
zana, nedaleko od Ksiatiste, koji sa ženom svojom 
i djevojčicom od dvanaest godina, jedinicom kćer¬ 
kom Afratijom, putujuć noću a skrivajuć se danju 
po šumah, sretno bješe umakao progonu turskih 
oblasti. Teodor Demeter upozna se s tom obitelji, 
ter se okolo god. 1790. oženi liepom, šestnaestgo- 
dišnjom zemljakinjom Afratijom. Iz toga braka po¬ 
tekao je Dimitrija Demeter.* Otac mu prve godine 
braka nastojaše o trgovini staroga Grigorija u Trstu, 
poslije smrti potonjega pak preseli se na kratko 
vrieme u Legrad, a već 1792. godine nalazimo ga 
u Zagrebu, gdje je stupio u trgovačku udrugu s bra¬ 
tom si Naumom Demetrom. Podigav se do imućtva, 


* Zanimljivo je, da je paroli zagrebački Petronije Stefanović u 
krstnih knjigali, bilježeć porod djece Demetrove, svagdje poslavenio 
(izuzevši bilježku pokojne matere moje) prezime Demeter, upisav ga 
izključivo u slavenskom obliku Dimitrijević. U njemačkom izvadku 
iz tih knjiga krstnih, izdanu Dimitriji Demetru god. 1839., prometnut 
je i opet taj »Dimitrijević« u »Demeter«. 

nabaviv više kuća u Zagrebu, primljen bi on već li¬ 
stom od 9. veljače g. 1804. za gradjanina zagrebačkog. 

Godine 1800. 28. srpnja (po starom kalendaru) 
rodi mu se ovdje Naum, g. 1806. 17. ožujka Jelisaveta 
(udata kasnije za toli zaslužnoga po grad Zagreb gra¬ 
djanina Nikolu Nikolića), g. 1808. 19. siečnja Marija 
(udata kasnije za veletržca Dumtsu u Pešti), g. 1811. 
9. srpnja — po novom kalendaru dakle 21. srpnja — 
naš Dimitrija, g. 1815. 12. studenoga Aleksandra, ne¬ 
zaboravna pokojna sad mati moja, ag. 1817. 26. travnja 
napokon Roza, koja neudata završi svoj viek neko¬ 
liko dana prije smrti otca mojega, vjerna i požrtvovna 
drugarica i pomoćnica za posljednje njegove bo¬ 
lesti. Od sve te potomčadi Teodora Demetra živi još 
sad jedina starica udova Marija Dumtsa. 

Po običaju trgovačkih kuća bila je namjera 
Teodoru Demetru, da se najstariji sin posveti trgo¬ 
vini, ne bi li s vremenom preuzeo sav posao od otca. 
Mladjemu sinu, našemu Dimitriji, djetetu punu živah- 
nosti, duha vedra i bistra, namienio je otac znan¬ 
stvenu obuku. Atmosfera, u kojoj je Dimitrija odra¬ 
stao, . bijaše razvoju pjesničkoga duha njegova po¬ 
voljnija, nego bi se dalo na prvi pogled naslutiti. 
Uzprkos praktičnomu smjeru života, osnovanu na tr¬ 
govačkoj obuci i na uzgoju, u kojemu se privredi 
najveća važnost podavala, nije otcu našega Dimitrije 
manjkalo osjećanja plemenitih, dojmova uzvišenije 
naravi. Već žarka ljubav nesretne postojbine, tvrda 
vjera, naivna nada u veliku budućnost helenskoga 
plemena ublaživala je donekle barem običnu mono¬ 
toniju života, izključivo trgovačkim poslom zaba¬ 
vljena. 

Sudbina grčkih sunarodnika zanimala je u ve¬ 
like sve te po svem svietu razštrkane članove he¬ 
lenske diaspore. Nije tu manjkalo požrtvovnosti ma¬ 
kar novčane, ako se i htjelo poglavito slavenskih 
i arbanaskih mišica, da se riekami krvi Heladi slo¬ 
boda izvojšti. Od grčkih trgovaca potekla je glaso¬ 
vita „hetaerija“, bratska udruga, koja je spremala, 
ter divnom uztrajnošću napokon i pripravila samo¬ 

stalnost jednomu dielu zemalja, koje svojata helen¬ 
ski elemenat. Koliko puta mi je pripoviedao pokojni 
Dimitrija, kako bi on, još djetetom i mladićem, željno 
izgledao dolazak novina, kad već buknuo bijaše pre¬ 
vrat u Grčkoj, kako bi po vedru ili namrštenu čelu 
otčevu odmah umio pogoditi, je li pobjeda ili poraz. 
Neprestance dolazili listovi, donašali kadkad tužnih, 
kadkad radostnih viesti, a pokadšto znao bi doći u 
kuću nepoznat koji stranac, ter bi otcu potajice pri- 
obćio novosti o osnovah izvršujućega odbora „hetae- 
rije filomuson“. Porez se od svih Grka pobirao. 
Tu je valjalo često puta zagrabiti u pune mošnje 
prikupljena blaga, ter dokazati požrtvovnom darež- 
ljivošću, da čovjek nije izdajica helenske ideje. 

Svi noviji proizvodi pomladjene novogrčke knji¬ 
ževnosti bili su u toj kući na ruku djeci. Učitelj 
grčkoga jezika rukovodio je obuku u prvih pred- 
metih; za posljednjih dana djetinjstva Dimitrijina 
obavljao je to poznati svim Zagrebčanom „mali Pe- 
lopida“. Kampeovo odkriće Amerike, Robinzon, pače 
Homerova Iliada za obuku djece preradjena, sve to 
u liepih novogrčkih izdanjih s bakrorezi i zemljovidi, 
bijahu djeci zabava, pobuda k razmišljanju i mlade¬ 
načkomu maštanju. A uza to u tiesnu obiteljskom krugu 
vjekovita hvala starogrčke slave ! Helada je mati sve 
uljudbe, popela se, dok još svi divljaci bijahu, do vrška 
znanja i umjetnosti. Svemu, što je liepa u umjetnosti, 
klica je samo ondje. Nije li sve ostalo barbarin? Bu¬ 
garin, Vlah— „varvaros“ — „hondrokefalos“ — tvrdo- 
glavac! A Turčin istom ! — Ostario bijaše već Dimitrija, 
al iz mladih dana ostala mu bijaše još doslovce u pa¬ 
meti zanosna pjesma: „Fili mousin patrioten“ glaso¬ 
vita marseljeza grčka, koju izpjeva Rhigas.* Njetila 
je tu ljubav sve djece k helenstvu starica, baba po 
materi, koja svoje postojbine nikad posve zaboraviti 


* Nesretni pjesnik pogibe groznom smrću. Austrijske ga oblasti 
predaše paši biogradskomu, koji ga dade svezati med dvie daske, ter 
zatim živa prepiliti. 

ne mogaše. Već na pola pođjetinjila, a po glavi joj 
se uviek vrzle misli, kako se sunce od 01ympa od- 
sievalo, kako voda romonila u dvorištu, mramorom 
obloženu, kako se šimširovo granje zelenilo, a žutjelo 
polje šafranom zasijano. A sav taj raj, sve to bla¬ 
ženstvo, to bogatstvo, nemio ugrabi Turčin, Tatarin 
kleti! Pak Arnauti, divlja čeljad, koja joj je brata, 
ubogoga, rodjenoga brata, u kotlu vrela ulja svarila! 
Koja mržnja, koja žudnja za osvetom! S takovimi 
pričami, — tko će znati, da li se u njih odrazuju istiniti 
dogadjaji ili pak samo prividjenja staračke mašte — 
kratila je starica djeci duge večeri. 

U te tvrde obkope helenizma prodirao je ipak 
u Demetrovoj obitelji sve to više duh hrvatski. 
Posao trgovački sa sobom donosi znanje jezika 
domaćega. Gradjanstvo zagrebačko , prijateljstvo 
uglednih Hrvata, gostoljubije hrvatsko, provališe 
s vremenom tvrdu na oko ogradu, ter se tudja do 
tada srca navratiše i k novoj domovini. Napose 
naš Dimitrija, ušav u gimnazij zagrebački, pohr¬ 
vati se već djetetom i više i dublje nego li je 
možda sam mislio. Pun krepčine tjelesne, dobro¬ 
ćudan dječak, bio je on obljubljen drug i vođja u 
dječačkih pustolovinah. Pripoviedale su mi često mati 
i teta, kako je Dimitrija, koga su sestre od mladih 
nogu upravo obožavale, odlučno i bezobzirno sudje¬ 
lovao u najvažnijoj sgodi djačkoga života onoga 
doba, kad je ono god. 1826. na silu oslobodjen ne¬ 
sretni djak, plemić Krajačić, iz uze, u kojoj mu je 
groznu smrt spremala okrutnost lakoma ujaka-štit- 
nika. S prozora roditeljske kuće, na Jelačićevu trgu 
(sad kuća pod brojem 2.), gledale su tad djevojčice 
s užasom i ponosom, kako je četa zanosnih mla¬ 
dića, razvalivši zlotvorovu kuću u sadašnjoj Gajevoj 
ulici, kličući i pjevajući preko „Harmice^ prolazila, u 
prvih redovih petnaestgodišnji tad Dimitrija, noseći 
na ramenih nevoljna uznika, tamna lica, upalih očiju, 
na pol naga, jedva si sviestna života i slobode, kojoj 
ga je junačko pregnuće mladeži nakon dugotrajnih 

muka opet povratilo.* Premda dakle Dimitrija bi¬ 
jaše sklon u družtvu nestašnih kadkad drugova po- 
činjati mladenačkih izgreda, nije on zanemarivao 
nauka. Svjedočba o prvih četirih razredih glasi po¬ 
voljno, u trećem bijaše on pače iz svih predmeta 
odlikaš. Ali mnogo je još bolji dokaz razvoju nje¬ 
gova uma u tom, što je on već u šestnaestoj go¬ 
dini svojoj napisao — u novo grčkom jeziku, da¬ 
kako, — dramatičnu pjesmu „Virginiju“, kojoj je hi- 
storički predmet djevica, žrtva pohote konsula Appija 
Claudija. 

U obiteljskom krugu pročita on svoj prvienac 
pjesnički,** ter do suza ganu i razblažene roditelje i 
braću i sestre. Tim tvrdja bi odluka djeda moga, 
da toli darovita sina što bolje naobrazi. 

G. 1827. pod jesen podje dakle Dimitrija, kako 
se vidi, dobro pripravan za više nauke, u Gradac, 
da se uči filosofiji. Slušao je ondje profesore Li- 
kavca, filosofa, čovjeka vrlo učena, poznata pisca, 
Muhara, i Hiesslera, izkusna fizika, ter je na veliko za¬ 
dovoljstvo rodbine s dobrim uspjehom prosliedio nauke 
svoje.*** Težak ga udarac snadje. Obožavani otac, čo¬ 
vjek do tad još krepak, bješe na naglo težko obolio, 
ter umrie 18. travnja 1828. g. U smrtnoj borbi bi- 


* Sgodu tu obradio je Adolfo Veber u obliku novele. Otis¬ 
nuta je u »Viencu« godine 1872. pod naslovom »DjaČki dobrotvor«. 

** Virginija je prvi pjesnički proizvod Dimitrijin, koji nam je sa¬ 
čuvan. U životopisu Demetrovu od Oj. Deželića (»Glasonoša 1862 g.«) 
pripovieda se (po biografičkom Wurzbachovom rječniku), da je oslo- 
bodjenje KrajaČića probudilo pjesnički genij Dimitrijin. Odmah za¬ 
tim da je latinski dramatizovao dogadjaj. Ja o tom niesam u krugu obi¬ 
telji čuo pripoviedati. Virginija je u ostalom sigurno u Zagrebu a ne 
u Gradcu izpjevana. Sestra Demetrova, Marija, stalno se sjeća, da on 
još tad nije bio slušatelj filosofije. — G. Deželić spominje još jednu 
novogrčku dramu »Dion». U ostavštini Demetrovoj ne mogoh joj naći 
traga. 

*** SvjedoČbe mu glase iz svih predmeta: polazak veoma mar¬ 
ljiv, napredak prvi red. U Gradcu sastao se Demeter i sigurno 
upoznao s Gajem. Utjecaj Gaja na duševni razvoj Demetrov težko da 
je bio toli znamenit, kako to gosp. Deželić sluti u pomenutom živo¬ 
topisu Svakako se vidi, da mu je osjećaj grčke narodnosti još dugo 
vremena vrlo živ. Još daleko poslije 1830. g. pjeva Demeter novogrčki. 

jaše gorljivu Grku — staromu Demetru — sveudilj 
na pameti daleka postojbina. Već mjeseca studenoga 
1827. bijaše u Zagreb stigla viest, da je intervencija 
velevlasti spasla Heladu od konačne propasti, da 
je 20. listopada g. 1827. uništena turska mornarica pod 
Navarinom. Zatim se proču glas, da je Kapodistrias 
preuzeo vlast u Grčkoj, izkrcav se u Nauplii, a umi¬ 
rućemu već bolestniku donese napokon Pelopida viest, 
da je prva državna uredba gotova, Kapodistrias da 
je ustrojio ,,Panhellenion“ (državno vieće), Francezi 
pak da kane u Moreju poslati vojsku, da iztjera 
Egipćane. Posljednji tračak zadovoljstva sinu na licu 
bolestnikovu, prve rieči Rhigasove davorije dodjoše 
mu na ustne — i on izdahnu u krilu svoje obitelji. 
Miljenka svoga, Dimitriju, ne mogaše ipak više ogrliti. 
Viest o bolesti otčevoj stiže mu tako kasno, da mu 
ne bijaše moguće zateći ga živa. U boli težkoj dade 
se duša Dimitrijina i opet pod okrilje vile pjesnikinje. 
On izpjeva novogrčku pjesan „Na grobu moga 
otca“ punu plemenita izraza i iskrene očajne žalosti* 
Naum Demeter, stariji brat, preuze sav posao 
trgovački, Dimitrija se vrati k svojim naukam. a 
raztužena udovica ostade s nejakom djecom (Marija 
i Jelisaveta bijahu se već udale) Aleksandrom i Rozom 
na domu, vodeći samo unutarnje gospodarstvo. Po 


* Nekoliko kitica iz te elegije priobćujemo ovdje u prievodu u prozi: 

Ovaj dakle studeni kamen pokriva 
Sveti pepeo moga otca, 

I otima mi očima 
Njegova ljubljena lika vid. 

Gdje si, otče, poslije tolikih muka 
Života došao da se odmoriš? 

Grob si našao u tudjoj zemlji 
Daleko od tvoje ljubljene otačbine. 

Ah, one otačbine, koju si toliko ljubio, 

Ter si i moju krv za nju razpalio, 

O kojoj si mi uviek govorio 
S mladenačkim žarom. 

Nad tvojim grobom ne pjeva 
Nijedna Grkinja pjesmu o slobodi 

oporuci imala su braća sav imetak razdieliti na pola, 
u koliko preostane nakon primjerene odpremnine 
pojedinih sestara. Dimitriji nije nikada manjkalo 
sredstava, smrću otčevom bjehu mu po gotovo raz- 
vezana u tom pogledu krila, tim više, što je brat 
Naum, dobroćudan i čestit, nu za trgovca premalo 
oprezan ter preblag čovjek, stao zanemarivati stroga 
trgovačka načela štednje. 

Svršiv u Gradcu filosofiju odputi se Dimitrija 
godine 1829. u Beč, da sluša medicinu. Što ga je 
ponukalo, da odabere struku liečničku, tomu se 
težko dosjetiti. Nije mu sigurno manjkalo dara ma 
baš ni za koje nauke, nu svakako se nam sada, 
kad svraćamo pogled na tiek života njegova, mora 
učiniti, da bi ga njegovo izraženo osjećanje ljepote 
bilo moralo odvratiti od te stroge discipline, kojoj 
se ipak sam dragovoljno posvetiti naumio. Nauci 
mu ipak napredovahu pravilnim, povoljnim redom, 
premda mu je Beč sigurno više omilio sa svojimi 
hramovi umjetnosti, nego li s muzeji, sbirkami ana- 
tomičkih preparata i klinikami. A zamamnijega hrama 
Thalije doista težko si je moći predstaviti nego li 
bijaše tadanje bečko dvorsko kazalište. Anschiitz, 
Lowe, Julija Rettich-Gley, Sofija Schroder (g. 1829.) i 
napokon Sofija Miiller, velika tragička predstavlja- 
čica (preminuvša u svem naponu snage, za vrieme 


A iz vedrih oblaka Grčke 

Vaj, nijedna ga kap ne razhladjuje. 

O smrti! kamena si srca! 

Zašto ne dodje nešto dičnije, 

Zašto mu ne dade uživati sreće, 

Da gleda slobodnu zemlju, kolievku svoju. 

Zaista u ovoj živoj prirodi 
Smrti biti ne može! 

I ako noć pokriva zapad, 

Rudi zora opet s iztoka. 

Mi ćemo se opet vidjeti; ja ne plačem. 

Ja te opet vidjeti moram, otče moj, 

Ja već plivam na zlatnih talasih 
Mašte, odovuda k tebi polazeći! 

Dimitrijina boravka u Beču god. 1830.)*, kako da 
si čovjek predstavi sjajnijih zviezda? Demetra one 
očaraše. U Beču je položen temelj onoj, rek bi, 
sudbonosnoj strasti zanosnoga mladića k dramatičnoj 
umjetnosti i predstavnikom njezinim. Nit života nje¬ 
gova prepliću od to doba dogadjaji i javni i su- 
kromni ne samo kazališta, već i kazalištnoga osoblja 
tako na tiesno, tako često, da smijem reći: razmrsiti 
nit ovu, opisati život Demetrov, gotovo je toliko, 
al i samo toliko, koliko orisati sav razvoj kazalištne 
hrvatske umjetnosti. 

U carskom gradu nadje Demeter družtvo mla¬ 
dića, jednako zanesenih za sve umjetnosti. Naj- 
tjesniji vez prijateljstva spajao je Jakova Užarevića, 
Aleksu Rakovca, Frana Kurelca, Ljudevita Vuko- 
tinovića, Nedeljkovića, Budimirovića i Granšćaka. 
Gostiona kod „Riedhofa 44 (predgradje Alser) zatim 
u Josipovu predgradju neka omanja gostiona „Mor- 
genstern 44 , što ju nazivahu obično „Danicom 4 *, bijahu 
sastajališta bujne te mladeži. Živahnim interesom, u 
tiesnu obćenju sa Zagrebom, pratila je ona prve 
pokuse Gajeve, da prisakupi oko sebe kolo prepo¬ 
roditelja sumrtve hrvatske misli, gojila liberalne na¬ 
zore, sanjala o slobodi naroda, o prevratih, kojim 
kano da bješe srpanjska revolucija god. 1830. u Pa¬ 
rizu, središtu kulture evropejske, divna predigra. 
Politizovanje nije priečilo književne zabave. Byron, 
Puškin, Victor Hugo, a od Niemaca Schiller i Gothe, 
od novije austrijanske škole Grillparzer sa svojom 
„Medeom 44 i „Prababom 44 , nešto kasnije Halm s „Gri- 
zeldom 44 , eto ponajglavnijih pisaca, koji tadanjoj mla¬ 
deži bijahu uzorom. Hrvatskoj družini u Beču budila 
se mašta; proučavajuć te plodove velikih književ¬ 
nosti, kako da pjesnički talenat ne pokuša poletjeti 
za toli slavnimi provodiči? Jednom rieči mladež ta 
hrvatska uljudjivala se više možda, nego li kinila 
strogimi strukovnimi disciplinarni. Glavnim pak uči- 


* Kako je Demetra potresla i ova sgoda, dokaz je tomu najbolji, 
što je i opet novogrčkom pjesmom oplakao smrt pokojnice, 

lištem te svestrane literarne uljudbe bijaše, kako jur 
spomenusmo, kazalište.* 

Tako prolažahu godine izmjenice u lakoj nauci 
i trajnu uživanju. Demeter se ipak nije iznevjerio 
svojoj dužnosti. On položi izpite i to iz svih pro¬ 
pisanih nauka (tad su se svake godine izpiti po¬ 
lagali) s dobrim uspjehom; iz botanike i patologije 
dadoše mu pače profesori Jacquin i Scherer odliku. 

Kad se Demeter bijaše već ponaužio dražestnih 
bečkih dana, bezbrižno ali koristno u krugu milih 
prijatelja proboravljenih, dade se on na put u Ita¬ 
liju, da na sveučilištu u Padovi završi svoje nauke 
liečničtva. Onamo stiže on god. 1834., ter upotrebi 
sgodu, da se ogleda po Italiji. 

O tih putovanjih ne trebam ja govoriti. Pročitati 
valja početak „Grobničkoga polja 44 . Ne mogu si 
predstaviti kraćega i ljepšega opisa tih izleta, pre- 
gnantnijega izraza onoga blaženstva, što ga je osje¬ 
tila na tih putovanjih duša pjesnikova, opojena mio¬ 
mirisom vazda mlade „zemlje pjesama i ljepote 44 . 
Dvie godine proboravio je Demeter u Italiji. Prve 
godine slušao je veoma marljivo nauke, ter ih za¬ 
vršio godišnjim izpitom s dobrim uspjehom. Druge go¬ 
dine spremao se za stroge izpite, ter je riešiv i 
tu zadaću, diplomom od 31. srpnja g. 1836. — „cum 
singularem eruditionem ostenderit 44 — stekao čast 
doktora svega liečničtva. 

U to mu dodje glas, da se ljubljena mati, na¬ 
prasno oboljevši od kolere, prestavila 29. lipnja 1836. 
god. u bolji sviet. Srce mu je krvarilo. Sudbina mu 
nije dala, da zaklopi oči ni otcu ni materi. Kano da 
je smrću roditelja puknuo i posljednji vez, koji ga 
je vezao s prošlošću helenskom, on se navrati pri po- 


* Čar dvorskoga kazališta morao je doista biti silan, gotovo neo¬ 
doljiv. I Užarevića premami žudnja za liepim tim užitkom, tako da je 
posve obnemario nauke svoje — takodjer medicinske. Sklonuv se u 
Zagreb, da postane uztrajnim pomagačem Gajeve družbe, nije Užarević 
ipak nikad mogao posve zaboraviti prvih dojmova. Srce ga je vuklo 
neprestano u Beč, u tu ljubljenu priestolnicu liepih nmjetnosti, punu 
vjekovite naslade. 







XIV 


vratku iz Italije preko nepoznatih mu dosad predjela, 
željan upoznati jedinu sad pravu mater svoju, Hrvat¬ 
sku domovinu. Prvi put mu tad noga stupi na vrlet 
našega Primorja. On tad osjeti jasno, da je Hrvat, 
samo Hrvat, ter s junačkim priegorom otrese sa sebe 
verige sladke, ali ipak težke, koje mu je nametnula 
bila ljubav prastare postojbine njegove obitelji. Muza 
grčka odbježe pjesnika. Žarkim zato cjelovom raz- 
blaži mu grudi vila Slavenkinja, ter mu udahnu 
pjesan hrvatsku. 

Tako se povratio on u Zagreb, u svakom po¬ 
gledu čovjek gotov. Mladić od 25 godina donese 
on sa sobom doktorsku diplomu, dušu čistu, zado¬ 
jenu estetičkimi pojmovi, zdravlje od željeza, glavu 
punu snova i osnova, srce vjerno, posvećeno ljubavi 
jedne jedine domovine, Hrvatske, sestre ravnopravne 
u krugu naroda obitelji slavenske. 

II. 

Došav u Zagreb ostavi Dimitrija i nadalje bratu 
sav. imetak pod upravom, ter se pobrinu, da diplomu 
svoju dade proglasiti tako u skupštini županijskoj, 
kako i u „gradskom vieću".* Upoznav se i stupiv 
u tiesno drugovanje sa zagrebačkimi „Iliri", medju 
ostalim i s pokojnim otcem i stricem mojim, Ivanom 
i Antunom Mažuranićem, bio je on vjeran drug i 
svjetnik kod uredjivanja „Danice" i „Ilirskih No¬ 
vina". Iz prvoga doba toga ne ima ipak u tih listovih 
sastavaka, ni u prozi, ni u stihovih, za koje bismo 
stalno tvrditi mogli, da potječu od njega. On je to 
vrieme nastojao koristno upotrebiti, priuČavajuć se 
hrvatskoj štokavštini, nasladjujuć se ujedno svježom, 
prirodnom poezijom narodnih pjesama i umjetničkimi 
proizvodi dubrovačkih pjesnika. Inako ni ne mogaše 
da bude, srce ga je prije svega mamilo, da se pro¬ 
kuša na polju dramatičkoga pjesničtva. 


* Proglašena je u gradskom vieću dne 31. listopada g. l83G.au 
županijskoj skupštini dne 28. i sliedećih dana studenoga g. 1836. 

Plod truda njegova sadržan je u I. svezku „Dra- 
matičkih pokušenja" : „Ljubav i Dužnost", drama u 
tri čina, i „Krvna osveta", drama u tri čina, koje 
već god. 1838. s velikim za ono doba troškom iz- 
dade u Zagrebu. Dr. Demetru tako potekoše iz pera 
prvi dramatički proizvodi novije naše knjige, koji to 
ime kraj svih nedostataka svojih s punim pravom za¬ 
služuju. S velikim zadovoljstvom oglašuje „Danica" 
u broju 38. taj radostni književni pojav, a radost 
bijaše još i veća, kad malo zatim mlad radnik na 
polju knjige narodne, Ivan Kukuljević, izadje na 
javu sa svojom dramom „Juran i Sofija". 

Manju važnost medjutim pripisujem samim tim 
dramam Demetrovim, preradjenim prema uzorkom 
dubrovačkim („Zorislavi" i „Sunčanici"), nego li pred¬ 
govoru, u kojem s velikom rječitošću riše važnost ka¬ 
zališta kao sredstva za narodnu naobrazbu. U te 
redke uložio je Demeter svu toplinu iskrena uvje¬ 
renja muža, neobično upućena u estetičkoj struci. 

Medjuto bijaše slavni potomak velike porodice 
Draškovića, knez Janko, stupio na čelo pokreta, da 
se družtveni život zagrebački, do tada posve nje¬ 
mački, navrne na hrvatsku stazu. Pod imenom „ilir¬ 
skim", ojačani osjećajem, da je Hrvatska član silne 
slavenske rase, kojoj je poviest namienila velikih 
zadataka, skupiše se zaneseni mladići okolo aristo¬ 
krate po porietlu, po znanju i po srcu, ter stvoriše 
„Ilirsku Čitaonicu". U čitaonici pak nadje Demeter 
dosta srodnih duša, koje su njegovo ponimanje 
važnosti kazališta za narodnu budućnost sa zanosom 
shvatile. Radilo se dosljedno i uztrajno. Ivan Ma- 
žuranić prevede već god. 1838. duet „Belisar i Ala- 
miro" iz opere „Belisario", a odpjevaše ga u akade- 
mičkoj dvorani 1. travnja g. 183S. sa silnim uspjehom 
plemići Daniel Farkaš i Henrik Mikšić- Lukovački; 
sliedećega pak ljeta duet „Elise i Claudio" iz Me- 
reodantieve opere, odpjevan po istih pjevačih 5. trav¬ 
nja g. 1839. u kući Janka kneza Draškovića, ter se tako 
na daske donosi hrvatski spiev u oblicih do tada 
nečuvenih. Tko bi se bio u Zagrebu prije usudio i 

pomisliti, da bi se arije iz opera dale u našem jeziku 
pjevati ? Demeter s druge strane upozoruje u br. 50. 

Danice" g. 1838. na dvjestagodišnjicu smrti Gun- 
dulićeve, ter slavi pjesnika, uzdižuć ljepotu jezika 
ilirskoga, sjećajuć Hrvate, da im knjiga nije od 
jučer, da imadu dvjesta godina pred Byronom Gun- 
dulića, premca dostojna, koji je još i ,,s boljim uspjehom 
od njega okrutničtvo literarnih diktatori skršio 1 
krila svoje muze od svakog veza oslobodio, budući 
da je i slobodu imao pedantizmu prkositi, nu i moć 
letenje svoje ohole fantasije ravnati, tako da medje 
krasote ne nadleti, što se Byronu više puta sgodi". 
Značajno je, da Demeter nabrajajuć djela Gundulićeva 
u prvom redu spominje dramatičke proizvode, doka- 
zujuć i tim, koliko je visoko cienio ovu vrst pje- 
sničtva. Potaknuta Demetrom prionu mladež hrvatska 
što većim marom izučavati ljepote dubrovačkoga ve¬ 
likoga pjesnika, ter nije najmanja slava one epoke, 
što je znala na obalah Save upriličiti već tada pro¬ 
slavu dvjestagodišnjice pjesnika, koga rodni kraj 
gotovo već bješe zaboravio. 

U 3. broju „Danice" izpjeva g. 1839. Demeter 
pjesmu: „Kralj Matiaš" obradiv poznatu narodnu 
priču a u broju 12. zaneseno slavi proglašenje srb- 
skoga ustava na Kali-megdanu na Todorovu subotu 
23. veljače 1839. g. pod naslovom: „Utjeha Iliru k 

Pjesnik vidi budućnost u najljepšem svjetlu: 

Ilirio, Bog je s Tobom, 

Stresi pepeo s svoje glave, 

Ne plač’ više sad nad grobom 
Nekadašnje Tvoje slave! 

Što Ti ote nebrojeni 
Broj dušmanž, sve to će Ti 
Srb i Hrvat sjedinjeni, 

Vjeruj, natrag još donieti! 

Pjesma pobudila je senzaciju u kruzih ilirske 
mladeži, a pobratim mu, Janko Drašković, već u 

sliedećem broju „Danice^ odazivlje se Demetru, apo 
strofirajuć ga: 

Dimitrija vedri, 

Pjesma Tvoja mila, 

Kan oro iz njedri! 

K suncu diže krila. 

I kad vratit haješ 
Staru slogu zlatu, 

Bratski cjelov daješ 
Srbu i Hrvatu. 

Iste godine donosi „Danica“ još i prievod iz novo 
grčkoga Anakreonta „Nov liek“ i pjesme Šillerove 
„Od radosti^. Demetrovo nastojanje na narodnom 
polju nije ipak tim izcrpeno. Više nego li što nam 
glasila tadašnja na javu iznose, radio je on u to 
doba sukromno, budeći sviest o potrebi kazališta. 
S punim pravom naviešta Babukić u 41. broju go¬ 
dine 1839. „Danice u , da su baš Demetrov savjet po- 
slušali Siščani, upriličiv predstavu Kukuljevićeva 
„Jurana i Sofije^, drame u tri čina. Predstavljali su 
naravno sve sami dobrovoljci, entuziazam bijaše velik 
— 2. i 6. listopada napuni ta „junačka igra“ dvo¬ 
ranu. — Osobni prijatelj Demetrov, s kojim je on 
sveudilj dopisivao, Henrik Bornstein, po rodu Čeh, 
direktor varoškoga njemačkoga kazališta u Zagrebu, 
iznosi zatim u „Danici^ br. 46. 1839. godine prvi 
formalni predlog u javnost, kako bi se moglo na¬ 
rodno kazalište stvoriti: „Ja — veli on — budući da 
sam Slavjanin, drage ću volje sve učiniti, da se 
što dostojnoga utemelji i nadam se, da dobar uspjeh 
izostati ne će. U ovdašnjem teatralskom družtvu ima 
više Slavjana (Čeha i Poljaka) koji bi, kao i ja su¬ 
djelovati kadri bili; da se dakle nadje samo 7 do 8 
ljubitelja umjetnosti, koji bi sposobni al i zaneseni 
za ovu domorodnu stvar bili, ta mogli bi, budući 
da teatar, urese odiela, kor i orkestar već imamo, 
sreću pokušati, mogli bi domorodni koji predmet 
na pr. zaslužnoga Kukuljevića liepu dramu Juran 

Demeter : Teuta. b 




XVIII 


i Sofija, za prvu predstavu odabrati. Ako bi ovo 
za rukom pošlo, o čem se ni dvojiti ne može, tad 
bi se u početku redje, i to u većih odmorih jedan¬ 
put, kasnije pako i svake nedjelje u ilirskomu je¬ 
ziku igrati moglo; — domorodni pjesnici i vještiji 
prevoditelji izvrstnih djela iz tudjih jezika pružili bi 
na skoro pomoć svoju poduzeću ovom; i tako bi se 
položio temelj narodnom ilirskom kazalištu. 

Ove misli predajem sada zaslužnim onim mu- 
ževom u ruke, koji su već tolikimi, hvale vriednimi 
nastojanji glede narodnoga svoga jezika zahvalnost 
svojih sugradjana stekli; predajem ih, da ih oni 
pretresu i pripravan sam, ako bi ih odobriti mogli 
i hotjeli, za liepu ovu svrhu, polag slabačkih mojih 
sila, sve moguće učiniti. 

I pokušati samo stvar, bilo bi pohvale vriedno, 
a ako bi i nezgode kakve podpuno ovršenje liepe 
ove namjere priečile, i tad bi se s onim klasičkim: 
„In magnis et voluisse sat est“ tješiti mogli“. 

Demeterodmahzatimzače sakupljati prinose za ka- 
zalištne hrvatske predstave, a „Iliri“ zagrebački oda- 
zvaše se voljno pozivu. Glavno težište valjalo je ipak pre- 
nieti u družtvo, u kojem se stjecao sav narodni život. 
Čitaonički J7 sabor“ (glavna skupština toga druž- 
tva) sastade se 24. siečnja 1840. g., ter se osbiljno 
tom stvari bavio. Janko Drašković pripominje odmah 
u nastupnom svojem govoru, da je „u pogledu igranja 
u narodnom jeziku više od dvie hiljade forinti srebra 
na jednu godinu jurve podpisano, k Čemu ne malu 
žrtvu Njeg. Uzvišenost g. biskup Haulik doprinese^. 

Radilo se o provedbi obće želje, da se formalna 
hrvatska kazalištna sezona u Zagrebu otvori. Kako 
inače ne mogaše ni biti, najrevnije i opet prionu 
uza stvar Demeter. Na toj skupštini bi njemu najvaž¬ 
niji zadatak povjeren. On postade blagajnikom tih 
sakupljenih prinosa.* 


* »Ilirske Novine« g. 1840.: »Za blagajnika podpisanih no¬ 
vaca n ime igranja narodnoga kazališta u Zagrebu bi sa svom pouz¬ 
danošću izabran naš velecienjeni pjesnik dramatički i gorući domorodac 
dr. Dimitrija Demeter«. 

Kao punovlastnik „Čitaonice Ilirske" pristupa 
Demeter k poslu s velikom revnošću. Zamoljen bi 
poručnik Šimatovic u Varadinu, da zametne dogo¬ 
vore s novosadskim družtvom, da ono dodje u Zagreb. 
Dogovori se završiše ugovorom, njemačkim jezikom 
pisanim, a sklopljenim u Varadinu i9.svibnjag. 1840.* 
Članovi družtva: Isaković, Anastasiević Gjuro i So¬ 
fija, Katarina Ivanović, Ivan Kap de Morte, Mitar 
Gruić, Stefan Karamat, Maksim Brezovski, Petar 
Petrović i Sava Marković, obećaju, da će dva mje¬ 
seca ostati u Zagrebu i podvrgavaju se disciplini 
ravnatelja njemačkoga kazališta u Zagrebu, Born- 
steina. Ravnateljeve pouke, kako valja igrati, slu¬ 
šat će vjerno, isto tako i pouke odbora ilirske či¬ 
taonice, kako valja predstavljati ilirske komade. Sve¬ 
koliko družtvo dobiva 200 for. srebra putnoga troška 
i 400 for. mjesečne plaće. U Hrvatskoj moći će, kako 
im se obećaje, najmanje šest mjeseci igrati, ako su 
i koliko izvježbani igrači. Osim Zagreba mogu poći 
u Karlovac, Varaždin, Petrinju i Sisak. Točka 9. 
glasi: „Ako se dopadnu, ustrojit će se stalno ka¬ 
zalište, gdje će za sav svoj život biti pristojno ob- 
skrbljeni“. 

S prologom Ivana Mažuranića počeše Novosadci 
10. lipnja g. 1840. uz silan pljesak predstave: 

„Iz doljnih stranah domovine naše, 

»Evo nas ovdje za prokušat ono, 

„Sto nikad nitko prokušao nije 
„Na mjestu ovom! . . . .“ 

Ovimi riečmi začinje se prolog, da završi: 

„I spomente se, da, ako se nigda 
„Hrast ne posadi, nigda ga bit ne će, 

,,I> da, ako se mlado drvo pusti 
„Na volju sniegu i burnomu vjetru, 

„Pri’e dobe gine i nikad ploda ne ima.“ 


* 


Izvorni 


ugovor nadjen je med spisi Demetrovimi. 

Prvi komad bijaše „Juran i Sofija«, Kukulje vićeva 
junačka igra. — Tečajem triju mjeseci bijaše dva¬ 
desetak predstava hrvatskih. 

Repertoar kazalištni bio je veoma mršav. „Juran 
i Sofija«, „Prijatelji«, „Miloš Obilić«, „Stjepko Subić«, 
(Kukuljevićeva preradnja njemačkoga komada), „Fer- 
nando i Jarika« (prievod Vuićev englezkoga komada), 
„Smrt za svoje« (prievod Vitkovićev s njemačkoga), 
„Zla žena« (J. S. Popovića), „Svetislav i Mileva« 
(istoga), „Strielci« (prievod Šandorov s njemačkoga), 
„Pokondirena tikva« (Popovićeva), „Laža i paralaža« 
(istoga), „Povratak Karagjorgjina sina u domovinu«*. 
Demetru se valjalo pobrinuti, da se poveća izbor 
komada. Već prije, kako gore spomenusmo, uzdani 
pobratim njegov Užarević, s izdašnom pomoću De- 
metrovom bješe došao u Zagreb. Ovdje se tad latiše 
Demeter sam, Vukotinović, Kukuljević itd. preva- 
djanja, ter na brzu ruku pohrvatiše cielu hrpu ko¬ 
mada. U „izboru igrokaza ilirkoga kazališta«, izdanju 
narodne tiskarnice u Zagrebu, na sviet izašlu tiekom 
godina 1841. i 1842. u deset svezaka, otisnut je 
jedan dio te radnje. Medju timi prievodi bit će 
iz Demetrova pera „Obalarova kći« po Sheridanu 
Knowlesu, s englezkoga, „Ludost i Ludorija« po 
istom, „Hedviga« Kornerova, „Englezke robe« po 
Kocebuu, „Hrvatska vjernost«, s njemačkoga, i „Za¬ 
ručnica i zaručnik« po Kocebuu. 

Nu i s manjkavim svojim repertoarom uspjelo 
je družtvo veoma dobro, naravno, jer je domoljubno 
obćinstvo bilo i s čednimi zaslugami zadovoljno. U 
broju 26. „Danice« hvali Demeter obćinstvo: „Ljubav 
naše slavne obćine prama narodnosti i našemu kra¬ 
snomu jeziku od tuda se najjasnije vidi, da je teatar 
svagda mnogo puniji, kad se ilirski igra, nego one 
večeri, kada njemačke predstave bivaju«. Pod kraj 
viesti izrazuje čednu nadu — da „ako naša obćina 
(t. j. obćinstvo) tomu mladjanomu institutu svoju 


* Izjasnjujuće rieci Ivana Mažuranića k tomu tablou bjehu 
primljene »s velikim uzhitom sa strane domorodaca« (Danica br. 41.). 

velikodušnu podporu i u napredak ne uzkrati, skoro 
utemeljenje prikladnoga narodnoga teatralnoga dru¬ 
štva izvan granicah mogućnosti nije«. 

Prigodom sabora čitaonice ilirske, držana dne 
24. lipnja g. 1840. pročita tajnik družtva Babukić sa¬ 
stavak u Karlovcu boravećega Ivana Mažuranića 
(tada već zaručnika sestre Demetrove, Aleksandre), 
kojim se u ime ravnateljstva narodne čitaonice po- 
zivlju domorodci, da tečajem pet godina najmanje 
po 6 for. srebra svaki doprinese, tako da se bar tri 
tisuće forinti srebra godišnjih namakne. „S velikim 
uzklikom pozdravljen bi taj sastavak«, kako „Da¬ 
nica« u broju 27. piše, ter bude zaključeno, da se 
razašalju pozivi po svih krajevih domovine za sa¬ 
kupljanje prinosa. 

Posljedak toga poziva nije bio sjajan, ali ipak 
tečaj same sezone morao je svakoga rodoljuba obra¬ 
dovati. Dobitak bijaše velik u tom, što je gospodja 
Vagi, član njemačkoga kazališta, vješta srodnomu 
slavenskomu dijalektu, kao prva rutinirana predstav- 
ljačica stupila na daske u ulozi Marije , kraljice 
ugarske, u Kukuljevićevoj drami „Bela IV. u Hr 
vatskoj«. Kritika Demetrova obiluje hvalom, svakako 
ne toliko radi pravoga umjetničkoga zadovoljstva, 
već od želje, ne bi li pohvalom vriedne predstavljačice 
potaknuo i drugare i drugarice njezine, da se priuče 
hrvatskomu književnomu jeziku. Družtvo ilirske či¬ 
taonice angažovalo je baš s toga gdju. Vagi stalno, 
počevši od 1. rujna g. 1840. ter se tako pojačano družtvo 
odputi u Karlovac, da ondje s istim uspjehom na¬ 
stavi svoje predstave.* 

Iz Karlovca krenu družtvo u Sisak, gdje je 
počevši od 5. studenoga g. 1840. dvanaest predstava 
odigralo, uz tim veći uzhit obćinstva, Što je k jednoj 
od tih predstava osobno pridošao slavljeni Janko 
knez Drašković s rodjakom si Jurjem knezom Draško- 
vićem i suprugom potonjega, rodjenom groficom La- 
tour. Demeter je, kako vidim iz pisama, i sam pošao 

\ idi »Danicu« broj 37., dopis iz Karlovca. 

u Karlovac i Sisak, da prati razvoj družtva, ter 
mislim, da imam razloga njemu baš pripisati obširni 
dosta članak (u „Danici“ br. 41—42. god. 1840.) u 
kojem se s velikim poznavanjem teatralne rutine, 
ter uz vrlo oštro shvaćanje preduvjeta za napredak 
dramatičke umjetnosti iztiču nedostatci prvih tih 
naših predstavljača. Kritika je iskrena i bez sumnje 
pravedna a razabiremo odatle, „kako se je doista 
htjelo najvećega rodoljubnoga priegora, da se nadje 
neki užitak na takovoj pozornici. “ 

Uspjelo se ipak, ako i ne materijalno.* Po svih 
malih središtih narodnoga pokreta niču dobrovoljačka 
družtva, sva inteligencija sa živahnim interesom su¬ 
djeluje kod tih zabava.** U Zagrebu bijaše žar rodo¬ 
ljubni naravno tim veći, čim se više sva zemlja raz- 
plamtila. Od 10. do 18. kolovoza 1840. g. saborovali su 
hrvatski stališi i redovi u Zagrebu. Zaključak za za¬ 
ključkom svjedoči nam, kako su nove ideje zaokupile i 
više slojeve narodne. Ljubav narodnoga jezika probu¬ 
dila se ter sabor ne može na ino, već da i on posveti 
brigu svoju razvitku literature, a napose kazališta. 
Banski namjestnik biskup Haulik odrešito stupa na 
čelo toga pokreta. On bijaše dosta znamenitim darom 
već pripomogao, da se upriliče prve hrvatske pred¬ 
stave. Sad, kad se zametnu govor o kazalištu narod¬ 
nomu, ter kad bi stvoren zakjučak pod čl. XXVIII. g. 
1840.*** vidimo ga gdje podaje i opet pristupom svojim 


* Računi Demetrovi za prvu sezonu, obredjeni 23. ožujka g. 1841., 
po odbornicih Čitaonice Josipu Štajdaheru i Ljudevitu Sinkoviću, iz- 
kazuju primitak od 1822 for. u srebru, a izdatak od 2285 for. Manjak 
od 462 for. pokrio je Demeter. — Latinski izvornik med Demetro- 
vimi pismi. 

** Velezanimljivo riše obćeniti taj zanos list Izmaila Ivanovića 
Sreznjevskoga (u br. 37. Danice god. 1842.) o kazalištu u Krapini, 
gdje je uz prolog Ivana Mažuranića zagorsko plemstvo upriličilo 
zabavu. 

*** Po prievodu hrvatskom u »Narodnih Novinah« (br. 71. 1840.) 
glasi taj članak kako sliedi: »Posto su sve kraljevina ovih juris- 
đikeie, uslied učinjenoga po si. varmedjiji zagrebačkoj poziva, da se 
obstojeće sada ovdi narodno kazalište podpomaže i uzdržava, pri¬ 
pravnost svoju očitovale, da će narodni ovaj institut polag mogućnosti 
podupirati, — i pošto su mnenje svoje izrekle, da u uzdržavanju pa- 

jak oslon prijateljem narodne misli. Sabiranje pri¬ 
nosa uspjelo je za tadanje odnošaje prilično dobro.* 

Kazalištno družtvo dodje neumornim nastojanjem 
odbora čitaonice, poglavito pak samog Demetra, već 
u. prosinca g. 1840. i opet u Zagreb, da započne niz 
predstava. Neki Vanini, već pomenuta Vagica, zatim 
gdja. Stein, dobrovoljac Badlaj, neki Tkalac i na¬ 
pokon Franjica Vesel, Zagrebkinja, pristupiše me- 
điutim k družtvu, ter se ovo, tako popunjeno, odvaži 
i na teže zadatke. Odigrane bjehu medju ostalim 
osbiljne drame: „Berislav i Jutta u Egona Eberta 
(koju je pobratim Demetrov, Vukotinović, pohrvatio) 
zatim „Grizelda“ Halmova u Užarevićevu prievodu. 

Više nego ikoji od tih novih članova družtva 
probudila je Franjica Vesel nadu u liepu umjetničku 
budućnost. Već kod trećega njezinoga pokusa dne 
21. ožujka g. 1841. u „Veselom đjaku“ izriče Demeter 
nadu, da će „naša obćina s njom u sličnih značajih 
zadovoljna biti.“ Demeter je pažljivo pratio na¬ 
predak simpatične djevojke ter je osobito nakon 
većega uspjeha njezina u Karlovcu, kamo družtvo 
bijaše dne 3. travnja g. 1841. i opet na dva mjeseca 
odputovalo,** sve to tvrdje bio uvjeren, da će Fra¬ 
njica postati velikom umjetnicom. Srce Demetrovo 
uzplamtilo je za tim talentom a zaniela ga je i 
ljepota*** dobrodušne i duhovite djevojke. Od iskre 
umjetničkoga užitka razgori se tečajem vremena 


triotičkoga ovoga instituta od svakoga siljenja odustati treba, — stališi 
1 redovi, idući ovom stazom, upravili su stvar na dobrovoljne prineske.« 
I zaista podpisivanje dobrovoljnih prinesaka bi onaj čas započeto i to 
tako sretnim uspjehom, da se je darežljivošću u sjednici toj bivših 
gg. prelata, velikaša, stališa i redova i drugih odličnih osoba za 
kratko glavnica od više hiljada forinti sakupila. 

Medju podpisnici nalazi se i Demeter sa 80 for. srebra. 

** U br. 25. »Danice« 1841., u dopisu iz Karlovca, veli se o gospo- 
djici Vesel, da je predstavljala u »Bretislavu i Jutti«, »Grizeldi« »Juranu 
! Sofiji« ter nastavlja dopisnik: »Uvjerismo se svaki put, da naša 
igialica sposobnosti posjeduje, koje ufanje daju, da će se .... do 
dobro visokoga stupnja umjetnosti podići.« 

*** y r i Q v j e g to i zra dj en portret (u fantastičnoj narodnoj nošnji) 
nalazi se nakon smrti Dimitrijine u mojoj obitelji. 

plamen duboke, vjerne i nesebične ljubavi. Tvrda 
mu bijaše odluka, da Franjica njegovom ženom po¬ 
stane — razabirem to iz njegovih listova — nu nje¬ 
gova želja bijaše podjedno, da ju naobrazi, da ju 
vidi ponajprije ovjenčanu viencem zaslužene umjet¬ 
ničke slave. Prilike u Hrvatskoj ne bijahu prama 
tomu, da bi djevojka mogla bila napredovati u ka- 
zalištnoj umjetnosti. Koliko je god Demetru moralo 
biti težko, da se razstavi od ljubljene osobe, on učini 
sve, da ju smjesti na kojoj boljoj njemačkoj pozor¬ 
nici. U tu svrhu nije žalio doprinieti žrtava, obraćajuć 
se i sam i putem brata si Nauma, — takodjer velika 
prijatelja kazalištne umjetnosti — na sve strane. To 
mu tad još ipak ne podje za rukom. G-ospodjica Vesel 
ostade još hrvatskom umjetnicom. 

Predstave se nastavljaju s velikim učešćem sve 
do 31. ožujka g. 1841. S „Obalarovom kćeri“, prievodom 
Demetrovim, završuje se već tako rano ova sezona. 
Kano da je zagrebačko obćinstvo malaksalo. Isti 
Demeter, blagajnik i ravnatelj toga narodnoga pod- 
hvata, a uza to i kritik predstava, po ćudi svojoj 
pun bujnih nada, čini se, da se počinje pobojavati, 
ne će li odlazak Vagice, najvrstnije umjetnice, koja 
se oprostila od obćinstva u rečenoj posljednjoj 
predstavi, zadati težak udarac narodnomu družtvu. 
On u br. 14. „Danice“ god. 1841. iztiče, da je na¬ 
rodna Talija mnogo, vrlo mnogo izgubila, ter jedino 
izriče nadu, „da će se umjetnica vratit u krilo ob¬ 
ćinstva, koje ju je toliko cienilo“. U Zagrebu ne 
bijaše više družtvu mjesta. Obćinstvu je valjalo dati 
vremena, da odahne. Zaputi se s toga i opet družtvo 
u Karlovac, da sa starimi svojimi komadi, priđruživ 
im „Angela“ Hugonova, slavi domorodno slavlje. 
Franjica Vesel u potonjem komadu igra baš odlično, 
kako nam kritik u 25. broju „ Danice “ javlja. „Njoj 
se otvara budućnost — ako duže vremena bude 
pod podučavanjem vješta upravitelja, dići će se ona 
do visoka stupnja umjetnosti^. 

Za ljubeće srce Demetrovo eto nove pobude, da 
posveti sve svoje sile, ne bi li utro put tomu talentu 

da se prikuči cilju. On kreće sam na put, polazi u 
Gradac i Beč, da se nagleda pravih umjetnika, da 
crpe novih pobuda za daljnji rad, a podjedno da 
nadoveže i opet dogovore, kako da miljenicu smjesti 
pod upravu valjana kazalištnoga ravnatelja. 

Kad se 23. lipnja god. 1841. u Zagrebu držala 
glavna skupština čitaonice ilirske, Demetra ne bijaše 
u Zagrebu. Za njegove odsutnosti uz toplu pohvalu 
za dotadanje trude i žrtve njegove,* učinjen bi pokus, 
da se pribere na novo predbrojnika za hrvatske 
predstave, dočim je ravnatelj njemačkoga teatra ob- 
rekao, da će se on pobrinuti za hrvatske predstave, 
ako hrvatske predstavljače plati hrvatsko obćinstvo. 
Demetrov odlazak bijaše po zagrebačko kazalište 
težak udarac; ako i nije manjkalo obćinstva — (kad 
se družtvo vratilo 27. kolovoza 1841. g. u Zagreb, 
započev predstave s Kornerovim „Nikolom Šubićem“ 
u prievodu Marjanovićevu, bijaše kazalište dubkom 
puno) — kritika Demetrovih, kojimi je prije „Da- 
nica“ obilovala, sad ne nalazimo. Ne ima onih oštro¬ 
umnih a ipak tako blagih ocjena početničkoga na¬ 
stojanja, u kojih je osoblje kazalištno moglo naći i 
pouke i pobude i hvale, koja umjetničkomu srcu to¬ 
liko godi.** Povrativ se pod jesen u Zagreb priobćuje 
Demeter u „Danici“ prievode iz novogrčkoga Ana- 


* »Danica« br. 26. god. 1841.: »Ova veoma uljudna odluka tim 
nam se priličnija Čini, čim nam se je nas vrli dosadanji kazalistni 
blagajnik i zajedno direktor domorodnoga kazališta, obilno i davno 
poznati domorodac dr. Demeter, komu za tolike trude i žrtve u poslu 
narodnosti u obće, a domorodnoga kazališta napose, zahvaliti imademo, 
na daleki put odpremio, kojemu namjestnika izmedju nas 
nikako naći ne možemo.« 

** Kako je Demeter, komu bijahu poznata najbolja tadašnja ka¬ 
zališta njemačka i talijanska, shvaćao zadaću »ilirskoga« kritika, to 
najbolje izriče sam : »Za da nas nitko zlo ne razumije, držimo za po¬ 
trebno, da ovdi jedanput za uviek izjavimo, da se tako ova kao i 
svaka pohvala, koja je iz našega pera na diku našega mladjahnoga 
teatralnoga družtva iztekla ... ne kao zaslužena nagrada umjetničkih 
djelovanja, već samo kano prijazna pobuda ■ smatrati ima, koja je po¬ 
četnikom osobito u ovoj vrsti umjetnosti bezuvjetno potrebna.« — 
Doista Demeter do pod konac vieka svoga nije zaboravio držati se 
blagoga ovoga načela. 

kreonta, a zaroniv u studij historički već tada sprema 
i „Grobničko polje“ i „TeutuL Uza to družba okolo 
Gaja povjeri poglavito njemu samomu brigu za ure- 
djenje „DaniceL Vidimo ga tako gdje u br. 6. „Da- 
„nice^g. 1842.odgovara s velikom rječitošću Kukulje- 
viću, koji malo prije bješe u istom časopisu iznio 
na javnost sastavak: „Nješto o dogodovštini Velike 
IlirieL 

Kukuljevićeva teza, da se „Hiri smiju ponositi 
samo pojedinimi muževi a podnipošto cielim na¬ 
rodom, koj nikada slave zaslužio nije“, ne da De- 
metru mirovati. On ustaje u obranu dviju glavnih 
grana Ilira, Srba i Hrvata. Srbija je pala nakon 
junačke borbe, da se oslobodi opet riekami krvi, 
a istom Hrvati! Porfirogenita, Lucija, arhidjakona 
Splitskoga itd. pozivlje pisac u pomoć, da dokaže, 
kako se slavno Hrvati odhrvaše Frankom, kolik je 
bio kralj Krešimir, kako nas nikad Ugri ne podjar- 
miše, a zatim prelazi na stare Ilire. I oni bijahu 
narod ustrojen, svjestan si narodnosti svoje, pak 
ako i nisu toliko osvojili zemalja kano ini osvajački 
narodi, slobodu svoju ljubljahu nada sve.* 

Prošav tako letimice poviest mnogih viekova 
završuje Demeter sa stihovi: 

„Pali smo braćo, duboko pali ; 

Tko to vidi pa se ne upali, 

Taj ilirskog nije sisao mliekaL 

Kazalištne prilike nisu ipak izbjegle Demetrovu 
oku. S velikom radosti pozdravlja on viesti o napredku 
predstavljanja na narodnom jeziku po svih krajih, 
hrvatskih i srbskih. Već se i u Biogradu družtvo 
sastavilo, a da se uzmogne uspješnije nastaviti s pred- 
stavami, pozivlje vlada srbska zagrebačko hrvatsko 
družtvo u pomoć, ter se ono 16. veljače g. 1842. iz 


* »Što se mene tiče, ja nisam nikada zavidio potomkom Batu- 
kana i Atile, jer mislim, da su puci, koji slična junačtva izvodiše, 
morali biti ne samo divji, već i robovi svojih vladaoca; jer kod 
plienećih naroda osobne slobode biti ne može«. (Danica, br. 7. 1842.) 

Zagreba dieli. Koliko je Demetru težko, da Zagreb 
ostaje bez toga prosvjetnoga zavoda, toliko ga veseli 
nov pojav bratinstva, nov dokaz istovjetnosti našega 
jezika obiju imena.* Viesti iz Biograda nukaju De- 
metra, da u ovećem članku u br 16. „Danice^ raz¬ 
vije nazore svoje o jeziku. On vojuje proti svim iz¬ 
razom, koji nisu čisto narodni, bili oni inostrani, 
ili slavenski ili crkveni. „Takove rieči zaustavljaju 
hitar tečaj; mute bistrotu našega sladkozvučnoga 
jezika“. Pozivlje se na primjer razvoja knjige ruske. 
Tko piše sad Lomonosovim jezikom? Isti Karamzin 
nije više u cieni a i s obožavanim Puškinom nisu 
već svi zadovoljni. Demeter zastupa pučki govor, 
„govedarštinu“**, vojuje proti smjesi crkvenoslaven¬ 
skoga jezika s velikim oštroumljem, izričuć nadu, 
kako će baš kazalište u Biogradu doprinieti mnogo 
k tomu: „da se narodu ogadi šaranje, čim jedanput 
okusi slasti pravoga živućega jezika. Tako će morati 
doći, jer tko će iz bare piti, kad čistog, bistrog, 
okrepljivog iztočnika ima“ ? — 

Prateć tako „ilirsku“ Taliju i na putovanjih u 
daljnih krajih, nije Demeter propuštao javljati u „Da- 
nici“ na kratko red predstava, kako su tekle, a 
s nemalenim zadovoljstvom iztiče on, kako dolaze 
glasi, da su ponajbolji u družtvu baš Hrvati. Pod- 
jedno prevadjao je pjesme „Milici“ iz Vitorella, ter 
spremao za tisak pjesmu, koju je gojio u grudih 
već od prvoga časa, kad se bješe vratio iz Italije 
preko Primorja. Nastojanjem Dragutina Rakovca, 
Ljudevita Vukotinovića i Stanka Vraza, izadje pod 
kraj ljeta prvi svezak „Kola“ a u njem ugleda 
svjetlo plod maštanja Demetrova, pjesma „Grobničko 
polje“. Nije moja stvar, da ocienim umjetničku vried- 
nost te pjesme. Toliko osjećam, da se sva duša pje- 


* »Ne pokazuje li ovaj vriedni postupak slavnoga praviteljstva 
sibskoga, da je Srbin i Hrvat sin jedne majke Ilirie ? Hrvat na 
srbskom. kazalištu Srbinu predstavljanja čini, nije li to očit dokaz, da 
Srbin i Hrvat jednim govore jezikom?« (Danica, 1842). 

Izraz taj potječe iz žestoke borbe izmedju Vukovaca i pristaša 
»slavenosrbskoga« jezika. 

snikova slila u one stihove. Zanos za ljepotom, bistar 
pogled u duboku starinu, vještina u dramatičnom 
crtanju značaja i dogadjaja, bujna fantazija, roman- 
tička smjelost, koja odaje dobra poznavaoca Byro- 
nova, ako se tomu i hoće oštra oka, da se uhvate 
tragovi, kako je veliki mučenik za helensku slobodu 
djelovao na „Filhelena“ Demetra, k tomu još žarka 
ljubav hrvatskoga naroda baš pod ovim njegovim 
toli slavnim imenom, sva ta obilježja pjesničke na¬ 
ravi Demetrove, sabrana u jednu kitu, rese ovo divno 
djelo. Silna davorija „Prosto zrakom ptica leti“ zam- 
njela je tad po svih predjelih Hrvatske, ter joj jeka ne 
će zamuknuti, dok bude bujnih srdaca i mladih grla. 

Medjutim bijaše u životu Demetrovu nastalo 
važnih promjena. Do godine 1841. bio je on još u 
tiesnoj zajednici sa svojimi sestrami Aleksandrom i 
Rozom i bratom svojim Naumom. Rečenoga ljeta 
udala se Aleksandra za Ivana Mažuranića, tad u 
Karlovcu nastanjena, s njom otidje i Roza, a u isto 
doba nesrećom poslovnom dodje i Naum u nepriliku. 
Žrtvami obitelji uzdrža se ime kuće trgovačke, ali 
Dimitrija odieli ipak tad imetak svoj od bratova. 
Posve samostalan stajaše on tako na razkršću; s jedne 
strane morali bi ga bili nukati materijalni interesi, 
da se sad svim marom posvećuje liečničtvu. Početak 
njemu, obljubljenu sinu Zagrebačkomu, sigurno ne bi 
bio težak*. Oko god. 1841. napušta on ipak pravo 
svoje stručno zvanje posvema. Talija ga je prema- 
mila, književni napredak hrvatski zahtieva svu nje¬ 
govu osobnost, on to osjeća, ter se podaje sasvim u 
službu prosvjetnim nastojanjem mlade Hrvatske. 

Kako je „Grobničko polje“ plod putnih uspo¬ 
mena, najoprečnijih dojmova, koji su se u Deme- 
trovoj duši slili u oblik skladne pjesme, tako stvara 


* On sve do toga doba vrši praksu liečničku, ako i ne razgra- 
njenu, a to odličnu. Iz lista uzdana mu prijatelja dr. Kočevara vidim, 
da je Demeter jos g. 1839. u kući visoke neke boljarke liečnikom. 
S velikom savjestnošću traži on u dr. Kočevara naputka, kako da 
lieči bolestnicu. 

sad osbiljan studij historije dramatičku velepjesan 
„ Teutu “. Demeter ne zaboravlja doista ni lirike, 
, manjih prigodnih pjesmica i prievoda imade iz svih 
doba njegova života, ali pravu snagu pjesničku želi 
on okušati na dramatičkom polju. 

„Teuta“, zreo plod truda mnogih godina, ugleda 
napokon svjetlo g. 1844. u Beču, kano drugi dio De- 
metrovih „Dramatičkih pokušenja“. O pjesničkoj 
vriednosti ove tragedije sudi na drugom mjestu po¬ 
zvan na to sudac; — meni je dosta iztaknuti, da se 
je „Teutom “ uman i darovit pjesnik uzpeo do ve¬ 
likih visina, i to ne samo slučajnim možda časo- 
vitim nadahnućem, već uzdižuć tvorbu svoju neumor¬ 
nom upravo marljivošću na široku temelju estetičkih 
i historičkih nauka. 


III. 


Prirediv još u družtvu s Ivanom Havličkom alma- 
nak „Iskru“ g. 1844. i 1846., u kojoj imade noveli- 
stičkih radnja Demetrovih, i to u izdanju 1844. g. 
„Ivo i Nada“ i Metež“, a god. 1846. poznate „Otac 
i sin u i „Jedna noć“, dade se Demeter u to po pri¬ 
lici doba na težak pokus. Ideja hrvatske opere nije 
u zametku Demetrova, bez sumnje nikla je ona u 
glavi Alberta Štrige.* Velezaslužni taj muž, obdaren 
uz bistar um i vjerno hrvatsko srce još i muževnom 
ljepotom tiela i zvonkim baritonom, bijaše kao stvoren, 
da postane propagatorom hrvatske pjesme. Sretan 
slučaj htjede, ter se u isto doba nadje i Lisinski u 
kolu „ilirske^ mladeži. Štriga uze bodriti prečedna 
učiteljskoga pripravnika Lisinskoga, da prokuša svoje 
sile, da uglasbi barem koju pjesmu. Uspjeh bijaše 
sjajan s pjesmom Stoosovom „Iz Zagorja od pra- 
stara“. Striga osvoji sva srca, obuze sve uznesene 


* Članovi »Matice« naći će pobliže podatke o postanku naše 
opere i o sudjelovanju dr. Demetra u Kuhačevu djelu »Vatroslav 
Šumski i njegovo doba«. Zagreb 1887. (Naklada »Matice Hrvatske«.) 
°ga sam mislio, da smijem preko ove zanimljive sgode letimice prieći. 

mlade umove jednom misli, kako da se opera hr¬ 
vatska odpjeva u Zagrebu. Lisinskoga ne bijaše lake 
sklonuti, daše lati mučna posla. Štrigina je zasluga, 
da je napokon genij Lisinskoga razkrilio krila. Gdje 
da se pak nadje valjan libretista, ako ne u osobi 
Demetra? Demeter izpjeva „Ljubav i zlobu“, opera 
skoro bi gotova, ter tad Štriga poznatom energijom 
svojom stade sastavljati družtvo. Sidonija Rubidica, 
po rodu grofica Erdody, prihvaća sazanosom rodoljubna 
srca ulogu Ljubice, sam Štriga, Stazić (glasoviti 
Steger), Kamilo Livadić, Pichler itd., podieliše ostale 
uloge. Dne 28. ožujka g. 1846. bijaše dan slavljazaLi- 
sinskoga, za Štrigu, za Demetra, za Sidoniju Ru- 
bidicu i ine pjevače, al najviše za sam narod. Uspjeh 
prve te predstave bješe nečuven. Obćinstvo kano da 
bijaše očarano. Sva je okolica vrvila u Zagreb, da 
se nasladjuje hrvatskim pievom. Pet puta opera na¬ 
puni kuću, pet puta ponoviše se prizori bezkrajna 
uzhita.* Posljedica tomu obćenitomu čaru bijaše na¬ 
stojanje, da se nanovo probudi hrvatsko kazalište 
koje kano da bijaše posve zaspalo. Od 1842. god. 
počevši predstavljalo se doista vrlo riedko hrvat¬ 
ski na zagrebačkoj pozornici. S puno većim uspje¬ 
hom širile su se po inih kraj ih zemlje dobrovoljačke 
hrvatske družine. 

Glavni grad kano da je osjetio svu težinu kon¬ 
kurencije njemačke pozornice. Sve se jasnije po¬ 
kazivalo, da bez zatora njemačke Talije hrvatska ne 
može nikako da se pridigne. Godine 1845. bijaše 
Demetru pošlo za rukom, da poduzetnika njemačkoga 
kazališta, nekoga Linga, sklone, da upriliči po koju hr¬ 
vatsku predstavu. Josip Freudenreich pojavi se tad prvi 
put na hrvatskoj pozornici ter bi odigrano nekoliko 
šaljivih igara uz sudjelovanje Freudenreicha, brijača 
Lugarića, poznate nam Vagice i nekog konobara 
Kneževića. 


* Kuhač u životopisu Sidonije Rubidice (Vienac br. 7. i 8. 
god. 1882.) spominje i pretiskuje sonet, koji tada umjetnici svečano 
predadoše ter izriče mnienje, da ga je Vraz izpjevao. Ne bi li bio 
sonet od Demetra? 

Ni 1846. god., nakon slavlja prve hrvatske opere, 
ne mogaše se poduzetnik njemačkoga kazališta (Frei- 
berg) dulje opirati, nego da donekle bar udovolji ro¬ 
doljubnomu srcu obćinstva. Odrediv malenu nagradu 
članovom njemačkoga kazališta, vještim hrvatskomu 
jeziku, i nekim dobrovoljcem, odigrano bi nekoliko 
komada. Predstave bijahu loše, tako da Demeter i 
opet morade uzeti stvar u ruke. Njegovim nastojanjem 
povjereno bi kazalište Rosenschonu, znancu Deme- 
trovu. Latiše se običnoga načina — i opet zaredaše 
podpisni arci po Zagrebu, da se namakne novčanih 
sredstava. Rosenschonu i Demetru idjahu poslovi 
dosta sretno od ruke. Kano da je počela svitati bolja 
budućnost narodnomu kazalištu. Freudenreichov ta- 
lenat bijaše glavnim uporištem za daljnji rad. On, mla- 
djahni ljubavnik, brat mu stariji Grga, vrstan komik, 
Čeh Korniš, prvi ljubavnik i junak, mladjahna lju¬ 
bavnica Miller, za starije uloge Vagica — s timi, 
dovoljno izvježbanimi silami smjelo se nadati po¬ 
voljnu razvoju hrvatske sezone. Demeter tad ne po- 
časi časa, da miljenicu svoju, Franjicu Vesel. pri¬ 
druži hrvatskomu družtvu. Do tada vježbala se ona 
na kazalištih u Celovcu i Gradcu, sad se vraća 
rutinirana umjetnica na daske, s kojih je početnica 
u sviet izletjela. 

Predstave se nizahu redom sve do kolovoza 
1847. god., a tad zaputi družtvo u Karlovac, da se 
i opet odande vrati pod jesen. Do proljeća 1848. g. 
predstavljalo se manje ii više redovito ; — u to doba 
buknu prievrat. Kazalište prestade biti magnetom za 
obćinstvo, razpaljeno sve to burnijimi prizori na 
svjetskoj pozornici. Ni njemačko družtvo ne mogaše 
pobuditi pozornosti, premda je Rosenschon nastojao, 
da neobičnimi pojavi pravih umjetnika obodri ob¬ 
ćinstvo. AVilhelm Kunst, vrlo znamenit predstavljač 
junačkih i karakternih uloga, za njim duga povorka 
mih umjetnika, a medju inim i jedan od najvećih 
predstavljača njemačkih, Lowe, dobar znanac De- 
metrov iz mladjih dana, bijahu gosti na zagrebačkoj 
pozornici. Ali sve uzalud, posjet je padao od dana 

do dana, jedini Lowe bijaše kadar primamiti ob- 
ćinstvo. 

U tih prilikah nije bilo hrvatskomu stalnomu 
kazalištu obstanka. Sve okreće nekako od zla na 
gore. Najveća je napose nevolja, da upravo u tom 
razdoblju Demetru počinje sve to više nestajati sred¬ 
stava. Najteži mu udarac zadade viest, da mu je 
ljubljeni brat Naum pao žrtvom katastrofe. 

Po smrti Naumovoj* valjalo je pribirati ostanke 
nekadašnje znamenite imovine, urediti nejasna pravna 
pitanja, dvojbene tražbine i dugove, a kad posao bi 
završen, našao se Demeter gotovo bez imovine. 
On ostaje vjeran svojim idealom, tražeć put k cilju, 
ali sve to više gomilaju mu se zapreke pred no- 
gami. U težkih tih danih bodrila ga je ljubav sestre 
Rože, angjeoske duše, kojoj je jedina naslada bila 
žrtvovati se za plemenita nastojanja bratova, a tješio 
se i nadom , da će se iz obćega meteža narod 
ipak podignuti okriepljen, svjestan si svoje buduć¬ 
nosti. S najvećim žarom pristaje on uz pokret, uvr- 
štuje se u redove narodne straže, vršeći s uzornom 
revnosti službu častnika. Za vrieme rata izdaje: „Siid- 
slavische Zeitung“, budeć ideju jugoslavenstva, stojeć 
svagda na braniku idealnih interesa naroda. Ne za¬ 
boravlja zato ni književne radnje. Tečajem 1849. go¬ 
dine on se najviše brine oko „Danice“, priobćujuć 
u njoj napose prievode njemačkih pjesama bana Je- 
lačića. 

U buci prievrata prestade „Danica“ izlaziti a po 
svršenom ratu ne bijaše u prilikah, koje tad nastupiše, 
podloge ni za literarnu a kamo li za političku uspješnu 
radnju. Demeter je dakle objeručke prihvatio častni 
poziv ministra pravosudja u Beču, da mjesto Ivana 
Mažuranića, koji se je morao vratiti u Zagreb rujna 
mjeseca 1849. godine, stupi u hrvatsko-srbski odsjek 
odbora, sazvana mjeseca srpnja 1849. u Beč u svrhu, 


* Nesretnik, skršen poslovnimi nesgodami, izgubi volju da se i 

dalje bori sa zlom kobi, Umrie u svibnju 1848. god. 

da sastavi pravoslovni i državni nazovnik u svih 
slavenskih narječjih.* 

Demeter je revan radnik, a napokon postade i 
urednikom publikacije posljedaka odborskih razprava, 
ter je konačno redigovao rječnik, napisav k službe¬ 
nomu izdanju juridičko - političke terminologije (Ju- 
ridisch - politische Terminologie fiir die slavischen 
Sprachen Oesterreichs. Von der Commission fiir sla- 
vische juridisch-politische Terminologie.— Deutsch- 
kroatische, serbische und slovenische Separataus- 
gabe. AVien 1853.) predgovor, koji svjedoči o dobru 
shvaćanju zadaće, odboru namienjene. S velikom 
žalosti konstatuje on u tom ocrtu načela, koja su 
odbor vodila, da se nije mogla hrvatska i srbska 
terminologija posvema složiti. Srbski književnici ne 
hotjahu se odreći nekojih osebina slavenosrbskih, 
bojeći se „da bi se nagazilo za sada još na prevelik 
upor“. Demeter, dosljedan pristaša pučkoga govora, 
stajaše s hrvatskimi odbornici na protivnu stanovištu, 
koje je zastupao i kao član odbora za hrvatski prievod 
gradjanskoga zakonika. 

Demetru, lišenu imetka, a izbačenu iz kolotečine 
stručne znanosti, kojoj se bijaše u mladosti posvetio, 
ne preostađe tad ino, nego nastojati, da u Zagrebu 
nadje prikladan namještaj, koji bi mu podjedno ostavio 
dovoljno vremena, da se bavi dramaturgijom. Ban 
Jelačić izpuni tu želju, ter bi Demeter imenovan 
dekretom banske vlade od 11. prosinca 1850. god. 
privremenim prevoditeljem s godišnjom plaćom od 
1000 fr. Medju dužnosti njegove spadalo je privremeno 
od god. 1851. i uredjivanje zemaljsko-vladnoga lista. 

Nuzgredno bavio se sada književnim radom, na¬ 
pose izpjevao je do kraja libretto za veliku operu 
-Lismskoga ?? Porin“.** 


. ? dboru bi J abu članovi za hrvatsko-srbsko narječje osim De- 
e ia j°s i Vuk Stefanović Karadžić, Stjepan Car, privremeni urednik 
izavozakonskoga lista, i Božidar Petranović. Za slovensko narječje 
i* Wc ’. Fran J 0 Miklosić i Matej Cigale. 

Lisinsko^ U k°^ S U mene ' 0 »Porinu« piše Kuhač u vjekopisu 

Demeter: Teuta. c 

Videć, kako je posvema zadriemala hrvatska 
Talija, osnova Demeter i opet priedlog, kako bi se 
moglo doći do stalne hrvatske pozornice. Ban Je- 
lačić prihvati voljno osnovu hrvatskoga književnika, 
poduprta preporukom odličnih prijatelja narodne 
stvari. 

Oko mladoga ljeta g. 1852. izađje oglas banov 
na rodoljube u Hrvatskoj i Slavoniji, kojemu je po¬ 
kretač, a vjerojatno i sastavitelj sam Demeter. 
Radi se o ustroju kazalištnog družtva na dionice.* 
Odličnijim i imućnijim osobam šalje ban podjedno 
uz vlastoručni podpis svoj posebno pismo, pod 13. 
prosinca g. 1851., potičuć na upis što više dionica. 
Jedva se zatim započela subskripcija, već pod 15. 
siečnja 1852. br. 582. izdaje banska vlada odredbe, 
kojimi se prvi put uredjuje, premda privremeno, 
uprava narodnoga kazališta.** 

Nije čudo, da se u to doba goji sangviničkih 
nada. „Impresario Scaleri dolazi s družbom tali- 


* Sadržaj toga oglasa banova na rodoljube u Hrvatskoj i Sla¬ 
voniji u bitnosti je sliedeći: 

Potreba kazališta postaje sve to silnijom. Razvoj literature naše 
i duševni napredak ne može postojati bez kazališta. Traži se 4.000 ro¬ 
doljuba, koji bi bili voljni položiti svaki po 25 for. tečajem jedne 
godine. Timi bi se dionicami namaknulo 100.000 for. a upotrebilo bi 
se odatle 50.000 for. za nabavu i uredbu sgrade, a kamati od 20.000 
for. služili bi za umnožanje kazalištnog prihoda. Ostatak od 30.000 for. 
uložio bi se koristonosno ter bi se za 16 godina odatle sabrala 
glavnica od 76.202 for. 32 kr. 

Postojeća dobrovoljnimi prinosi jur sabrana kazalištna zaklada 
od 15.000 for. srebra služila bi prihodom svojim za odplaćivanje 
dionica. S vremenom došla bi tako zemlja do kazalištne sgrade, a 
uza to do glavnice od ukupnih u 1.209 for. 32 kr. srebra. 

Osim akcija služila bi za povećanje zaklade i prodaja loža i 
to 20 loža u parteru i prvom spratu na vrieme od 32 godine za 
1000 for. svaka, plativih u roku od 3 godine. 

Sada stoji loža 150 for. na godinu, tako bi kupac došao do 
lože, a ne bi ga stajalo više od 31 for., po prilici, godišnjih. 

Za upravu kazališta imenovat će se ravnateljstvo, koje će biti 
podčinjeno i odgovorno yladi zemaljskoj. 

** Odredbe pokrenuo je Demeter, a bitni im je sadržaj, da vr¬ 
hovno upravljanje ostaje hod banske vlade, za neposredno rukovodjenje 

kazalištnih posala opredjeljuje se odbor, podčinjen i odgovoran banskoj 

janske opere, al odbor je s njim samo na tri mje¬ 
seca ugovor sklopio; do to doba bit će sigurno 
, hrvatsko družtvo na okupu. Bilo bi ipak umjestno, 
da se i prije, nego dodju Talijani, dobrovoljci od¬ 
važe na predstavu hrvatsku^. 

Toj ponuci u „Agramerici“ odazivlju se pak 
„Narodne Novine", dodajuć, da i banska vlada goji 
istu vruću želju, dapače da će i našim zemaljskim 
činovnikom dozvoliti: „da sudjeluju kod te pobjedne 
slave naše narodnosti u . 

Sbilja podje dramaturgu odbornomu Demetru 
za rukom prirediti već 29. siečnja g. 1852. liepu pred¬ 
stavu. „Gospodične od St. Cyra“ dopadoše se veoma, 
kazalište bijaše dubkom puno.* 

Narodne stalne družine ipak ne mogaše sastaviti 
odbor. Odziv na razpis natječaja odborova** bijaše 
vrlo slab. 

Sve se nade izjaloviše — kazalište ostade i na¬ 
dalje pozornicom za talijansku operu***, a „Agramer 


vladi. Odbor se dieli u dva odsjeka: a) ekonomiČko-administrativni, 
b) aitistički. Ekonomicko-administrativni odbor sastoji se iz sliedećih 
Članova: Ambroza Vranicanya, koji je ujedno nastojnik, gg. Nauma 
Malima, Gjure Crnadka. Viećajućih odbornika: Bar. Zornberga, Ku- 
ševića, Kamaufa, dra. Mraovića, Scarpe Iginia iz Rieke, Schmidta 
Franje iz Karlovca, Medanića Vinka iz Rieke, Hatza Pavla, Tajčevića iz 
Osieka,^ Lovrića iz Siska, Kottura iz Siska, Tsoppa Antuna iz Karlovca. 

rtistiČki odsjek iz izvršujućih Članova: Klobučarića ujedno i nastoj- 
mka, Ivana Mažuranića, Saint Firmina. Viećajućih odbornika : Fallera, 
J u lja Jankovića, Skendera Šimunčića, v Ljudevita Vukotinovića, Cimiotti, 
vaim Kukuljevića, dra. Demetra, Sišmana Farkasa, grofa Šišmana 
oj ia, baruna Kneževića Ive iz sv. Jelene, Melinčevića iz Varaždina, 
I rigana Vjekoslava, Cara Janka. 

Odbornici radit će iz domoljubja, bez nagrade ; tajnik, koji će 
osobito u početku mnogo poslovati, • dobiva godišnju platu od 500 for 
srebra. Tajnikom postade Makso Priča. 

Ciene bijahu tad sliedeće: ulaznice 20 kr. sr., stolice 26 kr., 
ZatV ° r *S a galeri J a 12 kr > otvorena galerija 4 kr. 

• 1 -i Odbor razpisa 20. ožujka 1852. g. poziv, podpisan po pređ- 
j 11 vV ymističkoga odbora, Klobučariću, da se jave a) svi pred- 
av ja. ci vješti hrvatskomu jeziku, b) svi, koji misle da bi mogli po¬ 
stati predstavljači. ' 

kj-v Kiitike o Scalarijevoj imprezi razilaze se. Dok Agramerica 
Ce > ca bi primadone Montuchieli i Evangelisti bile uresom i ve- 

Zsitung 4 ' već naviešta, da ćemo se morati zadovoljiti 
samo njemačkimi predstava mi. 

Demeter baš tad ne mogaše kazalištu biti na po¬ 
moći običajnim svojim žarom. Iste godine snašla ga 
je težka bol. Franjica Vesel bila je namještena na 
kazalištu u Požunu. Sve bolje napredovaše ona u 
umjetnosti, ter je Demeter već sanjao o tom, da 
će ju vidjeti kao veliku tragedicu barem njemačku, 
kad mu nije bilo sudjeno stvoriti do tada kazalište 
hrvatsko, dostojno većega umjetničkoga talenta. Vješt 
njemačkomu jeziku, kao malo tko u Hrvatskoj, uze 
Demeter dramatizovati roman Lažečnikova „Ledena 
palača“ ter pod istim naslovom napiše, žalibože nje¬ 
mački, dramu, punu dramatičkih efekata. Ideal mu 
bijaše vidjeti na većoj pozornici Franjicu svoju, kako 
s njegovim pjesničkim proizvodom slavi slavlje.Kob 
odluči inače. Dvadesetipetgodišnja Franjica , dje¬ 
vojka do tada na oko zdrava i krepka, počela je 
pobolievati. Prvi pojavi sušice pokazaše se već po¬ 
četkom godine. Demeter je očajavao. Kad bi mu 
god bilo moguće, posjećivao je on miljenicu. Smrt 
mu ju ugrabi 18. lipnja 1852. godine. U oporuci, 
pred smrt 16. lipnja 1852. godine pisanoj, odaje 
bolestnica dubok vjerski osjećaj, iz neznatnih sred¬ 
stava svojih zapisuje neke svote ubogim a sjeća 
se Demetra, nazivljuć ga prijateljem i zaručnikom, 
kojemu je dužna zahvaliti za sve, što posjeduje. 

Listovi Demetrovi upravljeni na sestru, svjedoci 
su gorke tuge. On odredi, da se pokojnici na groblju 
u Požunu uzdigne liep spomenik, ter se vrati zatim 
strven od težke boli u Zagreb. Nesudjenice svoje 
nikad ne mogaše zaboraviti, okružen uspomenami na 


likim teatrom, prva da je umjetnica, ako i bez jaka grla, druga da 
je svježa sila — kudi »Neven« sav tečaj sezone. Čini se svakako, da 
je bariton Pieri — od svih članova najbolji — slavio veliko slavlje. 
Tenor Ruggiero bijaše srednje ruke. Repertoar: Ernani, Sonnambula, 
Chi dura vince itd. 

* »Der Eispalast«, u rukopisu, kod mene je Možda je to naj- 
vještije sastavljena, ako i ne pjesnički najbolja drama Demetrova. 

djevojku, koja mu srce podpuno bijaše osvojila, do¬ 
vrši on viek svoj kao star neženja. Tako duboke, 
recimo prave ljubavi doista više nikada osjećao nije.' 

U Zagrebu nadje Demeter kazalištno pitanje u 
stanju vrlo lošu. Oglas odborov, da se jave osobe, 
vješte hrvatskomu jeziku, koje bi bile voljne posvetiti 
se dramatičkoj umjetnosti, ostade bez uspjeha. 

Napram epoki godina 1848. i 1849. jedini na¬ 
predak bijaše taj, što je zemlja iz suvišaka župa¬ 
nijske zaklade varaždinske predujmila 49.000 for., 
da se vlastniku Kristoforu Stankoviću odkupi ka- 
zalištna sgrada. Podpisivanje dionica za narodno ka¬ 
zalište slabo je uspjelo. Dne 23. kolovoza g. 1852. sa¬ 
staje se neznatan broj dioničara u glavnu skupštinu, 
ter se konstatira, da je podpisano samo 55.800 for., 
a faktično uplaćeno u gotovu 9.1 r 7 for. S toli ne- 
znatnimi sredstvi nije bilo moguće urediti ništa va¬ 
ljana. Na čelo odbora, kojemu je član i Demeter, 
stupa Dragutin Klobučarić. 

U jesen dolazi Brambilla kao impresario s dobrom 
družinom talijanskom. Hrvatskih predstava ne ima, 
ni kad Nj. Veličanstvo 2. listopada g. 1852. dodje u 
Zagreb, ne bijaše čuti hrvatske rieči na pozornici; — 
odpjevana je pred kraljem „Lucrecia Borgia". 

Talijanska opera bijaše i 1853. i 1854. godine 
Zagrebčanom jedini umjetnički užitak, uz loše pred¬ 
stave njemačkih družtava. Tečajem godine 1853. 
ne ima hrvatskoga stalnoga družtva — sami dobro¬ 
voljci krče godine 1853. i opet hrvatskomu jeziku 
put na pozornicu. 

Operna sezona, koja se započe 2. siečnja 1854. g- 
s Normom, bila je vrlo uspješna ter je svratila na 
se više nego ikoja druga pozornost naših hrvatskih 
krugova. Primadona Kamerer, bariton Bonora, tenor 
Scanavino, razdragaše naše Zagrebčane. Demeter 
uzplamtio je napose za mladom pjevačicom, rodjenom 
Švicarkom, vrlo vještom učenicom talijanske škole 
»liepoga pieva". „Neven" obiluje njegovimi ocjenami 

punimi uznosita shvaćanja pjevačkoga talenta umjet- 
ničina.* 

Uspjeh taj kao da je potakao odbor, da začne 
nešto živahnije raditi oko svoje svrhe. O čistom hr¬ 
vatskom kazalištu ne bijaše govora. Demetra zapade 
zadaća, da podje u Beč ter da sastavi družtvo, koje 
bi njemački, ali uza to i hrvatski predstavljati imalo. 
Tim voljnije zaputi on u lipnju mjesecu onamo, Što 
je mogao sliediti ondje povoljan uspjeh gostovanja 
Kamererice u dvorskoj operi. Nasladjujuć se tako 
podjedno posjetom kazališta i opere, stupi Demeter 
u Beču u dogovor s ravnateljem kazalištnim Ste- 
fanom, i sklopi s njim pogodbu o sastavu kazalištne 
družine. Nadajuć se odobrenju odborovu, dade on 
znamenitih predujama pojedinim članovom. Odatle 
potekoše silne neprilike za dobroćudna punovlastnika 
odborskoga. Predsjednik Klobučarić, čovjek ekono¬ 
mičan do skrajnosti, kratio se priznati valjanost ugo¬ 
vora, tvrdeć, da je družtvo preveliko.** 

Sestra Roza i prijatelj Mallin pomogoše, da se 
posao uredi, naravno uz velike žrtve Demetrove, ter 
družina Stefanova započe 1854. svojimi predstavami, 
Adelsheimica, kasnije braća Freudenreich, zatim Milan, 
stupovi su tadašnje hrvatske pozornice pod drama¬ 
turgom Demetrom. Koliko je god izbor komada 
manjkav, posla je za Demetra vrh glave. On pre¬ 
vodi iz njemačkoga, ali donosi na pozornicu i Niem- 
čićevu „Varmedjinsku restaura čiju u . 

Za literarni rad preostade malo vremena. Imamo 
iz toga razdoblja prievod „pučke pjesme“, koji je 
previšnjim ručnim pismom od 27. kolovoza g. 1854. 


* Kamererica dojmila se živo pjevanjem svojim i pok. otca 
mojega. On joj u slavu spjeva talijanski sonet, slaveć u njem po¬ 
bjedu talijanske škole nad novijimi muzikalnimi pokusi inih naroda. 

** Odborovu dopisu na Demetra upravljenu priložen je popis 
Članova, koji bi bili dovoljni za družtvo zagrebačko. Zahtievalo se 
od Demetra doista nemogućnosti: htjelo se, da s mjesečnom plaćom 
od 1400 for. najmi njemačko dramatičko i operno družtvo, a za 400 for. 
hrvatsko. 

proglašen pravim hrvatskim tekstom,* zatim u slavu 
vjenčanja Njeg. Veličanstva malu pjesmicu „Crven- 
kapa“ za album nekoga H. Truske (Osterreichisches 
Friihlings-Album. Wien, 1854.) 

O Božiću bi Demeter imenovan perovodjom na- 
mjestničkoga vieća, al mu ostade sveudilj kazalište na 
brizi. On ne prestaje poticati kazalištnoga pitanja, dok 
napokon na njegov priedlog u lipnju g. 1855.no zaključi 
skupština dioničara, da se Stefanu obriče podpora 
od godišnjih 2.000 for.uz uvjet, da bude na tjedan po 
jedna hrvatska predstava. 

Stefan pokuša sreću s arenom. „Djeva iz Ma- 
rienburga“, „Grad Karadek“ i „Restauracija" izpu- 
niše nekoliko večeri, ali ne napuniše arene. Svedjer 
nalazimo po novinah tužbu na nehaj obćinstva. Za 
vrućih dana kazalištu ne bijaše obstanka. Josip Freu¬ 
denreich odvede družtvo u Karlovac, nu ni ondje 
ne bijaše toliko susretanja kao negda. 

Već u jesen (koncem rujna g. 1855.) vraća se 
družtvo u Zagreb ter s priličnim uspjehom nastavi hr¬ 
vatske predstave. Družina se dade pače i na teže 
zadatke ; s pomoću dobrovoljaca dodje na daske i ve¬ 
lika Banova tragedija „Mejrima“. 

Kao da uspjeh taj ne bijaše po ćudi neprijateljem 
razvoja hrvatske knjige i umjetnosti, koji tad ima- 
djahu vlast u šakah. Ako se službeno i nije otvo¬ 
reno ustalo proti obstanku hrvatske družine — po¬ 
tajnih napadaja nije manjkalo ni u samom odboru.** 
Kraj velike mlitavosti obćinstva ne bijaše s toga težko 
i opet zatrti klicu, koja se jedva pomaljati stala 

Na veliku žalost Demetrovu vidje on družtvo, 
gdje se razpada a pomoći od nikuda. Sva su već 
vrela izcrpena ; on sam po gotovo ubog čovjek, ne 


* Tekst je otisnut u br. 47. »Nevena« g. 1S54. Ne sudara se 
doslovce s pjesmom, kako se sad obično pjeva. 

** U listu Freudenreichovu od 12. siečnja g. 1859., kojim odbija 
ponudu odbora, da iz Lavova krene u Zagreb, imade značajna izreka: 
»Budite uvjereni, gospodo, da mi je od svega srca žao i da moŽebiti 
ne bi bilo do toga došlo, da nismo ja i narodni elemenat na nasu 
nesreću u Vašoj štovanoj okruži neprijatelje imali«. 

samo što ne mogaše ništa učiniti, da drži hrvatske 
članove na okupu, već dapače morat će se tečajem 
godine 1856. prihvatiti uredjivanja službenih „Nar. 
Novina“, da se uzmogne spasti od skrajnje biede. 
Koliko god mu je tim naprćeno posla, on ipak ko¬ 
liko može posvećuje brige i kazalištu. 

Neki Blattner kao poduzetnik njemačkoga ka¬ 
zališta zamjenjuje od proljeća godine 1856. Stefana, 
koji bijaše dosta mario za hrvatsku pozornicu. Premda 
novi ravnatelj neprestano obriče obćinstvu, da će 
udovoljiti preuzetoj obvezi, ter upriličivati i hrvatskih 
predstava, odužuje se svojoj rieči vrlo manjkavo. 
Loša njemačka komedija i još lošija njemačka opera 
— tim hrani on Zagrebčane sve do rujna. Istom 
13. rujna dade on malu hrvatsku predstavu „Seoska 
kuća na drumu** s nekom gdjom. Ozanski, rodjenom 
Maretić. Medjutim pobrinu se Demeter, da Blattneru 
pribavi predstavljala. On nasnubi Freudenreicha i 
Norvegicu, ter tako 20. prosinca g. i856.dodjoše „Dva 
prijatelja** na pozornicu. U tom se komadu prvi put 
na daskah pojavlja simpatična osoba Ivane Bajzove, 
velezaslužne umjetnice hrvatske. Demeter posveti svu 
njegu izraženu njezinomu talentu, spojenu s divnom 
marljivosti, urednosti i sviešću dužnosti. 

Redatelj Freudenreich u to iznese pred obćin- 
stvo 7. veljače 1857. g- svoje „Graničare**. Blattner 
medjutim propade, ter kazalištni odbor i opet pre- 
dade Demetru, da on vodi pod nadzorom odbora, 
brigu o kazalištu. Pod njegovim je ravnanjem po¬ 
četkom god. 1858. „Crna kraljica** Freudenreichova, 
prvi put predstavljana, a dodje i do predstave Vu- 
kotinovićeva „Sastanka na gradu Zrinu**. Premda je 
družtvo tad pojačano mladim talentom, našim Man- 
drovićem, nije se ipak dalo izbjeći razsulu družtva. 
Obćinstvo nije bilo ni dosta mnogobrojno ni dosta 
požrtvovno, da se osigura obstanak stalnoj hrvatskoj 
družini. Jedva podje Demetru za rukom izhoditi u 
odbora kazalištnog izplatu šestnedjeljne plaće čla- 
novom družtva, a tad Freudenreich zaputi već u svib¬ 
nju i lipnju s glavnimi članovi u Karlovac. Čini se, 

da je bilo prigovora nekim članovom odbora, što je 
nesreća i opet snašla hrvatsko kazalište. Dioničari 
sastaju se 25. srpnja g. 1858. u glavnu skupštinu, ter 
biraju nov odbor, kojemu je na čelu Vukotinović, a 
članovi su mu Šuplikac, Baltić, Malin, Sram, dočim 
u nadzorni odbor, kojemu je povjerena briga nad 
samim kazalištem, ulaze Babukić, dr. Demeter, Egers- 
dorfer, Svetozar Kušević i dr. Vancaš.* 

Novi odbor obrati se na namjestničtvo s molbom, 
da se podieli podpora iz zemaljskih sredstava, ne bi 
li se opet sabralo stalno hrvatsko družtvo. Neumorni 
Demeter, ne gubeć nakon tolikih žalostnih razoča- 
ranjavolje za stvar, vesela srca i opet piše 17. kolovoza 
g. 1858. program, u kojem razlaže, da bi valjalo u 
Zagrebu šest mjeseci predstavljati i to najmanje 
četiri puta na mjesec. Da se uzmogne davati i većih 
komada, nuždno je barem osam mužkih i pet ženskih 
igrajućih osoba, s plaćami od 60 for. do 25 for. 
mjesečnih. Ako se pak bar polovica tih beriva ne 
izplaćuje i tečajem ostalih šest mjeseci, razbježat 
će se i opet članovi družine. Predlaže dakle pro¬ 
račun : sav izdatak iznosio bi 7.080 for., a prihod 
od polovice loža 3.000 for., kamate glavnice dioničke 
1.000 for., a od 24 predstave čista ulaznina svaki 
put po 60 for., ukupno 1.440 for. ; svega zajedno dakle 
5440 for. Manjak od najmanje 1.640 for. imala bi 
nositi vlada. 

Odbor uze taj program u pretres ter uvidje, 
da je Demeter dosta sangvinično računao. S toga 
bi vlada zamoljena, na temelju nešto preinačena 
proračuna, da preuzme naplatu godišnjega manjka 
od 2.973 for. 30 kr. Na to dvorski savjetnik Konrad 
odpisom od 1. listopada g. 1858. dozvoli 1.800 for. iz 


Ustroj tih odbora osnovan je na statutih dioničarskoga družtva 
narodnoga kazališta, koji bijahu g. 1857. u mjesecu kolovozu sačinjeni, 
ter podneseni putem namjestničkoga vieća ministarstvu na potvrdu. 
Potvrde ne bijaše ipak moguće izhoditi, jer se prigovaralo, da nije 
su skribirana glavnica od 200.000 for. kako bi prema pravilom imalo 
. ltl ’ ter da s toga manjka podloga za obstanak družtva. Odbor je 
ipak neprestano sve do g. 1862. vodio kazalištne poslove. 

zemaljskih sredstava „ako bude sbilja nuždno po¬ 
krivati kakav manjak a . 

Uzprkos tomu ne bi moguće sastaviti družtva. 
Uzalud razpisuje odbor u mjesecu kolovozu natječaje 
za hrvatske umjetnike. Od nikuda ne ima odziva. 
Niemština je na vrhuncu svoje moći. Hrvatska se 
rieč nikada nije tako malo čula, kao u ono doba 
gluhe rek bi noći, neposredno pred burom, koja je 
naskoro imala odpuhnuti nametnike, koji su pod- 
grizali nježnu biljku knjige i umjetnosti hrvatske. 
Riedko tko se tad usudio i nadati se, da će sva¬ 
nuti bolji dani, a tko je 5 gojio nadu, krio ju je 
duboko u srcu, a odkrivao ju samo najboljemu pri¬ 
jatelju. Tko da se još u išta uzdaje, kad je u gorkoj 
boli i očajanju ugasnuo i svietli um slavljena bana, 
vjerna u duši prijatelja hrvatske misli, samo da ne 
razabira, kako se nište ideali, za koje bijaše tolika 
dragocjena krv protekla. I u to doba Demeter sve¬ 
udilj vjeruje u daljnju, ako i ne više u bližnju bu¬ 
dućnost. U nevolji, koja bije Hrvatsku, nije izgubio 
nade, da će doći bolji dani. U to on doba reče 
Freudenreichu: „Dragi Josipe, nije još hora za hr¬ 
vatsko kazalište. Idi i traži svoju sreću u svietu i 
ne vračaj se prije, dok Ti ja ne pišem“. 

Niemci zagrebački, medju kojimi žalibože bijaše 
mnogo Hrvata po rodu, ako i ne po srcu* nadjoše 
si poduzetnika Wallburga, koji s čisto njemačkom 
družinom zače pod jesen g. 1858. svoju sezonu U ugo¬ 
voru već ne bijaše ni spomena o dužnosti, da se i 
hrvatski predstavlja. 

U proljeće g. 1859. i opet izmjenjuje talijanska 
opera njemačku sezonu, a budućnosti hrvatske po¬ 
zornice prieti smrtna upravo pogibao. Namjestničko 
vieće priobćuje naime odboru dioničarskoga družtva 


* NjemaČkimi predstavami upravljao je već od više godina: 
»Verwaltungs-Comite des deutschen Theater’s in Agram« Kad je 
odbor hrvatski zamolio, kako gore spomenuh, podporu, pozvalo je na- 
mjestničtvo dopisom od 14. rujna 1858. br. 2167. taj njemački odbor, 
neka se očituje, ne bi li se moglo udovoljiti molbi s obzirom na do¬ 
hodak kazališta 

odpis ministarstva od 29. siečnja g. 1859., da se dioni¬ 
čarsko družtvo narodnoga kazališta razpušta, kuća 
da je zemaljska, jer da je kupljena iz viška dome- 
stikalne zaklade varaždinske, a vlada da će jur ime¬ 
novati odbor, koji će se pobrinuti za „hrvatsko-sla- 
vonski jezični živalj“.* 

Odbor se medjutim ne razbježa, već piše pred¬ 
stavke i razlaže, kako bi barem valjalo u budući 
odbor imenovati i dioničara, koji će sigurno kao 
ljubitelji hrvatskoga jezika najbolje njegovati na¬ 
rodno kazalište. Odboru sigurno ne bi bilo lako od¬ 
goditi tim svoj razlaz ter spasti hrvatsko kazalište, 
da ne bude velikih dogadjaja godine 1859. Rat u 
Italiji svrši se nesretno. Sva se državna sgrada za¬ 
ljuljala ; na oko silni ustroj absolutizma bio je iz 
nutra trul, zreo da se stropošta. Dodjoše tad i opet 
dani, kad je Demeter mogao nanovo početi raditi za 
hrvatsko kazalište. 

God. 1858. spremio je on prievode ulomaka iz 
Goetheova „Fausta a i „Marije“ Malczewskoga za 
„Leptir“, zabavnik za g. 1859., a sad se odmah daje 
na prevadjanje „Propasti srbskoga carstva^, nje¬ 
mačke tragedije VuČkovićeve, u kojoj nazire tragove 
velike pjesničke snage. Uznio se upravo za tim 
komadom, izgledajuć željno, kolik će biti uspjeh, 
kad se opet hrvatska rieč pročuje na pozornici. 
A vrieme to primicalo se. Godina 1859. i polovica 
1860. minula je doista a da nije bilo hrvatske pred¬ 
stave. Neke hrvatske pjesme, odpjevane za talijanske, 
a g. 1860. za magjarske operne sezone, to su nam 
vanjski znaci, da je Zagreb hrvatski grad. A1 kad 
je ljeti g. 1860. s poduzetnikom Brambillom sklopljen 
ugovor za zimsku sezonu, već se odbor pobrinuo, 
da bude obvezan najmiti i hrvatsko osoblje. Naročito 
nastojao je Demeter, da se Brambilla prinuka, neka 
svakako pozove neumorna, svestrana vještaka Freu- 
denreicha. 


* »Fiir die angemessene Pflege des kroatisch-slavonischen Sprach- 
elementes auf der Agramer Buhne«. 

S težkom mukom sklone odbor Brambillu, dobra 
računara, koji je snovao samo, kako će skuckati što 
veći dohodak, da uzme na se taj teret. Demeter 
piše tad Freudenreichu: „Hora je, dodji, sad ima 
hrvatskomu kazalištu obstanka“. Freuden- 
reich dodje, ter se lati redateljstva, dočim Demeter 
kano dramaturg vodjaše kazalište. — Igralo se uz 
Freudenreicha, Mandrovića, Adelsheimovu, Bajzovu, 
tečajem listopada, izmjenice hrvatski, uz njemačke 
predstave. Napokon dodje do odsudnoga časa. Mjeseca 
studenoga g. 1860. razplamti se mladež ter bi jednoga 
večera u pravom smislu rieči iztjerano njemačko 
družtvo iz narodnoga kazališta. Bura ta razčistila je 
zagušljivi zrak, s timi bučnimi prizori počinje nova, 
čisto hrvatska epoka kazališta zagrebačkoga. De- 
metru je igralo srce od radosti. Sav je Zagreb, u ko¬ 
liko bijaše hrvatski, osjetio, da su zaneseni mladići 
u uzhitu svomu uhvatili sgodan čas, jednim mahom 
utamanili hidru tudjinstva. 

IV. 

Kazalištnomu odboru, imenovanu po banu, stupi 
tad odvažno na čelo Dragutin Jelačić, a dramatur¬ 
gom čisto hrvatske pozornice postaje De¬ 
meter. Stekav već 1860. god. naslov namjestničkoga 
tajnika, vodi on sad, rek bi, u ime namjestničtva 
kazalištne poslove ter se s većim ugledom, ali s jedna¬ 
kom revnosti laća ljubljenoga posla. 

Poduzetnik Brambilla, zastrašen u istinu ili 
pričinjajuć se možda,* bijaše naime odmah nakon 
izgreda pobjegao iz Zagreba. Družtvo bi se dakle 
bilo opet razbjeglo , da Demeter ne bude u 
ime odbora preuzeo ugovore Brambiline , pri- 
sakupio još i inih članova ter u pravom smislu 


* Brambila je tužio odbornike, koji su s njim bili ugovorili, 
zatim i predsjedničtvo namjestničtva na odštetu iznosa od 27.447 for. 
i 52 nove. Namjestničtvo se nagodilo s njim, i platilo mu sva¬ 
kako znatnu svotu; — koliko, to se ne da razabrati iz spisa, koji su 
mi u ruci. 

rieči udario temelj sadašnjemu kazalištu. Freu- 
denreich Josip i Frane, Norvegica, Mandrović, 
Brani, Bajza, Perisova, Mihovilov, Andrijević, Lesić, 
malo kasnije Tomaševićka (Sajevićka), Sajević, svi su 
već tad bili na okupu na hrvatskoj pozornici. 

Ne može biti zadaćom, da zadjem u podrob¬ 
nosti, da izerpem posakupljene podatke o našem ka¬ 
zalištu i za ovo najnovije, poznatije razdoblje, u kojem 
Demeter posluje uz stalno družtvo, uz sad veću, sad 
manju podporu sa strane zemlje. Za životopis njegov 
ovo vrieme nije ni toliko zanimljivo, baš sbog toga, 
što već ne treba kao do tada ulagati u posao toliko 
željezne volje, žrtvovati se u svakom pogledu za omi¬ 
ljelu stvar. 

Već 1861. g. uze hrvatski sabor stvar u ruke ter 
proglasi narodno kazalište zavodom zemaljskim, 17. 
kolovoza 1861. g. privremeno odredjuje podporu od 
mjesečnih 600 for., dok traju predstave. Zakonski 
članak, na priedlog odbora sačinjen, ide još i dalje 
te povisuje podporu na 1.500 for. Članak taj ne bi 
potvrdjen, ali ipak i nova vlada doznačuje prinos 
od 4.800 for. godišnjih za hrvatsko kazalište ter pod- 
jedno Demetra, koji bijaše medjutim 1861. g. pravim 
namjestničkim tajnikom imenovan, polovicom 1862. g. 
posvema diže od uredničtva „Narodnih novina^, raz- 
riešiv mu tim ruke, da se posvema posveti kazalištu. 
Demeter kao upravitelj i dramaturg brine se prije 
svega da popuni repertoar. Gotovo bez iznimke po¬ 
tječu iz toga razdoblja nebrojeni upravo prievodi nje¬ 
govi.* On je ipak nastojao po mogućnosti, da i iz¬ 
vornoj hrvatskoj drami prokrči put na pozornicu. 
„Herceg Vladislav“ Subotićev, „Miljenko i Dobrila“ 


U knjižnici nar. kazališta bijahu dne 20. studena 1875. god. 
sliedeći prievodi Demetrovi: i. Gospodar i rob. 2. Ludost i ludorija. 
3« Kakav otac, takav sin. 4. Hrvatska vjernost. 5. Propast srbskog 
carstva. 6. Agneza Bernauerova. 7. Momci na brod. 8. Siromašni 
markez. 9. Blebetuša Saragoska, 10. Nježna rodbina. 11. Tast za 
svasta^ 12. Liepa Galatea 13. Šah kralju. 14. Macbeth. 15. Diplomat 
stare škole. 16. Majstor Puff. 17. Stari mladići. 18. Otjerani djaci. 
Ic h Milton. 20. Iznašao je prah. 21. Plemenski dvori. 22. Jedinica. 

Banov dodjoše na daske, za njimi „Saćurica i šu- 
bara“ Okrugićeva. Nu uspjeh nije bio povoljan ni 
g. 1861, ni 1862. i za prve polovice 1863. godine. 
Gostovanje našega družtva u Varaždinu, mjeseca 
svibnja i lipnja 1861. god., završilo se pače tako 
žalostno, da je Dernetru i Babukiću valjalo sabirati 
po Zagrebu dobrovoljnih prinosa, da se odpravi 
Freudenreichu 200 for. za povratak u Zagreb, a ni 
Burlinieva talijanska operna sezona g. 1861. nije me- 
djutim baš sjajno uspjela. 

Pod kraj travnja i svibnja 1862. god. počela se 
sve to više osjećati oskudica novaca. Ne predstavlja 
se više redovito, odnošaji kao da su razklimani. U 
odboru ne ima sloge ter Demeter sam predlaže tad, 
da družtvo s Freudenreicliom na čelu podje gosto¬ 
vati u Biograd i banatska neka mjesta. Freudenreich 
zaputi u Srbiju u lipnju mjesecu, a kad se vratio, 
rodila se misao, da bi on bio valjan poduzetnik. 
Freudenreich prihvaća. Za vrieme od 1. listopada 
god. 1863. do konca rujna ima on biti poduzetnikom. 
S ložami zajedno iznosi podpora preko 10.000 for. 
Odbor se pomladjuje. Ban imenuje Ambroza baruna 
Vranyczany-a predsjednikom, dr Jovana Subotića pod- 
predsjednikom odbora, ter pošto se prvi odriče, dolazi 
uprava u ruke vrla književnika Subotića, 1 *' s kojim 
se Demeter posvema slaže. 

Freudenreichovo poduzetničtvo unese u Zagreb 
Offenbachovu operetu. Tomu koraku, koji je dao po¬ 
voda žestokim napadajem, sigurno s estetičkoga gle¬ 
dišta opravdanim, nije se Demeter protivio, pošto 


23. Mentor. 24. Marija i Mortimer. 25. Moj muž čita. 26. Ne igrajte 
se ognjem. 27. Iz prošlosti. 28. Cin, cin. 29. Krivnja žene. 30 Noć 
u oči mladoga ljeta. 31. Željezna krinka. 32. U Meku. 33. Clavigo. 
34. Tri nedjelje oženjeu. 35. Čekaonica I. razreda. 36. Svatbeno pu¬ 
tovanje. 37. Ruža i Ružica. 38. Knez Emil. 39. Nadripisar. 40. Stari 
muzikaš. 41. Gospodična Grbica. 42. Julije. 43. Svigarica. 44. Mu- 
Čanje vriedi zlata. 45. Dr. Robin. 

Popis taj je u mene. Sigurno nije podpun. Medju rukopisi našao 
sam i prievod Lessingova »Nathana«. 

* Članovi su odbora: Zlatarović, Hudovski, Shauff, Sram, Mihić, 
Crnadak i naš Demeter. 


XXXXVII 


bijaše uvjeren, baš kao i Freudenreich, da je opereta 
nuždno sredstvo, da se opet obćinstvo privuče u ka¬ 
zalište. Iz čestih kritika onoga doba, koje potekoše 
iz pera Demetrova, proviruje uviek nazor, da je 
laka ta muzika predteča osbiljne opere. Dok je 
tako Demeter podpomagao Freudenreicha, prevo¬ 
deći mu operete, nisu oni obnemarili ni izvorne 
hrvatske drame. Subotićev „Zvonimir" doživi veliko 
slavlje 28. veljače 1864. god. „a ovacija izkazana 
pjesniku Subotiću ponovi se još većom vatrom 13. 
ožujka 1864. g., kad je na korist vrloga Branoga 
dana prvi put Demetrova „Teuta".* Premda se uslied 
nerazmjerno dugih medjučina razvukla predstava do 
jedne ure po polnoći, uztrajalo je obćinstvo, ter 
pravo veli kritik „Naše gore lista" : „čini nam se, 
ne imamo krivo, ako mislimo, da su sjajni oni čaši 
veleslavlja najkrasniji od svih, što ih je dr. Dimitrija 
Demeter doživio". 

Sve nastojanje poduzetnika ne pomaže: kazalište 
zagrebačko ostade vjerno tradicijam svojim ; — Freu¬ 
denreich završi sezonu opet s manjkom ter s toga 
u jesen 1864. god. u ime odbora Demeter kao arti¬ 
stički ravnatelj nanovo angažuje članove, prihvaća 
se ravnanja i donosi medju prvimi predstavami pred 
obćinstvo Gotheova „Egmonta". Poslije Andreazzine 
talijanske opere, koja se započela vrlo slabo, da se 
nešto bolje završi, nastavlja se pod Demetrom 1865. 
god. s hrvatskimi predstavami, promiešanimi opere- 
tami; Subotićeva nova drama, „Miloš Obilić" „Teuta" 
Demetrova, „Grof Essex" Scribeov, „Agnesa Bern- 
auerova" Heblova, potonja u prievodu Demetrovu, 
što ga je sačinio, samo da mladjahnoj TomaŠevićevoj 
dade priliku zasvjedočiti svoj talenat i u osbiljnoj 
ulozi -- to su važni pojavi zagrebačke pozornice go¬ 
dina 1865—1866. * 

Andreazza s talijanskom operom** prekinu u pro- 


* Iz »Naše gore lista« g. 1864. 

Opera bijaše nešto bolja nego obično, a odpjevana je i Str- 
mićeva »La madre Slava«. 

ljećug. 1866. hrvatske predstave, a Demeter se pobrinu 
da za to doba do buduće sezone Sajevićka dodje 
zemaljskom podporom u Beč, da ondje izgladi svoj 
umjetnički dar, koji je Demeter visoko cienio — 
s punim pravom, kako mu je to budućnost vrle naše 
umjetnice najbolje zasvjedočila. — 

Hrvatska sezona, koju Demeter dne 29. rujna 
god. 1866. opet započe, nije bitno različna od pre- 
djašnjih. Opereta svedj gospoduje, privlačeći posjet 
obćinstva, ter koliko god Demeter nastoji, da se 
pobudi volja i za dramom, koliko god on u toj 
želji kadkad i napušta stroga načela, laskajuć u 
svojem izboru više ukusu obćinstva nego nazorom 
estetski naobraženih književnika — uspjeh je vrlo 
loš. K tomu još počinje Demeter pobolievati. Ne¬ 
mirna briga za obstanak omiljela kazališta, borbe 
s dnevnimi neprilikami, bockanja kritike često puta 
opravdane, ali težko podnosive, kad si je tko svjestan, 
da je doista žrtvovao sve, pak i sama sebe za stvar, 
k tomu zao običaj duga bdienja i noćne radnje sve 
do zore, sve to slabilo je zdravlje jaka inače, ali 
mekoputna i razmažena muža. K tomu pridolazi još 
veća materijalna tjeskoba, pošto ga staviše 13. ko¬ 
lovoza 1867. god. u stanje mira, odmjeriv mu, kao 
tajniku, mirovinu samo s okruglih 500 for. Riešen 
službenih posala napreže Demeter u zimskoj sezoni 
g. 1867.— 1868. sve svoje sile. Izmedju 93 predstave, 
29 je novih komada, medju njima naravno 27 prie- 
voda; na oko je dakle kazalište u najboljem stanju, 
ali koja od toga korist, kad ipak duh Demetrov više 
ne odolieva svim naporom onom živahnošću, kojom 
se je negda odlikovao ! Tad i on sam zače osjećati 
potrebu, da se artističko ravnateljstvo povjeri mla- 
djim rukam, ter mirna srca prima napokon koncem 
kolovoza 1868. g. dekret zem. vlade, kojim ga dižu 
s mjesta artističkoga ravnatelja ostavljajuć mu uz 
istu nagradu literarno ravnateljstvo. 

August Šenoamu postaje dostojnim nasljednikom. 

Demeter je sada glavne brige riešen. On još pre¬ 
vodi po koji komad: „Starimladići“ Sardou-ovi, „Tast 

za svašta^ Nestroyev, „Clavigo“ Gotheov, „Momci na 
brod“, njegovi su prievodi iz posljednjih tih godina. 
Boravak Njegova Veličanstva u Zagrebu potaknuo 
je pače Demetra, da napiše izvornu prigodnu igru 
„Pomoć iznenada^.* 

Radinost mu dakle još ne malakše. Pod siedu 
glavu smjera on pokrenuti nov beletristički list, ter 
se dogovara u tu svrhu s nakladnikom Hartmanom. 
Dogovori uspješe. Već početkom god. 1870. izadje 
zaista u rečenoj nakladi, pod uredničtvom Deme- 
trovim „Hrvatski SokoP. 

Rek bi osamljen, uz pomoć nekih literarnih pri¬ 
jatelja iz davnine „ilirske", on se laća starom svojom 
dobrom voljom posla, prevodi pjesme Vučkovićeve, 
priobćuje i neke ine male prievode, piše ocjene o 
kazalištu, braneć jednako svoje stanovište, opiruć se 
preoštroj kritici, tvrdeć, da ne valja zahtievati od 
mlada kazališta hrvatskoga, da bude strogo narodno, 
jer da to nisu ni kazališta njemačka. Posljednje te 
njegove izjave vriedno je pročitati; u njih se zrcali 
sva dobrodušnost, sva čednost čovjeka toga, koji je 
život svoj posvetio jednoj misli, sve, što je imao, žr¬ 
tvovao na jednom žrtveniku, ter sada kano da s bo¬ 
jazni nekom zazire od pretjeranih zahtjeva. Strah ga 
hvata, da nam ne izpane iz šaka i ono malo s težkom 
mukom pribrana ploda, ako uzmemo prenaglo po¬ 
sezati za sladjim, višim umjetničkim užitkom. 

Posljednja mu radost još bijaše, što je vidio 
predstavljanu svoju „Krvavu osvetu u , preradjenu u 
novu obliku za pozornicu ** 

Već 30. ožujka 1870. g. prestaje Demeter ure- 
djivati „SokoP. Kaplja mu je pala. Sumrtav, uzet, 
bez sviesti i rieči odležao je logom mnogo vremena. 
Liečničkom pomoću pridiže se nakon dugotrajne 
bolesti. Dobra sestra Roza njegovala ga i brinula se 


^ U mene je rukopis samoga toga komada kao i program o 
sadržaju istoga, koji je Demeter ponajprije podnio zem. vladi, da ga 
odobri. 

** Rukopis u mene. 

Demeter: Teuta. 

za nj što mogaše bolje. On se prilično oporavi tje¬ 
lesno, mogaše buduće zimske sezone posjećivati i 
kazalište, ali ipak to više ne bijaše stari Demeter; 
nevoljniku ote kaplja bistrinu i misli i rieči. Stanje 
nije bilo svagda jednako, kadkad mišljasmo pače, 
ne bi li se povratio k predjašnjoj snazi. Uzprkos po¬ 
voljnijim tim pojavom vidjeli smo ipak svi, koji bi¬ 
jasmo plačni svjedoci dugotrajne te bolesti, da mu 
trne luč života. God. 1871. ljeti pala mu je ponovno 
kaplja. Opet se oporavi, ali um mu je sve tamniji, 
jezik sve teži. Kad bi mu zdravlje bilo povoljnije, 
sjedjaše on po svu noć uz pisaći stol, prevodeći 
njemačke komade, puneć drhtavim perom arak po 
arak papira. Težke li kobi! Jezik, koji mu bijaše toli 
drag, taj divni hrvatski jezik, kojemu je toliko slave 
izpjevao, taj jezik u oblicih svojih izčeznu mu gotovo 
posvema iz bolestne pameti. Svi ti prievodi, kojih 
ima na stotine i stotine araka, nisu van nanizana 
hrpa često puta zlo odabranih rieči hrvatskih, bez 
spoja, bez osjećaja najprvotnijih načela hrvatske sklo- 
nitbe i sprege. U tako tužnu Sisifovu poslu, s perom 
u ruci, klonu mu umorna glava. Blaga smrt rieši ga 
24. lipnja 1872. god. težkih muka. Slučaj htjede, da 
se baš sutradan imala pjevati „Ljubav i Zloba 11 . 
Predstava bi odgodjena. 

Dne 26. lipnja 1872. g. ukopasmo Demetra na 
pravoslavnom groblju izpod sv. Roka. Oplakivala 
ga je uz rodjake i prijatelje njegove doista i svaka 
prava hrvatska duša; odbor kazalištni odluči, da se 
postavi poprsje njegovo u kazalištu,* sve ga se no¬ 
vine sjetiše prijatnimi riečmi; dr. Zahar u ,,Viencu“ 
napisa nekrolog, Ivan Trnski savi prijatelju svomu 
„vienac 11 , koji nikad uvenut ne će. Tugovala je tako 
za vjernim sinom svojim sva zemlja, kojoj se u istinu 
negdašnji Grk Demeter, dobro primljeni gost hrvatski, 
ne mogaše ničim bolje odužiti, nego što joj pokloni 
svojega Dimitriju, Najviše pak uzdisala je za po¬ 
kojnikom kazalištna družina. Slavni nasljednik De- 


Zaključak nije ovršen, koliko ja znam. 

metrov, naš Šenoa, reče govor nad grobom, a Freu- 
denreich položi lovor-vienac. 

, Ne f nam > tko je izpjevao dobro mišljenu pjesmu: 
„Suze članova narodnog zemaljskog kazališta u Za¬ 
grebu, . nad grobom dr. Dimitrije -Demetra". Sva¬ 
kako je iz dubine iskrena srca uzdahnuo neznani 
pjesnik: 

,,U taj mah 

Zemljom tužna pjesma zveči — 

Kleta sudba život Tvoj pogubi. 

S Bogom, ah! 

Na grobu Ti glumac kleči, 

Cjelovom Ti smrtne skute ljubi. 

Zemljica Ti laka bud’ 1 “ 

V. 

Demeter bijaše čovjek srednje rasti, već od mu¬ 
ževne dobe gojan, pod starost i odviše opretilio, ve¬ 
likih očiju, vatrena pogleda, zavinuta, krupna nosa. 
Gusti brci nad jakimi ustnami podavali su licu nje¬ 
govu vid čovjeka odvažna, dapače osora. On i bi¬ 
jaše nagao, odrešit branitelj svojih nazora, uvjeren 
u dnu duše, da svagda zastupa pravo i to jedino 
pravo mnienje, čovjek, s kojim je valjalo pozorno i u 
uljudnih formah razgovarati. Na krupniju rieč planuo 
bi odmah, naravno na časak samo. Ništa lakše nego 
udobrovoljiti ga. Ugodan razgovornik, shvaćao bi brzo, 
odgovarao dosjetljivo, razlagao rado na široko estetske 
nazore svoje. Prijateljem i znancem njegovim ostadoše 
sastanci kod „Fortune 1 ' i „Rohma 11 u sladkoj uspo¬ 
meni Umjeren u jelu i piću umio je on družtvance 
svojega stola lakim razgovorom zabaviti ter često 
do kasne noći zadržati na okupu. 

Bolje duše, ne možeš si predstaviti. Milosrdan, 
ez trunka osjećaja pohlepe za novcem, ne mogaše 
n gledati tudje nevolje, a da ne pokuša pomoći. 
"^Ipvost n i e g° va , dok mu dotjecaše i pritjecaše 
edstava, bila je bezkrajna. Od trgovačke krvi nje- 

* 

gova porietla doista na njega nije prešla ni jedna 
kaplja. Podpuna nesebičnost tako mu bijaše priro- 
djena, da se osbiljnijemu čovjeku, vičnu žalostnoj 
borbi života, morala upravo naivnom činiti. 

Golubinja ta ćud glavno je obilježje Demetrova 
značaja. Iz nje izviru i plemenite crte njegova života 
i pogrješke, koje je znao počinjati. Oštroumlje njegovo 
ostavilo ga je doista svagda samo tad, kad bi se 
sukobilo s blagim srcem. 

Od svih naših pisaca bez sumnje ne ima nijed¬ 
noga, koji bi bio Demetrov premac u kazalištnih 
stvarih, a i u drugih naroda bit će malo književ¬ 
nika jednako dostojnih, da stupe na čelo zavoda 
kazalištnoga. Pun pjesničkoga dara, poznavalac od¬ 
ličan literature njemačke i talijanske, shvaćao je on 
čudnovatom oštrinom estetička obilježja raznolikih 
struka dramaturgije, opažavao nepogrješivom sigur¬ 
nošću nedostatke predstavljača. Ali čim bi se umiešala 
u kritičku ocjenu radnje na daskah simpatija prema 
kojemu članu kazališta, tad bi mu bistar inače vid 
donekle potamnio, dobrohotnost srca savladala bi i 
opet jasnoću uma, ter mjesto kritike eto gdje mu 
iz usta ili pera teče pohvala, ako i ne posve ne¬ 
zaslužena a to prekomjerna. A 1 kako su ga i ljubili 
i štovali, i mazili i tetošili njegovi prijatelji kazalištne 
struke! Njihov „doktor“ bijaše im i onda, kad je 
stajao na čelu uprave kazalištne i kad više nije bio 
u tako tiesnu službenu vezu s njima, ne samo vjeran 
drug, već i brižan otac. Nijedan od članova naše 
pozornice, bilježeći sgode života svoga, ne zaboravlja 
sjetiti se sladkom rieći dobroga Dimitrije, odvraćajuć 
mu blagim spomenom ljubav prijateljsku, toliko puta 
zasvjedočenu. I vriedan je pokojnik toga. Za njih, 
za prijatelje svoje, dao bi bio i srce iz njedara. 

Bez osoba, koje štiti, Demeter u obće ni ne mo¬ 
gaše biti. Ako već nije bilo moguće odkriti nov 
koji talenat predstavljački, sokoliti darovita početnika 
na daskah, tad se našao pjesnik, kojemu je tre¬ 
balo razveseliti srce, ter prevodeći njemačke pjesme 
utirati stazu na hrvatski Parnas. Drugi put pak va¬ 

ljalo je piscu, po tvrdu Demetrovu osvjedočenju, 
pravomu dragomu kamenu, samo neugladjenu, dati 
prilike, da se vježba, da prevodi za kazalište komad 
za komadom. Štićenici bili su mu prava nužda; 
bez dobrotvorja ne ima njemu života. 

% 

Demeter sad počiva u raki, koja krije uz ostalu 
ilirsku braću i vjerna mu zeta, nezaboravnoga mi otca. 
Suza moja rosi zajednički grob muževa, koji su bili 
najbliži srcu mojemu. Pišuć pod noć ove redke priči¬ 
njalo mi se često, da ih vidim obojicu u naponu 
snage muževne, gdje za stolom uz milu mater i tetku 
moju razpredaju razgovor. A ja, nejako još diete, 

naćuli uši, da uhvatim nit govoru.-Prividjenje 

uminu. Njih ne ima više; ostaviše nas gotovo svi pre¬ 
poroditelji knjige naše za sobom na toj grudi zemlje, 
koju su žarko ljubili, ostaviše nas s istimi željami, 
s istimi nadami, koje su grijale i njihove prsi. Zato 
ilirskim pokojnikom nikada uspomena u narodu utrnuti 
ne može, a u njihovu kolu živjet će i Dimitrija, dok 
bude Hrvata. Domovina, kojoj se vaskolik žr¬ 
tvovao, neće zaboraviti vjerna sina.* 

ZAGREB, mjeseca kolovoza, god. 1891. 


VLADIMIR MAŽURANIĆ. 


* Upravo kad uzeli u ruke stara pisma, da pripravim gradju za 
ovaj životopis, uzčitah s velikim ganućem pjesan odlična člana nove 
hrvatske književne generacije. Ideali hvala Bogu ne izumiru. Miletićevi 
»Zaboravljeni ljudi«, izpjevani u slavu Freudenreichu i Demetru, nisu 
samo na čast uspomeni pokojnika, već i plemenitu srcu mladoga 
pjesnika. 







0 DEMETROVOJ 

„TEUTI" I „GROBNIČKOM POLJU". 

TRAGEDIJA »TEUTA«. 


ik je bio Gaj sa svojimi drugovi Ilirci 
pokrenuo preporod hrvatske književnosti, 
iztaknu se u njihovu kolu Dimitrija Demeter 
svojom vještinom u najtežoj pjesničkoj 
struci, u drami. Prvom svezkom: „Dra- 
matičkih pokušenja 44 g. 1838. započe on svoje pre- 
zaslužno djelovanje za hrvatsko kazalište, komu je 
sav njegov život posvećen bio. Boraveći u tudjem 
svietu na visokih naukah i motreći prosvjetni rad 
naprednih naroda, nadje — tako kaže u predgovoru 
napomenutoga djela — da je kazalište znamenito 
njetilo prosvjete, koje njeguje i oplemenjuje srce, 
ukus, družtvenost, te u isti mah podaje krasan užitak 
i ozbiljnu pouku. U velike cieneći kazalištnu umjet¬ 
nost, spozna, da je i njegovoj hrvatskoj domovini 
potrebno to dragocjeno naobrazno sredstvo, njoj tim 
dragocjenije, što ono takodjer na najprikladniji način 
krči put narodnomu književnomu jeziku u sve druž- 
tvene razrede. Da se uzmogne pristupiti osnutku 
narodnoga kazališta, trebaše prije svega pripraviti 
sbirku dramskih umotvora, prikladnih za pozorištno 
prikazivanje. S tom namjerom dade se Demeter na 
izdavanje svojih: „Dramatičkih pokušenja 44 . 

Kao što se književni preporod hrvatski u 
ostalom pjesničtvu prislonio na staru dubrovačku 
književnost, uzkrisujući iz duge zaboravi stara pje¬ 
snička djela za izgled i pobudu novomu naraštaju, 
tako je učinio Demeter i u dramskom području. Naj¬ 
prije izdade dvie dubrovačke drame, Gledjevićevu 
„Zorislavu 44 i „Sunčanicu 44 Šiška Gundulića, ali u posve 
novom obliku, znatno ih preradiv prema pravilom 
dramske umjetnosti i potrebam pozorištne prikazbe; 
tako nastade od „Zorislave 44 Demetrova drama „Ljubav 
i dužnost* 4 , a od „Sunčanice 44 „Krvna osveta 44 . On je 
odabrao ona dva stara djela radi toga, što je u njima 
nalazio dramske sile i predmet iz narodne prošlosti. 
I preradbom svojom znamenito im je povisio dramsku 
snagu, pjesničku ljepotu, pozorištnu prikladnost i na¬ 
rodni politički smisao, tako da su drame „Ljubav i 
dužnost 44 i „Krvna osveta 44 bar u tolikoj mjeri svo¬ 
jina Demetrova, u kolikoj su Gledjevićeva i Gun- 
dulićeva. 

Pokazav Demeter tima preradbama svoju veliku 
vještinu u dramskom pjesničtvu, morade se na više go¬ 
dina sav posvetiti poslu dobrovoljna dramaturga. Odbor 
„Ilirske Čitaonice 44 pozva g. 1840. u Zagreb pozorištno 
družtvo iz Novoga Sada, i zamoli Demetra, da njime 
upravlja. Demetra zapade velik trud, da rukovodi i 
uči početnike glumce, da priudešava prevedene ili 
izvorne drame za pozorištnu prikazbu, i da sam pre¬ 
vodi njekoliko drama iz tudjih jezika. Zabavljen tim 
obilnim poslom, mogaše istom g. 1844. izdati drugu 
svezku svojih: „Dramatičkih pokušenja 44 , to jest svoju 
izvornu tragediju „Teutu 44 , taj krasni plod pjesničkog 
poleta, velike krasoćutne naobraženosti, dramaturžke 
vještine i rodoljubne ćuti. Od „Ljubavi i dužnosti 44 
i „Krvne osvete 44 velik je napredak do „Teute 44 ; nu 
ona je s njima svezana po tom, što je i u njoj jezgra 
dramske radnje sukob medju ljubavlju i dužnošću, i 
što je i u njoj predmet iz narodne prošlosti, — naši 
rodoljubi Ilirci bijahu na ime uvjereni, da su stari 
Iliri pradjedovi našega naroda. Tako ima i u „Teuti 44 
traga utjecaju starih Dubrovčana na Demetrov rad. 

I. 

U predgovoru i u primjetbah „Teuti u kazuje 
Demeter ona prokušana umjetnička načela, kojih se 
je držao sastavljajući svoju tragediju. Više mu bi¬ 
jaše, veli, do pjesničke i psihologijske istine, nego 
li do historijske; predmet je doduše uzeo iz poviesti 
starih Ilira, ali svrha mu bijaše, da u pjesničkoj 
slici prikaže i psihologijski naravito razvije silu ljud¬ 
skih strasti. Gdjegod to zahtievaju pravila dramske 
umjetnosti, prenačinio je s pjesničkom slobodom po- 
viestne činjenice, koje su podloga dramskoj radnji 
„Teute“ ; za to se nije robski držao poviestne sliednje 
dogadjaja, nije se žacao anakronizama, kojih ima sila 
i u prvih umotvorih svih doba. Za primjer, kako je 
preradjivao poviestne činjenice, napominje konac 
glavnoga junaka, Dimitra Hvaranina: on gaje dru¬ 
gačije prikazao, nego kako ga pripovieda poviest, 
ali pjesnički obzir, to jest potreba, da bude dramska 
radnja jedinstvena i tragički dostojna, ponuka ga, 
da odstupi od poviestne istine. 

Pjesnik je i u razvoju drame do propasti Dimi- 
trove preoblikovao poviestne dogadjaje, prema po- 
trebam dramske umjetnosti, a nije se robski držao 
Polybija i drugih starih povjestničara; iz njih je crpao 
samo poviestnu gradju za svoj umotvor, kako ga u 
primjetbah „Teuti" izpisuje, da uzmogne čitalac po- 
rediti poviestne činjenice s dramskom pjesnikovom 
izradbom. 

Jezgra poviest noga dogadjaja, koji je podloga 
našoj tragediji, sliedeća je. Po smrti kralja Agrona 
uzadje na ilirsko priestolje njegova žena, ratoborna 
Teuta. Pobjedne vojske i gusarske ladje ilirske za- 
davahu mnogo jada susjednim narodom. Kad rimski 
poslanici od Teute zaiskaše, neka stane na put ilir¬ 
skomu gusarstvu, ona ih razjarena dade pogubiti. 
Za to Rimljani udare na Teutu. Njezin vojskovodja 
Dimitar Hvaranin, koji je upravo osvajao grčke otoke 
i gradove, odmetnu se k Rimljanom od straha, da 
ga ne bi kaznila kraljica, kojoj bješe oklevetan. SDimi- 

trovom pomoću poraze Rimljani kraljicu; ona mo- 
rade pobjeći u tvrdi Risan, a mjesto nje postaviše 
Rimljani Dimitra za vladara Ilirije. Naskoro okrenu 
Dimitar oružje proti njim, ali oni ga poslije žestoka 
boja sasvim poraze na njegovu rodnom otoku Hvaru. 
Pobjegav k macedonskomu kralju, poginu kao njegov 
’ vojskovodja, obsjedajući grad Mesinu. Poslije Dimitra 
podigoše Rimljani na ilirski priestol Pineza, koji 
bijaše sin kralja Agrona i prve mu žene Triteute, 
koju bješe Agron odvrgao, pak zatim oženio Teutu. 
To je u kratko poviestni dogadjaj, kako ga pripo- 
viedaju Polybij i drugi stari pisci. 

U tih poviestnih podatcih ima istom njekih klica 
onakovoj psihologijskoj obrazloženosti, jedinstvenosti 
i tragičnosti dramske radnje, kakova je potrebna 
tragedijskomu umotvoru. Živu klicu tragične radnje 
nalazio je pjesnik u onoj historičkoj viesti o Dimitru, 
da je taj ilirski vojvoda odmetnički pomagao Rim¬ 
ljane proti svojoj kraljici Teuti, i mjesto nje na 
ilirski priestol uzašao s privolom Rimljana, ali onda 
okrenuo mač proti njim, pak poslije nesretne bitke 
morao pobjeći iz domovine. Tu je klica pjesnikove 
tragedije posve očita : velika krivnja uznese Dimitra 
na priestolje, ali ga zatim, baš kad ju on pokuša iz- 
praviti, opet obara s priestolja. Nu tu klicu trebaše 
istom da pjesnik psihologijski razvije do jedinstvene 
tragične radnje, prema onim umjetničkim načelom, 
koja smo malo prije po njegovih riečih napomenuli. 
Nevjeru Dimitrovu prama kraljici Teuti morao je 
pjesnik izvesti iz dostojnijih povoda, nego što je 
strah od kraljičine kazni. Propast Dimitrovu moraše 
pjesnik tjesnije svezati s njegovom krivnjom naprama 
Teuti, nego što je to u poviesti, po kojoj Dimitar 
pogiba istom u tudjini radi prevelike smjelosti i ne¬ 
smotrenosti svoje u bitci pod Mesinom. Sudbinu 
Teutinu moraše pjesnik do kraja prikazati, a ne 
samo, kako je to u poviesti, do biega u tvrdjavu 
Risan osim toga trebaše da pjesnik njezinu sudbinu 
do kraja najtjesnije sveže sa sudbinom Dimitrovom. 
Pojav ilirskoga kraljevića Pineza i majke mu Tri- 

teute poslije Teutine i Dimitrove propasti, kako se 
to u poviesti kazuje, pjesnik je premjestio u doba 
prije te propasti, i prikazao, kako Triteuta i Pinez 
rade o glavi Dimitru i Teuti. Tako je pjesnik na¬ 
stojao, da poda jedinstvo i tragičnost dramskoj radnji, 
kojoj je klicu našao u poviestnom dogadjaju. 

Za psihologijsko crtanje glavnih osoba i za psi¬ 
hologijsku obrazložbu njihovih čina mogao je pjesnik 
nješto crpsti iz poviestnih podataka. Polybij prika¬ 
zuje Teutu ratobornom, oholom, srdovitom, ćudljivom, 
nepromišljenom kraljicom. Ta njezina obilježja. za¬ 
držao je pjesnik, ali ih je razvio iz njezine prirodjene 
ćudi, odgoja, utjecaja ljudske okoline; otac joj, po 
pjesnikovoj prikazbi njekakav mitski heroj ilirski, od¬ 
gojio ju za amazonku, kao što je Camilla u Eneidi; 
radi bojnoga joj junačtva i divne ljepote zaprosio 
ju kralj Agron, a ona je samo na samrtnu volju 
svoga otca pošla za nj; oslobodivši ju smrt Agro- 
nova nesnosnih okova, ona se zavjetova Diani sma¬ 
trajući brak za robovanje žene mužkarcu, i sva se 
posveti bojnoj slavi. Tako satvori pjesnik lik kra¬ 
ljice Teute, ljepotice amazonke, koja gine za ju¬ 
načkom slavom, i nepovjerljiva prama mužkomu 
spolu, koji joj je po Agronu omrznuo, tvrdim oklo¬ 
pom suspreže žensko srce ljubavi željno. Prema ta¬ 
kovoj kraljici Teuti uobliči pjesnik značaj junaka 
Dimitra tako, da se iz njihovih ćudi mora razviti 
tragički zaplet. Povjestničar Polybij kaže o Dimitru, 
da bijaše veoma hrabar i smion junak, ali ujedno 
nesmotren, po čem je i zaglavio u bitci. Pjesnik 
popuni ta obilježja Dimitrova još i tim, da se je 
Dimitar smiono zanio za čarobnom ljepotom kraljice 
Teute. Baš onakovo ponosito i divno biće, kakovo 
bijaše Teutino, morade zatraviti njegovo smjelo srce ; 
U krvavih ratovih i u smrtnoj borbi s divljom zvieri 
izlaže on svoj život za Teutu, da ju proslavi, da joj 
omili, da joj spase priestolje ili život. Ljubavna strast 
za Teutom posve ga osvojila. Kad mu Teuta, svla¬ 
dana zanosom njegove požrtvovne, .plamne ljubavi, 
nehotice odaje, da se njezino srce odaziva njegovu. 

on se usmjeli, te ju zaprosi, da mu bude ženom; ali 
to joj doziva u pamet njezinu amazonsku i kraljevsku 
čast, njezin zavjet, da će ostati do smrti slobodna, 
njezinu nepovjerljivost prama muževom, te ona od¬ 
bija Dimitra s podsmješnim obećanjem, da će poći 
„ za nj, kad bude kraljem, a ne otrieznivši ga ni tim, 
ponizuje ga rugom, da je on rob, a ona kraljica. 
Tim postupkom potisne Teuta Dimitra na zlokoban 
put, te on, podjariv spor Rima s Teutom do rata, 
savezom s Rimljani i po želji naroda dovine se 
krune; nu onda kao kralj ponovi bjegunici razkra- 
ljici Teuti svoju prositbu i povraća joj krunu. Tako 
je pjesnik podpuno promienio povod Dimitrovu ne¬ 
vjernomu postupku prema kraljici: u poviesti taj je 
povod strah njegov od kraljičine kazni, u drami 
pak je njegova prestrastna ljubav za kraljicu i ćud¬ 
ljivi, sad zamamni, a sad pogrdni postupak kraljičin 
prama njemu. Pjesnik je kobnu krivnju Dimitrovu 
izveo ne samo iz njegova nego takodjer iz njezina 
značaja, pak je tim zadobio i podlogu, da daljnu 
sudbinu i konačnu propast Dimitrovu najtjesnije sveže 
s Teutinom. 

Prema liku Dimitra, u kom zlokobno preteže 
strast ljubavi i ponosa nad dužnost rodoljuba, pjesnik 
je izumio suprotan lik Srdovlada, uzorna junaka ro¬ 
doljuba. Pjesniku je poviest podala samo ime toga 
junaka, i to obilježje, da bijaše Srdovlad pobjedo¬ 
nosan vojvoda ilirski proti Epiranom i Grkom; sav 
dramski i tragički lik Srdovladov, sva njegova u 
drami medjusobica s Dimitrom, sretan je izum pje¬ 
snikov. Srdovladu je Dimitar, dok s divnim junačtvom 
ratuje proti Epiranom i Grkom, omiljeli uzor i zje¬ 
nica oka. Srdovlad lebdi nad njegovim životom, i 
neznan s najvećom požrtvovnošću spasava mu život 
u jednoj bitci; odtad su smrtni pobratimi. Kad za¬ 
tim u miru kao dvoranici Teutini moraju njezinu 
amazonsku ćud zabavljati lovom na divlje zvieri, 
Srdovlad ga nastoji odvratiti od kobnoga zanosa za 
Teutom. Kad Dimitar i veći dio naroda, koji Dimitra 
obožava, pomaže vojsku rimsku proti Teuti, Srdo- 

vlad vjerno brani kraljicu i domovinu do skrajnosti; 
smrtno ranjen zaklinje Dimitra, da vrati otetu krunu 
Teuti; ne mogav ga s opakoga puta odvratiti, sa¬ 
movoljno umire proklinjući Dimitra. Likom Srdo- 
vladovim pjesnik je umjetnički upodpunio povorku 
raznoličnih značaja u svojoj drami, i povisio njezinu 
tragičnu silu. 

Sličnu dopunu izumio je pjesnik i naprama le- 
utinu liku. Kako je suprot Dimitru postavio Srdo- 
vladov lik uzorna junaka, tako je suprot zanosnoj 
amazonki Teuti postavio uzor-lik ženski, Cvietu. 
Amazonka kraljica Teuta, po svojoj prisiljenoj ne¬ 
sretnoj svezi s kraljem Agronom nazirući u braku 
robstvo žene mužu, oslobodjena nesnosnih okova 
smrću kraljevom, zavjetuje se DianL zabranjuje i 
svojim dvorankam ljubavne ćuti, pa jarostna izgoni 
iz svoga dvora Cvietu i Milivoja, jer su se zamilo\ ali 
i zaručili. Poslije lišena krune bjegunica Teuta na¬ 
lazi utočište baš u skromnom domu Cviete i Milivoja, 
koji u gorskoj zabiti provode blažen porodični život; 
progonjenoj kraljici podaju oni gostoljubnu zaštitu, 
izlažući sebe smrtnoj pogibli. Teuta, u I. činu drame, 
dok je u kraljevskom sjaju, progoni iz njega Cvietu 
i Milivoja, jer se ljube; Teuta, u IV. činu drame, 
razkraljica i bjegunica, nalazi posljednju zaštitu samo 
u njihovu, ljubavlju osnovanom i sretnom obiteljskom 
domu; dapače upravo u njem izmiruje se Teuta 
s Dimitrom, i sjedinivši se snjim nastoje oboje po¬ 
praviti, što su razdvojeni skrivili narodu svomu. Pri¬ 
kazom Cvietine i Milivojeve ljubavi i porodične sreće 
pjesnik je naumice htio, po estetičnom kontrastu, 
jače iztaknuti krivnju ohola amazonskoga zanosa 
Teutina i krivnju prestrastna ljubavna zanosa Dimi- 
trova, te nuždu njihove propasti radi njihove krivnje. 

II. 

Ali čini se kao da je pjesnik „Teute“ htio izvoditi 
propast Dimitra i Teute ne samo iz njihove osobne 
krivnje, nego još iz krivnje, kojujeTeutin muž kralj 

Agron bio počinio proti svojoj prvoj ženi Triteuti i 
svome od nje sinu, kraljeviću Pinezu; i ta krivnja kao 
da pada na Teutu i Dimitra. Poviest kaže, da su 
Rimljani, pošto su porazili Dimitra, podigli na ilirsko 
priestolje kraljevića Pineza, sina Agronova od Tri- 
teute, koju bješe Agron odvrgao a mjesto nje 
uzeo Teutu za ženu. Tu poviestnu činjenicu pro- 
mienio je pjesnik tako, da Pinez kao osvetnik svoje 
mučenice majke započinja borbu proti Dimitru i Teuti, 
čim oni, vjenčavši se, zapodjenuše boj proti Rimlja- 
nom; to biva na početku V. čina. Prije toga nema 
nigdje u drami spomena o Pinezu i Triteuti. Nije 
prema dramskim pravilom, da u V. činu propast 
glavnoga junaka uzrokuju takove osobe, koje se 
prije toga u drami nisu ni spominjale, nekmo li 
da bi bile utjecale u razvoj drame. Istina, pjesnik 
je nastojao u prvom prizoru V. čina položaj Tri- 
teutin i Pinezov tako prikazati, da bude opravdano, 
što se oni istom sada u drami pojavljaju. Triteuta 
već dugo provodi biedan život u gorskoj kolibi 
s mladjahnim sinom Pinezom, koji nju i sebe lovom 
hrani ni ne sluteći, da je kraljević. Istom sada do¬ 
spio je čas, da majka odkrije sinu tajnu, koju je 
morala kriti, samo da mu život sačuva. Opakost 
muža joj kralja Agrona bješe ju prisilila, da s ne¬ 
jakim sinom uteče iz kraljevskih dvorova u gorsku 
zabit, gdje ju je stari sveti pustinjak Gromovid primio 
pod svoje okrilje. Kad po smrti Agronovoj druga 
njegova žena Teuta sjedne na priestolje, i svu vojsku 
povede na Epir, pristaše Triteutini digoše bunu za 
zakonitoga nasljednika Pineza, ali Teuta ih grozno 
potlači. Kad je Dimitar stao vladati uz Teutu, Gro¬ 
movid uzalud pokuša, da ih razdvoji, a sva nada u 
bolju budućnost ugasnu, odkad se Dimitar kao sa¬ 
veznik i štićenik rimski zakraljio. Ali sada se izne¬ 
nada sreća okrenula: Dimitar ustao proti Rimu, a 
pustinjak Gromovid digao okolni narod na novu 
bunu za Pineza. Tako pripovieda Triteuta svomu 
sinu, a odmah ga zatim poziva Gromovid, da se 
stavi na čelo sakupljenoj narodnoj četi, i da primi 

poslanike rimske, koji mu nude zakonitu baštinu 

njegovu, ilirsko priestolje. . . , 

Tako stupa Pinez s pomoću svojih pristaša i 
Rimljana u borbu proti kralju Dimitru i 1 euti; ali 
on hlepi samo za tim, da se njima osveti za duge 
patnje svoje majke, a ne mari ništa za budućnost 
svoje kraljevine. Gromovidov ugled u narodu odlučno 
pomaže, da se buna za Pineza sve . to više širi, te 
Dimitar napokon samo na Hvaru nadje jaku podporu. 
Tuj s neopreza i prevelike smjelosti izgubi sretno 
započetu bitku s Rimljani, te potone s brodom u 
moru Od tuge za njim baci se u more leuta. 

Pjesnik je Triteutino pripoviedanje o njezinoj i 
sinovoj prošlosti do onoga časa, kadno om u V. čmu 
stupaju u dramsku radnju, tako udesio, da bude 
njime razjašnjeno, zašto tiekom četiriju čina ne utje- 
cahu u radnju. Pobuna njekočnja za još. nejakoga 
Pineza bješe se dogodila bez njegova znanja, u doba, 
koje pada u razmak od I. do II. čina, koje je da e 
pjesnik preskočio; u II. činu na kratko sjeća Dimitar 
Teutu potlačene pobune, ali ne kazuje, da su bun¬ 
tovnici hotjeli Pineza podići na priestolje ; druge 
misli zapremaju sad svu dušu Dimitrovu i Teutinu, 
no da bi se sjetili one u stvari i onako svršenoj 
neznatne okolnosti, neznatne dakako za njih_ Pošto 
se poslije nesretno svršene bune beznadna lriteuta 
krila u zabiti tajeći odsad sinu njegovo ponetlo još 
brižnije, da ga ne bi potaknula na pogibeljne čine 
proti čvrstoj vladavini Teutinoj i Dimitrovoj, to da¬ 
kako ne bijaše moguće, da se ona i Pinez pojavljaju 
u radnji dramskoj sve do časa, kad im nastaju po¬ 
godne prilike, a to biva početkom V. čina, ustan¬ 
kom Dimitrovim proti Rimljanom; zato istom sada 
povodi Triteuta Pineza u dramsku radnju odknvši 
mu njegovo pravo na priestolje i pogodne prilike 

^ Ipak se po dramskih pravilih težko dade izpri- 
čati što Triteuta i Pinez u V. činu odlučno utječu 
u propast Dimitra i Teute, a da taj utjecaj njihov 
nije u predjašnjem razvoju drame ni malo pripravljen, 

nego dolazi podpuno iznenada. Do V. čina nigdje 
se ni slutiti ne može, da bi Teuta po nepravu bila 
zasjela na priestolje. Po Agronovoj smrti vojska i 
narod predaju njojzi kao udovi kraljici žezlo najsve¬ 
čanijim načinom bez ičijega prigovora (u II. činu). 
Kod Dimitrova spominjaja viške pobune (takodjer u 
II. činu) ništa se ne kaže, da se je ona bila dogodila po¬ 
radi nasljedstva Pinezova. Kad Teuti Dimitar s rim¬ 
skom pomoću otima krunu, uzorni junak Srdovlad 
brani ju i priznaje samo nju kraljicom, i umire za 
nju. Dapače, kad prije toga, u III. činu, sveti pu¬ 
stinjak Gromovid dolazi svjetovati Teutu, kako će 
odvratiti od domovine pogibelj, koja prieti od Rima, 
on ni s daleka ne nagoviešta, da bi ona po nepravu 
vladala, nego samo ište, da na put stane gusarstvu 
ilirskomu i da kazni zaštitnika gusara, Dimitra. A 
upravo Gromovid u V. činu prvi je začetnik na¬ 
rodnoga ustanka za Pinezovo kraljevsko pravo, on 
samom riečju svojom otvara Pinezu Dimitrove tvr- 
djave, rimskoj vojsci nepredobitne. 

Dosljednomu razvoju dramske radnje, razložitomu 
pripravljanju katastrofe Teutine i Dimitrove nije u 
prilog, što se zakonito nasljedno pravo Pinezovo, o 
kojem diljem predjašnjih četiriju čina nigdje ni rieči 
nema, pače se ni ime njegovo i Triteutino nigdje 
ni ne spominje, u V. činu na jednoč pomalja kao 
poglaviti povod propasti Dimitrovoj i Teutinoj. Još 
je, čini se, nepriličnije to, što Pinez ni ne vodi borbe 
baš za svoje pravo, nego — kako to više puta kaže 
— samo za to, da uništi Teutu i Dimitra, da im se 
osveti za dugotrajne patnje svoje majke; po gotovo 
na uštrb drami čini se da je to, što Pinez ništa ne 
mari za svoj narod, za svoju kraljevinu, nego je pri¬ 
pravan pristati na ma kakovu njezinu podložnost 
Rimu, samo da mu Rim pomogne izkaliti osvetno 
srce na Teuti i Dimitru. Ni u Gromovidovu držanju 
za konačne borbe proti Dimitru ne očituje se ni 
najmanja briga za sudbinu naroda, njemu je samo 
do Pinezova nasljednoga prava, do poraza Teutina 
i Dimitrova; posve drugačiji se kazao on u III. činu. 

kad svjetuje Teutu, kako da spase domovinu: tu je 
zadahnut samo brigom za narod. Tako borba Pine- 
zova proti Dimitru i Teuti i pobjeda njegova reć bi 
ne zadovoljava etičkoj ćuti i pravdi; njegova po¬ 
bjeda uvaljuje narod u još veću podložnost tudjoj 
vlasti, ter tako tragedija ne završuje s utješnom, 
uzvišenom umirbom tragičnih ćuti, nego s beznadnim 
pogledom na podpuno razsulo. 

Pjesnik je doduše u podugom prvom prizoru 
V. čina prikazao dugotrajno mučeničtvo Triteutino, 
njezinu požrtvovnu materinsku brigu za Pineza, nje¬ 
govu priegornu sinovsku zahvalnost majci, tako 
živo i ganutljivo, kao da je htio pobuditi u gledaocu 
živu samilost prama njima i povladjivanje njihovoj 
borbi i pobjedi proti Teuti i Dimitru. Ali samilost, 
koju Triteutina pripoviest o njezinih težkih patnjah 
doista pobudjuje, odmah jenja, čim se Pinez i nj e g°y 
zaštitnik Gromovid svezuju s vanjskimi neprijatelji, 
a posve je nestaje, čim Pinez pokazuje podpun 
nemar za probitke svoje kraljevine, a puku sliepu 
pohlepu za osvetom. Gromovid, Tnteuta i Pinez 
počinjaju krivnju posve sličnu predjašnjoj Dimitrovoj, 
radi osobnih težnja i na štetu naroda služeći se po¬ 
moću neprijateljskom. S takove krivnje opravdana 
je propast Dimitrova, pak onda nije pravedno da 
Pinez, počinjajući sličnu krivnju, izlazi pobjednik. 
Dugotrajna patnja Triteutina i Pinezova nije po 
pravdi razlog propasti Teutinoj i Dimitrovoj; jerbo 
pravi je krivac onoj patnji Agron, a nije Teuta 
s Dimitrom. Agron bješe odvrgao Triteutu, kad još 
ni ne znaše za Teutu; ta je bez i kakove krivnje 
prama Triteuti postala ženom Agronovom, a poslije 
njegove smrti vladaricom po volji naroda, za to je 
mogla bez ikakove svoje krivnje potlačiti ustaše za 
Pineza, koji su, dok je sva vojska ratovala u Epiru, 
pokušali oteti njojzi krunu. Doduše pjesnik je u 
jednom prizoru V. čina prikazao i sama Dimitra 
uvjerena o Pinezovu pravu: kad mu dolaze viesti, 
kako se buna za Pineza po narodu sve to više širi, 
očituje skrušeni Dimitar Teuti, da je narod samo 

orudje pravednih bogova, da Teuta i on nisu stekli 
krune po pravu, pak zato da on ne će ništa činiti 
proti Pinezu i njegovim pristašam. No po istini može 
Dimitar samo za sebe reći, da je krivim putem došao 
na priestolje, to jest s pomoću tudjom proti zakonitoj 
vladarici; ipak, pošto Dimitar nastoji sada slomiti 
tudju vlast u zemlji, a baš po njoj se Pinez hoće 
domoći priestolja, to se Dimitar ohrabruje na boj 
proti domaćim protivnikom i vanjskim neprijateljem 
s uvjerenošću, da se bori ne samo za sebe i Teutu, 
nego i za domovinu. Na samom koncu tragedije 
pjesnik očituje u riečih vjernih pristaša domovine i 
Dimitra, — da su s njegovom smrću izgubili i do¬ 
movinu — , tu namjeru svoju, da sadržajem V. čina, 
navlastito ponašanjem Pinezovim u borbi proti Dimitru 
i ponašanjem Dimitrovim u obrani svojoj i domovin¬ 
skoj, potakne u gledaocih što više sućuti za Dimitra. 
Zato možemo tvrditi, da je pjesnik hotice prikazao 
Pineza onako nehajna za sudbinu domovine; krivnja 
Dimitrova izlazi po ovakovu držanju njegova pro¬ 
tivnika manja, i zato njegova propast tragičnija, 
sućuti dostojnija. 

Dakle prigovor pjesniku radi toga, što je on u 
V. činu prikazao borbu Triteute i Pineza proti Teuti 
i Dmitru, ne pripraviv je nimalo u predjašnjih činih, 
i što je prikazao razvoj te borbe tako, da joj gle¬ 
dalac ne može povladjivati, bit će neosnovan u po¬ 
tonjem obziru. Što pjesnik u predjašnih činih nigdje 
ni ne spominje Triteute i Pineza, premda je tomu 
bilo prigode, i premda su oni u V. činu glavni pro¬ 
tivnici Dimitrovi i Teutini, glavni uzročnici njihove 
propasti: to je svakako nedostatak; nedostatak je i 
to, što pustinjak Gromovid, koji je u III. činu pri¬ 
kazan bogoduhim brižnikom za sreću naroda, u V. 
činu, rukovodeći borbu za Pinezovo pravo, ne nastoji 
ujedno i oko sreće naroda nego prepušta Pinezu, 
da svoju pobjedu izkupi štetom domovine. Gromo- 
vidov lik pjesnik je u III. činu tako uzvišenim pri¬ 
kazao, da ga ne bi smio u V. činu poniziti do su¬ 
krivca Pinezova u nerodoljubnom načinu borbe proti 
Demeter: Teuta. č 

Dimitru. Ali što je Pineza pjesnik prikazao posvema 
nerodoljubna, posve nehajna za budućnost priestolja 
i kraljevine, to nije nehotična pogrješka pjesnikova, 
nego to je on jamačno hotimice i posve pravo tako 
izveo, da tim pojači samilost gledaočevu prama Dimitru. 
koji u posljednjoj očajnoj borbi brani ne samo sebe 
i Teutu, nego ujedno i domovinu. 

III. 

Pjesnik je kobnu krivnju Dimitrovu, što on ne¬ 
vjerom prema svojoj kraljici Teuti, savezom s Rim¬ 
ljani, dolazi do krune, nastojao što više ublažiti, 
tako da bi i pokraj te krivnje ostao vriedan sami¬ 
losti gledaočeve, kad ga stiže pravedna kazan. 
Dimitar ne gramzi za krunom, nego samo hoće izpu- 
niti uvjet, pod kojim mu je Teuta kao obećala, da 
će poći za nj; čim je stekao krunu, on ju polaže 
pred njezine noge i samo prosi, da mu bude ženom. 
On se ne služi pomoću rimskom proti Teuti s na¬ 
mjerom, da ošteti domovinu, ili s nehajem za domo¬ 
vinu, nego s namjerom, da, čim steče kraljevsku 
vlast i Tbutinu ruku, domovini opet izvojšti pod- 
punu slobodu od Rima. 

Pjesnik je na više mjesta u III., IV. i V. činu 
prikazao silnu težnju Dimitrovu, da bi štetu, koju 
časovitim šurovanjem s Rimljani nanosi narodu, 
opet stostruko izpravio, i da bi Teuti one jade, koje 
joj zadade vojujući proti njezinoj kraljevskoj vlasti, 
stostruko nadoknadio svojom ljubavlju prama njoj 
kao ženi svojoj. Kad na koncu IV. čina Dimitar 
Teuti, jadnoj bjegunici, tumači sav svoj postupak 
prama njoj i razgaljuje joj strašne muke svoje, u 
kojih je, nagnan od nesretne ljubavi za nju, raditi 
morao kao tobože neprijatelj njoj i domovini, ona 
mu vjeruje, oprašta mu, i priznajući svoju sukrivnju, 
hoće mu biti nježna žena i zajedno s njim liečiti 
rane, što ih oboje zadadoše domovini. Tako se 
Teuta posve preobrazuje, od ohole amazonke i kra¬ 
ljice postaje smjerna ljubeća žena, spoznavši u težkih 

prilikah, da mač i žezlo ne bijahu za nju, i raza- 
bravši u izgledu sretne Cviete, što joj je pravo 
zvanje. Dimitar, ljubavlju izmiren s Teutom, hrli na 
boj, da oslobodi zemlju od rimske prevlasti. 

Ipak se u gledaocu dramskoga razvoja radja 
jaka sumnja, da li je pjesnik pravo učinio, što 
Teutu prikazuje na koncu IV. čina onako mekanom 
prama Dimitru. Može li ona tako slomiti svoj kra¬ 
ljevski i ženski ponos, da onako lako poda ruku i 
srce čovjeku, koji ju je s neprijateljskom pomoću 
lišio krune? Na tom odlučnom preokretu drame nije 
pjesnik dialog Dimitra i Teute izveo tako, da hl 
gledaoca uvjerio o neodoljivosti Dimitrove prositbe, 
o psihologijskoj vjerojatnosti, da mu Teuta ne 
samo oprašta, nego da se u ljubavi sjedinjuje s njim. 
Gledalac očekuje, da će se, Teuta u tom prizoru 
pokazati jača i dostojnija, navlastito, da će uvjet, 
što ga ona samo kao mimogred stavlja svojoj sreći 
s Dimitrom, naime neka Dimitar oslobodi domo¬ 
vinu, svom odlučnošću postaviti za bitni uvjet nje¬ 
zinoj pomirbi i svezi s Dimitrom. Pjesnik je doduše 
u predjašnjem tieku drame prikazao Teutu i Dimitra 
tako, da je ona njezina mekost prama njemu na 
koncu IV. čina donjekle moguća. Dimitar i Teuta 
takovo su dvoje bića, da su se morali iz početka 
zamilovati, a zatim najžešće zavaditi, pa opet izmi¬ 
riti, i napokon zajedno poginuti; nu Dimitar je 
Teuti kao kraljici toliko skrivio, da bi pjesnik bio 
morao na koncu IV. čina mnogo jače obrazložiti 
njezinu pomirbu i bračnu svezu s njim. Inače je 
pjesnik nastojao prikazati njihovu ćud tako, da im 
je morala postati sudbina zajednička, krivnja i tra- 
gička propast zajednička; to pjesnik češće iztiče u 
riečih Dimitrovih, da ga je udes nerazdružno svezao 
s Teutom. 

Pjesnik pače i previše prikazuje udes povodićem 
Dimitrovim; u najodlučnijih časovih svoga djelovanja 
Dimitar odbija svoj postupak na udes : svoju stra¬ 
stvenu ljubav za Teutu, svoju nevjeru prama njezinoj 
kraljevskoj vlasti, svoj težki položaj uslied narodn ; 

bune za Pineza, svoj posljednji napor proti neprija¬ 
teljem: sve to odbija Dimitar, u njekih svojih riečih, 
na udes. Pored toga fatalizma Dimitrova u njekih 
mu izjavah ima opet takovih njegovih izjava, gdje 
mu je svjestito, da je njegova ćud, njegova strast, 
njegova volja jedina tvoriteljica i uzročnica njegovih 
čina i njegove kobi. Svakako je previše fatalizma 
primiešano voljnoj samostalnosti Dimitrovoj, što je na 
uštrb jakoj dramatičnosti njegova značaja. Takov fata- 
lizam kao da i Teutu osvaja, kad se onako na laku 
ruku predaje strastnoj ljubavi Dimitrovoj na koncu 
IV. čina. 

Dimitrov konačni rat za oslobodjenje domovine 
od rimske vlasti — koji mu bijaše već onda, kad 
se svezivaše s Rimljani proti Teuti, konačnim ci¬ 
ljem, čim bi nadošla hora tomu — svršava se nje¬ 
govom i Teutinom propašću. Za čas uzkoleban pri¬ 
stajanjem većine naroda uz pretendenta Pineza, 
Dimitar se brzo osokoli vjernošću mnogih junačkih 
srdaca i sviešću, da poduzima rat za domovinu, te, 
ne klonuv do kraja u najtežih neprilikah junački 
pogiba, a Teutu ubija tuga za njim. Njegovoj pro¬ 
pasti jedan je uzrok krivnja njegova, ali on postaje 
vriedan samilosti tim, što je drugi uzrok propasti 
njegovoj upravo njegova težnja, da bi izpravio svoju 
krivnju, t. j. da bi domovinu oslobodio prevlasti 
rimske i Teutu učinio sretnom. Što mu u toj nje¬ 
govoj dostojnoj težnji na put staje Pinez; što Pinez 
pomaže Rimljane proti njemu s podpunim nehajem 
za budućnost narodnu : to povisuje našu samilost 
prama Dimitru, to povisuje tragičnost njegove 
propasti. 

Završetak tragedije nije doduše uzvišeno utje¬ 
šan, pobjeda Pinezova nad Dimitrom pobjeda je ve¬ 
ćega zla nad manjim zlom, pobjeda je onoga, koji 
osobnoj osveti navlaš žrtvuje dobro naroda, nad 
onim, koji sve svoje osobne težnje napokon hoće 
žrtvovati dobru naroda. Nu pjesnik je držao, da će 
zadovoljiti umjetničkomu zadatku tragedije upravo 
tim, da prikaže propast Dimitrovu i Teutinu tako, 

da je ona doduše uzrokovana njihovom krivnjom, 
ali ipak dostojna sućuti, a propast njihova po¬ 
staje to dostojnija sućuti, što se bolji pokazuju 
Dimitar i Teuta od svojih pobjednih domaćih pro¬ 
tivnika. Pjesniku ne bijaše namjera, da izvede tra¬ 
gediju tako, da bi završetak njezin otvarao utješan 
vidik u budućnost ilirskoga naroda, nego tako, 
da se kob osobe Teutine i Dimitrove dramski raz¬ 
vije iz njihovih značaja i tragički završi, t. j. tako 
završi, da gledalac ćuti samilost prama njima, ako 
i jest njihova propast posljedica njihove krivnje. 
S obzirom na skupnu narodnu sudbinu pjesnik je 
počešće krepkimi riečmi prikazao, da je nesloga do¬ 
maća, nepostojanost i nepromišljenost pučka uzrok 
narodnoj nesreći, pak tim je zadovoljio patriotičkoj 
tendenciji svoga djela, koja mu bijaše ipak uzgredna; 
jer prva i glavna svrha bijaše mu, kako sam kaže, 
da sastavi umotvor tragedijski, da tragičku kob 
glavnih osoba izvede psihologijski naravno iz nji¬ 
hovih strasti, a prikazba naroda njihova bijaše mu 
samo sredstvo. Kad Dimitar proti kraljici Teuti radi, 
da steče krunu, pristaje uza nj veći dio naroda, ne¬ 
zadovoljan vladavinom žene, zanesen za prvoga ju¬ 
naka svoga, a po svojoj kratkovidosti ne spoznaje 
pogubne Dimitrove krivnje u tom, što mu rimske 
čete pomažu. Kad opet Pinez ustaje proti Dimitru, 
veći dio naroda pristaje uza nj, zanesen pustinjakom 
Gromovidom, ni ne mareći za to, što se Pinez služi 
pomoću rimskom. Dimitar se proti Teuti služio 
narodom i Rimljani: tim je pjesnik iztaknuo tečaj 
pravde, koja istimi sredstvi obara Dimitra, koji mi se 
je on nepovlastno podigao. A što se narod daje 
upotrebljavati za puko sredstvo sad od Dimitra sad 
oci Pineza, a svagda od lukavštine rimske, to je 
njegova krivnja, kojom sebi sve to goru sudbinu 
sprema. Ipak je pjesnik nepostojanost i kratkovidost 
naroda prikazao prejako, te je ona na uštrb vjero¬ 
jatnosti i dostojnosti dramske radnje; osobito je ne¬ 
vjerojatno, kako narod, koji na koncu III. čina naj¬ 
življe ćuti, da poslanici rimski, pogrdjujući kraljicu 



LXX 


njegovu Teutu, pogrdjuju sama njega, te im se on 
za to krvavo osvećuje, a Dimitar ga na tu osvetu 
potiče, kako taj narod brzo zatim (u IV. činu) vo¬ 
juje s Dimitrom is Rimljani proti Teuti, premda se 
Teuta nije medjutim ničim ogriešila proti narodu, 
i premda je upravo ona osveta, koju je narod iz¬ 
vršio na đrzkih rimskih poslanicih, uzrok rimskomu 
ratu na Teutu. Jednako je nevjerojatno, da narod, 
pošto je onako oduševljeno pomagao Dimitra i Rim¬ 
ljane proti Teuti, brzo zatim pomaže Pineza proti 
Dimitru, koji hoće narodu izvojštiti slobodu od Rima. 
Pošto u tragediji narod znatno utječe u razvoj 
dramske radnje, nije u prilog njezinoj umjetničkoj 
snazi, da je držanje naroda tako preko svake mjere 
nepostojano, upravo nevjerojatno, te je narod posve 
sliepo i bezsviestno orudje sad jednih sad drugih 
domaćih poglavica a svagda nesvjestan kovač onih 
okova, koje će mu nametnuti vanjski neprijatelj. 

Nepostojanosti, povodljivosti naroda slična je 
ona već napomenuta nepostojanost Teutina; pre¬ 
obražaj njezin od ponosite amazonke i kraljice u 
skrušenu ženu Dimitrovu, premda ga pjesnik njezi¬ 
nom ženskom ćudju i neodoljivošću ljubavne strasti 
Dimitrove hoće tumačiti, ipak odviše slama drama- 
tičku snažnost značaja njezina. Te snažnosti nema 
dosta ni u Dimitra, u koga je, kako prije rekosmo, 
njeka smjesa fatalizma i voljne samostalnosti. Naš 
pjesnik ne bijaše, kako se iz njegovih načela o 
drami i tragediji vidi, nipošto pristaša tako zvane 
usudne tragedije, ali u doba njegovih nauka i prvih 
dramatičkih radnja mnogo se prikazivahu na nje¬ 
mačkih kazalištih, navlastito na glasovitom dvor¬ 
skom u Beču, onakove fatalistične tragedije — n. pr. 
Grillparzerova „Prababa", Miillnerova „Krivnja", 
— i tragedije romantične, u kojih se glavne osobe 
ne odlikuju jakom voljom — n. pr. od Halma 
„Griseldis", „Sin pustinje" itd. Reć bi da se je naš 
pjesnik i nehotice gdjegdje povadjao za načinom 
takovih tragedija, koje su se njega, po divnom pri¬ 

kazivanju tadanjih velikih glumačkih umjetnika u 
bečkom dvorskom kazalištu, morale silno dojmiti. 

Pjesnik je nadjenuo ime svojoj tragediji po 
Teuti, ako i jest Dimitar po njekom obziru pretež- 
nija u dramskom razvoju osoba od nje. Dimitar je 
naime u tom razvoju tvorniji, a ona je trpnija, 
navlastito u IV. i V. činu. Ipak je Teuta središte 
dramske radnje; oko nje se i Dimitar, kako sam veli 
u jednom prizoru, kreće poput planete oko sunca. 
Ona se već u prvom činu iztiče kao glavna osoba, 
ime Dimitrovo spominje se tek na koncu njegovu; 
Teutinom smrću, prikazanom na samom pozorištu, 
završuje se tragedija, a prije toga smrt Dimitrova 
samo se pripovieda. Prema tomu je pjesnik II., III. 
i IV. čin tako sastavio i završio, da se Teuta po¬ 
kazuje ipak glavnom osobom tragedije, makar je 
Dimitar tvorniji; njezina tragička krivnja manja je 
od njegove, te i samilost tragička u većoj mjeri ide nju 
nego li Dimitra. Samo kad bi Dimitar bio glavna 
osoba i središte dramske radnje, trebala bi razdioba 
te radnje u odsjeke, u činove, drugačija biti, nego što 
je sada; nu ona je sasvim potrebna onako, kako 
ju je pjesnik udesio prema prvenstvu* Teutine osobe. 

IV. 

Demetrova tragedija „Teuta" odlikuje se tolikimi 
krasotami dramatičkoga sloga, da je ona pored ta¬ 
danjih lirskih i kratkih epskih tvorova upravo ne¬ 
običan pojav u našem pjesničtvu ilirskog preporoda. 
Demeter je njome istom stvorio pravi dramatički 
slog hrvatski, kakovu se nije nijedan naš pjesnik 
prije njega ni primaknuo, i koji će ostati i nadalje 
uzorom, izuzevši njeke u tadanjem našem književnom 
jeziku dosta običajne nepravilnosti stilistične, koje 
je Demeter poslije nastojao izpraviti. 

Kako vješto umije Demeter izvesti monolog 
dramatički, koji razvija čitavu ljestvu jakih, medju 
sobom suprotnih ćućenja, od kojih pretežita privode 
k odluci i djelu, pokazuje monolog Dimitrov u 2. 

prizoru i Teutin u 8. prizoru III. čina, pak Dimitrov 
u 3. prizoru V. čina; izgled kratka i silna dra¬ 
matičnoga monologa podaje posljednji prizor II. 
čina. Drugačije je naravi vještački monolog Srdo- 
vladov u 2. prizoru II. čina; Srdovlad prikazuje 
razvoj dramatičkoga dogadjaja, koji se sbiva iza 
pozornice, s takovom zornom živošću, s takovom 
ćutnom napetošću, da se slušaoca jače doima, nego 
da bi se taj dogadjaj sbivao na samoj pozornici. Pri- 
poviest o prošastom dogadjaju izvedena je s dra- 
matičkom živošću u 17. prizoru V. čina, gdje no 
se pripovieda posljednja Dimitrova bitka i njegova 
propast. 

Jednaka je Demetrova vještina u dialogu dra- 
matičkom. Izgled brzoreka dialoga, u kojem se 
riečaju dva suprotnika kratkimi antiteznimi izrekami 
te se njihov spor sve to više zaoštruje do najljućega 
sukoba, podaje 13. prizor IV. čina. Pjesnik češće 
upotrebljava takav stihiometrički način dialoga, oso¬ 
bito izrazito pod konac 8. prizora V. čina, a u 11. 
prizoru III. čina razvijen je taj način u polilogu; 
tuj ga sam pjesnik sgodno obilježuje riečmi: „kada 
nado uz kremen se bije, iskre skaču, iz iskara vatra . u 
Upravo to je narav brzoreka i kratkoreka dialoga, 
kakov je često potreban u dramatičkomu slogu 
Primjer pak dialoga, koji se čas izmjenom kratkih 
izreka, čas izmjenom dugih strastnih govora dra- 
matički razvija, podaje 1. prizor II. čina, gdjeno 
Dimitar bujnim zanosom veliča vilinske čare svoga 
uzora, a Srdovlad jezgrovitom silom crta pogubnost 
njihovu. Uzvišenom i slikovitom dramatičkom dik¬ 
cijom odlikuje se podugi govor Gromovidov u do 
mjenku s Teutom u 10. prizoru III. čina, Srđovladov 
u domjenku s Dimitrom u 3. prizoru IV. čina, Ra- 
dovanov u domjenku s Teutom u 4. prizoru I. čina. 

Kako umije Demeter sastaviti povorku dialognih 
prizora u jednu veoma pokretnu, dramatički razvojnu 
cjelinu, u kojoj se medjusobica dviju osoba razvija 
ljestvom raznoličnih ćućenja te se od izjava najživlje 
uzajamne ljubavi dolazi do najžešće uzajamne pro- 

tivštine, pokazuje svezana skupina prizora 4. do 9. 
u II. činu; obratni je primjer 10. prizor III. čina, 
gdje dialog Teute s Dimitrom najprije uzvodi do naj- 
bjesnije ubojite srdjbe njezine na nj, a onda od toga 
vrška mržnje prelazi u podpunu pomirbu. U 4. i 5. 
prizoru V. čina pokazuje pjesnik svoju vještinu, 
kojom umije provesti dialog (uz utjecaj još i treće 
osobe) od idilne slike preko bujna razvoja najžešćih 
dramatičkih ćućenja do potresna završetka. 

Dramatički razvoj i dramatički suprotak (kon¬ 
trast), to su dva obilježja Demetrova sloga. Kako 
vješto umije on upotrebljavati dramatičke prizorne 
suprotke, i niz prizora ujediniti u razvojnu cjelinu 
sastavljenu od ćutnih i slikovnih suprotaka, to se 
osobito vidi u skupini prizora 6. do 14. u IV. činu. 
Koje raznoličje slika razvija tuj pjesnik pred našima 
očima! Najprije podaje idilnu sličicu djece, pak ju 
razmiče u sve to obsežniju sliku skromne porodične 
sreće; u tu sliku porodičnoga blaženstva iznenada 
ulazi nesretna razkraljica Teuta, nalazeći u skromnom 
domu svojih njekadašnjih žrtava najživlju sućut, koja 
se razvija u uzvišenu sliku svetog običaja gosto- 
ljublja; zatim sljeduje slika smrtne pogibli, i slika 
obrane, kojom zakriljuje domaćin nesretnicu; pošto 
se je ta obrana zaoštrila do ljuta boja, preobraća 
se spor u pomirbu razkraljice s njezinim progoni¬ 
teljem Dimitrom. 

Vješto izvodi pjesnik i onakove dramatičke pri¬ 
zore, u kojih sudjeluje mnogo osoba i pučki skup; 
raznoličjem prikaznih načina, sad kratkorekim rie- 
čanjem suprotnika, sad poduljimi govori i odgovori 
njihovimi, izvodi pjesnik sliku prizornu do najžešćega 
sudara, na primjer 11. i 12. prizorom III. čina, pak 
2. i 3. prizorom IV. čina. 

Za tom velikom vještinom Demetrovom u dra¬ 
matičkom gradjenju prizora jedva zaostaje njegova 
vještina u crtanju značaja. Svako dramatički iole 
znatno lice, bilo i uzgredno (n. pr. Dimitrov sluga 
Marko), ocrtano je u svojoj značajnoj osobini, dapače 
i posve nedramatička, puka situacijna lica sluga u 

uvodnom prizoru i djece u IV. .činu imadu, po na¬ 
činu svojih izjava, svako svoje značajno obilježje. 
Samo u Teutinu i Dimitrovu dramatičkom liku (do- 
njekle i u Gromovidovu) nema, kako već u raz¬ 
glabanju kompozicije dramske iztaknusmo, podpune 
jednosljednosti i skladnosti; nu treba uzeti na um, 
da je pjesnik na ona dva središnja lika prisnovao 
veoma bujnu dramsku akciju, crpenu iz obilne hi¬ 
storijske gradje, popunjene još i domišljaji svojimi, 
a pri tolikoj bujnosti radnje težko se održaje jaka 
jedinstvenost njezina i podpuna jednosljednost u 
glavnih značajih; možda će vješta glumačka prikazba 
pokazati, da je i ono, što se nam čitaocem čini pro¬ 
mašeno, pjesnik, koji je pisao za pozorište a ne za 
čitaoca, posve pravo udesio. Napokon pjesnička 
dikcija Demetrova — ako izuzmemo gdje koji zanos 
na tudjinsku, čemu se je tada težko bilo oteti — 
izgled je dramatičkoga pjesničkoga jezika; prilago- 
djujući se svagda situaciji i osobi, koja govori, dik¬ 
cija je sad jednostavna i mirna, sad jezgrovita i 
krepka, sad poletna i kićena, sad strastna, retorično- 
bujna; razne načine govorničkog i pjesničkog uresa 
vještački upotrebljava Demeter prema sgodi i po¬ 
trebi, a gdje se u prvom izdanju „Teute“ g. 1844. 
nehotice odalečio od hrvatske pjesničke dikcije, tuj 
je poslije dotjerivao ili hotio dotjerati prema na- 
predku jezika. 

Po izvrstnosti dramatičnoga sastava i sloga, po obi- 
lju pjesničkih krasota „Teuta“ ostat će dičan spomenik 
Demetrova oduševljena rada za hrvatsko kazalište, 
pa ako i ima nedostataka u kompoziciji njezine dra- 
matičke radnje, ona će u vještoj glumačkoj prikazbi 
gledaocem svagda pružati obilje estetičkoga užitka. 
Ona je jamstvom, da je Demeter bio vrstan obo¬ 
gatiti hrvatski kazalištni repertoir nizom izboritih 
drama; žalibože su nepovoljne javne prilike našega 
naroda priečile razvitak hrvatskoga kazališta, komu 
je Demeter u doba Ilirstva vještačkom rukom bio 
udario prvi temelj. 

PJESAN »GROBNIČKO POLJE«. 

I. 

Dvie godine prije tragedije „Teute“ izdao je 
Demeter svoju prekrasnu pjesan „Grobničko polje u . 
Ona je osobit pojav u našem pjesničtvu; ni prije ni 
poslije nje nema u svoj našoj književnosti slične tvore¬ 
vine, nema pjesni slična sastava. Osobiti sastav „Grob¬ 
ničkoga polja“, osobiti splet opisne, epske, dramske 
i lirske vrsti pjesmene, kakov nalazimo u „Grob¬ 
ničkom polju“, biti će posljedak trojega uzroka: 
osobite duševne situacije, iz koje je nikla pjesan, 
dramatičke žice, koja je u Demetra bila mnogo jača 
od epske, i onoga izgleda, koji je Demeter našao u 
velikom englezkom pjesniku Byronu. Ta tri uzroka 
tumače osobitost sastava „Grobničkoga polja“. Uvod 
je pjesni opisno lirski: pjesnik živo i jezgrovito 
opisuje najobilježnije prirodne i umjetničke ljepote 
gornje Italije, pak, izvedav uzor sliku milotna okoliša, 
crta strahotnu prirodu pustoga kamenoga Grobnič¬ 
koga polja, i veliča uzvišenu znamenitost te svetinje 
za svakoga Hrvata, jer su na njem naši pradjedovi 
održali preslavnu pobjedu nad divljimi Tatari. 
Poslije toga opisno-lirskoga uvoda pjesnik prikazuje 
strašno ratovanje divljih Tatara po Ugarskoj, Hrvat¬ 
skoj i Dalmaciji, bieg kralja Bele pred njihovim 
nepobjedivim oružjem, junačku požrtvovnost Hrvata, 
koji bjegunca kralja zaštićuju, i konačnu slavnu 
pobjedu hrvatsku nad Tatari na Grobničkom polju; 
ta prikaza nije izvedena mirnim, jednostavnim i ob- 
širnim epskim slogom, nego s dramatičkim čuvstvom, 
crtajući užasne ili veličajne zgode Tatarskoga rata 
uzvišenim slogom, a 11a njekih odličnih momentih 
ratnoga tečaja rabeći mjesto epskoga pripoviedanja 
dramatički oblik monologa i dialoga, ili dramatičke 
sborne pjesme. Ovako prikazav tatarsku vojnu do 
slavne pobjede na Grobničkom polju, pjesnik za- 
vršuje svoju pjesan lirskimi strofami „Zaslovja“, u 
kojem, prihvaćajući opet opisno - lirsku žicu uvoda 
pjesni, izkazuje one duševne slike i čuvstva, štono 

ga obuzimahu, kad tik poslije boravka u divnoj 
gornjoj Italiji prolažaše našim Grobničkim poljem. 
Dakle opisno-lirski uvod i zaglavak pjesni, prika¬ 
zujući uzvišene domorodne ćuti pjesnikove na pogledu 
pustoga kamenoga Grobničkoga polja tik poslije 
netom uživanih prirodnih i umjetničkih ljepota gornje 
Italije, takov opisno-lirski uvod i zaglavak zaokviruje 
poviestnu jezgru pjesni, t. j. s uzvišenim patriotskim 
čuvstvom a slogom dramatički oživljenim izve¬ 
denu prikazu užasne vojne Tatara u Podunavlju, 
Posavlju, pri Jadranskom moru, i konačne slavne 
pobjede Hrvata na Grobničkom polju. 

Ovakov osobiti kompozicijni oblik pjesni „Grob¬ 
ničko polje“ nadao se je pjesniku sam od sebe u 
onom duševnom razpoložaju, u kojem se je našao 
ugledav na svom povratku iz Italije u domovinu 
kamenu pustoš Grobničkoga polja. Duša mu bijaše 
još prepuna krasoćutnih užitaka, koje mu je podulje 
podavala Italija svojimi milotnimi okoliši i nebro¬ 
jenima umjetninami po bučnih slavnih gradovih, a 
eto već gleda pred sobom goli krš Grobničkoga 
polja, gleda jednoličnu, tihu, groboliku pustoš. Stravni 
i porazni prvi dojam vidika takove kamene pustoši 
tik poslije krasoćutnih dojmova po liepoj Italiji pre¬ 
tvorio se odmah u uzvišeno čuvstvo, čim se je 
rodoljubni pjesnik dozvao, da je ta kamena pustoš 
gorostasan spomenik, koji je sama vjekovita priroda 
podigla slavnoj pobjedi hrvatskoj nad strašnimi 
Tatari. Pjesnik je u uvodu pjesni morao izraziti onaj 
silni ćutni suprotak zasobičnoga putnoga dojma po 
Italiji pak po našem Grobničkom polju, i uzvišenu 
znamenitost toga polja za svakoga Hrvata. Ta dva 
obilježja uvoda pjesni, najjači ćutni suprotak (kon¬ 
trast) i uzvišenost, ostaju i samoj jezgri pjesni, pri¬ 
kazi tatarske razorne vojne i njezina svršetka na 
Grobničkom polju: sva pjesan razvija se dosljedno 
iz jednoga te istoga udešaja pjesnikove duše, raz¬ 
vija se u nizu najjačih kontrasta i strahotno uzvi¬ 
šenih prirodnih i ljudskih prikaza. 

Prva je prikaza: užasni razor bogate Ugarske 

od divljih Tatara, bieg kraljev u prezrenu Hrvatsku, 
koja sad njemu nevoljnu jedino utočište daje. Druga je 
prikaza: Zagreb od Tatara razoren, od kralja za 
junačku požrtvovnost zahvalom i slavom nagradjen, 
i junačka odluka hrvatske vojske, da i poslije razora 
tvrde priestolnice svoje nastavi borbu s Tatari; zna¬ 
menitost kraljeve zahvale Zagrebu i hrvatske odluke 
na daljnu vojnu iztaknuo je pjesnik tim, da oba ta 
čina prikazuje dramatički: govorom kraljevim u času, 
kadno izdaje Zagrebu zahvalnu povelju, i govorom 
Dragoša, zapovjednika hrvatske vojske, u času prije 
bojnoga pohoda od Zagreba u prekosavske strane; 
tako pjesnik i druge njeke odlične momente u raz¬ 
voju tatarske vojne po kraljevini hrvatskoj iztiče 
oblikom dramatičkoga prizora ili dramatičke sborne 
pjesme. Treća je prikaza: tatarski tabor kod Zagreba; 
divlja razkoš pobjednih Tatara i muke njihovih za¬ 
robljenika. Četvrta je prikaza: strašni vodja tatarski, 
Batu-kan, u svom šatoru sred tatarskoga tabora; 
uzalud sbor Tatarkinja bojnom pjesmom razigrava 
Batu-kana, on samo na jedno misli, jedno čeka: da 
mu dovedu kralja Belu živa ili mrtva. S ulazom 
strastno očekivanoga, za Belom izaslanoga Krdjalije 
u kanov šator prelazi prikaza u dramatički prizor: 
kan nudi strašnomu, okrvavljenomu Krdjaliji sve 
zlato svoje za nagradu, što je, kako kan misli, do¬ 
veo kralja mrtva ili zarobljena, ali grozni sluga iz- 
kazuje mu, da su sve okrutne muke, kojimi je hrvat¬ 
skomu puku iz okrilja nastojao iztrći kralja, ostale pri 
herojskoj mukotrpnosti toga naroda uzaludne, te je 
kralj utekao preko Save; biesni kan diže svoj tabor 
u potoč za bjeguncem. Pjesnik je na ovom mjestu 
veoma sgodno upotrebio oblik dramatičkoga pri¬ 
zora: neutolnu želju kanovu, da dobije u ruke kralja 
i tim istom pravu pobjedu steče, groznu krvoločnost 
tatarsku, herojstvo hrvatskoga naroda, nije mogao 
pjesnik življe i jače prikazati nego li ovim vanredno 
označnim dialogom Batu-kana i Krdjalije. Taj dra¬ 
matički prizor dovršuje se živom slikom žurnoga 
pohoda tatarske horde preko Save. Peta je prikaza: 

veličajna Dioklecijanova palača u Spljetu, u koji se 
bjegunac kralj zaklonio, svetčana služba božja za 
spas kraljev, daljni bieg kraljev u pratnji hrvatskih 
mu zaštitnika na dalmatinsko otočje. Šesta je pri 
kaza: tatarski tabor medju Šibenikom i Trogirom, 
junački brdjanski boj tamošnjega puka s divljim 
dušmaninom, poraz tatarski pod bedemi Klisa i pod 
gradom Spljetom te stravični bieg tatarske horde, 
progonjene groznom burom i brdjanskom navalom, iz 
Dalmacije na ovu stranu Velebita. Sedma je prikaza: 
daljni bieg prestravljene tatarske horde sve do 
Grobničkoga polja, bies strašnoga Batu-kana, koji 
uzalud nastoji ohrabriti svoju hordu, prije nepobjedivu 
po svem prostorju od Urala do sinjega mora a sada 
posve klonulu od hrvatskoga junačtva. Osma. je 
prikaza: spremanje hrvatske vojske, junačtvom slične 
maratonskim pobjednikom, na odlučni boj s Tatari, 
dolazak tč vojske s otočja u Vinodol s bojnom 
pjesmom: „Prosto zrakom ptica leti“. Deveta je pri¬ 
kaza: slika hrvatske vojske, sa svetim rodoljubnim 
žarom na boj polazeće, i suprotna slika tatarskoga 
tabora na Grobničkom polju te njezina ohologa straš¬ 
noga vodje Batu-kana; dolazak Hrvata na bojište i 
početak bitke. Deseta je prikaza: slika bojišta po 
svršenoj bitci, trupovi pobijenih divljih Tatara, 
slavlje pobjednih Hrvata, koji pred kralja svoga, 
na pogledu ratišta sjetno zamišljena, donose trup 
strašnoga njegova gonitelja Batu-kana; zahvalnost 
kraljeva hrvatskim junakom, spasiteljem njegove 
krune i prosvjete svieta. U lirskih strofah ,,Za- 
slovja“ završuje pjesnik svoju pjesan, na kratko 
prikazujući bojne prividjaje, čuvstva i misli, što no 
mu se nametnuše na pogledu Grobničkoga polja, 
gdje su hrvatski junaci našli najsretniju i najslavniju 
smrt u boju za domovinu. 

Iz samih rieči pjesnikovih u „Zaslovju" i u po 
sebnih primjetbah „Grobničkomu polju“ razabiramo, 
da je osobiti kompozicijni oblik njegove pjesni na¬ 
ravan i samonikao plod one osobite duševne raz- 
položenosti, u kojoj se je našao na pogledu Grob¬ 


LXXIX 


ničkoga polja, putujući preko njega na povratku 
svome iz krasne gornje Italije u Zagreb. Povod 
svojoj pjesni naznačuje pjesnik već i tim, što na¬ 
slovu pjesni „Grobničko polje" pridaje obilježbu „Iz 
putnoga dnevnika". 

Cjelokupni sastav i slog „Grobničkoga polja“ 
očituje veliku umjetničku tankoćutnost i veliku snagu 
pjesnika, nadahnutoga žarkim rodoljubjem. Divno 
je, koliko je on pjesničke sadržine sbio u malen 
obseg od desetak strana. Tu se izmjenjuju na 
pretek pojedini reć bi kipovi i skupovi kipni, 
pak sličice i slike koje okolišne, koje ratne, koje 
osobne: tolika je snaga plastične i slikovne pjes¬ 
ničke tvornosti Demetrove. Do nje se je dovio pjesnik 
jamačno tim, što je duljim motrenjem mnogih ki¬ 
parskih i slikarskih umjetnina i okolišnih ljepota 
Italije uzgojio svoju prirođjenu umjetničku čut, svoj 
prirodjeni zanos za ljepotu. Nu k tomu pridolazi, 
da je u njega bila navlastito jaka dramatička žica, 
koja teži na pokretnost i jezgrovitu kratčinu ; tako 
se je u njegovu duhu i peru slila plastična i sliko¬ 
vita zornost s dramatičnom jedrinom, koja ne pod¬ 
nosi epske mnogoreke širine, nego hrli od čina 
k činu, te razvija u hitrom toku živu, dramatički 
zanimljivu i pokretnu radnju. Pridajmo još njegovu 
živu rodoljubnu ćut, koja se uznosila pogledom ve¬ 
ličajne prirode Grobničkoga polja i spomenom na 
uzvišeno junačtvo, štono je tuj hrvatskim vitezovom 
podalo pobjedu nad strahovitimi Tatari; ta rodo¬ 
ljubna ćut daje svoj pjesni od početka do kraja oso¬ 
bit žar, koji se gdje i gdje razpiruje u silan plamen, 
n. pr. u ratnoj pjesmi.hrvatske vojske: „Prosto zra¬ 
kom ptica leti", toj najsilnijoj (u njekih izrazili pače 
presmjeloj) budnici ilirskoga doba. Pridajmo još i sa- 
vjestnu pomnju, s kojom je on proučavao poviest- 
ničke spise, da iz njih uhvati vjerne najobilježnije crte 
o tatarskoj hordi, njezinoj vojni, njezinim hrvatskim 
pobjednikom: tako je mogao pjesnik podati živ histo¬ 
rijski kolorit svojoj slici Batukana, Krdjalije, Bele, 
tatarskoga tabora i vojevanja, hrvatske vojske i po- 

bjede. Sastavimo sve to u jedno, pak ćemo raza¬ 
brati, kako je u „Grobničkom polju" spojeno toliko 
vrlina pjesničkoga sloga: plastična i slikovita zornost, 
dramatična jedrina i pokretnost, ćutna uzvišenost, 
poviestna živa karakterističnost. Po skupu tih vrlina 
Grobničko je polje osobito prikladno za deklamaciju, 
kao malo koji hrvatski pjesnički umotvor; vješt 
deklamator zvonka i gibka glasa pobudit će velik 
dojam tim prekrasnim umotvorom, u koji se pretočila 
osobita izvorna, umjetničkom naukom dotjerana pje¬ 
snička snaga Demetrova ; njeke jezične nedostatke, 
koji se nalaze u prvom izdanju god. 1842., pjesnik 
je poslije u rukopisu svom izpravljao, ostavlja¬ 
jući ipak njeke već u Dubrovčana običajne stilistične 
načine, koji se za talijanskim slogom povadjaju. 

Kompozicijni oblik i slog Demetrove ove pjesni 
sjeća donjekle na Byronov način, poglavito u pjesni 
„Putovanje Childa Harolda". Tuj^ se, poslije uvodne 
lirske pjesme, na pjesnički putopis, na slike okoliša 
i gradova nadovezuju prikaze slavnih poviestnih 
sgoda i slobodnjački razmišljaji, puni zanosa za sta¬ 
rodavne slavne čine, navlastito Helena, čiji su po¬ 
tomci za Byronovo doba počeli stresati sa sebe 
strašni osmanlijski jaram, te je i sam Byron u svom 
pokusu, da ih glavom pomogne u ratu za slobodu, 
smrtno obolio i umro. I u njekih svojih pjesničkih 
pripoviestih, čiji se romantički dogadjaj sbiva na 
Balkanskom poluotoku, (u Korzaru, Giauru, Aby- 
doskoj nevjesti), umeće Byron u epsko pripoviedanje 
svoje čuvstvene razmišljaje o slavnih djelih starih 
Helena, ili ga dramatički oživljuje dialogom i sbor- 
nom pjesmom; jaki ćutni suprotci, uzvišena krep- 
čina i jezgrovitost obilježuju njegov slog. Veoma 
je vjerojatno, da se je Demeter i nehotice povadjao 
za kompozicijnim načinom i slogom Byrona, koji 
mu je morao to više prijati, što je Demeter od 
svojih roditelja u mladosti bio razplamćivan za 
staro-helensku slavu i za novo-helensko junačko oslo- 
bodno ratovanje, a Byron je i pjesmom i činom svoj 
zanos za helenstvo na sjajan način očitovao. 

II. 

Demetrova „Izjašnjenja“ pjesni pokazuju, da je 
on u svojem umotvoru pomno upotrebio historijske 
viesti o Tatarih i njihovoj vojni, a napose u prikazi 
tatarskoga poraza na Grobničkom polju držao se je 
hrvatskih ljetopisaca. Gradja, koju je, mnogo go¬ 
dina poslije Demetrove pjesni, kritički sabrao Ku- 
kuljević u svojoj razpravi „Borba Hrvata s Mon¬ 
goli i Tatari" u mnogom obziru potvrdjuje Demetrovu 
pjesničku prikazbu, izuzevši samo mjesto, gdje su 
I atari od Hrvata poraženi. Premda domaći pisci 
šestnaestoga, sedamnaestoga i osamnaestoga vieka 
kažu, da je taj poraz bio na Grobničkom polju, ipak 
je vjerojatnije, da je bio na drugom mjestu. De¬ 
meter seje držao onoga, što kažu Andrija Kačić u 
„Korabljici", Pavao Vitezović u „Kronici" (g. 1696.), 
Antun Vramec u „Hrvatskoj kronici" (god. 1578.), 
Ivan lomašić u „Ljetopisu" (god. 1562.), i Šimun 
Kožičić u svojoj besjedi na lateranskom koncilu 
god. 1516.; svi ti domaći pisci vele, da se je slavna 
pobjeda Hrvata nad Tatari sbila na Grobničkom 
polju, da su za tu pobjedu najzaslužniji bili Fran- 
kopani i Subići, koji da su kralja Belu IV. poslije 
pobjede natrag doveli u Ugarsku. No Kukuljević 
nastoji dokazati, da je odlučna pobjeda morala biti 
na bojištu, koje je bliže uz more i bliže otokom 
Pagu i Rabu, naime u „ravnih kotarih", koji se 
steru medju Obrovcem, Ninom, Kninom i Zadrom, 
a na Grobničkom polju i po ostalom hrvatskom pri¬ 
morju morali su biti samo pomanji bojevi. Narodna pre¬ 
daja oko samoga Grobnika ne govori o bitci s Tatari, 
nego o bitci s lurci; narod pak u zadarskom okružju, 
uz podgorski kanal, pripovieda o porazu pasoglavaca, 
koji da su kralja protjerali iz njegove kraljevine, 
ali za tim bili pobijeni u Podgorju, gdje da je i 
njihov kralj poginuo od mača njekoga biskupa. Ta 
narodna predaja govori u prilog toj misli, da je 
upravo u onom kraju podgorskom bila odlučna po¬ 
bjeda nad Tatari, a ta se misao potvrdjuje takodjer 

Demeter: Teuta. J 

sadržajem Belinih povelja. Što Toma arcidjakon 
spljetski piše. da je kralj Bela iz Trogira utekao na 
obližnji otok Buju, a odatle na njeki drugi otočić, 
to popunjuju podatci u Belinih poveljah izdanih 
Pažanom, krčkim Frankopanom i braći Krešu, Ku- 
piši i Raku : da je kralj od Trogira uzmaknuo na 
otok Rab, pa' kad su Tatari pokušali da na brodovih 
uhvate ; kralj a~ naši otočani, navlastito Pažani, do 
noge pobiše: Tatare, a u toj pomorskoj bitci izka- 
zaše se krčki knezovi; poslije pomorske pobjede 
dodje kralj s pobjednici na otok Pag, gdje kralja 
ostali otočani a navlastito Pažani, pak knezovi Fran- 
kopani i Šubići pomogoše četami i novcem, te oso- 
koliše one hrvatske i dalmatinske čete, koje se na 
kopnu sakupljahu. Do skora biše Tatari i na kopnu 
do noge poraženi i preko Krke (koja od Knina kraj 
Skradina teče k moru) bačeni u Bosnu. Toj velikoj 
pobjedi na kopnu poglaviti je dokaz kraljeva po¬ 
velja braći Krešu, Kupiši i Raku, a velikoj pobjed ; 
na moru povelja izdana Pažanom. Povelja kraljeva, 
izdana Šubićem bribirskim god. 1251. kaže, da su 
kralja u biegu pred latari zakrilili svojom zašti¬ 
tom Šubići, i hrabro vojevali proti dušmanom pak 
i novcem kralja poduprli; povelja kraljeva, izdana 
knezovom Frankopanom, potvrdjuje im županiju Vi¬ 
nodolsku i Modrušku za sjajne zasluge, što su kralja 
novcem i vojskom proti Tatarom pomogli i u Ugar¬ 
sku ga odpratili. Iz množtva kraljevih povelja po¬ 
jedinim porodicam i gradovom, koje kralj nagradjuje 
za njihove zasluge u vojni s Tatari; iz množtva vi¬ 
tezova i vojskovodja, čije se bojne zasluge u po¬ 
veljah napominju, mora se izvoditi, da je bila mno¬ 
gobrojna ona hrvatska vojska, koja je porazila la- 
tare i preko Krke ih bacila, dakle da je ta bitka 
morala biti znamenita. Ako i šuti spljetski arcidjakon 
Toma, ako i šute inostrani pisci o pobjedi Hrvata 
nad Tatari: povelje samoga kralja Bele IV. govore 
tako jasno i glasno, da se o znamenitoj hrvatskoj 
pobjedi ne može sumnjati. 

Iz Kukuljevićeve razpra.ve uvjerava se Čitalac 

Demetrove pjesni, da su u njoj pomno i vjerno upo- 
rabljeni poviestni podatci, koji su Demetru mogli 
biti pri ruci. Po njih je pjesnik vjerno prikazao pu¬ 
stošenje Tatara po Ugarskoj; što povjestnica kaže, 
da su Tatari preko smrznuta Dunava prešli na desnu 
obalu njegovu, a pjesnik tako prikazuje njihov 
prielaz preko Drave u PIrvatsku, s toga mu nije 
zamjere. Iz opustošene Ugarske zaklonio se kralj 
Bela IV. u Zagreb početkom svibnja g. 1241.. i tuj 
ostao s porodicom i s pratnjom deset mjeseci. Ta¬ 
tari opustošiše Hrvatsku do Zagreba, razoriše i stari 
Zagreb, tako da je i stolna crkva postala ruševna. 
Zahvalan za utočište, koje je u Zagrebu do razora 
njegova našao, izdade kralj, vraćajući se poslije ta¬ 
tarskoga poraza kraj Zagreba u Ugarsku, dne 16. 
studenoga god. 1242. povelju zlatnim pečatom ure¬ 
šenu, kojom novim žiteljem, štono će na brdu Griču 
podići nov grad, daje povlastice slobodnih gradjana; 
pjesnik je ovaj čin kraljev prikazao odmah poslije 
slike o razoru Zagreba. Poviest ne kaže izriekom, 
da je „Dragoš“ zapoviedao hrvatskoj vojsci u Za¬ 
grebu, i vodio ju odatle preko Save, no ipak zna za 
„Martina Dragoša“, koji da je bio uz kralja u Za¬ 
grebu i da se je odlikovao kod poraza Tatara. Kralj 
je, kaže povjestnica a po njoj i naš pjesnik prika¬ 
zuje, poslao iz Zagreba unapried svoju porodicu u 
Dalmaciju, u tvrdi Klis nad razvalinami starodavnoga 
Solina, a za svojom ženom i djetcom zaklonio se je 
i sam, čim mu Tatari bliže dodjoše, iz Zagreba u 
Primorje naše pak dalje u Dalmaciju, a u pratnji 
mu bijahu takodjer hrvatski ban Dioniz Vialka i 
zagrebački biskup Stjepan Babonić. Prvo zaklonište 
kraljevo u Dalmaciji bijaše Spljet, zatim Trogir, a 
onda obližnji otok Buja. Tatari pod Kadanom, koji 
po zapoviedi Batukanovoj hotijaše kralja živa ili 
mrtva dobiti u ruke, idjahu od Zagreba u potjeru 
za kraljem, grozno mučeći svoje zarobljenike. Tje¬ 
rajući kralja dodje Kadan pod Klis, odakle bude 
hrabro suzbit, te krene na Trogir, iz koga se kralj 
uklonio na otok Buju, a odatle još dalje. Kadan 

ne mogav osvojiti Trogira, koga branjaše Šubić, 
ostavi Dalmaciju. Ovako pripovieda Toma arcidjakon, 
a po njem i po drugih, navlastito ljetopisnih domaćih 
podatcih prikazuje dogadjaje i naš pjesnik. Da se 
je držao tih domaćih ljetopisaca u slavljenju Grob¬ 
ničkoga polja kao porazišta Tatara, to bi njemu 
kao pjesniku i onda bilo slobodno, da je znao za 
sumnje povjestničarske, i za poviestne razloge u 
prilog podgorskomu kraju; kamena pustoš i samo 
ime Grobničkoga polja, viševjekovna predaja hrvat¬ 
skih ljetopisaca, pak i pučka predaja, kako ju je 
on čuo, sve to najbolje pristajaše njegovoj pjesničkoj 
patriotičkoj namjeri, za koju je sve jedno, da lije slavna 
hrvatska pobjeda u istinu bila baš na tom polju ili 
nješto južnije u dalmatinskom primorju. 


Pored „Teute“ je „Grobničko polje“ najslavnije 
djelo Demetrovo, ono je dapače u svojoj vrsti još 
savršenije od „Teute; u njem se je pjesnička snaga 
i osobina Demetrova najpodpunije očitovala. Za 
„Teutu“ trebaše mu mnogo poviestna studija i dra- 
maturžkoga razmišljanja, kako da obilnu poviestnu 
gradju što sgodnije uobliči u tragedijski umotvor; 
a pjesan „Grobničko polje“ niče iz sama njegova 
srca, kao plod pjesničke mašte, umjetničke i rodo¬ 
ljubne ćuti njegove, štono se upravo tada do napona 
razviše pod utjecajem osobitih prilika, kako su se 
samo tada pogodno sastale bile. 

Iz „Zaslovja“ te iz pjesnikovih opazaka „Grob¬ 
ničkomu polju “ vidi se, da je ta pjesan, ako i jest 
na svjetlo izašla istom god. 1842., u duši pjesnikovoj 
svanula već g. 1836. po njegovu povratku iz Italije 
u domovinu; vidi se, da povodi toj pjesni nisu samo 
dojam umjetničkih i prirodnih ljepota, što ih je mo¬ 
trio u Italiji , i dojam veličajnoga Grobničkoga 
polja, kad ga je motrio na povratku iz Italije, uz 
uspomene na davnu veličajnu pobjedu Hrvata nad 
Tatari na tom polju, nego je još i dojam smrti nje¬ 

govih premilih roditelja, koje je za boravka svoga 
u tudjini izgubio bio. S njima je izgubio i svojti 
dotad žudjenu, po roditeljskoj krvi i predaji bašti¬ 
njenu domovinu Heladu, ali je mjesto nje našao 
pravu i rodjenu domovinu Hrvatsku, a našao ju je 
podpuno upravo na pogledu Grobničkoga polja, 
koje on vrlo značajno zove „našim Maratonom": tu 
se je njegov dotadanji mladenački helenski patrioti¬ 
zam prelio i preporodio u muževni hrvatski patri¬ 
otizam. Taj njegov duševni preporod susreo se je 
s preporodom hrvatske književnosti, koji se je netom 
izvodio pod starodavnim imenom ilirskim. 

Te osobite prilike, ti osobiti povodi sastadoše 
se, da se sva duša Demetrova s umjetničkim nadah- 
nućom prelije u pjesan „Grobničko polje": ta pjesan 
je dar, s kojim on uzhićen pada na krilo svojoj upo- 
znanoj pravoj domovini rodjenoj i duševnoj, domo¬ 
vini Hrvatskoj, koja mu s dostojnom zamjenom 
mjesto slave „Maratonskoga" dade u baštinu slavu 
„Grobničkoga" polja. S njim će vjekovati ime De¬ 
metrovo u hrvatskom narodu. 

U ZAGREBU, mjeseca rujna, god. 1891. 


FRANJO MARKOVIĆ. 




















vo izdanje Demetrove „Teute“ i „Grob¬ 
ničkoga polja“ razlikuje se u koječem od 
prvoga izdanja, — od god. 1844. i 1842. 
Za „Teutu “ služili su nam izpravci, koje je sam po¬ 
kojni pjesnik u otisku, namienjenom pozorištnomu 
prikazivanju, izveo u dramatičnom i jezičnom po¬ 
gledu. Obje vrsti izpravaka nastojali smo dosljedno 
prema njegovoj očevidnoj namjeri provesti i na onih 
mjestih, gdje je to pjesnik propustio. Dramatični 
izpravci njegovi pokraćuju tekst za potrebu kaza¬ 
lišta, ali kako je izkustvo kod ono njekoliko pred¬ 
stava pokazalo, ostala je i ovako „Teuta“ za prikazi¬ 
vanje još kud i kamo preduga, s toga smo mi prema 
naravi vlastitih pjesnikovih pokrata posao pokraći- 
vanja obilnije proveli. 

Jezični Demetrovi izpravci smjeraju na što veću 
pravilnost i čistoću jezika. Izvedav pjesnik takove 
izpravke na njekih mjestih, propustio je izvesti ih 
takodjer na njekih drugih posve istovrstnih ili isto¬ 
vjetnih mjestih; mi smo jezične izpravke nastojali do¬ 
sljedno provesti. 

Za „Grobničko polje“ sačuvan je pjesnikov ru¬ 
kopis, koji je on poslije prvoga izdanja izpravljao. 

Mi smo te njegove izpravke upotrebili, i prema na¬ 
ravi njihovoj još gdjegdje odstupili od štampanoga 
teksta, gdje je to poradi jezika upravo nuždno bilo. 

„Matica Hrvatska 11 nastojala je ovim izdanjem 
podati dva po izbor umotvora Demetrova mnogo¬ 
brojnim svojim članovom, prema svojoj zadaći, u što 
čitljivijem obliku, — znajući, da filologičko-kritički 
način izdavanja starijih pisaca pristaje samo za strogo 

znanstvene svrhe. ^ 

Iz pjesnikovih veoma obširnih opazaka „"leuti 
i „Grobničkomu polju 11 priobćujemo samo jezgru, 
koja je za razumievanje ovih pjesmotvora nuždna. 

U Zagrebu, mjeseca rujna, god. 1891. 


M. H. 


(St 3 


E U T A. 


TRAGEDIJA U PET ČINA. 


cviv^> 











OSOBE. 


pridvorne gospodjice. 


Korunkanci, poslanici rimski. 


Teuta, druga supruga ilirskoga kralja Agrona, zatim kraljica. 
Dimitar Hvaranin, poglavar ilirskoga brodovlja, a poslije kralj 
ilirski. 

Radovan, ban kraljestva. 

Cvieta, njegova kći, / 

Siniljka, njezina drugarica, 

Milivoje, poglavica pridvorne straže, zatim suprug Cvietin. 
Srdovlad, poglavica jednoga odjela ilirske vojske na kopnu i Di¬ 
mitrov prijatelj. 

Muci mir, doglavnik i uzdanik Dimitrov. 

Knjo, l 
Lučio, i 
Oromovid, prorok. 

Centimal Fulvio, viećnik rimski i vodja rimske vojske za prve 
navale Rimljana u Iliriju. 

Knejo, njegov pratilac. 

Triteuta, prva supruga ilirskoga kralja Agrona, odvrgnuta i pro¬ 
gnana. 

Pinez, njezin sin od 19 godina, zatim kralj ilirski, 

Svevlad, zapovjednik Risna. 

Pavao Emil, viećnik rimski i vodja rimske vojske za druge navale 
Rimljana u Iliriju. 

Vitruvio, njegov pratilac. 

Relja, glava ilirskoga broda. 

Ra (loš, ! pridv0rne slu ^ e ' 

Marko, Dimitrov sluga. 
















Milivojeva i Cvietina djeca; najstarijemu, Milanu, ima 
7 godina. 

Duh Srdovladov. 

Ljekar. 

Rimski legat. 

Kraljičini savjetnici; njezina pratnja. Kraljeva pratnja. Dvorani i dvo- 
ranke. Sluge. Rimski i ilirski vojnici. Puk. 


Milau, 

Mirko, 

Ovjetko, 


Čin počima od prilike god. 238., i traje do god. 227. prije Isusa. 


ČIN PRVI. 

Odaja u kraljevskom dvoru u Skadru, po starogrčkom ukusu urešena. 
Milivoje u desnicu ranjen, sjedi na stolici i spava, ali na takvu 
mjestu, da ga ulazeći ne mogu odmah opaziti. 


PRIZOR PRVI. 

V UK i RADOS sretnuvši se. 

Radoš. 

Sto si tako uranio, starče ? 

Vuk. 

Ja i sanak nismo prijatelji. 

Radoš tare oči. 

A ja na nj se tužiti ne mogu; 
Vidiš, još se sasvim prognat ne da. 

Vuk. 

Znaj, lienština kraljica ne trpi; 

A ona će odmah ovdje biti. 

Radoš. 

• Jvraljica da je već ustala? 
Vuk. 

Vidim, još si novak ovdje; sinoć 
Niti legla nije. 

Radoš. 

Što mi kažeš! 

Tuk. 

Nije V sinoć dažd lievao silan? 
Radoš. 

Za hrkanje baš najbolje vrieme. 

Tuk. 

I uz dažd se grmljava orila? 

Ra (loš. 

Što? grmljava? Ništa nisam čuo. 
Tuk. 

Ta tik grada grom je udario. 
Radoš. 

Je T moguće? 

Tuk. 

Ti si liepo spavo! 
Radoš. 

Ta ni nemam drugoga veselja! 
Tuk. 

Da znaš dakle: kada kiša ide 
I od groma tutanj se razliega, 
Nikad ne bi naša gospa legla. 


Radoš. 

Je I’ moguće, da se bure boji? 
Kažu, da je junačkoga srca, 

A ona se boji grmljavine! 

Tuk. 

Slast je gospi, bura kada bjesni, 
Kad najjače strašan vihar buči, 
Grom se ori, da se zemlja trese: 
Srce joj se nasladjuje tada. 


Radoš. 


Čudne ćudi! 


Tuk. 

Zagonetna narav 
Njojzi srce od viteza hrabra 
U dražestna stavi njedra ženska. 
U njoj živi duh njezina otca, 
Onog hrabrog Vuje Smjelovića 

Radoš prekidajući ga. 

Koj vlastitom mišicom zadavi 
Ono grdno strašilo od zmaja, 

Od kog ciele drhtahu države? 

Tuk. 

I koj dom nam višeput izbavi. — 
Šest sinova, sivih sokolova, 

U ratu mu za zavičaj pade. 

Dub bez grana već ginuti stade, 
Kad utrobu nebo blagoslovi 
Vjerne druge njegova života, 

I opet mu sile vrati nada 
U željenom pomladit se sinu. 

Tad do njega strašna viest doleti: 
Zemlje naše da pustoši svuda 
Ono grdno strašilo od zmaja. 
Potraži ga — i zadavi neman. 

Radoš. 

Da, djetetom od majke sam slušo 
O divotnom slavlju, kojim tada 
Dobitnika zmaja častijaše 
Našeg roda zahvalni gospodar. 

Tuk. 

Kad se junak povratio kući, 

U kolievci mjesto željnog sinka 
Nadje kćercu . . . 







Radoš. 

Sadašnju kraljicu? 
Tult. 

Da, nju; ali majku joj u grobu. 
Razabrav se, sam započme kćercu 
Odhranjivat, al po svojoj glavi: 
Hranio ju mliekom od vučice, 

I na štitu tvrdome ju ljuljo; 
Mjesto pjesme bučila joj trublja; 
Tvrdi kamen uzglavljem joj bio. 

Radoš. 

Čudne li odgoje! 

Tuk. 

Kad doraste, 

U snježane što joj dade ruke, 

Nije igla nego vitko koplje. 

Mjesto presti, jezdit uči konje, 
Mačem mahat i bacati striele 
I na zvieri lov loviti s otcem; 

Ona druge slasti niti ne zna, 

Nego s divljom borit se zvjeradi. 

Radoš. 

Hvala liepa na takovoj slasti! 

Tuk. 

S Maćedonci planu boj krvavi. 
Svaki Ilir oružja se hvata, 

A kćer sobom Smjelović povede. 
Dieva srnu kano žarka striela 
U bezbrojnu protivnika vojsku, 

I ote im glavni znak od boja. 

S lovorikom vrati se na čelu, 

Nu i s otcem ranjenime smrtno. 

Radoš. 

Smrt nemila svakoga dosegne. 

Tuk. 

Kralj, bez žene veće od tri ljeta, 
Za vitežtvo začuv djevojčino 
I na glasu divotno joj lice, 

Skupi svate i ode po mladu. 
Kada dodje k Smjeloviću banu, 
Baš ga nadje, gdje se s dušom bori, 
Nu još kćercu od njega izprosi. 

Radoš. 

Koja radost u srdašcu mladoj, 
Iznenada kad kraljicom posta! 

Tuk. 

Ti se varaš. Da joj nije sveta 
Umirućeg otca volja bila, 

Voljela bi smrt ogrlit prije, 

Nego postat suprugom kraljevom. 

Radoš. 

Valjda srca slobodna ne b’jaše. 

Tuk. 

Uprav zato, jer b’jaše slobodna. 
Kako da se jednom mužu poda 
Pobjednica tolikih muževa? 

Sav sviet kojoj pretiesan bijaše, 
Kako da joj tamnicom ne budu 
Četir zida od ženskoga stana? 

Zato zaman svi su trudi kralju, 

Da si ljubav njezinu osvoji. 

Ona mrzi na svog gospodara 
Ko robinja na silnika huda, 

Koji zlatnu slobodu joj ote. 

Zlato, biser i drago kamenje, 

Čim ju resi, njojzi su bez ciene; 
Hitar vranac i oružje bojno, 

Za tim samo srce njeno gine. 

Radoš. 

Na čast tužnom sva ljepota njena ! 







Vuk. 

Kralj napokon smilova se jadnoj, 

I dopusti proti običajem 
Našeg roda, koji zahtievaju: 

„Ženi tiesan okrug obitelji 
Sve vladanje i sav sviet da bude,“ 
Da u lovu po đubravah bližnjih 
Toj žestokoj odolieva želji. 

Kadoš. 

To je mnogo. 

Vuk. 

Što ne može ljubav? 
Nu ne misli, da ju tim utješi! 

Lov loviti, još nij’ bojak biti;’ 

I dubrave oko toga grada 
Nisu okrug čitavoga svieta. 

Svaki prostor, bio i po svieta, 
Tamnica je za njezinu dušu, 

Kad ga samo prekoračit ne smje. 
Da kraljuje, rodjena je ona, 

A ne drugom da se pokorava. 

Kadoš., 

Takve gospe čuvati se valja. 

Vuk. 

Zato sam ti baš ju i opiso. 

Kratko vrieme ti si u tom dvoru; 
Ako želiš udomit se u njem, 
Kraljičinu ćud da poznaš treba, 
Da uzmogneš ugodit joj vazda. 

Kadoš. 

Dobri starče, hvala ti’ na skrbi. 
Pouči me, poslušat te hoću. 

Vuk. 

Čuj me dakle. Prvo svjetujem te, 
Upoznaj se i oprijatelji 


S kraljičini hrtovi i hati; 

Sol i šećer hitrim hatom nosi, 

A psom lovskim debele pečenke. 
Tko njihovim ljubimcem postane, 
On je sreću u tom dvoru steko. 
Zatim krila da imaš na nogu, 
Kad te kamo gospodja odredi; 
Ona ne zna, uztrpit se što je. 
Tako čini i ne ćeš se kajat. 

Kadoš. 

Ti ćeš sa mnom zadovoljan biti. 
Lako ću se u milost uvući 
Kod gospode četveronožaca; 

Ni ostalo mučno biti ne će. 

Vuk. 

Bozi dali! Nu sad hajd na poso! 
Povisoko popelo se sunce. 

Ded poskoči sad u konjušnicu, 

I daj hate osedlati odmah; 

A ja idem, da sakupim hrte. 
Danas će se lovit lov bez sumnje. 
Naopako, lova da zaželi, 

A da konji osedlani nisu! 

(Otidu hitro na različna vrata.) 

PRIZOR DRUGI. 

'CVIETA i SMILJKA, zatim MILIVOJE. 
Cvieta ogledajući se. 

Amo, Smiljko, tu nikoga nema. 
Smiljka. 

Što ćeš, Cvieto? 

Cvieta 

pokaže joj kitu cvieća, koju na prsih nosi. 

De pogledaj amo. 

Smiljka. 

Što to imaš? Gle, tako mi Lelja, 

Opet cvieće. 

Cvieta. 

Cvieće, njegvo cvieće. (Kaže kitu.) 
Gle, ko vatra rumeni se ruža: 

Ne znači li ona ljubav žarku? 

A to smilje, smilje i kovilje, 

Jesi 1’ ikad ljepšega vidjela? 

Prostodušje iz njega govori. 

A gle evo još i moja maza, 

Potočnica kano nebo modra; 

Ona kaže stalnost, nije Y tako ? 

Ah sestrice! . . 

Siniljka. 

Ti si predobila. 

Cvieta. 

U njega se pouzdati mogu! 

Smiljka. 

Tko bi reko! po takovoj buri! 

Cvieta. 

Okladu si jednu izgubila; 

Još jedared da se okladimo. 

Smiljka. 

Man’ se toga. Obiestna si danas. 

Cvieta. 

Ah sestrice, ja sam tako sretna! 

Smiljka. 

Dažd za suncem višeput udari. 

Cvieta. 

Ja se nadam, ti me izdat ne ćeš. 


Smiljka. 

Što o svojoj misliš drugarici? 

Cvieta gladi joj rukom lice. 
Osim tebe nikom nije znano. 


Smiljka. 

Tko to može kazati kod dvora? 
Cvieta. 

Strepim s tvojih rieči, draga Smiljko. 
Smiljka. 

Ta znaš, da bi gospodja nam naša 
Sve na svietu oprostila prije, 

Nego sklonost junačkomu spolu. 

Cvieta. 

Bozi znali, zašto na njeg mrzi! 

Ni muž njezin zaslužio nije, 

Da od njega toliko se tudji, 

Nit ne haje za darove sjajne, 

Koje starac svaki čas joj šalje; 
Premda bi mi stoput draži bio 
S crnom bradom i bistrim očima... 

Smiljka okosno. 

Ko na primjer poglavar stražana? — 


Cvieta porumeni se. 

Milivoje? Ah, njegove oči! 

Svedj ih vidim, u snu i na javi, 

Ko dvie zviezde da preda mnom sviete. 
Od njihovih sunčanih se zraka 
Samo hrani plamen mog života. 

Nu i kako za junaka toga 
Da ne bije svaka mojih žila, 

Koj svoj život u pogibelj baca, 
Samo zato, da me razveseli? 









Smiljka. 

Zar ti misliš, Milivoje dakle 
Da je smjeli darivalac cvieća, 

Kojim prozor od ložnice svoje 
Svako jutro nalaziš narešen? 

Cvieta. 

On je. Noćas grmljavine buka 
Ne dade mi stisnut niti oka, 

Pak od želje, da saznam junaka, 

Koj je kadar u takovoj noći 
Popeti se na visoke ziđe, 

I moj prozor okititi cviećem, 

Ko žrtvenik ljubavi si nježne, 

Kraj prozora sjedoh i dolazak 
Neznanoga ljubavnika čekah. 

Na jedanput eto nješto šušne — 

Od straha mi srce kucat stane 
Na prozoru pomoli se glava — 
Uprem oči, nu ne dade tmina, 

Da razberem neznaniku lice, 

Kad al munja sa nebesa bljesnu ; 

Ili bolje zublja od ljubavi — 

Kog opazim? Milivoja moga! 

Smiljka. 

Vele divno! Pak u onoj buri! 
Čestitam ti na draganu takvom; 
Premda drhćem sva za tvoju sreću, 
Jer pod tobom strašna propast zieva 

Cvieta. 

Znam, opasnost koja čeka mene, 
Plam u sebi ako ne ugasim, 

Koji sada u grudih mi bukti; 

Nu i znadem, da mi je on duša: 
Njime mislim, njime dišem samo! 

Smiljka. 

Sveta vatra iz tvog oka sieva. 
Gasiti ju za grieh držala bih, 


Da rieč nije, da leptirom sliče 
Mužke glave, kojim je jednako 
Svako cvieće — dok je med, u njemu. 
Svet je plamen, koji te užiže; 

Nu nikad se ne kajala s njega! 

Cvieta. 

Nikad, nikad. To je ljubav prava, 

A plod njezin pokajanje nije. 

Ne, ne, tako nevjera ne ljubi. 

Evo već je mjesec dana prošlo, 

Što njegova obdariva nježnost 
Moje prsi cviećem mirisnime. 

Mjesec ima triest mrklih noći, 

A svaka je kobna za njeg bila, 
Svaka mu je smrt donieti mogla. 

Zid je visok, a u mjesto stuba 
Služahu mu pukotine strme, 

I kamenje, koje iz njeg viri. 

Kakva smjelost! Propade za cielo, 
Samo jedan da promaši korak! 

Srcu svome odoljet ne mogoh, 

Kad opazili onog mladca lice, 

Za kim tajno odavna uzdisah; 

Klik divljenja, klik radosti velje 
Iz drhćućili izleti mi ustna . . . 

Smiljka. 

Što učini! Da ga upropasti! 

Cvieta. 

Pokajah se gorko! Na moj uzklik 
On se trže i ko plaha munja 
Niz stienu se s okna spusti k zemlji. 
Čujem prasku smrvljena kamenja, 
Očajnoj mi srce kucat stane, 

Svu me jedna zaokupi miso: 

Da studeni grob podielim s njime, 
Kad s njim život kob mi dielit ne da. 
U toj misli posrnem na prozor; 








Ali opet blagotvorna munja 
Sa nebeskih prostora zasvietli, 

I oči mi zdrava i čitava 
Pod prozorom opaze ljubimca. 

Smiljka. 

Da, vjere mi! smjelim sreća služi. 
Cvieta. 

Ali ovoj pogibelji jedva 
Što uteče, u drugu ugrezne. 

Pse probudi praskanje kamenja — 
Svi zalaju — i straže pritrče — 

Smiljka. 

Propao je! 

Cvieta. 

Tako i ja strepljah; 

Nu mač njegov sav mi strah razagna. 
Jer kunući do mala se vrati 
Straža natrag, ali praznih šaka. 

Smiljka. 

Samo da ga upoznali niesu? 

Cvieta. 

Gusta tmina to im branijaše; 

Jerbo gnjevni vikahu vojaci: 

„Kano sjena izčeznu bez traga, 

To je sablast, a ne čovjek smrtni^. 

3Iilivoje u snu. 

Natrag . . natrag . , 

Smiljka uplašena. 

Tko govori ovdje? 

Cvieta. 

Mila Smiljko, to je rieč njegova. 

(Odtrei tamo, odkud glas dolazi, i opazi ga.) 

Gle, duše mi, on je, on je glavom. 


Smiljka 

približi se k njemu, i bojažljivo ga motri. 

Ko da spava . . 

Cvieta. 

Lice mu je bliedo . . 

Smiljka. 

Težko diše . . 

Cvieta. 

Strašan san ga muči . . 
Smiljka. 

Gle, kako mu drhću bliede ustne . . 

Milivoje u snu. 

Rad — umirem — rad za moju Cvietu — 
Cvieta. 

Vječni bozi! 

Milivoje probudi se. 

Što to biva? gdje sam? 

Smiljka. 

Bjež’mo, Cvieto, — tvoj glas probudi ga. 
Cvieta 

zagleda se u njega, i stoji kao okamenjena. 

Odmah, odmah! 

Smiljka hoće da ju odvuče. 

Djevojko, što radiš? 
Milivoje. 

Tko to zbori ? (Ustane). Vi ste ovdje, gospe ? 

(Sav u srneći'. 

Oprostite. 

Demeter: Teuta. 2 











Cvieta opaziv mu ranjenu ruku. 

Jao, što to vidim? 

Ti si ranjen? (Za sebe.) Ah rad mene ranjen! 
Milivoje. 

Ta to nije ništa 

Cvieta. 

Ti me varaš — 

U velikoj ti si opasnosti — 

Daj da vidim ! (odveže mu ruku.) 

Milivoje braneći se. 

Ne brini se, gospo — 

Cvieta. 

Pomoz’, Smiljko, podj’ po melem hitro! 
Smiljka. 

Odmah, odmah. (Odtrči.) 


Cvieta. 

Rana je duboka. 
Milivoje. 

Nije, gospo. Stražeć sinoć stražu, 

Na pokislu kamenu posrnuh — 

I nut kožu ponješto ozliedih. 

Cvieta. 

Ne varaj me; dobro vidim, tu je 
Čvrst udarac od desnice krepke 
Usjekao britkim mačem ranu. 

Ah, pak ja sam uzrok svemu tomu! 


Milivoje uplašen. 
Što to reče? 

Cvieta. 

Čemu tajit jošte? 

Dobro znadem, gdje zadobi ranu — 
Ja te spoznah, nesretni junače! 

Milivoje sav skrušen. 

Ah, kazni me, ja sam vriedan kazni! 


Cvieta S najvećim uzbudjenjem. 

Vjekovite primi dakle lance. 

(Baci mu se oko vrata ) 

Milivoje uzhićen. 

Vas moj život za ovaj trenutak! 

Siniljka dotrči s melemom u ruci. 

Evo melem ! (Opazi ih zagrljenih.) Oni me ne vide. — 
Nu što čujem? Kakav je to tutanj! (Uplašena.) 
Tko dolazi? 


PRIZOR TREĆI. 

TEUTA (u lovačkoj odori, oboružana, sa svojom takodjer za lov 
oboružanom ženskom pratnjom) i PRVAŠNJI, zatim SLUGA. 

Smiljka. 

Kraljica, jao nama! 

Teuta. 

Što to vidim? U mojemu dvoru 
Ženska visi mužu oko vrata? 

(Razjarena stupi medju zagrljene ljubavnike, i razdruži ih. Kad 
opazi Cvietu, kao okamenjena:) 

Je T moguće? To je moja Cvieta! 

Cvieta sva drhćući, padne na koljena pred kraljicom : Milivoje, sav skrušen 
ponikne glavom; Smiljka zabunjena; svi ostali nadju se u čudu. 

* 








Teuta za jedan čas. 

Ljuta zmijo! koju sam bezumna 
Sred njedara ogrijala mojih! 

Cvieta. 

Prosti! Prosti! 

Teuta. 

Ti se, jadna, predaješ čovjeku, 

Da igračka njegovih požuda 
I njegove volje budeš sužnja! 

Našeg spola tako gaziš slavu? 

S očiju mi, bezsramnice jedna! 
Ljubimica ti mi prije b’jaše, 

Ljubimica, nezahvalni stvore! 

Kako sam te prije milovala, 

Tako mrzim ja na tebe sada! 

Skini mi se s očiju za uviek! f 

Smiljka klekne pred Teutu. 

O gospodjo, milostiva budi! 

Teuta. 

Niti rieči! ako gnjev moj ne ćeš 
Da navučeš i sebi na glavu! (Miiivoju:) 

A ti gadni, lukavi pauće, 

Koj u svoje otrovane niti 
Bezazlenu mušicu dovabi, 

Ti ćeš to mi tvojom platit krvlju! 

Oj stražani! 

Cvieta. 

O tako ti groba 

Otca tvoga — gnjev svoj daj uzpregni — 
On je nevin, ja sam sama kriva. 

Milivoje. 

Ne vjeruj joj — ja sam krivac — sam ja! 
Njojzi prosti — a krv moju prolij — 


Cvieta. 


On te vara — bez svake je krivnje — 
Teuta. 

Dosta. Vidim, tebi lieka nema. 

U grudih ti robsko srce bije, 

Budi robstvo i sudbina tvoja. 

Tvoj okrutnik neka žive dalje, 

Da mu služiš ko ponizno pseto; 
Cvieli, stenji njemu pod petama, 
Liži ruku, koja te zlostavlja: 

Kaznu takvu ti si zaslužila. 

Ali bježi s tvojim sramotnikom, 

I sakrivaj izpred mog se oka, 

Kano izpred trieska žarke munje. 
Na put pako uzmi moju kletvu! 

Sluga stupi u sobu. 

vSvietla gospo, ban Radovan želi 
Silne tebi da dojavi glase. 

Cvieta. 

Ah moj otac! 

Teuta. 

Baš po mojoj želji. 

(Sluga otidje.) 

Neka dodje, da svoj pokor vidi, 

I k prokletstvu mome svoje doda. 


PRIZOR ČETVRTI. 

BAN RADOVAN i PRVAŠNJI. 
Cvieta 

kako udje ban Radovan, padne mu oko vrata. 

Roditelju! 

Radovan. 

Zašto plačeš, kćerko? 








Teuta. 


Ne zovi je tim imenom, starče. 

I ona je, ko što sve su druge, 
Robska srca, i cienit ne znade, 
Svoja volja što je i sloboda. 

Ona ljubi — njoj prokletstvo tvoje! 

Radovan. 

Zar je srca njezina miljenik 
Inostranac, rob ii izdajica, 

Da joj podam za miraz prokletstvo? 

Teuta. 

Muž je kumir, kom se ona klanja. 
To je dosta. Netom zatekoh ju 
Oko vrata tomu nevjerniku. 

Radovan. 

Nije T ovo junak Milivoje? 

Njegov otac za zavičaj pade, 

A i njega bojne diče rane. 

Slavna stabla on je slavna grana; 
Ne želim si nikad boljeg zeta. 
Blagoslov vam, djeco, moj, ne kletva! 

Teuta. 

Diane mi! starac mi se ruga! . . 
Ko da ne znaš, što držim o igri, 
Koju ljubav vi zovete — 

Radovan. 

Gospo! 

Ti promašaš svrhu, koju bozi 
Tvomu spolu odlučiše blagi. 

Ta se zove: ljubav, sveta ljubav! 
Hram je ona, sviet iz koga crpi 
Obodrenje, utjehu, blaženstvo; 

A u kom je svećenica žena! 

Sunce ona, blagodatno sunce, 


Na kom zori pomnja, hrabrost, sreća; 
A njegovi životvorni zraci 
Nježne žene zjenice su mile. 

Zar na zemlji ljepše ima svrhe, 

Nego ljude uznositi k svemu, 

Što je liepo, veliko i divno? 

A ženi je ta na svietu svrha! 

Je li ljepšeg i dičnijeg djela, 

Nego miloj otačbini svojoj 
Odhranjivat majke i junake? 

A tvog to je krasnog spola djelo! 
Zašto dakle izvan tog okruga, 

Gdje no slave izobilja ima, 

Tražiš slave na tudjemu polju? 

(Klekne preda nju.) 

O tako ti tvojih podložnika, 

I vlastitog tvog života sreće! 

Mač razlomi, štit i oklop baci, 

Razbij koplje, luk i striele skrši; 

To ni]’ ures za tvoje dražesti. 
Nježnom tielu nježan ures liči. 

O dokini ovu ljutu borbu 

Prot’ naravi, ljudem, sebi, bogom, 

Tere budi, čemu si stvorena, 

Cviet i ponos tvoga nježnog spola! 

Teuta. 

Bogom hvali, što t’ je siedo tjeme; 

Nu ni rieči više o tom, starče, 

Jer inače, čini mi se, da bih 
Na sjedinu zaboravit mogla. 

(Milivoju i Cvieti :) 

A vas dvoje bjež’te od mog gnjeva, 

I gledajte, da vas nikad više 
Ne opazi zjenica mog oka, 

Jer inače, ko na zvjerad divlju, 
Napustit ću na vas hrte moje. 

(Milivoje i Cvieta otidju. Starcu :) 

Sad izkaži, kakve nosiš glase? 

Radovan. 

Prispio je Dimitar Hvaranin 
S mnogo ladja od Etolskih ravni, 

Gdje nam vojska lovor s plienom bere. 

Teuta zlobno. 

Nosi li mi zapoviedi nove, 

Ni je T tako? Od silnika moga? 

Svidje li se ljubeznom suprugu, 

Da mi opet i taj pedalj zemlje, 

Koj mi gazit veleđušno dade, 

Natrag uzme i sred četir zida 
Kano prije opet me zatvori? 

Što je treba jednoj ženi više? . . 

Ta veliku svršit svoju svrhu 
Ona može i na tom prostoru. 

Što mi kaže moj gospodar blagi? 

Radovan. 

Ništa, gospo ! Njemu kap zatvori 
Baš za stolom za uvieke usta, 

Kad si vojsku po pobjedi slavnoj 
Častijaše dobitnik Etola. 

Prazno stoji priestolje ilirsko 
I njegova nasljednica ti si. 

S plemstvom sjajnim Dimitar Hvaranin 
Prispio je, da ti krunu preda. 

Teuta. 

O slobodo, svanula si meni! 

Radovan. 

Težko tebi, domovino moja* 

(Zastor padne.) 

<&• 



ČIN DRUGI. 

Dubrava kod Skadra. Na desnoj strani pozorišta diže se mramorna 
grobnica s napisom: Ovdje Žena slobodna počiva. Na lievo 
brežuljak. U sredini velik dub, u sjeni kojeg nalaze se načinjena 
počivališta od busena. 


PRIZOR PRVI. 

SRDOVLAD i DIMITAR sretnuvši se u lovačkoj odori. 

Dimitar. 

Gdje je gospa? 

Srdovlad. 

To ti moraš znati. 

Dimitar. 

U tvojemu ostavih ju družtvu. 
Srdovlad ponješto okosno. 

Ja u tvome — kod ponora onog, 
Gdje si s njom se slučajno sastao. 

Dimitar. 

Kod jaruge? 

Srdovlad. 

Da, da, uprav ondje. 
Videći ju, da uz tebe stoji, 

Ukradoh se, da počinem malo 
Od razkoši, kako kažu, lovske. 
Hvala liepa za razkoši takve! 

Jedva dišem. 

(Sjedne, skine kacigu i briše znoj s čela). 
















Dimitar. 


Kud sad bludi sama? 
Kad razgovor sa mnom provodjaše, 
Rukavica u bezdno joj pade, 

I na hridi posred jaza zape. 

U propast se spustim kao munja, 
Da kraljici vratim rukavicu — 

Sl'dOTlad prekine mu govor. 

Koga biesa! Zar si s uma sašo? 
Samo jednom omakni se noga, 

I od tebe prah je i pepeo! 

Šest katarka dna dokučit ne će. 

Dimitar. 

Hvala višnjim — sreća mi posluži. 

(Izvadi iz njedara rukavic i pokaže mu ju.) 

Ali kad se opet uzpeh gore, 
Nikog nema — kraljica izčeznu. 

Srdovlad. 

Okrutnica odalečila se, 

Samo da se ne treba zahvalit. 

Dimitar. 

Tko zna, kuda ostavljena bludi, 

I s kakvom se pogibelju bori. 

Srdovlad. 

Umiri se. Ne boj se ti za nju; 
Danas nije prvi put u lovu. 

Dimitar. 

Dubrave su divljih zvieri pune. 
Srdovlad. 

Tim razkošja više za kraljicu. 


Dimitar. 

Ja ju moram potražiti, moram! 

(Podje.) 

Srdovlad. 

Man’ še tog*a — ti mi ne izmače. 

(Ustane, zaustavi ga i skine mu kacigu.) 

Nikud ne smieš ; ta sav si u znoju. 
Dimitar. 

U nevolji da ju pustim samu? 


Srdovlad posmješno. 

Za kraljičin život takva briga 
Hvalu vriedi; nu gdje ćeš ju tražit 
Sav dan možeš bludit po dubravi, 
Da ne nadješ — čega radi bludiš. 
Ostaj tu; nad glavom nam je sunce; 
U to doba kraljica se amo 
Svraća svagda, kad ovuda lovi. 

Dimitar. 

Je li tako? 


Srdovlad. 

Pod tim starim dubom 
Od njekad joj počivat omili. 
Sjedni, brate — 

(Dimitar sjedne, a on uz njega.) 

Vidiš ovaj kamen; 
Črtami je na njem upisano- 
„Ovdje žena slobodna počivaA 
Pod njime je izdjelana raka; 

Na tom mjestu, pod urlanjem zvieri, 
Medj propastmi i visokim dubljem 
Ona želi da joj kosti trunu. 

Dimitar skoči kao iza sna. 

Ne čuješ li? — Njetko pomoć zove. 

Srdorlad. 

Sve je mirno — 

Dimitar. 

Ne, ne, ja sam čuo — 
Srdorlad. 

Ti se varaš. Da tko samo šapne, 
Ja bih čuo; izvan tvojih grudi 
Sve je ovdje u najvećem miru. 
Umiri se jednom i ti, brate. 

(Povuče ga k sebi na busen.) 

Samo hladan vjetrić granjem šušti 
Baš mi godi! Ha, kako to kriepi! 
Ali ti si sasvim oniemio. 

Ta što ti je? Ti još uviek goriš. 
Aj, aj, Dmitre! što ti se dogodi? 
Ti boluješ. 


Dimitar. 

Ništa meni nije. 
Srdorlad. 

Kamo sreće! ali čuj, ja mislim. 

Da ti dvorski zrak ne godi zdravlju. 
Trebalo bi, da se odtud kreneš, 

Tu je za te, vjeruj mi, presparno. 
Ali ni ja ovdje ostat ne ću: 

Tu slobodnim nije mjesta ljudem; 
Odolievat hirom jedne žene, 

Nije poso za junačka srca. 

Ja se truda, vjere mi, ne bojim, 

Ja odraso nisam u razkoši, 

Mnoga rana krije mi već grudi, 

Više put sa smrću sam se sasto ; 

Nu moj život, život dragocjeni, 

Koj posvetih otačbini samo, 

Svaki časak u pogibelj bacat, 

Tek da kratim jednoj ženi vrieme! 


Ne! To mi je dodijalo veće; 

Ja se moram izvuć iz tog jarma. 
Tu ostanka za me više nije, 

Niti za te — ni za ikog drugog. 
Nije T tako? Što ti veliš na to? 

Dimitar prenuv se. 

Što ja velim? Da, tako je, tako. 

Srdorlad ustane veselo. 

I ti misliš dakle, 
Da nam treba ići? odmah ići? 


Dimitar skoči i pograbi luk. 

Odmah, odmah! mi ćemo ju naći! 


Srdorlad začuđjen. 

Koga ? 

Dimitar. 

Koga? kraljicu, da koga? 


Srdorlad turobno. 

Tako? To je dakle tvoja miso! 
Ja te žalim, tužni prijatelju. 
Kamo vodi golema strast tvoja? 
Što nakani, zasliepljeni mladće ? 
Jao tebi! Ti se usudjuješ 
U ležište lavičino stupit? 

Propao si! 


Dimitar zagrliv ga. 

Ne mogu mače! 
Srdorlad. 

Budi junak. Ta pobjeda će te, 
Vjeruj meni, više proslaviti 
Od svih inih, koje si održo. 











30 


uii r. 

0 pobjedah nemoj mi govorit, 
Rieč ta slast bi njekad uhu mome, 
A sada je za nju ogluhnulo. 
Odkad njena božanstvena slika 
Pred oči mi začarane stupi, 
Prestao sam biti, što sam bio; 
Život mi se započeo drugi, 

I sviet drugi od onog trenutka. 
Nisam više Dimitar Hvaranin, 
Kojeg grudi izpunjaše njekoč 
Slavoljublja samo plamen sveti, 
Kom’ nukaše zjenice jedino 
Zelen lovor, hrabrenosti kruna, 
Komu život ništa ne bijaše, 

A sloboda sve na ovom svietu ; 
Toga nesta, drugi s tobom sbori! 

Srdovlad. 

O, da nikad vidio je nisi! 

Dimitar. 

Što to reče? Jezik ti usaho! 

O ti ne znaš, kakva čut napuni 
Ove grudi, kada ju opazih; 

Tako samo sliepcu mora da je, 
Kad prviput zjenice mu taknu 
Zlatne zrake od sunčanog luča. 
Sinje more nepoznatih slasti 
U grudih mi gibati se zače, 
Nebesa se otvoriše meni! 

Narešena dvorana bijaše; 

Niz zidove visjaše kadifa, 
Nakićena biserom i zlatom. 

Kud pogledaš, hiljadu mašala, 
Svuda svila i drago kamenje. 

Sad zazvoni jasan glas od trublje, 
Sva gospoda nikom ponikoše, 

I unidje jedno višje biće, 

A sva svjetlost i sva veličajnost 
Pred njezini potamnje dražestmi. 

Niz ramena divna joj visjaše 

Plašt grimizni, znak kraljevske vlasti; 

Nu, da b’jaše u seljanke svitah, 

Svak bi pred njom prignuo koljeno, 

Svak bi u njoj spoznao kraljicu. 
vSa čela joj glasom groma sbori: 
Kraljevanju mene narav stori! 

Srdovlad. 

Istina je, njeki čar, kog nije 
Dokučiti razumu moguće, 

Obasjava cielo njeno biće; 

Vilinskoga nješto je u njojzi. 

Dimitar. 

Plemstva sbor je izabrao mene, 

Da joj krunu pokojnoga kralja 
I s njom višnju predam vlast nad zemljom. 
Kad toliko smotrih veličanstvo, 
Ništetan mi ures učini se, 

Kojim dodjoh da nakitim čelo, 

Urešeno od blage naravi 

Ljepšim viencem — viencem savršenstva: 

Luč od svieće pram svjetlosti sunca! 

Sav uztreptim i prignem koljeno, 
Nevriedni joj stidom ures pružim; 

Rieč na ustnah, dah u prsih stinu, 
Jedan uzdah ciela bi besjeda, 

S kom u ruke vladu joj izručih. 

Jedan pogled odgovor bijaše, 

Tako mio i čaroban tako, 

Da silom me taknuv njegva čara 
Robom me je učinila svojim. 

Ja vlastite više nemam volje, 

Druga želja u meni ne živi, 

Nego želja omiliti njojzi. 

O kako sam sretan, blažen bio, 

Kada odmah, čim se okrunila, 

Svim narodom ona rat naviesti, 

I sama se prot’ Epiru spremi. 

Pod njezinim okom ja se mogoh 
Izkazati. Tek da njoj ugodim, 
Očajno se borah kod Feniča, 

A na Visu kada stanovnici 
Proti njoj se podigoše smjelo, 

Ja ih sjekoh kano da su krvni 
Ubojice mojih roditelja. 

Sve sam kadar za nju učiniti; 

Ko što zviezde vrte s’ oko sunca 
A ne mogu put izabrat drugi, 

Tako i ja ne mogu gaziti 
Druge staze, nego koje ona 
Da ih gazim odredjuje meni. 

Sve što budem, to ću po njoj biti, 
Po njoj junak, po nj oj sličan ženi, 
Bog po njojzi, po njoj duh pakleni. 

Srdovlad. 

O vrati se! To put nije k sreći. 
Odieli se od tog strašnog mjesta, 
Gdje bezčašće i grieh na te vreba. 
Ne poznaš li kraljičine ćudi? 

Lomit, kršit, uništivat samo 
Ona znade; nu ljubit ne znade. 
Bježi, od nje! zrak, gdje ona diše, 
Otrovan je, smrtonosan, paklen! 

Dimitar. 

Kaži ruži, da neka ne cvate, 

Jer ju skršit može prije dobe 
Prst nestašan nemirna djeteta; 

Ona cvate, jerbo cvasti mora. 

I ja ljubim, jer ljubiti moram. 

To je moja, to je ruže narav! 

(Rog zatrubi iza pozornice.) 

Što to zvuči? 

(Rog zatrubi po drugi put.) 




\i 

Srdovlad. 

Opet. 

(Rog zatrubi po treći pui). 

Dimitar. 

Još jedanput. 

Srdovlad. 

U pogibelj zapao je njetko. 

To su zvuci, koji pomoć zovu. 

Dimitar. 

Moje slutnje! — kraljica, kraljica! 

(Odtrči sav izvan sebe prama onoj strani, odkud se zvuk javio.) 


PRIZOR DRUGI. 


Srdovlad sam. 

Stani, stani!... Odleti ko munja. 

(Za čas.) 

Valjda nije odviš opasnosti! 

Dubrava je tih lovica puna; 

Te viteze zna i zec uplašit. 

Hoću ipak da se obaviestim; 

S tog se humka sav okoliš vidi. 

(Penje se polagano na brežuljak ; kaci se na nj popne, pogleda 
s njega, i prestrašen trgne se.) 

Jao, što vidim? strašna li pogleda! 
Dimitrova ne prevari slutnja, 

Kraljica je u pogibli smrtnoj. 

U pomoć joj! oružje ovamo! 

(Hoće da siđje po oružje s brežuljka, nu promisli se i stane.) 

Ali tu je zaman pomoć svaka! 
Medjed skokom proti njoj već leti — 
Osveta mu iz očiju plamti — 
Pratilice sve joj se razbjegle. 
Kraljica je sama s biesnom zvieri 
Još jedanput ona luk napinje — 

Demeter: Teuta. ^ 











Posljednja je to njezina striela. 

Sad nišani —bozi, pomoz’te joj 
Jao. promaši — ona je propala! 

(Krije si od užasa rikom lice - za tim za čas opet:) 

Nu što vidim? varaju 1’ me oči? 
Jedna striela — zvier pogodi straga 
Tko je strielac? Iza onog grma 
Jedna krepka kaže se prilika -- 
To je Dmitar! — da, da, hrabri Dmitar 
Mač svoj trže — proti zvieri trči 
Ona biesna kao gnjevna srda 
Na stražnje se propinjući noge 
Pandže širi. obujmit ga hoće — 
Krv mi stine — srce mi se grozi. 


(Za čas :) 

Hvala, bozi! Pobjeda! Pobjeda! 
Odskočio hitronogi borac, 

I prije no troma zvier se okrenu, 
Mač joj straga u potiljak turi; 

U svojoj se krvi neman valja! 

(Iza kratke stanke :) 

Sada hiti dobitnik kraljici - 
Ona jošte u nesviesti leži — 
Razpršene vračaju se gospe — 
Složno kriepe iznemoglo tielo - 
Već se miče — već podiže glavu 
Životu je opet povraćena. 

Njoj na susret! Ovamo ju vode. 

(Sidje sa brežuljka.) 

O nebesa, čujte moju molbu : 
Dajte, da joj bude od koristi 
Ovaj slučaj, pun grozne nauke. 
Okren’te joj nenaravno srce, 

Da za vriednim junakom zaplamti 
Neka vlada nježnošću, ne mačem! 

PRIZOR TREĆI. 

KRALJICA, GOSPODJE, koje ju podupiru, DIMITAR i 
PRVAŠNJI. 

Srdovlad idući im u susret. 

Amo! amo! Pod sjenu tog duba! 
Odvež’te joj težki oklop s grudi — 

Pas razrieš’te — kacigu joj skin’te. — 

(Posade ju na klupu od busena pod dub, i hoće da učine, što 
Srdovlad reče.) 

Teuta. 

Manite se; meni ništa nije! 

Odora mi lovska ništ’ ne pači. 

U moj ures da mi ne dirate ! 

Srdorlađ. 

Nesviest, gospo, vratit bi se mogla. 

Teuta. 

Kakva nesviest? Mniš li, jer sam žena, 
Ko u muhe da su meni sile? 

Ja vas poznam, oholi muževi; 

Dobit ćete nada mnom sad slavit. 

Diane mi! Tog junaka nema, 

Da se s njime ne bih takmit smjela; 

Ova pest već mnogi oklop skrši, 

Tvojoj sličnu koji grud krijaše. 

Pred drugimi vašom se hrabrošću 
Ponosite, ali ne preda mnom. 

Srdovlad. 

To ne b’jaše mojih rieči smiso. 

Teuta. 

Zaman se je preda mnom pretvarat; 
Dobro poznam vaš oholi jezik. 

* 







Srdovlatl. 

ako te uvriedib. 
Prosti, gospo, aK.o re 

Teuta. 

UmM na sam-odpoanat želim; 

I vi isto učinit možete 
Tamo dolje u orio] 1 kon V v pasu. 

punoj hlada, g 3 e ne pozove. 

Dok vas rogmo] natrag ne P 

/c«; CP naklone i otidu j 


PRIZOR ČETVRTI- 

TEUTA i DIMITAR. 

Teuta 

“"“"tiee- 

Moga spasa «a s e 'Zahvalnosti. 

Grad ta nije stan ne 

«i ,ebi! 

ve isti rSvietii, 

f^nrsu^opetvtati. 

Diinitar. 

Tvoja milost čin moj precjenjuje; 

^O^Vn^STa nfu‘pali> 

K svako] žrtvi kg duha , 

Gdje je čov] e k tako ^ P ku 

Ko j ta i^nn '"^“’odteko? 
Zraka sunca ne di & 

Teuta za se > s anuU : 

Sasvim drugo v 1 ^ ^ spola. 
Junak ta] no mi njeg 


Ćut neznana grud mi obuzima, 

Kad ga gledam, kad ga zborit čujem. 
Tako°mi je čudno — neobično — 
Odmah bilo, kad ga prvom sgledah . . . 

(Utone u misli.) 

Dimitar. 

Da ne pačim? Misli te salieću — 

A i mira, pokoja ti treba. 

Zato prosti — evo ja se dielim. (P»dje.) 


Teuta. 

Što to reče? zašto me ostavljaš? 
Diinitar. 

Nisam smio tvojom se milosti 
Koristiti, kad me zaustavi; 

Znah bo, mira umornoj da treba. 

Teuta. 

Jednako si čedan i uljudan 
Kano hrabar! Plemenita narav, 

Prava riedkost, iznimka svog spola. 
Dodj’ ovamo, — svidjaš mi se bliže 
Jošte bliže; sjedni ukraj mene. — 

(Dimitar k nogama joj sjedne, skine kacigu, i upre ot-i u nju.) 


Dimitar. 

Milostiva ti si kano sunce, 

Koje i sitnom dozvoljuje stvoru, 
Da se grije u njegovih zrakah. 


Teuta. 

Ne, to nisu rieči za junaka, 
Komu čelo takov ures diči, 

Ko što tvoje brazgotina ova! 

To je ures manji tek od krune ! 
Gdje ga dobi? 

Dimitar. 

Uspomena to je 

Najdražeg mi od svih mojih čina, 
Kad pokorih puk nevjerni Visa, 
Koji proti tebi, svietla kruno, 
Nezahvalan podić se usudi; — 

U tom boju ovu ranu primih. 

Teuta. 

Sad se sjećam; da ne bude tebe 
U toj bitci, pobiediše oni; — 
Bjesnio si kano lav ranjeni. 

Dimitar. 

Kako ne bih? Svetinju su moju * 
Kletom rukom porušiti htjeli! 

Teuta smieieć se. 

Ti govoriš s tolikim uzhitom, 

Iz očiju takov plam ti sieva, 

Da bih skoro vjerovat ti mogla — 
Al’ dosta je tih medenih rieči! 

(Dimitar hoće da odgovori, Teuta preotme mu rieč:) 

Ne govori; nisi V bio u Rimu? 

A vješti su u tome Latini! 

(Umiljato.) 

Sad pak kaži, kako da nagradim 
Tvoju hrabrost, tvoje žrtvovanje. 
Prve vlasti, srebro, zlato, biser, 
Sve to stoji sad na izbor tebi. 
Zašto šutiš? Slobodno govori. 

Dimitar. 

Naplaćen sam već u izobilju 
Blagom zrakom od milosti tvoje. 

Teuta smiešeć se. 

Za bitke si više se brinuo, 

Neg’ za žene; jer ih zlo poznaješ, 


Uzdaš li se u njihovu milost. 

To je sunce prem nestalna neba, 
Koje danom deset put se mienja* 
Dok se svietli, sunčati se treba,’ 
Za trenutak — oblaci se zastre. 

Dimitar. 

Mojim danom drugog sunca nema ! 
Nestat će ih, mrkne li im ono. 

Teuta. 

Dosta već je laske. Ali kaži, 
Odmah kaži, što za platu išteš? 

Dimitar. 

Li zahtievaš; meni je poslušat. 

(Ustane.) 

Velika je smjelost, što ću tražit. 
Teuta. 

Sto uztražiš više, to ja volim. 

Dimitar. 

Ja se jedva usudjujem reći. 

Teuta. 

Je 1 od tako velike vriednosti? 
Dimitar. 

Od najveće za tvog vjernog roba. 
Teuta. 

Daj izreci! gorim da saznadem! 
Dimitar. 

Pokloni mi dragocjenost ovu. 

(Izvadi iz njedara rukavicu.) 

Teuta. 

Kako? lo je moja rukavica! 




Diinitar. 

Odielo je one krasne ruke, 

One silne i mogućne ruke, 

Svi umrli kojoj nenavide, 

Ne što žezlom ilirskime maše, 
Nego, jerbo pokloniti može 
Jedno srce, plemenito tako 
Da mu slično u umrlih grudih 
Nikad jošte ni kucalo nije. 

Teuta, koja ganuta slušaše Dimitrove rieči: 

Da, da, to je ona rukavica 
Koja danas u bezdno.mi pade. 
U pogibelj baciti svoj život 
Ti si mogo za sitnicu takvu. 

Diinitar. 

Nije T tvoja rukavica bila? 
Ovo srce pogibelji ne zna, 
Straha ne zna, kada tebi sluzi. 


Teuta sa zadovoljstvom 

Prijazan si vele biću mome. 
Diinitar. 

Pitaj ribu, je 1’ prijazna vodi, 
Pitaj pticu, je 1’ prijazna zraku; 
Sto je ptici zrak, a ribi voda. 

To je pogled tvoga bića meni; 
Elemenat to je, u kom živim. 

Što je riba bez hladjane vode, 
Što je ptica bez modroga zraka 
To sam i ja, odaljen od tebe. 

(Teuta sve se više u njega zagleda.) 

O privoli na tu moju prošnju. 
Na grudih ću ovaj zalog sveti 
Do posljednjeg nosit uzdisaja. 
On će melem ranjenom bit srcu 


Nemoj dati, tužno da pogine . . 
Ne, ne, — ja ti čitam iz zjenica, 
Tu utjehu uzkratit mi ne ćeš! 


Teuta sasvim zaboravivši se: 

Mogu li ti uzkratiti išta? 

Ali traži drugu još nagradu; 

Ovaj poklon kraljici ne liči. 

Dimitar. 

Od kraljice ja ga ni ne tražim, 
Ja ga ištem od dražestne žene. 
Nije kruna kraljičina bila, 

Što me zanie vratolomnom činu, 
Nego žene čarobne dražesti. 

Da seoske tebe kriju svite. 

A ja da sam u grimizu rodjen, . 
Poljsko cvieće da ti glavu resi, 
A da kruna na mojoj se svietli, 
Prignuo bih kraljevsko koljeno 
Pred ubogim djetetom iz sela, 

I krunu bih k nogam ti metnuo, 
Ko što sada pred kraljicom klečim, 
Ubog vojnik mač svoj žrtvujući. 

(Baci se na koljena pred kraljicu.) 

Teuta. 

O bogovi, što od mene biva? — 

(Klone.) 

Diinitar ustane i pohiti k njoj. 

Što te snadje? Lice ti probliedi — 
Jedva dišeš — nesviest te osvaja — 
Dopusti mi — da ti pas odriešim — 

(Hoće da to učini.) 

Teuta 

s naporom i sve to većim očajanjem. 

Ostavi me — odieli se odmah — 
Što si upro tako u me oči? 

Ne gledaj me — tako ti bogova ! — 

Ti pogledi ko žeravke pale — 

Izgorjet ću — otale — otale — 

Dimitar. 

Prije umriet, nego s ovog mjesta ! 

Ti me ljubiš — to ne možeš tajit — 
li si moja — bozi su svjedoci — 

Nitko mi te više otet ne će! 

(Ogrli ju.) 

Teuta odtrgne t-e iz njegova naručja. 

Čista dievo, pomozi mi sada] 

(Ustane, hoće da ode, ali posrče do grobnoga kamena, pred kojim iznemogne, 

padne.) 

Dimitar, koji ju slieđi.- 
Bozi su te odlučili meni! 

(Spustiv se na koljeno prigne se k Teuti, da ju u naručje primi.) 

Ti si plien moj! Ja te smrti oteli! 

Nu što vidim? Nenavidna vlasti, 

Jadna smrti, nikad sita srdo, 

Ponavljaš li boj sa mnom opeta? 

(Pipa ruke Teuti, u najvećem nepokoju :) 

Mrzla, kano da ju smrt već taknu — 

Ne, to ne smie smrt bit, ne smie, ne smie! 
JJa > to mora nesviest da je samo! 

(Odveže joj pojas i mač odpaše.) 

Eno vrutka! Po hladjanu vođu! 

(Uzme kacigu u ruke, i ođtrči.) 

Štiti mi ju, blagotvorno nebo! 


PRIZOR PETI. 


Teutu sama, za čas došavši k sebi. 

Gdje sam, bozi? 

(Gleda oko sebe. 


Ovaj grobni kamen? 

n J- . Titu:) 

„Uvđje žena slobodna počiva« 
Zlatne rieei! Vi ne &te sfag-aj 
Još ne pađoh! Teuta sam jošte! 

(Podigne se ponosno kao preporodjena.) 


PRIZOR ŠESTI. 

TEUTA i DIMITAR. 

Dimitar dotrči S vodom u kacigi. 

Eto vode — 

Teuta 

prisusretne ga, i baci mu kacigu u kraj. 

# Ne trebam je više 

Jača> n <;g’ što ikad bijah 
Gledj ovamo. Čitaj ove rieči 
Ja sam ona, koja će počivat — 
Zapamti si — po d ovim kamenom. 

Dimitar. 

Ne prkosi svemogućim bogom 
Vjeruj meni, tašt je ovo ponos', 

D,?h 1Z P? Va - grUdi tVO J’ e diže > 
uh pnkien Je> koj ti nenavidi 

Breci, narav za koju te stvori 

jeraj ga iz tog milog stana, 

junaku pruži tvoju ruku, 

Toj posljednju svoje krvi kaplju 

Za sreću Je gotov prolit tvoju 

Blasti ima, nu i trha kruna; 

Trhe mJ” 0 Jl f ~ ° pruži mi ru ku — 
1 he meni, slasti tebi, dušo! 

Teuta poslije stanke, sasvim mirno: 

Cuj me Dmitre! Čar izčeznu jurve 
Ivoj uzbuni moga srca bilo, 








Ja slaboću moju tajit ne ću: 

I sada je momu oku mila 
Tvoga lika skladnost, a uhu mi 
Tvoga glasa zvuk i sad je sladak; 

Nu sad mirno krv mi u žilah teče, 

Da lupinu dielit mogu od jezgre. 

Tvojih čina i rieči površje 
Čarobno je, kao slika duge; 

Nu tog pasa od šarenih boja 
Što je temelj? Voda, ništa drugo. 

Ti dvaputa u jednome danu 
U pogibelj za me život baci; 

A1 tko može dokazati meni, 

(Kako kažu tvoje sladke rieči), 

Da si ti to za ženu Teutu 
Učinio, a ne za kraljicu? 

Šuti; rieči tuj ne vriede ništa. 

Koja svrha vas muževe nuka 
Tako silno kao svjetlost krune. 

Što učini, da si učinio 
S plaštem kraljskim, s krunom oko čela, 
Pred očima podsmješnoga svieta 
Otrla bih napis s moje rake. 

Očitujem, da bih bila kadra 
Tebe radi i to učiniti ; 

Jer ne vidjeh slična ti još muža; 

Nu ja nisam nesmotreno diete, 

Čast mi valja više nego sreća. 

Teuta sam; umriet volim, nego 
Da na podsmjeh budem mužkoj glavi! 

Zato 

(Smiešeci se:) 

Dok ti ne zasvietli kruna 
Vrh tjemena, moj viteže hrabri, 
Rukavica nagrada ti budi, 

Ruka pako, kad postaneš kraljem. 

Dimitar. 

O ne traži, što je nemoguće! 


Teuta. 

Tražim samo, ti što tražio si. 

(Zatrubi u rog.) 

Dimitar. 

Omekšaj se; o čuj glas ljubavi! 
Teuta. 

Moju pratnju, gdje dolazi, čujem; 
Sreću tvoju i čast moju pazi. 

(Mač opaše i kacigu metne na glavu.) 


PRIZOR SEDMI. 

PRVAŠNJI i KRALJIČINA PRATNJA. 
Jedna dvoranka. 

Sjajna kruno, što je tvoja volja? 
Teuta. 

Da se konji osedlaju odmah. 

Lov je svršen; znak neka se poda, 
Da se lovci kući vratit mogu. 

Sada hod’te — odmah ću za vami. 

(Svi se naklone i otidu.) 


PRIZOR OSMI. 

TEUTA i DIMITAR. 
(Odasvud čuju se zvuci lovskih rogova.) 

Teuta, kad se svi ođiele, Dimitru: 

Ti izbriši iz pameti svoje 
Mnogokobnu sgodu toga sata. 
Milostiva bit ću ti kraljica 
Unaprieda. ali ništa više. 

(Podje, ali Dimitar joj put preprieči.) 








Dimitar. 

Ostaj, ostaj; ne, ne, ti me ne smieš 
Bez utjehe tako ostaviti. 

Teuta. 

Zar su stvoru, kog nizina rodi, 
Komu krila priroda uzkrati, 
Namienjene sunčane visine? 

Niti rieči! Da četnike svoje 
Ne pozovem, neka ti pokažu, 

Kolik prostor kralja dieli od roba. 

r (Otidje.) 

PRIZOR DEVETI. 


Dimitar sam. 

Što to reče? Progutaj me zemljo! 

(Baci se na tle.) 

O sakrij me izpred tog prikora, 

O sakrij me izpred te pogrde. 

(Za čas podigne se na koljeno ) 

Kakov prikor! Kakova pogrda! 
Pa rad česa? što se ne savija 
Zlatni obruč oko toga čela! 

Tu okrugu od žutoga kova 
Zar ne može nitko steć na svietu, 
Osim koj se od kraljice rodi. 

(Promišljava.) 

Čvrstoj volji što nije moguće! 

(Uzhićen skoči na noge.) 

Kruna mora resit ovu glavu, 
Skovali ju isti zli duhovi 
Na nakovnju samog Crnoboga. 
(Ođtrči.) 


(Zastor padne.) 




ČIN TREĆI. 


PRIZOR PRVI. 

Soba Dimitra Hvaranina u Skadru. 
DIMITAR i MUČIMIR. 

Dimitar sjedi pokunjen ; M u č i m i r ulazi u putnoj haljini. 

Dimitar. 

Vjerni druže, praštaš li se sa mnom? 
Ja se na te oslanjam sasvime; 

Svrši točno sve, što ti naložih; 

Putovo mi zdravo! 

Mučimir. 

Ti me poznaš. 

Postupat ću kano i do sada. 

Kada naši kod Zadra g'usare, 

Ja po vodah Neretvanskih brodim; 
Kada pako opazim, da plovi 
Put Neretve koj zalogaj mastni, 

Kreči jedra, na drugoj sam strani! 

Što je sunce i mjesec na nebu, 

To će biti, dok sam tvoj doglavnik, 
Kraljičini i gusarski brodi 
Na pučini sinjega nam mora: 

Zviezde, što se nikad ne sastaju; 

Kad izadje jedna, druga zadje. 

Tako mogah kraljici dojavit: 

Nigdje traga od gusarskih ladja. 















Dimitar. 

t nravo si udesio tako. . . 

Braći k hljebcu pripomoći, kojoj 
Gok kamen sva je djedovina ; 

Nii’ zločinstvo; ja to d 3 el ° 

Njim je more jedino bogatstv , 

I ovo im Oteti iz ruku ? 
Okrutnost li nije i grjehota. 

Njihov zanat nije razbojmčtvo, 
Pošten boj je, koga o J ^ 

S dušmaninom oružani • 

Sred valova nema gusta grm j , 

Iza koga nasrtat bi mog i 

Iznenada na putnike 

Bez prevare tu je boj > 

Tu se kaže čelo P rotl ® s j a va 
Komu sreća, njemu plien sla • 

Mučimir. 

K^irSralllmrtne^Siji, 

Rite 

To bi kod nas običaj od njekad, 
Razbojničtvom da taj poso »ve 

Naša kruna, prvi put je sada. 

Dimitar. 

Tko ju nosi! Žena! Sto ćeš vise? 

Mučimir. 

Dosta reče. O sramote naše' 
Prestraši ju pusta vika Rima. 

Dimitar 

»zrne pismo sa stola i čita ga Mučirairu: 
Zato evo odluke joj nove: 

„Nek se strogo progone g 

Smrt svakomu, koj trgovce plieni.“ 
Nu što ćemo? Mi smo podložnici, 

A kraljica, žalibože, ona. 

Pred svietom se kazati moramo, 
Njenu volju ko da svršujemo; 

A pomagat u potaji braći, 

Dok nam bolje ne osvane doba. 

Muči 111 ir. 

Bog te živi; jao što kralj nam nisi! 
To je želja svakoga mornara, 

To je želja svakoga vojnika. 

Tko ne pozna pest, tko srce tvoje! 

Dimitar. 

Žao mi je nesretnika naših! 

Zato, druže, molim te opeta, 

Štedi braću kano i do sada. 
Najmiliji od svih poglavica 
Ti si meni, zato tebe stavih, 

Da uza me brodovljem upravljaš. 

Ti si dobar, smion, vješt i mudar; 
Ja polažem u vjerna ti prsa 
Bez bojazni svaku tajnu moju. 

Mučimir. 

Bolje nije ni u tvojih skrita! 

Dimitar. 

Ali već je vrieme, da odjedriš. 

Putuj sretno, bozi te pratili! 

Mučimir. 

S bozi osto, dobri moj gosparu! 

A ja za te i u smrt sam spreman! 

(Otidje ) 


Demeter: Teuta. 


4 









PRIZOR DRUGI. 


Dimitar sam, 
baci se skrušen na stolicu. 

Strašna strasti, na što me dovede ! 
Griešan put je, po kojem sam pošo; 
Sve se buni u prsiju mojih, 

Kad pomislim samo na to, vajme! 
Crne misli, otale od mene! 

Ne muč’te me! Mogu li inače? 
Umir’te se, valovi u njeđrih; 

K mojoj svrsi drugog puta nema. 
Napried! napried! kruna mi se smieši! 
Nu zavičaj? Ilir u verigah? 

Pak po tebi, Dmitre, u verigah? 
Svaka kaplja u žilah mi stine — 

Ali ne, ne, kad dokučim svrhu, 
Odmah, odmah baciti ću krinku — 
Što razorih, krasnije podići. 

Ti ćeš cvasti kao nikad jošte, 
Otačbino, izpod moga štita! 

Kad mač rimski, što zahtievam, svrši, 
Skršit ću ga, ko stvar nekoristnu; _ 
Zemlju gazit stran gospodar ne smie, 
Gdje će kosti počivati moje! 


PRIZOR TREĆI. 

MARKO i PRVAŠNJI. 

Marko. 

Je V otišo? nadjoli li te sama? 

Dimitar ustane. 

Sasvim sama. 

Marko potiho 

Tu su rimski gosti; 


U potaji kroz vrt ih uvedoh, 
A ilirskim prekriti su ruhom. 

Diinitar. 

Da ničije ne vidje ih oko? 

Marko. 

Ne, ničije, osim mjesečevo; 
Da, i moje. 


Dimitar. 

Jedno izdat može. 
Marko. 

Ko da ne znaš, tko mi otac bješe ? 

U žilah mi teče krv latinska, 

A Rimljanke sisao sam mlieko. 

Koja slast bi bila meni gledat 
Pokorenu tu barbarsku rulju, 
Veličanstvo koja moga roda 
Bez kazne je gazila do sada 

Dimitar 

razjaren podje prama njemu, ali se smiri. 

Dovedi ih. 

(Marko ode.) 


PRIZOR ČETVRTI. 


Dimitar sam. 

Uztrpi se, uztrpi se srce! 

To od jedne Čuti moram sluge? 
Plivat mi je, kad u vodu skočili! 

(Čuju se koraci iz vana.) 

Idu? Krinko, sakrij obraz pravi. 

(Podje na susret). 



PRIZOR PETI. 

PRVAŠNJI, KAJO i LUČIO Korunkanci. 


Dimitar. 

Dobro došli, sjajni rimski gosti! 
Kajo. 

Zdravo, Dmitre! 


Lučio. 

Uviek prijazni ti 

Višnji bili! 

Dimitar. 

Svedj nek cvjeta više 
Grad Kvirita, koj vas meni šalje! 

Kajo. 

Mi smo prvi poslanici Rima — 
Očitujem stidom, — koje krije 
Gluho doba i barbarske svite. 

Lučio. 

Sreća svieta žrtvu tu zahtieva. 

Lučio. 

Starješinstvo rimskoga naroda 
S prijaznošću primi tvoja pisma, 
Koja tajno poslao si njemu. 

Dimitar. 

Holost žene, koja puka svoga 
Divlje ćuti, mjesto da ih taži, 

Još potiče, da taštine svoje 
Zadovolji nikad site želje, 

I naresi gusarskim se plienom, 
Podnositi dulje nisam mogo 
Sve užase, koje motrit morah. 

Vjerno spisah u listovih mojih; 


A poso je mogućnoga Rima, 
Mačem štitit čovječanska prava. 

Kajo. 

Rim ti svoje prijateljstvo nudi 
I obriče krunu tvog naroda, 

Ako bozi, zaštitnici Rima, 

Teuti ju sa tjemena skinu. 

To zavitak ovaj ti svjedoči. 

(Preda mu zavitak.) 

Dimitar. 

Od radosti grudi mi se šire, 

Što za čine moje dopade me 
Prijateljstvo prvoga naroda; 
Većeg blaga ova zemlja nema! 

Kajo. 

Starješinstvo i narod Rimljana 
Toš to više tvoje trude cieni, 

Sto od njekad bjehu već Iliri 
1 rn u oku našoj moćnoj vlasti; 
Nu zemljišta ležaj nepoznani, 
Struk gigantski njihovih tjelesa, 
U zjenicah smrtonosna vatra, 

Sila pesti, ratobornost divlja 
I prignuće k slobodi bez mjere 
Već podignut mač nam zaustavi. 

Dimitar. 

Spustite ga na njihove glave, 

I on će ih skršiti bez sumnje. 

Kajo. 

Tako ne mni naše starješinstvo; 
Jošte uviek ratu se uklanja. 

Mi smo od njeg poslani ovamo, 
Da za sada razpru sa kraljicom 
Dobrom riečju kušamo utažit. 


Diinitar. 


Tašte želje, izgubljeni trudi! 

Vi Teutu slabo poznajete: 

Obećat će koliko vam drago, 

Nu ničesa držati vam ne će, 

Ona će vam sborit o naredbah, 
Koje izda da skrši gusarstvo: 
Puste rieči, ništa nego rieči! 

Ako svojih gradjana imanje 
Osigurat želi starješinstvo, 

Onim samo putem ići mora, 

Koji ja mu u pismih pokazati; 
Drugih staza ovdje ne imade. 

Toj nevolji mač je liek jedini. 
Pred oholu stup’te razbojnicu, 

I rat smrtni naviestite njojzi, 

Ako svoje razbojničke ladje 
Sve do jedne ne predade vatri; 
Rat svjetujem, samo rat, Rimljani 

Lučio. 

Mi nemamo punovlašća tomu. 

Kajo. 

Ne možemo rata joj naviestit. 
Diinitar za čas. 

A to barem prietite joj ratom. 
Možebiti, da ju splaši prietnja. 

I ja hoću pripomoći tomu ; 
Pozvala me k sebi radi vieća, 
Koje sutra skupiti se ima, 

Da sasluša tegobe i tužbe, 

Koje Rim na vaša usta vapi. 
Živo ću joj moć rimskoga orla 
Sliko vati i sve pogibelji, 

Koje priete njoj i njenoj zemlji, 
Ako pravde ne usliša glase. 
Možebiti to će ju uzdrmat; 


Ali sve je propalo, pelina 
Ako sutra vi ne umiešate 
U vaš govor. Oštar budi jezik. 
Ohol pogled, burno vaše čelo. 
Ohološću oholost se krši. 
Zapoviedat Rimu se pristoji. 

Kajo. 

Sliedit ćemo tvoje mudre svjete; 

A u Rimu upriet ćemo snažno, 

Da sklonemo na rat starješinstvo. 

Lučio. 

Jurve vidim pokrajine ove 
Pod moćnimi rimskog orla krili; 

A na tvojoj, vriedni prijatelju, 
Rusoj glavi sjaj kraljevske krune! 

PRIZOR ŠESTI. 

PRVAŠNJI i MARKO. 

Marko. 

Već se zače glas razliegat ševe: 
Još vas mogu, ko što vas uvedoh, 
Izvest, da vas nitko ne opazi, 

Što za malo ne će bit moguće. 

Kajo. 

Gotovi smo. Bozi s tobom, Dmitre 
Pred Teutom srest ćemo se sutra. 

Lučio. 

Oblietali bogovi te Rima, 

Komu vriediš gradjaninom biti. 

Diinitar. 

Vjerno ću mu u vieke služiti. 

(Rimljani otidju s Markom.) 






PRIZOR SEDMI. 


IMmitar sam, 
razmota zavitak i gleda u nj. 

Rat, rat samo! i kruna je moja! — 
Nu Rimljani malo kažu želje 
Sa Iliri zametnuti kavgu; 

LisiČje su naravi, ne lavlje. 

AF njihova što me smeta volja? 

Ja rat trebam, i rat biti mora! 

Jeste T čuli, vi gospodo svieta? 
Otvorite vrata boga Jana, 

Bac’te koplje put ilirskih kraja! 

Rat imate — rat, gradjani rimski! 
Na oružje! Dmitar tako hoće! 

(Otidje.) 


PRIZOR OSMI. 


Soba kraljičina. Sunce baš izilazi. 


Teuta sama. 

Pomalja se sunce. Nebo — zemlja — 
Sve crveno — ko krvlju oblito! 
Strašna bojo, zašto me progoniš? 
Kuda da se sakrijem od tebe? 

San, koji je utočište biednih, 

Koj gladnikom obilate stole, 

A slobodu sužnjikom poklanja, 

I on se je zakleo prot’ meni. 

Na snu vidim, gdje krvavi vali 
Krše stupe mojega priestolja; 

A uza me uviek ona slika, 

Tako mila i strašna zajedno! 
Hvaranine — tko te je poslao? 
Dobrotvorni ili zli bogovi? 

Ja te vidjeh već jedared u snu, 

Kako si mi krunu s glave trgo; 

Nu drugi put iz krvave rieke 


Kako si mi vraćao ju opet; 

Ah, koja je prava ti prilika? 

Jesi V čuvar meni iV pljenitelj? 
Ah, Teuto, je P do toga došlo? 
Sunce šija pak sumnjaš o danu? 
Ne rinu li on te u sramotu? 

Ne vrve li još gusari svuda 
Moga mora po valovih sinjih? 

On ne haje za poštenje moje, 
Razbojnicu od mene učini! 

(Ide k stolu, i premeće njeke hartije.) 

Ove tužbe nisu bez temelja. 

Ah, što dvojim? to je očevidno: 
Najgori je mojih podložnika 
I slaboće srca moga svjedok! 

(Očajna spusti se na stolicu, i rukom krije lice.) 


PRIZOR DEVETI. 

DVORANKA, GROMOVID i PRVAŠNJA. 


Dvoranka, koja starca za ruku vodi. 

Napried, starče! Ovdje je kraljica 

Teuta kao iza sna: 

Tko me traži? — A, ti si to, starče 
Što te s tvojih dovodi visina, 

Sveti otče, u tu dol nezgoda? 

Je 1’ te starost sa strmih vrhova, 
Gdje ti gnjezdo snieg i bura savi, 
Odagnala u razkošne grade? 

Je 1’ jedared i to holo srce 
Oćutilo, da u grudih bije 
Samo slaba smrtnoga čovjeka? 

Gromoviti. 

Prot’ naravi nikad se ne borih; 

^u ne htjedoh rob da budem strasti 







Svjetlost dvora i dražesti časti 
Ništetne su obmane, od kojih 
I od svieta izrodjena, grješna, 

U gorske se davno sakrih luge, 

Muž slobodan u narav slobodnu. 

Tuj upoznah starca, koj pol vieka 
Već sproveo bješe u pustinji, 

I svjetskog se očistio kala. 

On vjetara jezik poznavaše, 

Poznavaše jasne zviezda čete, 

Žubor ptica i tečaj oblaka, 

I u tamu budućih vremena 
Daleko mu prod:raše oko. 

On se davno k bogovom preseli, 

A baštinik njeg’va znanja ja sam. 
Vjeru dadoh na samrti njemu,. 

Da, kad vidim, da pogibelj prieti 
Momu rodu, o tom ga izviestim. 

Sada s mojih silazim planina 
I kažem ti: Glavo moga roda, 

Nad tobom se digoše oblaci. 
Oganj hudi, koj u sebi nose, 
Razorit će tvog priestolja stupe, 
Gnjev bogova ako ne utažiš, 
Nebrojena koga upališe 
Bezzakonja. griešnog naraštaja. 

Teuta. 

Koj je temelj tvoje kobne slutnje? 
Gromovid. 

Sveti oganj, koj da hranim primih 
Iz desnice moga učitelja, 

I koj ljeta buram prkosjaše, . 

Tihim danom netom se ugasi. 

Strah i užas srce mi obuze — 

Kad nad glavom čudni zamne glasi. 
Oči dignem; što ugledah biedan ! 


Sunce tamna sakrila koprena, 

S južne strane golem prši oro. 

I klikćući, na sivog sokola, 

Vjernog druga mog samotnog žića, 
Zaleti se, i nemilim kljunom, 

Prije no što luk pograbit mogoh, 
Da od smrti obranim ljubimca, 
Izčupa mu iz njedara srce; 

Krvavo mi k nogam pade truplo. 
Skameniv se nepomičan stajah, 
Dugo oči upirah u žrtvu; 

Tada sleti jedna iskra s gora 
I razsvietli noć mojega duha. 

Jasno svanu pred mojim očima, 

Što dogadjaj ovaj strašni kobi, 

I budućnost zavičaja čitah 
U krvav : h obilježjih njeg’vih. 

Svi užasi, sve krivnje mog roda 
Izidjoše pred poglede moje 
Iz tamnoga krila uspomene. 

Glas zločinstva, koja neprestano 
Na krvavih našeg mora valih 
Bez i kakve radjaju se kazni, 

I do stana mog samotnog doprie. 
Pak pomisliv na takove ljage, 
Plačuć klikoh: Puna jur je mjera 
I sudbinu mojega sokola 
Dielit mora rod, sred kog se ro 
Ako užas taj se ne dokine. 

Teuta. 

Umiri se: ja to već odlučih. 

Da još traje, što me gnjevom puni, 
Hvaranin je samo krivac tomu, 

Koj ne svrši zapoviedi mojih. 

Gromovi«!. 

Taj zločinac neka kažnjen bude. 







Teuta razjarena: 

Glavu ću mu Rimljanom baciti. 
Gromovi*!. 

To učini, veledušna ženo, 

Zaklinjem te pepelom tvog otca! 
Žrtve traži gnjev pravedni Rima; 
Ništa, kćeri, nemoj propustiti, 

Da utažiš grud mu razdraženu. 
Samo rata čuvaj se s Rimljani. 

Teuta. 

Ja se mača ne bojim rimskoga, 
Ljagu samo da operem hoću. 

Gromovi <1. 

Bogovi su, u kojih je ruku 
Sreća rata, a ti pravdu ljube, 

Koja nije sad na našoj strani. 

O, uzpregni tvojih strasti silu, 

I za jedan žrtvuj časak samo 
Tašti ponos sreći tvoga puka. 

O kraljice! to da te svjetujem, 
Amo svoje upravili korake; 

Sad odlazim. Ja svoje učinih. 

O, pomisli na južnoga orla, 

I sokola razkidane grudi! 

(Otidje svečano; kraljica zapanjena za njim gleda) 


Teuta poslije cluga muka dvorkinji: 

Pošlji odmah stražu po Dimitra, 
Neka mi ga ovamo dovuku! 
Valjda sluti, što ga ovdje čeka, 
Kad mi tako dugo izostaje. 

Dvorkinja. 

Još je rano; nu evo ga uprav 
Gdje. dolazi. 

Teuta. 

Ostavi nas same. 
A neka se oboruža straža, 

I u mojoj nadje se blizini. 

(Dvortinka otidje.) 

On past mora! to je odlučeno! 


PRIZOR DESETI. 

DIMITAR i TEUTA; zatim JEDAN DVORANIN. 

Dimitar. 

Svietla kruno, evo tvoga sluge, 

Koji čeka zapoviedi tvoje. 

Teuta. 

One tebi prazan zvuk su samo. 

Dimitar. 

Iz očiju gnjev ti, vidim, plamti; 
Ocrnjen sam kod kraljice moje! 

Tko mi ote mojih dana sunce, 

Moje gospe milost? 

Teuta. 

Tvoji čini! 

Dimitar. 

Oni nisu malo doprinieli, 

Sto se trese sviet pred tvojim žezlom. 

Teuta. 

Istina je, jer po njih postadoh 
Razbojnicom! 

Dimitar. 

Tko da se usudi 
Tolik prikor navrć mojoj gospi? 

Teuta. 

Rim, sviet, sama. 

Dimitar. 

Obmana te sliepi 
Teuta. 

Odveć dobro izdajstvo ti vidim, 
Kako svrši zapoviedi moje 
Vjerni sluga? 

Dimitar. 

Uviek točno, gospo ! 
Teuta. 

Je r sigurnost na naših valovih? 
Dimitar. 

Svikud ruka pravde ne doseže. 
Teuta. 

Nu tebe je, zlotvore, dosegla; 

Koju meni nanese sramotu, 

Tvoja kleta krv oprati mora! 


Dimitar sasvim mirno. 

Ti zahtievaš — nek izteče dakle — 
Evo noža — evo prsi, udri! 

(Izvuče nož iz korica, pruži joj ga, i prsa razkrije ) 

Teuta 

razjarena do bjesnoće trgne mu nož iz ruku. 

Ovo glumstvo izbavit te ne će; 

Ta ti hitrost za rukom ne podje. 

U vatru si mjesto vođe ulja, 
Kratkovidi ludjače, ulio. 

Posljednja je ovo tvoja igra, 

Koju sa mnom igrat se usudi! 

Dimitar sasvim hladnokrvno : 

Što oklievaš! prolij krv omrzlu ! 

Teuta biesneći: 

Po drugiput ne ćeš me nukati! 

Ili misliš, da nada mnom imaš 
Moć toliku, da možeš bez kazni 
Rugati se momu veličanstvu? 

No da vidiš, ponosni hvastavČe, 

Koji misliš, da se titraš mnome, 

Kako mi je život tvoj bez ciene, 

I jedared da pokažem svietu, 

Koji mojim ljubimcem te drži, 

U Teuti kako se prevari, 

Tvojom krvi okaljat se hoću! 

Umri dakle, kleta izdajice! 

(Nožem nasrne na Dimitra, koji joj mirno prsa pruži; no u istom 
trenutku, kao nevidljivom rukom odrinuta, odstupi s užasnim klikom, 
i nož joj iz ruke padne.) 

Ti čarobno nosiš sobom bilje — 

Tvoja grud je mastmi namazana 
Iz vilinskog kotla; njoj naudit 
Mač ne može — podignuto nado 
Od njezina površja odskače. 


Dimitar. 

Da je ova kano svaka druga 
Grud ranjiva, vidjeti ćeš odmah. 
Čemu život, kad mrziš na mene? 
On je meni tegoban, nesnosan! 

;(Podigne s tala nož, i hoće da se probode.) 


Teuta 

pohiti k njemu, i zadrži mu već podignutu desnicu. 

Bogova ti! što si nakanio? 


Dimitar. 

Tvoju volju izvršit, kraljice! 




Teuta tresući se. 


Baci ukraj strašno to orudje. — 
Dimitar. 

Ta ti reče prije trena istom — 
Teuta. 

U vrućici, u bjesnilu rekoh! 

(Zagleda se u nj.) 

Ne, ne, lagat ne može to oko. 

Zlih imade na tom svietu ljudi: 

O, kako sam uslišat ih mogla! 

Ti si nevin, ja ne sumnjam o tom. 

Dimitar. 

Bozi, koji čitaju u srcih, 

Znadu, moje kako gori za te. 

Pa kako bih ja okaljat mogo 
Mojih grudi svetinju, moj uzor? 
Neprijatelj sam bih sebi bio; 

Ne, ne, tvoja slava je i moja! 

Niti trunka ne trpim na njojzi; 
Kano plamen, koj mi grudi grije, 
Tako čista mora biti ona! 

Ne ću kazat, da po koji gusar 
Na vodah se naših ne nalazi. 

Bez kukolja žito gdje imade 
I bez pljeve? Što je još izašlo 
Savršena iz čovječjih ruku ? 

Da sam čovjek, to je moja krivnja. 
Tko sviet hoće da pravedno sudi, 
Ne smije ga po njegovih činih, 

No po htjenju sudit njegovome; 

To u mene uviek dobro b’jaše. 

Koj me tebi drugačijeg kaže, 

O, vjeruj mi, prijatelj je Rima, 

I, podmićen zlatom njeg’vim, hoće 
Da te liši najvjernijeg sluge. 

Ti ne poznaš te Rimljane jošte — 

Medju njimi ja boravljah dugo — 

Ja im narav, ja im poznam svrhu. 

Oni stazom jednakom ne idu; 

Svako sredstvo njima je povoljno, 
Ako samo vodi, kamo teže. 

Teuta. 

Tako svak mi o njih poviedaše. 
Dimitar. 

Nikad nije lice im bez krinke. 
Narod, komu razbojstvo je temelj, 

Na progonstvo, na nepravdu viče, 

I žesti se za sigurnost svieta. 

To je samo koprena, pod kojom 
Oni kriju svoju narav vučju. 

Nisu V otce njihova koljena 
Prsi divlje vučice dojile? 

Svedj rastuća naša moć im pači: 

I korienje presjeći joj žele. 

Teuta. 

Neka samo pokušaju sreću! 

Dimitar. 

Bez mjere je oholost njihova. 

Osim sebe nikoga ne štuju, 

Sve ostalo preziru, zameću. 

Vidjeti ćeš nesnosne hvastavce, 

Kako tamjan sami sebi kade, 

Inih puka veličanstvo gaze, 

I za roblje smatraju im kralje; 

Vidjeti ćeš: svaka rieč i pogled 
Poruga će, i podsmjeh će biti. 

Teuta ponosno. 

Pred priestoljem mojim jur će oni 
Promieniti slične običaje. 

Demeter : Teuta- 5 






Dimitar. 


O, da gnjev ti taj uklonit mogu! 
Veličanstvo moje gospe što je 
Pred očima tih bezobraznika? 
Najprostija služkinja u Rimu, 

O, vjeruj mi, veće im je ciene! 

(Kao da se razpalio.) 

Nu na tvojem ja da sjedini mjestu, 
Bezočnost bi platili mi svoju! 

Tko nogama moja prava gazi, 
Čemu prava njeg’va ja da štedim? 

Teuta. 

O, ne boj se, Teuta si ne da 
Okaljati jasnost svog priestolja. 

Dimitar. 

Rat je bolji od sramotna mira; 

A nam rata bojati se nije. 

Ne kažu li u razkošnom Rimu, 

Da pogledi ubijaju naši? 

Što će stoprv radit naše striele? 
Treba da se s nami upoznaju, 

Pak će drhtat od našeg junačtva. 

Teuta. 

Uprav zboriš ko iz moje duše; 

A ja sam te, o bogovi! mogla 
Skvrniteljem držat moje slave? 
Nagla krvi i lakoumnosti. 

Kamo ste me dotjerale skoro? 
Postidjena stojim pred tobome. 
Čim da sbrišem toliku nepravdu? 

Dimitar. 

Ne dvoj više o mojoj vjernosti, 
Ja ne tražim drugo, to je dosta. 


Dvoranin uniđje. 

Svietla kruno, poslanici Rima 
I skupljeno već te čeka vieće. 

Teuta. 

Nek tjelesna napried stupi straža 
S jasnim družtvom dvoranika mojih 
A ja ću se ukazati odmah. 

Dvoranin. 

Gotova je pratnja već da podje. 
Teuta. 

Na polazak daj znamenje dakle. 

(Dvoranin otidje.) 

Dimitar za se. 

Dospio je udesni trenutak! 

(Izvana se čuje znak trubalja.) 

Teuta. 

Tvoju ruku pruži mi, viteže, 

U dvoranu ti ćeš me pratiti: 

To je malen znak mog pokajanja, 
I odgovor tvojim protivnikom. 

Nek ih mori srčba, prikor, zavist; 
I više su zaslužili oni. 

Dimitar pruži joj desnicu. 

Za smrtnika to je odviš sreće! 

(Otidju zajedno. Prizor se promieni.) 

PRIZOR JEDANAESTI. 

Kraljevska dvorana veličajno urešena. Na desnoj strani stoji kra¬ 
ljičino priestolje, uz koje se viećnici postaviše. Na lievoj rimski po¬ 
slanici sa svojom pratnjom. Za njimi, ko što i na drugoj strani za 
viećnici, na stolicah amfiteatralno podignutih vidi se mnoštvo puka, 
koji se sveudilj jošte kupi Dno kazališta prikazuje otvoren doksat 
s izgledom na jezero skadarsko, na kojem se mnogi brodovi nalaze, 
a medju njimi rimska galija. Ona se poznaje po svojoj veličini i po¬ 
zlaćenom orlu, koji se na kljunu ladje nalazi. 

KORUNKANCI KAJO i LUČIO, ILIRSKI SAVJETNICI, 
PUK ILIRSKI, PRATNJA KORUNKANACA. 

Lučio nestrpljivo. 

Da Teuta čeka nas, mnijasmo ; 

Da ih sluge izprimaju, tomu 

Nisu vični poslanici Rima. 

Stari savjetnik. 

Vaše rieči vriedjaju žestoko ; 

Nu vas štiti gostoljublje sveto. 

Kajo. 

Ili bolje strah od rimskog orla. 

Stari savjetnik. 

Naše grudi straha ne poznadu. 

Više glasova iz viećničkoga sbora razjareno: 

Nečuvena to je bezobraznost! 

Stari savjetnik. 

Tiho, braćo; rieči nisu mači. 

(Rimljanom :) 

Vi se pako malko uztrpite, 

Odmah će se ukazat kraljica, 

Da sasluša, što su želje vaše. 

Ali ja vas svjetujem, taj jezik 


Da pred njenim promienite licem; 
Priviklo joj uho nije njemu. 

Kajo. 

Morat će se priviknuti dakle. 
Lučio. 

Njojzi se je, ne nam prilagodit. 

(Nemir medju savjetnici.) 

Stari savjetnik. 

Vi drzovit jezik govorite. 

Kajo. 

Samo taj se Rimljanom pristoji. 
Stari savjetnik. 

Naša gospa trpjeti ga ne će. 
Lučio* 

Ako može, nek nam ga zabrani. 
Stari savjetnik. 

Kada nado uz kremen se bije, 
Iskre skaču, iz iskara vatra. 

Kajo. 

Mi ćemo ga prije razlupati, 

Neg’ mu plamen iz živca zabukti. 

Drugi savjetnik. 

Ohol narod. 

Treći savjetnik. 

Nesnosno koljeno. 

Jedan dvoranin stupi unutra. 

S puta! s puta! kraljica dolazi! 




PRIZOR DVANAESTI. 


KRALJICA, DIMITAR, TJELESNA KRALJIČINA STRAŽA, 
KRALJIČINA PRATNJA i PRVAŠNJI. 

Tjelesna straža. Za njom dvoranici, gospodje i djeca, koja na jastu- 
cih nose kraljevske znakove. Najposlije kraljica praćena od Dimitra 
Hvaranina. Sve u najvećem sjaju. Kraljica stupi na priestol. Dimitar 
stane prvi uza nju. Straža se u dno pozorišta postavi. Dvoranici, 
dvoranke, gospodje i djeca stave se oko priestola. 

Narod. 

Neka živi kraljica Teuta! 

Kajo Luciju pođsmješno : 

O pogledaj bezumnicu onu; 

Gle, kako se koči i razmeće! 

Llicio isto tako. 

Svojim sjajem zabunit nas misli. 


Dimitar tiho kraljici dražeći ju : 

Ne vidiš li, kako ti se smiju? 
Poruga im iz očiju sieva. 

Teuta razjarena, potiho Dimitru : 

Ta oholost podnieti se ne da! 
Prvi savjetnik. 

Svietla kruno, Rima poslanici 
Na podnožju tvog priestolja stoje. 

Teuta. 

Inostranci, što je vaša želja? 

Kajo. 

Starješinstvo i narod Rimljana 
Poslaše nas k tebi, o Teuto, 

Da daš račun o vladanju tvome. 


Teuta. 


Samo višnji mogu to tražiti, 

Jer njih samo poznajem nada mnom; 
Na koliko pako znano mi je, 

I vaš Rim se na zemlji nalazi. 

Lučio. 

Ako nisu bogovi Rimljani, 

To su oni ljudi, koji znaju 
Kaznit svaku uvrjedu i zlobu. 

Zato, ako ne ćeš svekolike 
Tvoje gledat gradove u prahu, 
Odmah da nam sve brodove tvoje 
Ne časeći izručiš u ruke; 

To sigurnost ište trgovine. 

(Nemir u skupštini.) 

Kraljica. 

Drzovito sboriš! 

Lučio. 

A ti tvoriš, 

Kada tjeraš morsko razbojničtvo. 

Kraljica U najvećem gnjevu. 

Da taj kleti jezik dalje slušam? 

(Za čas, umirivši se.) 

Kad na priestol ove zemlje stupih, 
Od pohlepe za vojničkom slavom 
Vas sviet pozvah na junački mejdan. 
Tad ničijih ne štedjeli brodova; 

To u ratu običaj je obći. 

Ali kada, poslie boja ljuta, 

Po svoj mojoj državi objavih, 

Da, ko prije boj, sad mir sa svietom 
Mnim zametnut i držati vazda, 

Tad zabranih sve napastovanje 
Tuđjih vlasti na moru i kopnu, 

I smrt metnuli na zločinstvo, s koga 





Mene biedit vi se ne stidite; 

To vas puk moj, to i vas sviet znade. 
I iz nova ja ću proglasiti 
Zapoviedi po kraljestvu svome, 

(Ćut za pravdu, a ne vaša prietnja 
Povodi me na postupak ovaj), 

Da se oštro na to pazit ima, 

Da se rimskih gradjana brodovom 
U buduće nasilje ne čini; 

Nu prepriečit nikako ne mogu, 

U potaji da nitko na moru 
Bez mog znanja dobitka ne traži. 
Odgovarat za potajne krivnje, 

Nije kralja ilirskih običaj. 

Kajo. 

A najljepši običaj je rimski: 
Samovolju očito kazniti, 

Ma se sbila baš i u potaji, 

I braniti pravo uvriedjenih; 

A ako se višnjim tako svidi, 

I ilirsku kraljicu Teutu 
Skoro ćemo prisiliti, svoje 
Da popravi kraljske običaje. 

Teuta. 

Ti uvrjede sgrćeš na uvrjede. 

Samo hoćeš, da mi raniš srce, 

Zato govor moj tumačiš krivo. 

Kajo. 

O mi znamo, s kim tratimo rieči; 
Štitila si uviek te užase, 

I bodrila na to tvoje ljudstvo. 

I taj biser i drago kamenje, 

Koje sada na tebi se sjaje, 

I to sve je ugrabljeno dobro. 

Lučio. 

Zato drhći, kleta razbojnice! 

Jurve vidim, kako te liktori 

Verigami obtršenu vuku 
Pred ledene Kapitola sudce, 

Da dobiješ zasluženu kaznu! 

(Otidju ponosno obojica sa svojom pratnjom. Sva se skupština zapanji.) 

Teuta 

ustane u najvećoj jarosti. Hoće da govori — glas ju izdaje. Pruži desnicu prama 
onoj strani, kuda Rimljani izidjoše. Najposlije strašnim naporom izprekidano izviče: 

Ha, za nji-ma, gla-ve im s ra-me-na! 

(Iznemogne i padne na priestol. Gospodje priteku k njoj. Narod stane rogoboriti.) 
Jtjekoji izvuku mače i polete za Rimljani — vičući: 

Smrt Rimljanom! Osveta! Osveta! 

Stari savjetnik. 

Stante, braćo! 

(Padne na koljeno pred kraljicom.) 

Poreci zapovied! 

Poslanika svete su osobe! 

Dimitar stupi napried. 

Nije I’ sveto i lice kraljice? 

Pa jesu li štedjeli ga oni? 

Tko ih brani, svak je izdajica, 

S njimi jednak nek mu udes bude. 

K djelu, braćo, sveta je osveta! 

Neka teče krv bezobraznika 1 
Na galiju, koja k nam ih donie! 

Dolje s orlom ! Nek ju plam proždere ! 

Što je rimsko, na komade s njime! 

(Izvadi mač.) 

Vuc’te mače, palite mašale, 

Puš’te trublje, udarajte bubnje! 

Na oružje! Braćo, na oružje! 

(Sa bvih strana ječe trublje, bubnji udaraju ; razjaren puk amo tamo trči vičući, 
goruće se ukazu zublje ; ladje se put rimske galije kreću, — bitka nastaje s Rim¬ 
ljani, koji se na galiji nalaze; za kratko vrieme popne se puk na nju. rimskog 
orla skrši i baci u more kličući; zatim upali galiju, koja buktećim plamenom 
gori. Za sve t<5 vrieme ori se užasna vika :) 

Smrt Rimljanom! Osveta! Osveta! 


(Zastor padne.) 





ČIN ČETVRTI. 

U dnu pozorišta prikazana je poodaljena tvrdja Nutrija, kojoj na zi- 
dovih vide se rimski bojni znaci. Čuju se iz daljine bojne trublje, vika 
vojnika, štropot oružja. 


PRIZOR PRVI. 

Za njeki čas ukaže se na pozornici, gdje se jedna česvina i klupa 
od busena nalazi, Srdovlad ranjen u glavu, koja mu je zavojem 
zavezana. Dva vojnika ga podupiru. 

SRDOVLAD i DVA VOJNIKA. 

Prvi vojnik. 

Sjedi, vodjo, pod ovu česvinu ; 

Rimske striele amo ne dopiru. 

Drugi vojnik. 

Kako ti je. dobri Srdovlade? 

Jošte možeš preboljeti ranu. 

Srdovlad. 

Ti si junak, pak mi život želiš 
Bez slobode? 


Prvi vojnik. 

(Posade Srdovlada pod česvinu.) 

Još propala nije. 
Tvrdja ona nije sve kraljestvo; 
Još imamo zemalj’, još junaka; 
Rim naudit još ne može nama. 


Srdovlad. 

Ja se Rima malo bojim, druzi; 
Nesloga je, što me plaši jadna. 

Nije tudja, nego naša ruka, 

Koja nama u utrobi bjesni; 

Nije slava i sloboda roda, 

Nego blago, razkoš, za čim hlepe 
Vriednih djeda nevriedni unuci. 
Tudjin dodje, da požanje ono, 

Što od davna kod nas već posija. 
Robovi smo postali mu veće, 

Medju nami odkad se udomi 
Tudja razkoš, poharan običaj. 

Što je tielo, gdje ne ima duha ? 

Duh je tudji! Nema nam spasenja! 
Dobro došla zato, sladka rano! 

(Udari se po čelu.) 

Gori! gori! Što oklievaš, smrti ? 

Prvi vojnik. 

Ne može li posjeć srp korova, 

I iz žita kukolj se iztriebit? 

Srdovlad. 

Gdje najbolji postade najgorim, 

Tu ničemu nadati se nije! 

Je 1 J boljega domorodca, borca 
Igdje širom ilirskih krajeva 
Od Dimitra Hvaranina bilo? 

A nije li on Korciru izdo? 

Bi li pala i ova tvrdjava, 

Da nij 5 njega? On je kumir vojske, 
Vojniku je rieč njegova sveta ; 

On poruči: otvorite tvrdju, 

I jadni ju otvoriše mahom. 

Uzalud bi srtali Rimljani 
Na njezine nedobitne ziđe. 

Stup kraljestva, ponos naše vojske 
S njimi radi, da zavičaj skrši. 

Pak da nije sve već izgubljeno? 








Prvi vojnik. 

Dok Srdovlad nama jošte živi, 

Još ne zadje zemlji ovoj sunce; 
Svedjer bdije nad njezinom srećom 
Tvoje bistro sokolovo oko. 

Kad se sinoć po noćnome mraku 
Na izdajstvom otvorena vrata 
Ubojice uvukoše rimski, 

Ti ih spazi prvi i poviknu: 

„Izdani smo! Na noge junaci! 

Mač u ruke! Ako izbaviti 
Ne možemo od Rimljana tvrdje, 

To gledajmo, čast da izbavimo!“ 

Srdovlad. 

Tko postuhnu mojih rieči poklič? 
Šaka jedva sugradjana mojih; 

Svi ostali ne hajahu za me, 

No gledahu nesmiljena srca, 

Kako braću tudjinci im kolju. — 
Što mogaše naša četa mala? 

Iz tvrdjave mačem u desnici 
Probismo se, kako Ijudem liči; 
Naša smjelost dušmane zabuni, 

No još zora svitati ne poče, 

Već nas rimske sustigoše čete, 

I dažd striela oboriše na nas. 
Strašan nasta boj; ja ranjen padoh 
Istina je, čast smo izbavili, 

Ali težko izvan nas trojice 
Da je itko živ od naših osto. 

Prvi vojnik. 

Kad te rana svali, vjerna četa 
Ko zidina preda te se stavi, 

I Rimljane odbijaše kopiji; 

A nas dva te izniesmo iz bitke. 
„Vodju samo da otmemo smrti, 

A mi drugi za nj da poginemo! u 


To klicaše tvoja vjerna četa. 

To i svrši. Svi su slavno pali, 

No i vodja izbavljen je dragi. 

Srdovlad. 

O, zašto me ostavili niste 
Na bojištu s mojimi junaci! 

Taj mi život dar nikakav nije! 

Prvi vojnik. 

Tvoj je život sva još naša nada. 

Što je Dmitar u primorskih krajih, 
Srdovlad je to na Velebitu: 
Obožavan ljubimac naroda. 

Sve, što nosi mač uz čilo bedro, 
Skupit će se na tvoj poziv bojni. 

Da nam nebo tebe tek uzdrži, 

I kraljica tek do onog časa 
Da ne padne Rimljanom u ruke, 
Dok ti s vojskom s Velebita sadješ — 
Pak je naša izbavljena zemlja ! 

Srdovlad. 

Kobnih slutnja puno mi je srce. 

(Za čas uzdrhtav.) 

Kako ciepa, kako gori rana — 

Ježi mi se — grud mi nešto steže — 
Kakva vatra — pući će mi žile — 
Suh je jezik — vode — vode — vode ! 

Drugi vojnik. 

Odmah, odmah, vojevodo mili! 

(Odtrči.) 

Prvi vojnik. 

Suspreć moraš svoga srca ćuti! 
Odmor, pokoj, potreban je tebi. 

O, zato se štedi, gospodaru, 

To si dužan domovini svojoj. 




Drugi vojnik dotrči s vodom u kacigi. 

Evo vode — 

(Poda mu je — on pohlepno pije.) 

Srdovlad. 

Hvala, vjerni druže — 

Tvoj napitak čisto me okriepi. 

Prvi vojnik. 

Dobri bozi ostavit nas ne će. 

Naša zemlja tako ne sagrieši, 

Da joj otmu tolika viteza. 

(Čuje se zvuk trubalja.) 

Srdovlad trgne se 
To su rimske trublje! 

Prvi vojnik 

popne se na brežuljak, i gleda na onu stranu, od koje zvuk dopire. 

Rimski častnik 
Dolom spješi, s pratnjom oružanom — 
Svim su koplja k zemlji obrnuta — 

A pred njima stieg se vije bieli — 
Mironosne valjda javlja viesti. — 

Za njim puk se sve to više kupi — 

Od radosti skače — 

Srdovlad. 

Roblje! roblje ! 

Prvi vojnik. 

Sad se kreće sva povorka amo . , . 

(Čuje se iz bliza klicanje.) 

Čuj, kako se ori klik veselja! 

Samo malo, pa će biti ovdje. 

(Sidje sa brežuljka.) 

Ustaj, ustaj da se uklonimo! 

Srdovlad s dostojanstvom: 

Ne, ni pedlja s ovog mjesta ne ću! 
I ja želim čuti, zašto kliču! 


PRIZOR DRUGI. 

RIMSKI LEGAT s hartijom u ruci, praćen malom četom vojnika, 
pred kojom se bieli stieg vije. PUK OBOJE© SPOLA, za njim vr- 
veći, i FRVAŠNJI. 


Puk. 

Rim živio! živio Hvaranin! 

Legat, 

pošto trubijač zatrubi njekoliko puta - a puka se još prikupi sa svih strana 

Poslušajte, hrabreni Iliri, 

Što vam Rim po meni javlja. 

Jsjekoliko glasova izmedj puka: 

Čujmo! 

Legat čita sa pergamene jakim glasom : 

Posthum Albin i Centimal Fulvij, 
Punovlastni starješine rimski, 

Koje posla u ove krajeve 
Starješinstvo i narod Rimljana, 

Šalju pozdrav ilirskomu puku. 

Želeć sreću i susjeda svojih, 

I braneći svoje veličanstvo, 

I naroda oskvrnuta prava, 

Prisiljen se nadje narod rimski 
Vojsku poslat u ilirske kraje, 

Da s priestolja obori Teutu, 

Koja, gazeć čovječanska prava, 

Poslanike rimske posjeć dade, 

A štitjaše razbojnike morske, 

I nevriedno svoj vladaše narod. 

Bozi, koji svedjer pravdu brane, 






Našem bjehu prijazni oružju; 

Odmah mu se podloži Korcira 
I Nutrija i gradovi drugi. 

Gdje viećnici okrutnice zlobni 
Svi su jur od mača rimskog pali; 

Nu ona se još po brdih krije, 
Ostavljena i od puka svoga, 

Koga ona sramotom obtrši. 

Mi ju krune lišavamo zato. 

Koju sada stavljamo na glavu, 

Polag želje cieloga naroda, 

Njegovome najvjernijem sinu, 
Div-junaku, Hvaraninu Dmitru. 

Puk uzhićeno : 

Rim živio! živio Hvaranin! 

Srdovlad, 

koji se kroz narod protisnuo, u najvećoj jarosti.: 

Usaho vam, bezumnici, jezik! 

Legat. 

Kakva smjelost! Tko je taj bezsramnik? 
Srdovlad. 

Čovjek, koji nije sliep ko oni, 

No će mrenu njim s očiju skinut. 

Čujte mene, prevareni ljudi: 

To je zlotvor, kog obožavate, 

Izdajica, ubojica majke! 

On ovamo prekomorce pozva, 

On Korciru za novce prodade, 

U Nutriji krv viećnikom proli, 

Da silnički vami vladat može. 

Proklet bio Dimitar Hvaranin! 

}s T jeki glasovi iz puka: 

To su laži. 

Drugi glasovi iz puka: 

Klevete su drzke. 


Jošte drugi. 


Kleti jezik! 

Drugi opet. 

Izčupat ga treba! 

Svi nasrnu na njega. 

Ubijmo ga! 

(Obadva Srdovladova vojnika povuku mače.) 

Prvi vojnik. 

Strepite, robovi! 

Drugi vojnik. 

Štujte hrabrost, štujte ranjenika. 
Prvi vojnik. 

Koj je ranjen braneć vam slobodu. 
Glas iz puka. 

On uvriedi veličanstvo kralja! 
Glasovi iz vana podaleko: 

Neka živi kralj Hvaranin Dmitar! 
Legat. 

Čujete li klicanje naroda? 

Iz Korcire novi vladar prispje, 

Da iz ruku rimskoga viećnika 
Primi vladu nad ilirskim pukom. 

Jedan izmedj puka. 

Kraljevski se stieg već eno vije; 
Kralju ćemo tog zlotvora predat, 
Nek mu sudi onaj, kog uvriedi. 
Nije T tako, braćo? 

>jeki. 

Tako valja! 

Drugi iz puka. 

Vežite mu ruke ! 


Demeter: Teuta. 

Svi. 

Vežimo ga! 

(Nasrnu na Srclovlada.) 

Prvi vojnik mačem odbijajući nasrtaj. 

Jao onom, koji ga se takne! 

Drugi vojnik, isto čineći. 
Natrag, komu lubanja je draga! 


PRIZOR TREĆI. 

DIMITAR HVARANIN, u kraljevskoj odjeći, s krunom na glavi, 
praćen od mnogobrojna sjajna družtva i množine puka, koji viče: 
«Neka živi kralj Hvaranin Dimitar», i PRVAŠNJI. 

Kraljevski đvorailik stupi medju boreće se. 

Mir medj vami — kralj se približava! 

Što mutite ovaj jasni blagdan? 

(Svi se tronu i prestanu biti.) 

Jedan iz puka. 

Svietli kralju! 

Dimitar. 

Zašto se bunite? 

Jedan iz puka. 

Gospodaru, mi se ne bunimo; 

Nu htjeli smo u verige speti 
Izdajicu i zlotvora jednog. 

Dimitar. 

Zlotvor — gdje je? 

Srdovlad, 

koji je dosad na strani stajao, stupi pred Dimitra. 

Evo ga! 


Dimitar začudi se. 

Srdovlad ? 

Jedan iz puka. 

To je onaj, koj obruži tebe, 

Našeg milog opjevanog kralja! 

Srdovlad. 

Teuta je kralj jedini nama; 

Tko grimizom osim nje se resi 
U toj zemlji, dokle ona živi. 

Buntovnik je, zlotvor, izdajica! 

Njekoji iz puka. 

Kakva smjelost! 

Drugi. 

Ubijte ga ! 

(Hoće da nasrnu na Srdovlada, koji ih mirno gleda s prezirom.) 
Dimitar stupi medju puk i Srdovlada. 

Stan’te ! 

(Svi uzmaknu rogoboreći.) 

Štedite ga; on je izvan sebe. 

Rana, koju na svom čelu nosi. 

Valjda ga je krenula iz sviesti. 

Srdovlad. 

O, istinu da govoriš, Dmitre ! 

U dobri čas, da bez sviesti jesam, 

Da ne ćutim sramotu mog roda! 

Nu ta rana jošte je preplitka . . . 

Zašto dublje usjekao nisi, 

Dušmanine, kad mi ranu zada? 

Nu buzdovan tvoj što ne učini, 

N.ek učini ova sad pesnica. 

(Dđari se u čelo.) 

Dimitar uhvati ga za desnicu. 

Prijatelju !. . . 



Srdovlad. 

To je glas mog Dmitra! 
Prijatelji, da, to mi smo bili . . . 

Tvoja smjelost, visok liet tvog duha, 
Uzhitiše moje bojno srce. 

Ti si bio moj jedini uzor, 

Neporaziv kamen ti si bio, 

Na kom zidah sreću moga roda! 

Svaki korak tvoj diveć se sliedjah, 
Drhtah, lebdjah nad tvojim životom ! 

Ja stariji, oprezniji bijah, 

Ti smjeliji; tvoja mlada plahost 
Trebovaše štita; ja odlučih 
Moja prsa da ti štitom budu. 

Još ni rieČi s tobom ne prosborih, 

I već prolih mnogo krvce za te, 

Kad napokon pred Midjonskim zidi 
Blizu smrti, obkoljen odasvud 
Od etolskih zamahnutih mača, 

Ti opazi pokraj sebe borca, 

Koj, vas ranjen, smrti iz nokata 
Svojom krvlju život ti odhrva. 

Onaj borac ja sam bio, Dmitre; 

Ti zagrli neznanika mene: 

Tako zače naše prijateljstvo. 

Sad je vrieme, da mi dug povratiš. 
Plašt taj skini s junačkih ramena ; 
Okaljan je krvlju od slobode, 

Koju tvoja strast nesrećna proli; 

I past ću ti s uzhićenim srcem 
Oko vrata, ko ti meni onda, 

Kad moj život ja za tvoj uložih. 

Dimitar. 

Umiri se . . . naprezanje takvo 
U pogibelj može te uvalit. 

Iz rane ti krv sve više teče . . . 

Lice ti je pobliedilo jurve . . . 

Koljena ti drhću . . . prsi hrope . . . 

Sr dovlači iznemogao naslanja se na ramena svojih pratilaca.) 


Iznemažeš, kloneš, prijatelju! 

Osviesti se, i k ljekaru podji, 

Da ti ranu, kako valja, sveže. 

Srdovlad. 

Ne, ne prije — dok taj plašt ne baciš. 

Dimitar ponjesto razljućen. 

Ne mahnitaj. (Podje.) 

Srdovlad 

baciv se na koljena preprieči mu put. 

Nut pred tobom klečim; 
Ja pred nikim još klečao nisam. 
Uslišaj me, tako ti bogova, 

I pepela tvojih roditelja! 

Ah, tako ti života tvojega, 

Koj ti spasih, i bratinstva našeg, 
Uslišaj me, i taj grimiz baci • . 

(Obuhvati mu koljena.) 

Dimitar. 

Ti si bolan — ne znaš, što zahtievaš ... 
Mahni me se, i štedi si zdravlje . . . 

Srdovlad podigne se. 

Ne trebam ga — robom biti ne ću — 

(Odveže s čela zavoj.) 

Teci krvi — i kap svaka tvoja 
Izdajici nek bude pro - klet - stvo . . . 

(Posrne i padne na tla.) 

Dimitar. 

Jao, pomoz’te — 

Jedan vojnik, koji uz Srdovlada klekne. 

Tu pomoći nema; 
Hrabro srce to ne bije više. 

Dimitar 

na Srdovlađa gledajuć utre suze, pak brzo se okrenuv odlazi: 

Sahran’te ga ko prvog junaka! 

(Vojnici dignu tielo Srdovladovo, i odnesu ga; puk žamori začudjen.) 

Njeki iz puka. 

Nečuveno! 

Drugi. 

Kakva veledušnost! 

Treći. 

Hrabrost cieni i u protivniku. 

Divan čovjek! 

Pomiešani glasovi. 

Živio Hvaranin! 

(S veselim klikom otidju za Đimitrom Hvaraninom.) 


PRIZOR ČETVRTI. 

Šator rimskog vodje. 

CENTIMAL i KNEJO. 

Centiinal. 

Je li sve već za odlazak spremno? 
Knejo. 

Pod oružjem već vojnici stoje, 

I radost im iz očiju sieva, 

Što će skoro Rima blago nebo 
Opet vidjet, za kojim čežnjahu. 

Ali maglu vidim na tvom čelu, 
Koje skoro lovor će naresit. 

Slavno Rim će svog viteza primit. 
Koj nad divljim ilirskim je pukom 
Dobit tako koristnu održo. 

Centimal. 

Ne zbori mi o dobiti mojoj . . . 
Oblieva me rumen stida za nju. 
Nadvlada li mač naš ovu zemlju? 


Knejo. 

Čemu sumnjaš? — Ona je sad naša/— 
Nije 1’ nama Dmitar zakleo se, 

Da će Rimu danak pošiljati, 

Primit rimsku posadu u grade, 

I sve bojne ilirske brodove 
Do dva samo razoružat odmah? 

Centimal. 

Dosta o tom. Rimskoga imena 
Nedostojan takov boj je, scienim ; 
Tako djedi nam ne vojevahu. 
Kriepost, to je temelj od država; 
Propale su, kad se on uzdrma. 

Neka dadu milostivi bozi, 

Da nam zemlja, koju po izdajstvu 
Prisvojismo, blagoslov donese; 

Nu zlo sjeme i plod zao nosi. — 

Iliri su pod naš jaram pali, 

Jer neznanstvo oči im zaveza, 

Jerbo himbe ne poznadu svieta ; 

A1’ oni će spoznat svoju cienu, 
Spoznat varke, spoznat rimsku slabost. 
Spavajući lav je narod ovaj; 

U bitkah ga ja upoznah dobro . . . 
Kad se prene — jao, Rime, tebi! 

(Čuje se vika iz vana.) 

Nu kakva se ovo čuje vika? 


Kliejo pogleda ni polje. 

Novi kralj se, praćen od gospode 
I svog puka, amo približava. 

Malo prije sa Korcire prispje, 

Da iz tvoje primi vladu ruke . . . 

Centimal. 

Jao što ga još i vidjet moram, 

Tog zlotvora, koj svoj rod izdade! 
Ah što rekoh . . . Triput još je gori 

Taj, izdajstvom koj se koristuje, 
Nego onaj, koj izdajstvo kuje. 
Rime! Rime! duboko si pao! 


PRIZOR PETI. 

DIMITAR HVARANIN sa svojom pratnjom i narodom, koji kliče, 
i PRVAŠNJI. 

Dimitar. 

Centimale, starješino Rima, 

Ti radostni klici puka moga . . . 

Veli mužu! Tvoje to je djelo . . . 

Tebi hvala . . . 

Ceiltiinal presieče mu rieč. 

Ja odlazim sada, 

I svu sreću ovoga naroda 
U desnicu mećem tvoju, Dmitre! 

Može biti, još će trebat boja, 

Jer Teuta još po brdih bludi — 

Na biegu je k Risnu. 

Dimitar. 

Kl tvrdom Risnu? 

Centimal. 

Samo on joj jošte vjeran osta; 

Nu stići ju lako možeš prije, 

Neg*’ do svoga utočišta dodje, 

Ako samo korake pospiešiš. 

Moji ljudi oštro progonjahu 
Bjegunicu, ali izmače im 
U vrletna kamenita brda, 

Nedostižna inostranoj nozi. 

Tebi, Dmitre, izručujem vladu. 

S cielom vojskom kući ja se vraćam ; 

Samo Posthum uz ilirske žale 
S četrdeset čuvat će brodova, 

Da i rimski oro štovan bude, 

A i sjajnost tvoje svietle krune, 
Koja stoji pod njegovi krili, 

Ne potamni. To je volja Rima. 
Knejo s malo rimskih još drugova 
Ostati će uz koljeno tebi. 

Da ti svjetom i izkustvom služi, 

I na rimski bolji način boja 
Tvoju vojsku upravlja i vježba. 

U ostalom ti si vladar zemlje, 

I dok vjeran svojoj rieči budeš, 
Štitit će te sila grada Rima; 
Opasna će ona tebi biti 
Onda samo — ako zaboraviš 
Tvoje rieči i zakletve tvoje; 

Rim nepravdu i nevjeru kazni. 

Nu ne mislim, u jednom čovjeku, 
Kog toliko narod njegov ljubi, 

Da se vara puk i starješinstvo 
Vječnog grada. Znam, otac ćeš biti 
Svomu puku, a prijatelj Rimu. 
Mirnim srcem zato vas ostavljam. 

Dimitar. 

To i možeš — sretno putovao! 


Centimal Kneju. 

Zapovjedi, da zaore trublje. 

(Knejo otide. Za kratko vrieme čuju se trublje i vojnički stupaji. Zastor se otvori 
i vojnici se vide, kako prolaze.) 

Ostaj s bogom, narode ilirski! (Podje.) 

Puk. 

Rim živio! živio Centimal. 

(Dimitar i svi ostali prate ga; uz obće klicanje i vojničku trubnjavu promieni se 

pozorište.) 




go 


PRIZOR ŠESTI. 

Izba brđjanske kuće. Pokućstvo pokazuje, da su stanovnici imućni 
i čestiti ljudi. U jednom je kutu ognjište, na kojem djeca miehom 
oganj uzpiruju. 

MILAN, MIRKO, CVJETKO, zatim njihov djed RADOVAN, 
ban njegdašnji, odjeven ko i njegova unučad po seljanski. 

Milan. 

Daj još malko . . , 

Mirko odloživ mieh. 

Već počima gorjet. 

Kako praska! 

Milan. 

Djed će se veselit. 

Mirko. 

Mi smo ipak već na pomoć kući! 

Cvjetko lati se mieh a. 

Te jos kako! 

Milan. 

Ali, Cvjetko, bježi! 

(Skoči, trgne mu mieh iz ruke, i odvuče ga.) 

Ala ti je to nestašno! Bolan, 

Što ne vidiš? — malo ne izgorje ! 

Cvjetko. 

Mieh ovamo, i ja hoću pirit. 

Mirko. 

Nije za te . . . 

Milan. 

Ti bi se opeko. 

Cvjetko uz plač i lupajuć nogama. 

AF ja hoću . . . hoću mieha, mieha! 


Radovan iz izbe sa strane dolazeći. 

Kakova vas stade krika, vika? 
Cvjetko. 

Ja cu mieha-ja hoću da pirim. 

Milan. 

Malo nije u ognjište pao. 

Odrinuh ga u kraj; zato plače. 

Radovan 

primi Cvjetka na ruke. 

Hodi, Cvjetko — — umiri se, zlato. 

(Cvjetko zamukne, djed ga poljubi i gladi.) 

Jesi F opet dobar? 

Cvjetko. 

Jesam, djedo . . . 
Radovan. 

A vi drugi . . . To ni za vas nije. 
Tko vam reče, da ložite vatru? 

Milan. 

Ponješto je ohladnjela izba, 

Pa mislismo, djeda zebst bi moglo. 

Radovan. 

Dobra djeco ! (P> ljubi ih.) 

Dobro ste mislili; 
Nu da više ne radite toga. 

S vatrom nije šale! 

Milan. 

Slušat ćemo 
Radovan. 

Ali sad u postelj; već se smrklo. 






Mirko. 


Sad već spavat? 

Milan. 

Ne, ne, babo, dragi. 
Otca s lova daj da dočekamo. 

On je kazo na odlazku svojem, 

Da se hoće u Risan svrnuti, 

I po nješto svakom od nas kupit. 

CTjetko. 

Meni liepa drvena konjica. 

Mirko. 

Meni sablju. 

Milan. 

Meni štit i koplje. 
Radovan. 

Ta ni sutra to vam uteć ne će. 
Milan. 

Daj dozvoli, ćaćka da čekamo. 

A ti ćeš nam dotle kakvu staru 
Kazivati poviest. 

Mirko. 

Da, da, babo. 

Onu, znaš, o zmaju. 

Cvjetko. 

Pak o vili. 

Milan. 

Počni, djedo! 

Radovan. 

Nije tomu vrieme — 


Milan i Mirko 

iz svega grla, penjući se na njega. 

Pripoviedaj! 

Cvjetko viče : 
Pripoviedku hoću! 


PRIZOR SEDMI. 

Dok vika traje, izide Cvieta iz izbe sa strane. 
CVIETA i PRVAŠNJI. 

Cvieta. 

Smirite se, sestrica vam spava! 
Cvjetko uz plac. 

Babo ne ce da nam pripovieda. 

(Pritisne se k majci; u isti čas dotrče k njoj Milan i Mirko.) 


Milan. 

Daj zamoli i ti milog djeda, 

Da nam koju pripoviedku kaže, 
Pa mi ćemo tako mirni biti, 

Da ćeš muhu čuti kako leti. 

Cvieta 

s prijaznim posmjehom gledajući djecu. 

Vi laskavci! 


Sva tri grle ju i oblieću. 

Molimo! Molimo! 

Radovan radosno ih gledajući. 

Cvjetajuća ruža sa pupoljci! 

Ah, koliko sladke sreće kaže 
Taj blaženi, premileni pogled! 

(Guje se iz vana lajanje pasa ) 






(Meta trgne se. 

Čujete li? to je glas hrtova. 
Otac vam se s lova kući vraća. 

Svi veselo. 

Ćaćko ide, mili ćaćko ide. 

(Meta 

djeci u radostnoj srneći. 

Hajde djeco, odtrčite k slugi, 
Kažite mu, nek otvori vrata; 

A večeru ja ću prigledati. 

(Cvieta i djeca brzo odu.) 


PRIZOR OSMI. 

RADOVAN i MILIVOJE iz vana. 
Radovan sam. 

Vječni bozi, kako da vam hvalim? 
Kakvu blagu dali ste mi starost! 
Može 1’ veće sreće bit na svietu, 
Nego vidjet svoje diete sretno. 

Tako sretno, ko što mi je kćerca? 
Odkad pade vojnu oko vrata, 

Ne vidjeh joj maglice na čelu. 
Blažen budi čas, kad blagoslovili 
Ovu ljubav, ovaj savez nježni! 
Blažen čas, kad iz nemira gradskog 
U tišinu upravismo stope! 

Tko se više od naravi dieli, 

Taj se dieli od blaženstva, sreće; 

U kolibi zadovoljstvo stoji, 

A nipošto sred mramornih stupa, 
Jadovite gdje se srde gnjezde. 

MilivojeT glas iz vana 
Lavko, dobro da zatvoriš vrata, 

Pa priveži hrtove o lance! 

Dječinski glasovi. 

Ćaćko, ćaćko . . . 

Milivojer glas. 

Mila moja djeco I 

Radovan u izbi. 

Kakove li radosti na svietu! 

Cvietin glas. 

O supruže! 

Milivojev glas. 

O ljubezna ženo! — 

Radovan 

ustane sa stolice i podje k vratima. 

O moj sinko! 


PRIZOR DEVETI. 

MILIVOJE, CVIETA s djecom i PRVAŠNJI. 

Vrata se otvore i unidje Mi liv o je, jednom rukom ogrliv ženu, a za drugu ga 
djeca trzaju. 

Djeca vičući: 

Ćaćko, mili ćaćko! 

Radovan. 

Dobro došo . . . 

Milivoje. 

Zdravo, sladki otče! 

Cvieta. 

Ti si danas dugo izostao; 

Malo što se uplašila nisam . . . 

Milivoje. 

Dušo, danas smrknulo se rano, 

A u mraku ne da se, hitjeti; 





Nu uza me ti si uviek bila, 
Moje misli kod tebe bijahu. 


Milan. 

A jesi li i na nas mislio ? 

Mirko, 

Jesi li nam što donio, otče? 

Cvjetko. 

Gdje je konjic, kog si mi obeco ? 
Milivoj e. 

Gledj’ ti tepčad! kako svoje ištu! 
A jeste li vas dan dobri bili? 
Jeste T majku, djeda poslušali? 

Milan. 

Ko jaganjci . . 

Mirko. 

Nije T tako, majko? 
Cvieta. 

Tako, tako. 

MiliToje. 

Hajte k Lovri dakle, 
U predsoblje ... u njega su dari; 
Ali da mi svedj.bolji budete, 
Drugč’je to će posljednji put biti. 


Djeca 

pleskajući rukama : 

K Lovri, k Lovri, k Lovri! 

(Odtree sva trojica.) 

PRIZOR DESETI. 

PRVAŠNJI bez djece. 

Cvieta. 

Sad pak sjedni. 

(Metne mu u kraj šešir i lovačku torbu.) 

Radovan. 

Tu do mene, sinko! 

(Milivoj sjedne.) 

Cvieta 

sjedne na poniži stolac uz muža, i nasloni mu se na koljena, upirući u njega oči. 

Jesi P nješto lovine donio? 

MiliToje. 

Bogme malo . . . Rano sam u Risan 
Svrnuo se. 

Radovan. 

Što je nova ondje? 

Milivoj e. 

Bojna sreća Dmitrova pomami 
Sav sviet mlađji; samo starci jošte 
Kraljici su odani ostali. 

Nije sumnje, ona mora pasti, 

Samo da se Hvaranin pojavi. 

Radovan. 

Kazna višnje desnice ju stiže. 

Milivoje. 

Zlo će u Risnu utočište naći ; 

Nu težko će i do njega doći, 

Gorom vrve Dmitrovi vojaci, 

Bjegunici da uhode trage. 

Cvieta. 

Kukavica, koliko ju žalim. 

Demeter: Teuta. 7 

Mi 1 boje. 

Njena holost zasluži tu kaznu. 

(Djeca dotrče k otcu s igračkami.) 

Milan, Mirko i Cvjetko 
Hvala, ćaćko — (Ljube ga u ruku ) 

MiliToje. 

Dobro, dobro, djeco ! 

Sjedite sad s mirom tuj uza me 
I majčicu . . . dok večera dodje — 

. A sutra se igrati možete, 

Mila djeco — koliko vas volja. — 

(Djeci posjedaju uza svoje roditelje, koji na njih milo gledaju — mala stanka 
medjulim se čuje kucanje na vanjskih vratih.) 

Cvieta. 

Što to znači? — 

Milivoje. 

Valjda kakov putnik — 
Radovan. 

Krova treba, nesgodno je vrieme. 

Sluga stupi u sobu. 

Dva putnika žele da unidju. 

Milivoje. 

Dovedi ih amo. (Sluga otidje.) 

Cvieta. 

Naša vrata 
Svakomu su otvorena gostu. 

Radovan. 

To su, kćerko, u svakog Ilira. 

Najljepša je to baština, koju 


Naši djedi nama ostaviše. 

Što je čovjek bez bratske podpore ? 
AF eto ih. 


PRIZOR JEDANAESTI. 

PRVAŠNJI, TEUTA i VUK. 
Milivoje, čim putnici stupe na prag. 

Zdravo, priliodnici! 

Tuk. 

Domaćine, hvala! 

Tent a 

spoznavši Milivoja natrag se vrati. 

Vratimo se! 
Milivoje. 

Što te tjera od nas, inostranko? 
Cvieta. 

Čudna žena! 

Djeca stavši pred nju. 

Jao, kako je blieda. 
Milivoje. 

Roditelji djecom okruženi, — 

To, duše mi, pogled nije strašan. 

Teuta okrene se prama njima. 

Ne poznate Y ovo lice više ? 

(Sva skrušena.) 

Teuta sam. 

Milivoje, Cvieta i Radovan 

tronuti na noge skoče. 

Teuta! 


(Stanka.) 






Milivoje razabrav se. 

Kraljice! 

Teuta. 

Bjegunica, — ne kraljica više. 
Pravda božja amo me dovede — 
Izvršite osvetu na meni — 

Bozi hoće — žrtva je pripravna! 

Milivoje. 

Tvojih rieČi ne bismo ni onda 
Dokučili, da mrzimo na te. 

Teuta. 

Zar da vi ne mrzite na mene, 
Onu ženu, koja vas odag'na, 
Sjajnost dvora vama zastrie zlobno. 
Od gospode seljane učini, — 

I nesrećom život vam ojadi? 

(Meta. 

To ti htjede, ali ne učini; 

Sreću, koju na prsili svog muža 
Ja uživam, na bielome svietu 
Nijedan mi podat dvor ne može . 
Ti me ne ćeš razumjeti, znadem, 
Jerbo nikad ti ljubila nisi. 

Nu u lice pogledaj mi samo: 
Traga na njem ne imade tuzi: 

A sjećam se mnogih tamnih čela 
Iz kobnoga doba, kad na dvoru 
Boraviti odsudjena bijah. 

Nu i da me nesretnom učini, 
Vjeruj, da bi našla sad nesretna 
Ti u meni sestricu ljubeću. 

Teuta. 

Veli bozi ! (Posrče i pada na stolicu.) 

Kolika dobrota! 

Što sve morah doživjeti jadna! 

Svi su bolji — a i svi sretniji!! 

(Sakrije si rukama lice.) 

Radovan pristupi k njoj. 

Čuvstvo, koje sad te poni štuje, 

To je sveto, to te diže, diči. 

Zaboravi na predjašnje dane, 

Ko na sanak težak, neugodan: 

I još može sreća ti procvasti! 

Teuta. 

O, da mogu začet život novi! 

O, vjeruj mi, na prednje mi biće 
Nitko više od mene ne mrzi. 

Radovan. 

To je dosta ... ti si izbavljena! 

Cvieta. 

Primi cjelov od ljubeće sestre. 

Teuta padne joj oko vrata. 

Što sad ćutim, nikad ne poćutih. 

Radovan. 

Sad po svetom običaju našem, 

Sinko, vrši dužnost domaćina. 

Milivoje Teuti i Vuku: 

Žrtveniku pristupite, gosti! 

Čašu vina svaki nek izlije 
U taj plamen ko žrtvu bogovom, 
Zaštitnikom ove kuće blagim. 

(Natoči dvie čaše, koje u jednom kutu stoje na žrtveniku domaćih bogova. 
Prihodnici učine, što im je rečeno.) 

Milivoje, dok liju u vatru: 

O bogovi ovog mirnog stana! 

Primite ih u zaštitu vašu! 

(Zatim uzme soli i hljeba s istoga žrtvenika i pruži prihodnikom svakomu po nješto.) 








Evo soli, evo hljeba moga, 
Pokušajte od obojeg dara, 

Da kućani uzbudete moji. 

(Učine tako.) 

Sad ste moji postali kućani, 

I branit vas dužnost mi je sveta * 
Dokle stoje ovog doma zidi, 
Dokle kuca u prsih mi srce, — 
Taknut vas se neprijatelj ne će, 
IP taknuo gromom Perun mene! 


Teuta. 

O, da nisam u tu kuću samo 
I nesreću sa sobom uvukla! 

Ali ona sliedi moje stope — 

Oh, strah me je, ja ću vas uništiti 
Kad stupismo na prag vašeg stana 
Od progona utočište tražeć, 

U obližnjem grmu nješto šušnu — 
Pogledasmo — i vojničku sliku 
Opazismo, gdje nas čvrsto motri, 

Za tim pako, kano da nas spozna, 
Nasmija se i izčeznu gorom . . . 
Izdani smo, bojim se, i skoro 
Dušmani će moji ovdje b ; ti. 

Milivoje. 

Ničega se bojat ne trebate, 

Iliri su i dušmani vaši; 

Kao meni i njima jednako 
Pogostimstvo neoskvrnjivo je. 

Nu ako im ništa sveto nije, 

Ja ću tebe branit, o kraljice! 

Tuk. 

Čini mi se, ko da štropot čujem. 
Teuta. 

Bozi ! to su gonitelji moji. 


Radovali kroz prozor poviriv. 

Kroz noć crnu sievaju mačevi. 

(Guje se lupanje na vanjskih vratih.) 

Već na vratih lupaju vojnici! 

Teuta. 

Izdajte me — ne ću da stradate! 
Opraštam te od zakletve tvoje. 

Milivoje mirno i odrješito. 

To ne možeš; bozi su ju čuli! 
Ostav’te me sada svikolici — 

Ne popuštam od dužnosti svoje — 
Cvieto, idi, vodi goste s djecom 
U ložnicu — to je moja volja — 

I ti, otče, ostavi me sama . . . 

(Meta. 

Da te što ne snadje! — 

Milivoje. 

Ne boj mi se! 

' (Lupanje iz nova.) 

Ne časite! 

Cvieta. 

Čuvali te bozi! 
Teuta. 

Ja se rodih na nesreću svietu! . . . 
Radovan. 

Hajdmo, hajdmo. 

(Vuče sa sobom Cvietu.) 

Bozi s tobom, sinko . . . 

(Svi otidju do Milivoja.) 



PRIZOR DVANAESTI. 

MILIVOJE i STRAŽA iz vana. Zatim DVA SLUGE. 
Milivoje kroz prozor: 

Tko na vratih lupa? 

Glasovi iz vana 

Otvarajte! 

Kraljevi smo ljudi. 

Milivoje. 

Strpite se. 

Dva slllg’e dotrče uplašeni. 

Gospodaru — što da učinimo? 

Milivoje. 

Ne bojte se — nisu razbojnici — 
Otvor’te im . . . al’ svi momci moji 
Odmah nek se oružaju krišom. 

Jedan od vas susjede prizovi 
U pomoć nam. Sve učinite brzo, 
Oprezno i mirno. Sad hajdete! 

(Sluge odtrče.) 

Na susjede mogu se zanieti — 

Svi me ljube, ko da su mi braća. 

Ne će nitko izpod moga krova 
Uhitit je, dok je mene živa! 

Glasovi iz vana uz veliku buku na vratih. 

Otvarajte! otvarajte! 

Slutili glas iz vana. 

Odmah. 

(Čuje se, kako se vanjska vrata otvaraju, i vojnici u kuću stupaju.) 
Milivoje pramanebu: 

Bran’te pravdu, zaštitnici pravde! 

I ne dajte, ljudska krv da teče! 

PRIZOR TRINAESTI. 

PRVAŠNJI i DIMITAR s njekoliko vojnika; zatim sluge i 
susj edi. 

Dimitar naglo stupiv u izbu. 

Teuta se ovamo uteče . . . 

Nemoj tajit. . . moji su ju ljudi 
Opazili, kad je s jednim starcem 
Bjegunica u taj dom uljezla. 

Milivoje. 

Ja ne tajim, pod mojim je krovom. 

Dimitar. 

Predaj mi ju. 

Milivoje. 

Od mojeg je hljeba 
I od soli pokušala moje. 

Dimitar. 

Briga mene! 

Milivoje. 

Zar si inostranac, 

Da ne znadeš, što će to da reče? 

Dimitar. 

Ne znadeš li, da, koju ti braniš, 

Zakonu je jurve žrtvom pala? 

Milivoje. 

Vjerolomstva zakon naš ne traži! 

Dimitar. 

Nu pokornost kralju — a taj ja sam. 

(Razgrne kabanicu, izpod koje zasievaju kraljevski uresi.) 

Milivoje. 

Rob tvoj nisam, ako i podanik. 

Dimitar. 

Kakva smjelost! Ne znaš li moć moju? 
Milivoje. 

Ti si velik; nu bozi su veći! 

Traži život, ja ću ti ga dati, 

Ar zakletve prekršiti ne smiem. 

Dimitar. 

Čemu meni tvoj neznatni život? 

Nu ne dodjoh ugovore pravit, 

Nego dodjoh kraljicu osvojit. 

Napried, momci, da ju potražimo! 

Milivoje. 

Natrag! ii ću upotrebit svoje 
Kućno pravo. (Pograbi sjekiru.) 

Dimitar. 

Proti svomu kralju? 

Milivoje. 

U toj kući ja sam kralj jedini. 

Oj kućani! ovamo, ovamo ! 

Dimitar. 

Buntovniče! — Vežite ga, momci! 

(Svi nasrnu na njega, on se brani — sluge dotrče sa sjekirami — iz vana se čuje 
buka đolazećih susjeda. ... već se maci krešu, — kad Teuta uleti u izbu, i 
stavi se medju boreće se) 

PRIZOR ČETRNAESTI. 

PRVAŠNJI i TEUTA. 


Teuta. 

Stan'te ! (Svi stanu.) 

Evo mene; vežite me! 

Dimitar. 

Ah kraljice, ja ne dodjoh zato ; 

Ja ne dodjoh, da zarobim tebe! 
Nego dodjoh . . . 

Teuta pođsmješno. 

Da se klanjaš meni ? 

Dimitar. 

Da te sjetim tvoga obećanja. 

Teuta. 

Za nikakvo ne znam obećanje. 
Dimitar. 

Ne sjećaš se lova oko Skadra? 


Teuta požari se. 

Nije liepo rugat se nesretnoj. 
Dimitar. 

Ne reče li: „dok ti ne zasvietli 
Vrh tjemena kruna, moj viteže, 
Rukavica nagrada ti budi, 

Ruka pako, kad postaneš kraljem !“ 


Teuta prekine mu rieč. 

Zaboravljaš — da mi sami nismo! 





Dimitar. 

Želio bih, da je vas naš narod 
U trenutku ovom tu sakupljen; 

Jer izpoviest samo tvoja može 
Razjasniti mojih čina tajnu. 

Zato kaži, jesi 1’ ono rekla? 

Teuta. 

Da sam rekla, tajiti ne mogu. 

Dimitar. 

Timi riečmi ti raznjeti plamen 
U mom srcu; strašna bura strasti, 
Uvriedjena ponosa, ljubavi, 

Plam uzpiri do požara grdnog ! 

Od tog časa ine nemah misli, 

Neg* dražestnu zagrliti ženu, 

Neg’ ponosnu pokorit kraljicu. 

Tako postah izdajicom, vragom. 

(Svi se začude.) 

Tko je biese nesretne ljubavi 
Oćutio, osudit me ne će! 

Ne odolje čovjek takvoj strasti; 

A tko misli, da ju je nadvlado, 
Vjerujte mi, taj ljubio nije! 

Za krunu sam prodo domovinu, 

Ne da vladam — no da se uresim 
Samo njome; jer s drugim uresom 
Nisam smio u prosce ti doći! 

Vrh tjemena svietli mi se kruna, 
Ruku amo, ja postadoh kraljem! 

Teuta. 

Rieč zadanu održati moram. 

(Pruži mu ruku.) 

Dimitar uzhićen. 

Izprosih te, sad je zalih kruna! 

„Da seoske tebe kriju svite, 


A ja da sam u grimizu rodjen, 
Poljsko cvieće da ti glavu resi, 

A da kruna na mojoj se svietli, 
Prignuo bih kraljevsko koljeno 
Pred ubogim djetetom iz sela, 

I krunu bih k nogam ti metnuo!^ 
Tako sborah — ti mi ne vjerova! 

Sad te mogu uvjerit o tome. 

Sad seoske tebe kriju svite, 

A grimiznim ja sam ovit plaštem, 
I na glavi svietli mi se kruna: 
Ipak kraljsko prigibam koljeno, 

I krunu ti k nogama sad mećem. 

(Klekne preda nju.) 

Nije kruna kraljičina bila, 

Što me zanie k vratolomnom činu, 
Nego žene čarobne dražesti! 
Ljubav tražih — ti mi pruži ruku — 
Namiren sam — ja ti krunu vraćam. 


Teuta diže ga. 

Ne, ne, Dmitre, kruna nije za me. 
Ruka, koja žezlom želi mahat, 

Mora biti krepka; moja nije! 

Ja sam krunu nosila na glavi — 

Nu Dimitar Hvaranin je vlado ; 

Jer da tvoja robinja sam jadna, 
Onda istom s užasom upoznah, 

Kad mi skide grimiz sa ramena. 

Ja se tebi osvetiti kotjah, 

Pa za život ipak tvoj sva drhtali! 
Ne, za vladu ja rodjena nisam, 

Ja sam žena — ljubav moj je udes! 
Brižne bore na čelu ti ravnat, 

Trti znoj ti s junačkoga lica, 
Njegovat te, blažit, ljubit: — to će 
Moja biti sreća i blaženstvo; 

A ti vladaj, jaki mužu, svietom. 

To je narav namienila tebi! 





Jedno samo, želiš li mi sreću, — 
Gospodaru, ja od tebe tražim: 

Rimski jaram sbaci sa ramena, 

I ja bit ću najsretnija žena! 

Dimitar. 

S ljubavi me vidiš lancim speta, 
Ljubav će me podići opeta! 

Teuta. 

To je dosta — sad sam sretna — tvoja! 

(Padne mu oko vrata ) 

Dimitar. 

Jurve letim na poljane boja! 

(Zastor padne.) 





ČIN PETI. 


PRIZOR PRVI. 

Izba kolibe u skadarskih gorah; oskudno pokućstvo. 
TRITEUTA, PINEZ, zatim GROMOVID. 

Tri te uta 

zamišljena, nepomično sjedi — za čas trgne se. 

Stani, misli! kuda letiš smjela? 

Zar još sliediš varalicu nadu? 

Ah, zašto se nje već ne odrekneš, 
Tužno srce? Ti se jošte nadaš? 

Tisuć puta prevareno — nadaš! 

To je tvoja sudbina, to razkoš! 

Pa ti kucaj u nadanju, kucaj . . . 
Ožudjeni čas daleko nije . . . 

Skoro ja ću stradati prestati, 

I1 J će prestat kucat srce ovo. 


Pinez 

unidje i baci lovinu pred majčine noge. 

Evo, majko, za tri dana dosta. 
Triteuta. 

Dobri sinko, koliko se trudiš, 
Da uzdržiš slabu majku svoju! 

Pinez. 

Trudno nije, što se rado čini. 

















Triteuta. 

Ipak sam te više put vidjela 
Tamna čela, težko zamišljena. 

Pinez. 

Istina je, ima trenutaka, 

U kojih mi dotežčava biće. 

Kad vršnjake vidim hitjet moje 
Pod zastave smjeloga Dimitra, 

I o bitkah starce sborit slušam, 

Srce mi se u prsima kreće. 

Žedan sjedim uz hladjani vrutak, 

Žedan sjedim, a napit se ne smiem! 
Kad u njedrih želja slave gori, 

Kada junak trublje sluša jeku, 

Kada vidi sablje, gdje se krešu, — 

A ostati za ognjištem mora, 

Ah to boli . . . strašno boli, majko! 

Nu ja vidim, tako biti mora — 

I ne jadam . . . tebe radi, majko, 

Ja ne jadam . . . Znam, što sam ti dužan 

Triteuta. 

Uztrpi se; može vrieme doći . . . 

Ja se uzdam u bogove moćne, 

Zaštita su oni krepostniku; 

A ima li bolji sin od tebe? 

Tvoja njega, tvoja ljubav sladka 

Te klonule podupire ude 

Tvoje majke — blagoslov ti od nje! 

Nu kaži mi, jesi T uz kolibu 
Pustinjaka danas prošo, sinko? 

Pinez. 

Jesam, majko . . . Nu ne mogoh s njime 
Po navadi sborit; oko njega 
Staše množtvo oružana svieta. 

Triteuta. 

Eto dodje ožudjeno vrieme! 

Pinez. 

Što je, majko? — ustnice ti drhću — 
Lice plamti — ženice se svietle; 

1 akove te nikad još ne vidjeh! 

Triteuta. 

Razriešen je svezani mi jezik* 

Znak je podan, da govorit smijem. 

Cuj, Pineže dragi: Kad te rodih, 
Kraljevski me grimiz odievaše; 

Možni Agron poda život tebi, 

I nasljednik ti si tog kraljestva ! 

Pinez. 

Tvoje rieči kao bajka zvone. 

Triteuta. 

Nisu bajka, no istina sveta. 

Strah, mladosti tvoje da nerazbor 
Ne izda me, veza meni usta; 

Ali sada, kad mi kažeš, da se 
Vojska kupi oko pustinjaka, 

Mogu tajnu mojih prsi odkrit. 

Starac već mi onomadne javi, 

Da od njega upućeni narod 
Po svuda se već buniti zače, 

Da podigne na oskvrnjen priestol 
Agronova pravog nasljednika; 

I kad — reče — oko kolibe mu 
Zasvietle se mači, znak je onda, 

Da po svuda plamen veće bukti. 

! o se sgodi. — Pripravi se borbi! 

Pinez. 

Zabunjen sam — još doseć ne mogu — 
Ja, prost lovac, pa kraljev odvjetak? 

Ja da mašem žezlom Agronovim? 
Razrieši mi zagonetku tamnu. 

Demeter: Teuta. 8 







Triteiita. 

Mog stradanja slušaj poviest čudnu; 
Ona će ti svu izjasnit tminu. 

U priprostoj kućici se rodili, 

U njoj cvjetah, čedan poljski cvietak; 
Kad kralj Agron svojom prodje vojskom 
Preko naših mirovnih poljana, 

Ugleda ga, — zaželje i ubra: 

Ljepota me kraljicom učini. 

Moju sreću sva slavljaše zemlja; 

Nu ja venuli u kraljevskom sjaju. 

Pod otčinskim krovom ljubav blaga 
Bješe meni blagotvorno sunce, 

Bez kojega cvjetat ja ne mogah ; 

A od toga u kraljevskom dvoru 
Ni zračice ne nadjoh nevoljna. 

Tako moja venula ljepota, 

S njom ginuo kraljev mar za mene, 

I uginu, kad zasobce treća 
Kćerca mi se od srdašca nadje, 

A kralj samo sina željkovaše. 

Pa i one sve tri posobice 
Jedva došle, opet izčeznuše; 

Od tog časa sva mi sreća b’jaše 
Suze ronit na dječice groblju. 

Pinez. 

O nevina, tužna mučenice! 

Triteuta. 

Napokon se smilovaše bozi, 

I ti, sinko, svieta luč ugleda; 

Ukaza se žudjeni nasljednik. 

Kralj uzkliče, kad sina opazi, 

I na toga dariteljku dara, 

Razveseljen, haran pogled baci; 

Jedna zraka poslie duge tmine. 

Nu tek jedna! Patnje dugotrajne 
Na smrtnu me baciše postelju. 


Ja se digoh, ah ocvala lica — 

Tad omrznuh razkošniku kralju. 

Pinez. 

Ti, predobra, komu da omrzneš? 
Triteuta. 

Tebe gojeć u samotnoj izbi — 
Jedva znaše tko u dvoru za me — 
Priviknuh se već udesu momu, 

I u tvome družtvu nestajahu 
Svakim danom njegove gorčine. 
Bolje sreće ni ne tražih više, 

Nu sudbina prem je domišljata. 

Na putu sam nasladniku bila, 
Vjerolomstvom on obiedi mene, 

I nedužnu pred sud povuć htjede; 
Ah pomoću mojih dvoranika 
Iz kraljevskih utekoli se dvora. 

Pinez. 

O zlotvora, koji tebe progna! 
Triteuta. 

Od kraljice prosjakinjom postah, 
Nu ipak sam najsretnija bila, 

Jer najveće blago sobom ponieh, 
Tebe, sinka moga . . . 


Pinez. 

Majko draga! 
Triteuta. 

Utekoh se siedom Gromovidu. 
Sveti čovjek saznav muke moje, 
Nesreći se smili, i odluči 
Potlačenu nevinost uzvisit, 

Kad čas dodje. Medjuto na dvoru 




S Teutom se vjenčao kralj Agron, 
Nu žudjene ne okusi sreće, 

I pobjedu slaveć nad Etolci 
Svrši život sred slasti i čaša. 

Pinez. 

Jadna mene, što ne mogu žalit 
Smrt onoga, koj mi život poda! 

Triteuta. 

Kad Teuta, lativši se žezla, 

Oholica svietu boj naviesti, 

I na Epir svu izvede vojsku, 
Digoše se naši prijatelji, 

Moj Pineže, tebe da zakralje; 

Nada planu — nu opet ugasnu; 

Jer Teuta s vojskom se povrati, 

I uništi sve mačem i ognjem, 

Što se proti njenoj moći dignu. 

Sad nastade strašno vrieme po me, 
Sakrivenu u Skadarska brda, 

U tu pustoš, gdjeno za nas nitko 
Osim starog pustinjaka ne zna. 
Moju tajnu i tebi sakrivah, 

Da ti spasim život, moj jedinče! 

To bi moja svakolika nada; 

Nu pustinjak srcem još ne klonu, 
Na glavi ti on vidjaše krunu, 

A u krvi našu okrutnicu! 

Pinez. 

Krv Teute proliti se mora, 

Ma mi pala na stratištu glava! 

Triteuta. 

Sahranili bozi! Puštaj starcu, 

Svoje djelo da privede kraju . 

On već dugo misli, kuje, snuje; 
Nu zna, čini da polako zore, 


Kad s Teutom Dmitar stade vladat 
Na pogibelj i zemlji i nama, 

Naš pustinjak sa brdina sadje 
U kraljevske dvore, da Teuti 
Srce gane proti kovarniku. 

Ali to mu za rukom ne podje; 

Dmitar skoro preote joj krunu, 

Sad i kralj je i Teutin suprug. 

Tako nasta očajano doba, 

Jer tko da se Dmitru uzprotivi, 

Kad on, drugi Davor, kumir puka, 

Još pod Rima zaštitu se stavi ? 

Nu na skoro razvedri se nebo : 

Ponosnik se odmetnu od Rima; 

Jur Rim čete proti njemu šalje, 

Jur pustinjak radi novom snagom, 

Da mi sinka na priestol podigne, 

I zavičaj od propasti spasi, 

A glas njeki sred njedra mi kliče: 

(Uzhićena.) 

On će svršit to veliko djelo, 

Svršit će ga, jerbo je pravedno, 

A bozi su pravde branitelji. 

Gromovi«! 

koji je unišao, i čuo posljednje rieči, s dostojanstvom i svetom vatrom 

Da, bozi su pravde branitelji. 

(Triteuta i Pinez trgnu se.) 

Triteuta. 

Naš dobrotvor! 


Pinez 

pohiti k njemu, i žestinom padne mu oko vrata. 

Kako da ti hvalim ?! 
Triteuta. 

Momu sinu sve već izpovjedih, 

I on plamti vatrom osvetničkom! 





GromoTiđ. 

Bozi su ga nadahnuli njome! 

Sviet za tebe, Pineže, ustade . . 
Rimski vodje za tvoj stan doznaše, 
Kod mene su njini poslanici, 

Da ilirsku predadu ti krunu; 

Naši druzi čete sakupiše, 

I čekaju, da ih u boj vodiš. 

Pinez. 

Vodit ću ih! osveta me zove, 

Da razkidam paklene osnove. 

Moja krv se već utažit ne da, 

Ona kliče: smrt ili pobjeda! 

(Ođtrči s golim mačem. Fustinjak i Triteuta za njim. 
Pozorište se promieni) 


PRIZOR DRUGI. 

Izba u tvrđjavi Risnu. 


DIMITAR i SVEVLAD. 


Dimitar dolazeći ima u ruci pisma. 

Gore viesti svaki dan dolaze! 

Već ni Dimal držat se ne može. 

Svevlad. 

Buna bjesni sred njegovih zida. 
Dimitar. 

Još sva nada u Hvaru mi stoji: 
Zemljaci me moji vjerno ljube; 
Znam, rado će svi umrieti za me. 

K njima moram — na ino ne mogu. 
Koliko je tuj u Risnu vojske? 

Svevlad. 

Sedam tisuć — a skoro će stići 
Još toliko iz bližnjih krajina. 


Dimitar. 

Tisuću ih ukrcaj u ladje; 

Put Hvara će sa mnom; jošte danas 
Ostavit ću Risan. 

Svevlad. 

Spremit ću ih. 

Dimitar. 

Ti ostaješ u ovoj tvrđjavi. 

U tebe se pouzdati mogu; 

Ti ćeš vjerno kraljicu braniti. 

Svevlad. 

Sigurnija nigdje nije gospa. 

Dosta vojske, dosta brašna imam, 

A tvrdja je čvrsta, nedobitna. 

Dimitar. 

Kao vjera prijatelja moga. 

(Pruži mu ruku.) 

Svevlad ganut 

Kralju dobri, ovoj siedoj glavi 
Slast je za te pasti sa ramena. 

Dimitar. 

Ja te poznam ; zato ti u ruke 
I predajem najdraže mi blago. 

Svrši hitro, što naložih tebi. 

Sve-vlad. 

S tvojom slugom bit ćeš zadovoljan. 

(Otidje.) 





PRIZOR TREĆI. 

DIMITAR sam. 

Dimitar. 

Dobri starče, riedka, vjerna dušo! 

O, da mi je vas puk tako priklon, 

Nu - (Bnci pogled na pisma) 

svuda se kleta buna širi, 
Grad za gradom odpada od mene . . . 

(Ogorčen baci na stol pisma.) 

Evo stoji orao bez krila! 

A rad česa? Ne bije 1’ to srce 
Od ljubavi prama svomu rodu ? 

Ne želim li ovu zemlju podić? 

Ne cvate li, odkad njome vladam . 
Vi svevidni i sveznali bozi, 

Vi mom srcu do dna prozirete. 
Jeste 1’ ikad u njem opazili 
Jednu samo nečistu požudu? 

Vam je znana ona strašna borba, 

U tih prsih koja bjesnijaše, 

Kada morah licumjerit Rimu, 

Kada ružnu krinku izdajice 
Strast ljubavi nametnu mi strašna! 
Ah, vi znate, da je znoj samrtni 
Pod njom lice domoljuba plako 
Pa opeta toliko prokletstvo! 

(Krije lice rukama; — poslije podugačke slanke.) 

Mnom se titra nečuveni udes: 

Mač podigoh, da ti vraga smrvim, 
Pak ošinuh tebe, domovino! 
Stenješ, padaš ranjena od mene, 
Ah, od mene, koj te žarko ljubim . 

(Skrušen padne na stolicu i klone glavom.) 

PRIZOR ČEVRTI. 

TEUTA i PRVAŠNJL 

Teuta. 

đođie sva razblažena iz bližnje izbe iza ledja Dimitru, i kad ga vidi zamišljena, 
dovuče se tiho do njega — pokrije mu rukama od straga oči i nestašno saptne: 

Gataj, tko je? 

Dimitar povikne. 

Mila moja ženo! 

Teuta. 

Potihano! zatvorit ti moram 
Baš cjelovom usta . . . evo ti ga! 

Potihano! tu se šaptat mora; 

Do nas spava naš sladki jedinac — 

Jedva usnu. Da ga ne probudiš! 

(Ogrli ga.) 

Nu što vidim? tamno ti je čelo! 

Koja ti je tuga, gospodaru? 

Dimitar. 

Ah Teuto, bozi nas ne ljube. 

Teuta. 

Zar ti nisi otac svomu puku, 

A ja, sretna, poslušna ti žena? 

Što bi moglo razljutit ih na nas? 

Dimitar. 

Sviest mi kaže, mnogu gorku suzu 
Da sam utro s lica nesretnika, 

Da sam digo slavu moga roda, 

I da nikad nevjeran mu ne b’jah; 

A mog srca blaženstvo svjedoči, 

Da si čudo ti ženskih kreposti: 






Od kada si na prsa mi pala, 

Slast života od onda tek spoznah. 
Pa ipak nas strašna svrha čeka. 

Evo uzmi, — prouči te liste. — 

(Preda pisma Teuti.) 

Teuta pregledavajući ih. 

Buna — Pinez — izdajstvo — pogibelj 

(Baci pisma u kraj, raz.jarena.) 

Nezahvalna i nevriedna puka! 


Dimitar. 

Nemoj korit njega, orudje je 
On u ruku kaznećih bogova! 

Naše strasti njih su uvriedile; 
Opiruć se njim, ne grieš’mo više, 
Neg 7 njihovoj pokor’mo se volji, 

Pa nam jošte tinja iskra nade . . . 
Naše sile napnimo posljednje; 

Nu svem dobru nadajmo se s gora, 
Jer je nebo puno milosrdja, 

A zaman se čovjek s njim prepire. 

Teuta. 

Pak što hoćeš, što ti je namjera? 
Dimitar. 

Da udesu hoda ne ustavljam. 

Zato ne ću gnjeva ni progona 
Na Pineza i na buntovnike, 

Ni kakove okrutnosti, kazni; 

Svak nek čini, što mu srce voli. 

Pa ako i onda pobiedimo, 

Znati ćemo, da smo mili bogom, 

I da su nam oprošteni griesi. 
Padnemo li pako, podat ćemo, 
Pomireni sa sudbinom našom, 
Svietu primjer, da ga opomene, 

I pada ga Ikarova sjeti. 


Teuta. 

Ti si otac . . . sjeti se svog sina! 
Puk je dobar, dok ga uzda steže, 
A bez nje je poplavica biesna, 
Koja, do dna rušeć, sobom valja, 
Sve što nadje: kuće, sela, grade! 
Pak u njeg’vu ti se uzdaš volju? 
Na njoj gradiš sreću svog djeteta? 

Dimitar. 

Ja ju gradim na milosti božjoj. 

Po narodu bogovi govore; 

Kog nebesa, tog i narod ljubi. 


Teuta. 

Bez razbora puk je; gospodara 
On razabrat ne zna dobra od zla, 

I svedj voli, koga još ne pozna, 
Dok si sretan, on te obožava, 

A, kada te iznevjeri sreća, 

Okrutnik si, i on na te mrzi. 

Dimitar. 

Nije tako. Neskvrnjena kruna 
U sve doba puk priteže k sebi. 

Nu jesmo li mi se pravom stazom 
Na kraljevsko popeli priestolje ? 
Narod znade, da nas ono nejde. 
Podmititi njega nikad ne će 
Dobročinstva, bila još i veća 
Neg’ kojimi mi ga obasusmo; 

Ali ipak ima još srdaca, 

Koja vole nam, neg 7 istoj pravdi. 

To je, što mi dušu još slobodi. 
Vojska sva, i puk vas moga Hvara 
Pripravni su za nas poginuti ; 

U tom gradu sva nam stoji nada, 
Tamo moram pospješit korake, 

Pa skršim li Rimljane pod Hvarom, 




Sreća nam se još okrenut može, 
I nadam se, da će narod opet 
Rlagoslivat, koga sad proklinje, 
Za tu svrhu jurve sve udesih; 
Ovaj čas te već ostavit moram. 

Teuta. 

Ti ostavit mene? 

Dimitar. 

Od života 

Ja se ne ću tako težko dielit 
Ko od tebe; ali dužnost zove, 

I ja moram, ma pucalo srce. 


Teuta. 

Idem s tobom! 

Dimitar. 

Ženi miesta nije, 
Gdje krv teče i oružje sieva. 

Teuta. 

Bljesak njegov obsjenit me ne će! 
Glas trubalja strahovit mi nije, 

Ova ruka mnogu grud već probi. 

(Sve više ju obuzima divlja vatra.) 

Ne ježi se Teuti od krvi, — 

Daj mi samo britki mač u ruke, 

I junačtvu jedne ženske glave 
Tvoji će se divit vitezovi. 

Dimitar. 

Stari demon zavlada li tobom? 

Nije T dosta već bjesnio njekoč? 
Ženo, on se ne dostoji tebi! 

Teuta. 

Ah, oprosti — sdvojnost spopade me . 


Dimitar. 


Ja sam s tobom, — umiri se, dušo. 


Teuta sva skrušena. 

Što da činim? reci, gospodaru! 


Dimitar umirenije. 

Da mi ovdje ostaneš u Risnu 
S našim sinkom; to je moja želja. 
Sigurnijeg nema mjesta za vas; 
Nedobitne njeg’ve su zidine, 

A i vojske ima dosta u njih. 

Vjerni starac Svevlad će vas branit; 
Bolje ni ja ne mogu vas Štitit. 

Sada ti je znana moja volja; 

A ti kaži, ženo, hoćeš li ju 
Izvršiti ? 

Teuta kroz plac. 

Hoću, gospodaru! 

Dimitar. 

Dodji draga, — na srce svog muža! 

(Ogrli ju) 

Slušaj samo, kako silno bije. 

O, vjeruj mi, posljednji će kucaj 
Srca mog za tebe biti, dušo ! 

(Čuje se glas trublje iz vana.) 

Cas udari — ostavit te moram. 
Teuta. 

krije lice na njegova prsa. i kroz plač jedva progovara. 

Sluti mi se: ti se vratit ne ćeš! 

Dimitar s naporom. 

Uzdajmo se u bogove blage! 





PRIZOR PETI. 

SVEVLAD i PRVAŠNJI. 
Svevlacl. 

Gospodaru, pripravne su ladje. 


Teuta trgne se. 

Toga, Dmitre, preživjeti ne ću! 
Dimitar. 

Razberi se, vitežka suprugo! 

Hrabro srce kuca ti u grudih: 

Bol nadvladaj! Težak čas je ovo, 

Nu k sreći je, kažu, strma staza; 
Tko zna, nije Y to k njoj korak prvi? 
Uzdajmo se! Razstajmo se mirno. 
Zdravo! Primi cjelov oproštajni. 

(Poljubi ju.) 

Teuta. 

Posljednji je! (Klone.) 

Dimitar. 

Raztjeraj te misli. . . 

A sad k sinku našem, da i od njeg 
Otčinskim se cjelovom oprostim. 

(Otidju zagrljeni u pobočnu izbu ; — Teuta jedva koraca.) 
Svevlad. 

Gorka kobi! takvih dvoje ljudi 
Da tolikom progoniš oštrinom! 

O kada će, bozi, jenjat gnjev vaš, 
Kojim narod progonite ovaj! 

Dilllitar dotrči sav blied. 

Kakva teža pritište mi grudi . . ? 
Smrvit će me! Napolje, napolje! . . . 
Ne smiem dalje gledati joj jada! 

(Pograbi kacigu, i hoće da podje.) 

Teuta dotrči očajna i ogrli ga. 

Dmitre, Dmitre, ostavljat me nemoj! 

(Iz vana glas trublje.) 

Dilllitar silom se trgne od nje. 

Udes zove . . . Čuvali te bozi! 

(Odtrči kroz glavna vrata.) 

Teuta. 

Stani — stani — 

(Hoće za njim, posrće i pada.) 

Svevlad. 

pridrži ju spustiv se na koljeno. 

O kraljice jadna! 

(Prizor se promieni.) 


PRIZOR ŠESTI. 

Dvorana u Dimalu gradu. 

PAVAO EMIL, rimski viećnik, sjedi; VITRUVIO, njegov legat, 
hitro ulazi. 

Vitruvio. 

Sred Dimala s čudom tebe sretam. 

Pavao Emil. 

Priznat moram, da je sa mnom sreća. 

Jučer niti ne pomišljah više, 

Da ću ikad osvojiti Dimal. 

Iz grada se branijahu biesno, 

Već se hotjah krenuti od njega, 

Kad na jednom Pinez svojom pratnjom 
Ukaza se pred mojim šatorom. 

Starac njeki, koga svetcem drži 
Prosti narod, dodje s kraljevićem, 

I pohiti pod bedeme grada . ) 

Odmah mu se otvoriše vrata — 

















I Dimala ključe iznesoše 
Starješine Pinezu na poklon. 

Tako dodje grad u naše ruke. 

Da su složni toliko Iliri, 

Koliko su snažni i vitežki, 

Kapitol bi pred njima uzdrhto! 

Titruvio. 

Da nam samo još za rukom podje 
Dmitrov vjerni Hvar osvojit kako! 

Pavao Emil. 

Put Hvara ću ovaj čas na ladje. 


Titruvio. 

Ja se bojim, na toj tvrdoj hridi 
Razniet će se naše nade ladja. 

Pavao Emil. 

Istina je, ni oružju našem 
Ni imena Pinezova čaru 
To orlovo osvojiti gnjezdo 
Nije možno . . . Nu i drugi način 
Još imade — ja skovah osnovu. 
Odmah mi se zaputiti valja; 

Još s Pinezom samo sborit moram. 
Ja ga pozvah; što oklieva tako? 

Titruvio. 

Sred puka ga vidjeh, koj se skupi, 
Da svog kralja vidi, izpod lipe 
Starodavne, koju svetom zovu; 

Tu uz gajde i tambure pjeva 
Puk vaskolik. 

Pavao Emil. 

Zasliepljena svieta! 
Tako labud pred smrt svoju pjeva. 
Odbacuju od sebe junaka, 

Koj bi kadar braniti ih bio, 

Pak u ruke djetetu se daju, 

Koje samo zaštite još treba. 

U tom stoji prokletstvo tog puka, 
Da ne misli, što će sutra biti, 
Nego samo za danas se stara. 
Zaludu mu svi uresi srca, 

Sve junačtvo, sve uznosne ćuti, 
Kojimi ga narav ukrasila: 
la bezbrižnost, ta nepostojanost, 

I a vječita međjusobna razpra, 
Jaram će mu nametnuti na vrat. 

(Čuje se iz vana radostno klicanje). 

Što to znači? 

Titruvio. 

Kraljevića prate — 
Amo svoje korake upravlja. 

Pavao Emil. 

Idi sada i ukrcaj vojsku. 

Prijazan je vjetar, a Hvar blizu — 
Još do noći možemo ga stići. 

Gledj, da bude sve u redu; za čas 
Eto mene k ladjam. 

Titruvio. 

Bit će spremne. 

(Otidje.) 

PRIZOR SEDMI. 


PAVAO EMIL sam. 

Pavao Emil. 

Eto mene, kamo od mladosti 
Žudih prispjet — na onomu mjestu, 

S kojeg mogu korist doniet mnogu 
Vječnom Rimu, možebit najveću, 

Koju i tko i kada inu donie! 

Demeter: Teuta. g 



Rimu nema strašnijeg takmaca 
Od naroda u državah ovih. 

Rim je od njeg stariji, mudriji, 

Vješt zasjedam, vješt hitrini svakoj, 
I u tom je sva njegova prednost. 
Jao Rimu, ako krasne klice 
Koje višnji u Ilira grudi 
Posijaše, razviju se jednom; 

Jao Rimu, ako od ovoga 
Muž postane divnoga djeteta ! 

Zato treba iskru zagušiti, 

Da plamenom jošte ne naraste; 
Kapitol bi njegov plien postao! 

Ja se nadam, da ću ju ugasit; 

I Kviriti neharni bi bili, 

Da lovorom pram mi ne urese, 
Premda drugim vojujem oružjem, 
Neg’ što naši vojevahu djedi. 

Vela svrha sredstva posvećuje! 


PRIZOR OSMI. 

PINEZ, kraljevski naresen, I PRVAŠNJI. 
PilieZ dolazeći. 

Ja dolazim. Što je tvoja želja? 

Pavao Emil laskajući. 

Kako krasno ta ti kruna liči! 

Tko je, da se s radošću ne klanja 
Bogolikom takovom mladiću? 

Pinez. 

Nije kruna moga srca svrha, 
Osveta je, za čim ono gine. 
Osvetite moje majke suze, 

Koje tužna bez krivine proli, 

I uzmite natrag ures ovaj! 


Pavao Emil. 


Imati ćeš osvetu i krunu, 

Samo Rimu odanim ostani. 

On od tebe mnogo ne zalitieva: 
Malen danak u znak prijateljstva; 
Odaljena dva iV tri otoka, 

Koja su ti, promisliš li dobro, 

Više na kvar, nego li na korist; 
Rimskoj vojsci prolazak slobodan 
Kroz tvojega kraljestva države: 

To je sve, što od tebe se traži. 

Zato će te Rim štititi uviek, 

Ne ćeš trebat bojnih držat ladja, 
Koje jurve izcrpoše do dna 
Blagajnice ilirskih kraljeva. 
Promotriš li svoju moć i našu, 
Dokučit ćeš, da ovako treba, 

I za naše i za tvoje dobro. 

Trgovina temelj je država, 

Nju je štitit dužnost čovječanstva, 

A očistit mora toga vale 
Od gusara, koji po njih vrve, 
l i ne možeš: ukorienilo se 
To zločinstvo u narodu tvojem. 

Da se skrši, većih sila treba, 

Nego što su u Ilirskih kralja; 

Zato Hvar, Vis i Krf zahtievamo 
Da nam predaš, ođkud ćemo sgođan 
Na gusare udesiti progon. 

A ti smanji morsku svoju vojsku ; 
Tri su broda za tvoju potrebu, 

Kad mi drugo sve na se uzmemo, 
Dosta, mislim ; druge sve ukini. 

Tim će procvast Rim i Ilirija, 

I vas sviet će blagoslivat savez, 

Koj ti s Rimom na sreću mu sklopi. 
Kaži dakle, plemeniti mlađče, 
le pogodbe hoćeš li pođpisat ? 







Pinez. 

Što je meni za pogodbe kakve? 
Uništite Teutu i Dmitra: 

To je sve, što ja zahtievam od vas. 

Pavao Emil. 

Podpiši to pismo, i za cielo 
Uništen ćeš vidjet njihov priestol. 

Piiiez podpiše s pohlepom. 

Evo! sada pako osveti me! 


Pavao Emil uzev pismo u ruke 

Sutra veće! Dmitar je u Hvaru. 
Jezgru vojske proti njemu vodim; 
Povuko sam oko njega mreže, 

Mač osvete dostići ga mora. 

Vjetar duva već u naša jedra, 

I ja hitim, da se Hvaru krenem ; 
Odjel vojske tu ostavljam s tobom, 
A s ostalom odjedrit ću odmah. 
Zdravo ! . . Letim na osvetno djelo! 

(Podje.) 

Pinez. 

Ne bez mene ! i ja moram s tobom! 
Mač uz bedro zaludu ne nosim! 

Krv ljubimca moje okrutnice 
Vidjet moram! To sam se zakleo! 

Parao Emil zaostajuoi. 

Život čuvat dužnost je kraljeva. 

Pinez. 

A sinovlja: mater osvetiti! 

Pavao Emil. 

U veliku nasrćeš pogibelj. 


Pinez. 

Cim je veća, tim Iliru draža. 

Pavao Emil. 

Mati na to privoljeti ne će. 


Pinez. 

Ilirka je, mač će mi opasat! 


Pavao Emil. 

Sve pokušah, da te tuj uzdržim. 

Pinez, 

Samo smrt je to učinit kadra. 

Pavao Emil. 

Daj se spremi na odlazak dakle. 

% Pinez. 

Hajd, da pratnji mojoj to naviestim. 
Ti ju poznaš, mala to je četa, 

Nu svim prsa podžiže osveta. 

Žitelji su svi od Visa grada, 

Kog Teuta potlači njekada ; 

Svak po koga od svojega roda 
Oplakuje, kom’ smrt ona poda : 

U srcu im tisuć srda vrvi, 

Koje žedne za riekom od krvi; 
Svatko hlepi za junačkim djeli, 
Kakvih jošte dan ne vidje bieli! 

U boj! u boj! glas s nebesa zove! 
Na brodove! odmah na brodove! 

(Prizor se promieni). 

PRIZOR DEVETI. 

Ložnica u Hvaru gradu. 

DIMITAR i DUH SRDOVLADA. 

Dimitar leži na pola odjeven na vojničkoj postelji. Kraj njega ulje- 
nica tamno gori; — štit, mač i kaciga na jednoj hrpi do njegovih 
nogu. Duh Sr do vlada blieda lica bez kacige; na čelu mu se vidi 
krvav potez. 

Dilllitar još na pola u snu. 

Stani — stani — daj mi odgovora. 

Dali. 

Dobit ćeš ga — nu na drugom mjestu. 

(Polagano odlazi.) 

Dimitar 

probudi v se opazi ga i s užasom za njim gleda. Kad duh izčezne, poslije 
stanke : 

Vječni bozi! Što se sa mnom sgadja? 

Da T sam snivo? Ne, ne, ja#sam bdio . . . 
Snivo, bdio? dokučit ne mogu! 

Gdje je medja izmedj sna i jave? 

Tko to znade! Ja znam, da sam snivo — 
Nu znam, java da je ono bila! 

Krv mi stine . . . misli mi se mute! 

(Za Čas.) 

„Dobit ćeš ga — nu na drugom mjestu u . 
Dakle ćeš se još ukazat meni? 

Tako reče. Nu gdje je to mjesto? 

Možda onkraj Kocitovih vala? 

Jesi P došo, da me odazoveš 
Od života, od Teute moje? 

Ne plašim se neznanoga svieta, 

A1 od mile odtrći se žene, 

Od mog sinka, od sladkog djeteta . . 

To je, što mi grud užasom puni . . . 

Ali ne, ne, zato ti ne dodje; 

Ti ne gojiš gnjeva na svog druga . . 

Samo dotle mrzio si na me, 

Dok mog srca do dna pozno nisi. 

Sad ga poznaš ... znaš, da zlotvor nisam ; 
Zato tako blag mi se ukaza. 

Tvoj je pogled pun ljubavi bio, 

A besjede tvoje glas umiljat. 

Oružah se u boj na Rimljane — 

Tad se javi tvoja blaga sjena: 

„Koliko je ljepši šljem od krune! 

Kaplje krvi iz junačke rane 
Ljepše sjaju no rumen grimiza . . . 
Dmitre, takov ures tebi liči u . 

Tronut spoznah, da su ovo rieči 
S drugog svieta, i upitah smjeran : 
„Kaži, sjeno moga prijatelja, 

Hoće P sreća iz ovoga boja 
Procvjetati mojemu narodu? 

Hoće P ikad odvrć jaram tudji ?“ 

Tvoj odgovor: „Na drugome mjestuL 

(Zamisli se, pak za čas :) 

Čemu tražit, što se ne da naći ? 

Ovu tamu nikad probit ne će 
Slaba zraka čovječanskog oka. 

(Ustane — medjutim je uljeniea dogorjela — i zora kroz prozor sinula ) 

Što iz vsvega razabrati mogu, 

Mnim, da višnji sa mnom su se bozi 
Pomirili. To iz milog oka, 

To iz rieči sudim blage sjene, 

I osjećam s ponovljenom silom, 

Da se opet šire moje grudi. 

Srce mi se zaželjelo boja, 

Tiesno mu je od duga pokoja ! 

(Pograbi štit, i mačem po njem udari, na što dotrči u sobu dvorauin.) 


PRIZOR DESETI. 

DIMITAR i DVORANIN 

Dvorauin. 

Svietla kruno, što je tvoja volja? 








Dimitar. 

Prikopčaj mi oklop oko prsi. 

Dvorauiu. 

Jedva sunce granu na nebesih. 

(Prikopča mu oklop.) 

Dimitar. 

Da ih uprav mrkla noć još krije, 

U postelji ipak ne bih osto. 

Čvršće — čvršće! — Nije 1’ došla straža? 


Dvoranin. 

Vani čeka. 

Dimitar. 

Nek unidje odmah. 

(Dvoranin izidje.) 


PRIZOR JEDANAESTI. 

DIMITAR sam. 

Dimitar kroz prozor gleda . 

Ha, kako je rumeno sve nebo ! 
Sunce trepti kao kaplja krvi — 
Dan krvavi ako prorokuješ, 
Dobro došlo! . . Predugo je veće 
U koricah mač moj počivao. 
Dobro došlo! Ne.lagalo samo! 


PRIZOR DVANAESTI. 

VOJNIK, DVORANIN i PRVAŠNJI. 
Vojnik uđje s dvoraninom. 

Dimitar. 

Smotriste li štogod na valovih 
S vaše kule? (Uredjujući oklop, dvoraninu:) 

Ovu kopču jošte! 

Vojnik. 

Svietla kruno . . . 

Dimitar dvoraninu. 

Tako. Mač sad amo! 

(Vojniku.) 

Što je dakle? 

Vojnik. 

Nama se učini, 

Da se nješto u daljini mora 
Pokazalo ko površci ladja. 

Dimitar. 

Nu napokon! (Dvoraninu.) 

Pojas amo, pojas. 

Vojnik. 

To vojvodi odmah naviestismo, 

I on vojsku na noge podignu. 

Dimitar. 

Dobro, dobro. (Dvoraninu.) 

Sad obuću brzo! 

(Metne nogu na stolicu a on mu remenje na sanđalah zapliće.) 

Koliko je po vršak a bilo? 

Vojnik. 

Do dvadeset . . . 

Dimitar smije se. 

Ha, ha, i tim hoće 
Hvar da uzmu ? (Dvoraninu.) 

Sada jošte ovu. 

(Metne drugu nogu na stolicu, a dvoranin onako isto čini; vojniku]:) 

Hodi k vodji, rec’ mu, da sam kazo, 

Da svu vojsku u brodove odmah 
Ukrcati dade. Razumieš li? 

Vojnik 

Odmah, kralju! (Otidje). 

PRIZOR TRINAESTI 

PRVAŠNJI bez vojnika, zatim DRUGI DVORANIN. 
Dimitar. 

Ja ću put prekratit 
Rimskim lutkam! (Dvoraninu.) 

Nisi I 5 jošte gotov? 

Oni hoće, da na me nasrnu. 

Počekajte . . . Čemu trud vam tolik? 

Na susret će Dmitar vam izaći. 

Ala mastnih jestojska za ribe! 

(Dvoraninu, koji je pletnju dovršio.) 

Nu napokon ! fHoda po sobi.) 

Rim će me pamtiti. 

(Dvoraninu.) 

Plašt ovamo! — Vi me jošt ne znate. 
Neka! neka! 

(Dvoraninu plašt s ruku padne, kad mu ga hoće na ramena metnuti.) 

Ala si neskladan! 

Dvoranin 

tronut podigne plašt, i metne mu ga na ledja 

To mi se još nikad ne dogodi . . . 
Gospodaru, to je zlo znamenje! 

Nejdi u boj, tako ti bogova! 

Dimitar. 

T Aid ori je ! (Smijući se.) 

To pad Rima znači! 

Nu kakov je to rogobor vani? 

(Drugi dvoranin dodje u sobu.) 

Dimitar njemu. 

Što je nova? 

Drugi Dvoranin. 

Gradjani, začuvši 
Da se rimska vojska približava. 


Mole, da bi i njim dozvolio, 

Da na svojih ladjah proti njojzi 
Sad i oni na mejdan izidju. 

Dimitar. 

O, hrabre li i vjerne čeljadi! 

Odmah amo da mi ih dovedeš. 

(Drugi dvoranin otidje.) 

Dvoranin. 

Ne ćeš valjda od svake mišice 
Grad izpraznit ? 

Dimitar. 

Mišica je trieba, 

Gdje se bije ... Tu Rimljana nema. 

(Smijući se.) 

II možda će s neba spustiti se 
Amo u grad? Ne plaši se, starče, 

Ni Rimljani ne imadu krila. 


PRIZOR ČETRNAESTI. 

PRVAŠNJI i PUK 
Gradjani Hvarski nagrnu u izbu. 


Dimitar dolaznikom: 

Dobro došli, hrabreni zemljaci! 

Vi hoćete u boj da idete 
S vašim Dmitrom? On vas rado, prima 

Dobro došli ! . . (Stupi međju njih.) 

I ti ovdje, Rado? 
Znam, tvoj siedi otac ti pripasa 
Ovu sablju. Prevriedna li starca! 

(Drugomu.) 

Evo Relje! junaka od oka! 

(Trećemu.) 

















Nuto Mi]ka ! (Četvrtomu.) 

Gledj Milana moga’ 

(Ostalim.) 

Dobro došli, susjedi, prijani! 

(Rukuje se sa svimi.) 

Nut vidite, da vas jošte poznam, 

Da vas nisam još zaboravio, 

Kako ni vi mene, braćo mila! 

Sada ćemo zajedno vojevat, 

Kao što smo njekad u djetinstvu 
Zajedno se igrali, ljubili. 

Često mislim na to krasno doba: 

Ciele bitke mi smo izvodili. . . 

U djetinsku kano njekad igru, 

Tako ću vas u boj vodit sada! 

(Pograbi kacigu i metne ju 11a glavu. Uzme štit i povuče mač.) 

Za mnom dakle! Kroz sred bitke bude ! 
Nu uviek vam nek na umu bude, 

Da do bitke stoji te jedine 
Spas ii' propast naše domovine! 

(Nasrne napolje a drugi svi za njim kličući) 

(Prizor se promieni.) 


PZIZOR PETNAESTI. 

Dvorana u Risnu s doksatom na more. 
LJEKAR i DVORKINJA dolaze iz kraljičine izbe. 

Dvorkinja. 

Nije T težko kraljičino stanje? 

Što opazi tvoj izkusni pogled? 

Još ju nose, istina je, noge, 

I vrućici ne imade traga; 

Nu strah me je ipak za njen život. 

Ljekar. 

Ništa u njoj ozliedjena nije, 

Ništa međje zdravlja ne prestupi. . . 


Dvorkinja. 

Ipak jadna propada i gine. 

Već povenu ruža na obrazu, 

A ugasi očiju se vatra. 

Ođkad kralj se odavle odieli, 

Sva je druga: potamnješe oči, 

Na ustnah se posmjeh već ne kaže, 
Družtva ne će, i samoću traži, 

Na pitanje riedko odgovara, 

A na samu sama sobom sbori. 

Sva joj radnja, sav posao to je, 

Da uz zibku sjedeć svog jedinca, 
Suze roni i gorko nariče. 

Svak čas skoči, na svoj doksat trči, 
Koj se diže nada sinjim morem, 

I upire pogled u pučinu 
Ciele sate ko kip od kamena. 

Tako stoji nepomična, blieda, 

Ne hajući za naše besjede, — 

Kad se trgne, opet leti k sinku, 

I k prsim ga jaučuć pritište. 

Nu što pričam? Sam se osvjedoči 
O njezinu prežalostnom stanju, 

Na doksatu ako ju zateče. 

Ljekar. 

Ja ju vidjeh: kip, koj srce para — 
Gluh za svaku utješljivu riečcu. 

Što u grudih kraljičinih bjesni, 

Nije drugo, neg’ ljubavi tuga; 

Nestat će je, kad se kralj povrati. 

Dvorkinja. 

O, oholo srce, na što dodje! 

Ti, koja se Ljelja strielam svedjer 
Podsmievaše, veleć, tupe da su, 

Ti, ljubavi robinja da budeš! 

Od najjače izmedj sviju žena 
Najslabija netom da postaneš? 











Ljekar. 

Tako kazne oholiju bozi! 

Teuta iza pozorišta. 

K njemu! k njemu ! 

Ljekar. 

Je r to glas kraljice? 

Dvorkinja. 

Njen je vapaj . . . Sto ju jošte muči...! 
Ljekar. 

K njoj pospješi... čuvaj ju i pazi, 
Da ju nikad samu ne ostaviš. 

Dvorkinja polazeći. 

Kad bi koga trpjela uza se! 

Ali evo, sama k nam dolazi. 


PRIZOR ŠESTNAESTI. 

TEUTA i PRVAŠNJI. 

Teuta veselo. 

On je ovdje! 

Ljekar brižljivo molreći ju. 

Tko, presvietla kruno? 
Teuta. 

Ta tko drugi ? .. Moj Dmitar, moj suprug 
Dvorkinja za se. 

S uma sadje . . . 

Ljekar tješeći ju. 

On će skoro doći — 


Nije sumnje; utješi se, gospo . . . 
Dobre viesti stigoše iz Hvara. 


Teuta. 

On če doći? — On je ovdje, rekoh! 
Ne čuješ li? On je ovdje — kažem — 
On je ovdje . . hajd’ na susret njemu! 


Ljekar zaustavlja jući ju. 
Odkud tebi te ugodne viesti ? 


Teuta. 

Sa doksata svoga vidjeh ladju . . . 

U njoj spoznah momke svog supruga: 
Nije sumnje, i on je medj njimi. 

Ljekar za se. 

Je 1’ moguće? 

Dvorkinja za se. 

Sbori li istinu? 

Teuta. 

On uništi rimske razkošnike — 

I radost mu ne dade, u Hvaru 
Da počasi . . . već odjedri, brže 
Da ogrli suprugu i sinka! 

Ah, kakva se oluja u grudi 
Diže mojoj! Nije vjetar hudi 
Očajanja koj mi srcem giba, 

Radost, uzhit, buru tu uzbiba! 

Sviest mi gine . . . krv po žilah leti... 
Vidjeti ga, pa zatim umrieti! 

(Hoće da odlrči.) 

Ljekar zaustavi ju. 

Stani, gospo. Štedi zdravlje svoje — 
Radost mori, kao i sdvojenje! 
















Teuta. 


Smrt je takva sladja neg življenje .. . 
Pustite me! samo k njemu, k njemu! 
Pa kraj budi životu mojemu! 

(Hoće da odtrči.) 

% 

Ljekar. 

A1 kraljeva život svojina je 
Podložnika svakog, ko njih samih; 
Zato tražim, da ga čuvaS, gospo ! 


Teuta. 

Srca nagon ne smijem sliediti! 

(Spusti se na stolicu.) 

Nu kakav je tutanj to pred vrati? 
Koraci su mojeg to supruga. 

(Odrješito.) 

Tko je tako bezobrazan sluga, 

Da mi izić pred njega uzkrati ? 

(Podigne se i posrne na vrata. 

U sobu stupe Svevlad i Relja. — 'leuta kad ih vidi, uzraakne.) 


PRIZOR SEDAMNAESTI. 

SVEVLAD, RELJA i PRVAŠNJI. 
Svevlad. 

Ovaj vitez dolazi iz Hvara, 

Da ti javi, što se ondje sgodi. 

Teuta. 

% 

Gdje je muž moj? Nije Y i on stigo? 
Svevlad. 

Gospo, on se s Hvara ne povrati. 


145 


Teuta. 

Zašto kasni? zašto se ne vrati? 

Nije T svršen boj krvavi jošte? 

Relja. 

Boj je svršen. Čuj, kako se sbilo. 
Kad kralj prispje, klicaše sva vojska 
I dočekat ne mogaše bitke; 

O pobjedi nitko ne sumnjaše. 

Svak moljaše svemoćna nebesa, 

Da navalu rimskih četa na Hvar 
Milostivo uskore: tolika 
Plamtijaše u nas boja želja! 

Rimske ladje napokon se jave, 

Sve ukupno do dvaest zastava. 
Uništit ih igra se čin jaše 
U pobjedah odraslim vojnikom. 

Jur unapried radošću pobjede 
Kralj opojen, strpjet se ne može, 

Da dočeka na obali juriš, 

Već zapovied dade svojoj vojsci, 

Da se odmah ukrca u ladje, 

I Rimljanom u susret odplovi. 

Sred zidina grada ne htijahu 
Da ostanu ni gradjani- mirni. 

Sve što živi, na ladje se jagmi, 

I veselo kano na pir slavni 
Pjesme pojuć prot’ Rimljanom jedri. 


Teuta. 

Kakva razkoš, da sam i ja bila 
Posred jata smjelih sokolova! 

Relja. 

Udarismo ija brodove rimske; 

Poslie kratka boja nestalo ih: 
Mnoge prožđru vali sinjeg mora . . . 
Ostali se razbjegnu u nevid. 

Demeter: Teuta. 


IO 
















Teuta. 

Slutjah odmah! smjelim sreća služi! 
Relja. 

Vratismo se slavodobitnici; 

Nu kad na žal popeti se htjasmo, 

S kopna posvud rimski mač zablješti, 
A iz grada strašan plam zabukti. 

Ljekar. 

Ha, prevara! 

Svevlađ. 

Zasjednički Latin 
Na drugoj se strani od otoka 
Valjda noću izkrca potajno, 

I osvoji tvrdju, dok sva naša 
Na moru je bojak bila vojska. 

Reija. 

Tako bješe. 

Teuta. 

Al’ vi tvrdju opet 
Preoteste. . i sav posjekoste 
Skot himbeni! Kaži, nije 1’ tako? 

Relja. 

Prosti vojnik, koji ne mogaše 
Dokučiti čuda, što se sbilo, 

Uplaši se ko gromom ošinut ; 

Smeća nasta. . . posluha nestade. . . 
„Bjež'te, na nas bogovi vojuju!“ 
Razlieže se od ladje do ladje. . . 
Zaman viču, zaman bjesne vodje — 
Put pučine zaplove mornari, 

Kano da ih bozi sami gone. 


Bozi, bozi! 


Teuta. 


Relja. 

Malo samo ladja 
Osta oko kraljevske galije, 

I pokuša da izkrca vojsku. 

Nu kamenje i goreća*smola 
Iz čudesnih, nevidjenih sprava 
Sa svih strana na nas daždit stane. 
Mnogi jarbol skršen već se ruši, 
Mnogu ladju plamen veće hvata — 
Osim biega nikakva već spasa! . . 

U toj srneći okrenemo jedra, — 

Nu rimske se raztjerane ladje 
Iz nevida opet pred nas stvore, 

I pozdrave istim nas oružjem, 

Koje nas je od kopna prognalo. 

Teuta s užasom. 

Propali ste! 

Relja. 

Moj se brod izbavi: 

Još za vrieme iz luke izjedrih. 

Istina je, mi spasosmo život, 

Nu kakova užasna prizora 
Moradosmo još svjedoci biti! 

Bolje umriet — nego to vidjeti! 
Strašan plamen pred našim očima 
Proždre sve nam prijatelje, braću. .. 

(Žalost mu rieč prekine, svi se upropaste.. užasna stanka.) 
Teuta jedva progovara. 

A moj Dmitar? 

Relja. 

Čemu tajit, gospo? 
Dugo vidjeh kraljevsku zastavu 
Gdje se vije sred užasnog plama. . . 
Ali netom i ona se sruši. . . 

Brod zaplamti, i slap proguta ga — 

Teuta izvan sebe. 

Proguta ga. . Nisi P tako reko? 

Ne, ja nisam dobro čula — je li? 
Proguta ga. . reci još jedanput. 

Relja. 

Brod zaplamti, i slap proguta ga — 
Teuta. 

O sni moji! (Odtrči) 

Ljekar. 

Vječni bozi! — za njom ! 

(Odtrči za njom ; isto tako i dvorkinja.) 

Svevlad. 

Što nakani? .. 

Relja. 

O, zašto ne mučah! 
Svevlad. 

Ako muža oplakuje ona, 

Našeg otca mi oplakujemo. 

Nije samo kralj nam poginuo, 

Nama umrie s njim i otačbina! 

Relja. 

Ovamo se kraljica povraća, 

A sa sinkom u naručju svome. 

(Kraljica dotrči k doksatu, za njom ljekar i dvorkinja.) 

Ljekar. 

Ustavite ju! 

Teuta. 

K njemu, k njemu, k njemu! 

(Baci se s doksata u more.) 


49 


Ljekar. 

Prekasno je, proždrieše ju vali. 


Ah, užasno! 


Relja. 


Svevlad. 


Strogo kazne bozi! 


(Zastor padne.) 




























I. 


a od Brente vidjeh obale zelene, 

Čuh žuborit njene bistre vode, 

Pokraj kojih grleći se hode 
Umjetnost i narav ko sestre rodjene. 
Vidjeh iz valova sjajna svoja lica 
Kako diže ljuba od Neptuna, ' 
Oholosti i dražesti puna, 

Kao vrat svoj labud, ponosita ptica. 

U svoj hlad me mrkle primiše maslene 
Sred arkvajskih brežuljaka milih, 

U ljubavi gdje svak listak cvili, 

U ljubavi cvate, u ljubavi vene. 

Visoki platani groždjem ovijeni, 
Lombardije svilorodne ravni, 

Boromeja spomenici slavni, 

Od tisuća ljeta nakrcani plieni, 

Pepeo kosti ljubavnika od Verone, 
Latinskoga neba vječno ljeto, 

Kist Urbinskog, od Kanove dlieto, 

I od Paladija zidine smione .... 
Sladke uspomene, najmiliji dio 
Mog života! — Jedno samo polje 
U srce mi ustani se bolje, 

Na kojem sam jednom tako liepo snio! — 
Komad je cvatućeg raja, mislit ćete, 
Srebrom bistra potoka opasan, 

A na svakoj svrži slavulj glasan, 

Od ljubavi pjesme koji poje svete; 

Dol blažena, tihi zavičaj pastira, 

Gdjeno vrve stada bezazlena, 
Ljubavnike hladna krije sjena, 
efir piri, frula neprestano svira, 

Plačna vrba sjetno nad vodom se giba 
Bršljan penje, grozd kroz lišće viri* 
Lipa cvate, krepak dub se širi, ’ 

U vedru se zraku vitka jela ziba — 
Ništa od sveg toga! Kudgod oko stiže, 
Ništa drugo, nego kamen goli- 
Zaman tražiš zelen u toj doli. ’ 

Ni travica jedna glave tu ne diže! 

fJow£ USt °’ SVG Je niem °. sve užasno, 
golemi, gmezdo noćnih sova, 
Okolica carstva Plutonova 
Ipak si mi, polje, milo, polje krasno. 

Amo, kom’ je život Hrvatica dala! 
Našeg roda to je sveta Meka • 

Ciste krvi djeda naših rieka 
I u je okaljanu svieta čast oprala 

&a„ k u r &“ s rj rrat ^ ^ 

Strašni bili stupi Herkulovi, 

Gdje upisa udes: Do tuda, ne dalje! 

Tu nek Hrvat uči, koja mu je ciena 
Tu nek crpe hrabrost, ponos, volju, 

Nek ne ište viek utjehu bolju, J 
x koju mu daje ova uspomena! 

II. 

Priestoh? mnT b J 6Ži ’ ° Či SU mu tmaste , 
Jrriestolje mu buzdovan pohara, 

Njegov dvor je hladan stan vjetara, 

Sbn J ^ ga , r ° V 1 drač divl T raste. 

Nebo strašna rumen krije od plamena 

Pogorjehh njegovih gradova, ? 

A žitelje bez ognjišta i krova, 

Za m ŽZ,° d Smrti ’ ŠUm4 P rimi s J en a ; 

Viče tn 0 " 1 , m , at \ Za su prugom žena 
Viče, tuži, plače, kosu čupa, 

Divi-™ d i e I a U srdašce lu Pa, 

Divljem dobitniku da ne bude ciena- 

Pogažene njive, razvaline grada ’ 

Rieke od krvi, gomile od kosti 

Evo?n ’ Št ° s ®. ljudskim mesom’gosti: 

Kuda dl e se e kr J ene^ OJ S°t m i kralj Sađ vIađa ' 

gada neto e m k S u ? n^ ~ 

Da još jednu državu imade, P ’ 

Na koju u sreći ni mislio nije. 

Tu nH’^nnT Zem , 1 j e m aI o vuko zlata, 

Ta kn ^ ta ^° Pi°dovito, 

K*? bu J no tu ne rodi žito, 

KobVa a m r ! VniCah b0ffat °S Banata. 

I krunu ™ ora " vlt u Proste odore, 
n. ™ U mu skinut sa tjemena, 

Koliko le*’ Z 6 T Ija ta P rez rena . 

Aoliko je vriedna i koliko more 

Niifzla e V 0ji U Živcu kamenu- 
Nije zlato, biser, skrlet, svila 

, ego srca neskrušena sila, 

Sto čovjek daje nad inim i cienu 

Pred kom ga r g0m ’ t0 j e z,atn a horda, P 
T„ » kom ista sveta Moskva pade- 

Tu spasenja više ne imade : P ’ 

1 Se pnpravi — gle već sieva ćorda! 

III. 

Ka\ k v\L Ze S s r atI k "P.P^a1^, 









Kralj. 

Hrabri grade, koj’ me gostoljubno primi, 
Braneći me do posljednjeg sata, 

Nek sloboda tebi bude plata. 

A da mu se slave potomci nad svimi: 
Zlatan pečat udri, pisaru, na liste, 
Jerbo mu je vjernost sred plamena 
Dokazana kano zlatu ciena, 

Koga plamenovi ne nište neg’ čiste. 

Ti pak, grade, kome u ognju ljubavi 
Prama kralju, prama otačbini 
Djed izgori, ti pokaži čini, 

Iz pepela toga da si fenić pravi! 


Dragoš. 

Čuj svog vodju, puče, koj' si porod slave, 
Napried samo! vesela ti majka! 
vSmrt je sladka za svoga babajka ! 

On nam jošte živi! Ne sagnimo glave! 
Nad Zagrebom palim oko nek ne bludi, 
Zidine su Hrvatu bez ciene, 

One štit su tek za slabe žene, 

A bedemi čvršći junačke su grudi. 

Ta i preko Save još imamo polja, 

Da se s vragom svojski ogledamo; 
Hajde, da ga uništimo tamo, 

Ili da padnemo, kako božja volja! 

IV. 

Vatra praska pred šatori bieli, 

Na okolo čuče mrka lica, 

Uz njih koplje, buzdovan, strjelica; 

Iz šatora hrže hajgir smjeli;. 

Ovaj priesno meso trga zubi, 

Što pod sedlom na svom hatu sgrija; 
Gladeć brke, šerbet taj izpija 
Iz lubanje, koju skoro srubi; 

Na sužnjike, lanci obtršene, 


Mala djeca nišane iz luka, 

Sve se smije, kad ranjenik huka, 
Sjedoglavci, muži, djeca, žene. 
Divlja razkoš, jauk mučenika, 

Viska bojnih konja, lavež pasa, 
Zvek oružja, lupa talambasa, 

Piska, vriska, štropot, buka, vika . . 

V. 

U taboru jedan tek imade, 

Kom’ ne vedri obća radost lica, 
Zaman poju uz romon od žica 
Vilolike robinjice mlade. 

Pjesma Tatarkinja. 

Liepo j’ vidjet, na nebesih 
Kad zarudi zorica; 

Liepo j’ vidjet, kad se resi 
Crvenilom ružica. 

Liepo j 5 vidjet, kad rumeni 
Večernji se nebom plam; 

Liepo y vidjet, mladoj ženi 
Kad crveni lica sram. 

Nu Tatarin sablju cieni 
Više jošte tri puta, 

Sablju, kad ju krv crveni 
Dušmanina ubita! 

One poju — Tatarkan ne čuje, 
One plešu — Tatarkan ne vidi; 
Sad se gnjevi, a sad opet stidi: 
Nješto strašna u prsih mu ruje. 

Do brloga, gdje se lav ustani, 
Dodje lovac za njim u potjeri; 

Nu trag eno izgubi od zvieri, 

Kad već na nju luk svoj nanišani. 
Zato plaho gleda oko sebe, 









Zato obraz svedjer mienja boju, 

Zato čelo kupa se u znoju, 

Zato sada plamti, sada zebe, 

Pak na ulaz od bielog šatora 
Sad upire oko svoje tmično, 

U njeg samo gleda nepomično; 

Nije sumnje: njekog čekat mora. 
Čvrsti korak čuje se izvana .... 

Svi se prenu — zastor se otvori: 
Golem junak, sličan strmoj gori, 
Krvlju oblit, koraca pred kana. 

VI. 

Sa jastuka Tatarkan poleti, 

Rukom mahne: nesta robinjica- 
Tama više ne krije mu lica, 

Od radosti oko mu se svieti. 

Batu-kan. 

Ha! Krdjali, desna ruko moja, 

Krv hlapeća na oklopu tvomu 
Je V iztekla iz žila onomu, 

Koga život smrt bi mog pokoja? 
Gdje je truplo ponositog Bele, 

Cilj žudjeni od moje osvete ? 

Da ga u prahu smrve moje pete, 

Koj ? mi j’ više neg’ države ciele ! 
Tebe čeka neizmjerna plata : 

Što mač važe, koj’ mu probi grudi, 
Toliko ti za to djelo budi 
Izmjereno odmah suha zlata. 

Ili živa u verige speta 
Vodiš možda gizdelina toga? 

Da svezana za rep hata moga 
Za mnom vučem na trepet od svieta! 
Evo ključa blagajnice moje, 

Uzmi, što ti srce tek zaželi; 

Više nego sjajni kup taj cieli, 
Darovanje meni vriedi tvoje. 

Krdjali. 

Sve kolibe okoliša svega 
Preobratih od sljemena do dna, 

Načina se svakog latih sgodna, 

Da iznadjem, da uhitim njega ; 

Biči, sablja, kolac, vatra, kolo, 

Sve je bilo na poslugu meni. 

Kud pogledaš: udi razdrobljeni, 

Krv hlapeća, pepeo, polje golo. 

Nu badava naši pale, dave; 

Sve što bi mi naslutit moguće 
Od svjetine mukom umiruće, 

To je samo: on je preko Save! 

Batu - kan. 

Na oružje! Osedlajte hate! 

Udarajte bubnje, talambase! 

Krij se, kralju, u morske talase, 

Nigdje nema utočišta za te! 

Tako mi mog djeda slavnog Gjingiskana. 
Bez tvoje se glave vratit ne ću, 
Pokopao prije moju sreću, 

Ne vidio nikad rodnog stana! 

Kao munja sjeknu volja gospodara: 
Sve se diže, sve se na put sprema, 
Ognja nesta, već šatora nema; 

Trublje ječe, talambas udara; 

Divlja buka . . . hat pod momkom hripa ; 
Ivo gavrana jata žedna krvi 
Prama Savi divlji Čopor vrvi ; 

Množ taljiga s djecom za njim škripa. 

VII. 

Ne daleko od onoga svetog mjesta, 

Gdje na prahu od Solina grada, 

Drugog Rima, selo stoji sada, 

Gdje kucaše mužko srce u nevjesta, 

Ne daleko od tud uz vrij uče vale 







Još sad putnik oči začudjene 
Žudno pruža u mramorne stiene, 

Od orjaškog svieta koje su ostale. 

Tu stanova naše najmožniji krvi, 

Kad umoran od tegobnih ljeta 
Sam položi žezlo svega svieta, 
Nadvladanja sama sebe primjer prvi! 
Medju razvalinam od njegova stana 
Ciela varoš ima mjesta sada: 

Pravi razmjer medju sad i tada, 
Ogledalo činom starodavnih dana! 

Što unuci vrve gorostasa onih, 

Koji svietom drmahu njekada ? 
Njihovimi srci što sad vlada ? 

Kakvoj - svečanosti sa hramova zvoni ? 
Kralj se od njih dieli, otac od sinova, 
Koj ? od smrti uteče se k njima, 

Ali opet štap putnički prima, 

Za njega ni ovdje ne imade krova! 

Na koljenih klečeć svak se Bogu moli, 
Da miloga otca im izbavi, 

Konac njeg’vu stradanju da stavi, 

I nezgodi obćoj napokon odoli. 

Svršena je misa, brodovi su spravni, 
Kralj izlazi na crkvena vrata, 

Uza nj idu do tri sriemska brata, 
Zagrebski vladika i knez Dragoš slavni. 
Za njim množ plemića i junaka stupa, 
Prolit krvcu za njeg svi gotovi. 

Put Osora već se krenuše brodovi, 

Jadra vjetar širi, veslo vodom lupa; 
Jednom još bjegunac, okružen talasi, 
Obazrie se k zemlji Dalmatina, 

Gdje ostavi ženu, kćercu, sina — 

I junačko lice suza mu okvasi. 

VIII. 

Nu gdje kanov stieg se crni i bieli vije? 
Šibenika izmed i Trogira. 


Ah Tatari, kud vam nesta pira? 

Što mučite? Zar vam kraj po ćudi nije? 
Nema u vaše sreće tako krepkih krila, 
Velebita stiene da prevali; 

Bozi Plada amo su vas zvali, 

Mnoga hola glava tu se već razbila. 

Tu se boj ne tjera s plaćenimi ljudi, 

U toj zemlji vas se narod bije, 

Komu mrieti zlo nikakvo nije: 
Kamenite gore, kamenite grudi! 
Tu obstanka naći neprijatelj ne će; 

Tu svak sve što ima sam izgara, 
vSamo luk svoj sačuvat se stara, 

Da s planina striele na dušmane meće. 
vSvaki korak, kog tudjinac napried stupa. 
Svojom krvlju predobiti mora: 

Kamen leti sa golemih gora, 

Iza svakog grma smrtna striela lupa. 

Pod bedemi Klisa, nedobitna grada, 
Gdje se kralju skloni s djecom žena, 
Mrtvaci je zemlja pokrivena, 

Tu Tatarin dva put uzmače pun jada; 

A od onih, na Spljet koji jurišahu, 
Nijedan se u tabor ne vrati, 

Mač hrvatski hametom ih strati, 

Dobitnici prije, leže sad u prahu! 

Kakova razlika med njekad i sada! 

Zle novine dolaze od svuda, 

Svakog hvata trepet, slutnja huda; 

Svim je jedna želja: vratit se nazada. 
Razbojnikom, koji samo radi pliena 
Oganj nose u strane države, 

Koji sablju pašu, tek da dave, 

Poraz već je — jedna bitka izgubljena. 

Jednom noć zateče klonule vojake, 

Sa sjevera oluja nasrne, 

Po taboru vatra se utrne, 

Mjesec se sakrije za tmaste oblake. 
Muklim urnebesom sa visokih stiena 
Na dremovne valja se kamenje; 

Demeter : Teuta. 







Klik užasa, strašno probudjenje, 

Jauk umirućih, vriska djece, žena. 

Sretan, koji kosti još čitave ćuti. 

„U bieg! u bieg 1“ „Samo iz tih strana!“ 
Ne čuje se glas ni istog kana; 

Savjest se probudi, i svi su razsuti! 

Preko klada, preko jama i gudura; 

Sve što živi, na konje se penje, 

Tko ne može, pod kopiti stenje; 

Sve se jagmi: brat sa sedla brata tura. 
Užasna prizora: golema planina, 

Groza bure, s brda stienja štropot, 

Hripnja konja, pogaženih hropot, 
Tumaranje, vriska . . . vihar, munje, tmina. 

IX. 

Tako bježi čopor prek J Skradina, preko Knina 
Obazriet se nikad ne usudi, 

Jedva dišu izmorene grudi, — 

Do Grobnika, gdje ih ustavi sudbina. 
Mnoge kamen sdrobi, mnoge mač porazi, 
Mnogim zima smrzne krv u žilah, 

Mnoge šatre bieda, glad nemila, 

Mnoge svojih konja kopito pogazi ; 

Nu ipak ih svedjer još toliko osta, 
Prostranome da na polju njima 
Još i sada prostora ne ima, — 

Ciele kraljevine da poraze, dosta ! 

X. 

Na kanovu čelu gori brazgotina, — 

Od udarca bičem uspomena, 

Kojim njega, dječka još malena, 

Osvetnica kazni ruka Slavjanina — 

Plamen triš užasan, ko od zviezde kobne, 
Koju, kada po nebesih brodi, 

Sa trepetom gledaju narodi, 

Jer ju sliede boji, godine tegobne. 

Osveta je plamu njeg’vih misli stjenje, 


Osveta je svako odahnuće, 

Osveta je kucaj krvi vruće, 

Osveta je sve ufanje, sve željenje. 

Tako ranjen vepar bjesni u potjeri, 

Da utrobu trga lovcu zubi, 

Koji njega htjede da pogubi: 

Osveta je život krvoločne zvieri. 

Od šatora bodreć do šatora leti, 
Opominje na dane ih bolje, 

Na Moskovsko, na Šajevo polje; 

Sada obećava, sada psuje, prieti. 

Nu u nedobitnost i u sreću vjeru, 

Koju su im šatri i Hrvati, 

Nikakov im više bog ne vrati, 

Drugu im uz Dunaj, drugu po Sjeveru ! 


XI. 

Veselo, oj kosci, žetva već dozreli! 

Napried, napried; brus’te kose, srpce! 

Na klobuke povežite vrpce! 

Vrieme dospje — svak na poso nek se dieli. 
Na Osoru, gdje se s družbom kralj ustani, 

I na Krku, gdje crnu odjeću 
Sviet odieva plačuć ljudsku sreću, 

Svuda već junaci vrve oružani; 

Svaki dan donosi na zelenih valih 
K crnom briegu orijaške struke: 

„Podajte nam oružje u ruke, 

Našu krv bi rado za slobodu dali! u 
I veselo možni Frankopan otvara 
Nakrcane blagajne, hambare, 

Polag naše poslovice stare: 

Za dom krv do kapi, blago do dinara! 

On jedini nije; isto srce bije 
Sred njedara svih naših plemića: 

Blagaj, Šubić, pleme Karlovića, 

Svak je gotov, mjed da strati, krv prolije. 

I jur oko kralja vojska stoji ciela, 

Oružana novcim hrvatskima, 




A hrvatska igra krvca u svima, 

Koje ljubav k domu amo je dovela. 
Obilan je Dunaj bistrimi vodami, 
Radostno se oko po njem pase; 

Nu sav što je uz morske talase ? 

Prama Velebitu što je jedan kami. 

Tako brojne čete skupljenih Hrvata 
Bezbrojnima prama četam ginu, 

Nam na poraz koje Had izrinu: 

U boj stupa David protiv Golijata. 

Nu ne poznate li višnju silu onu, 

„S njim ir na njem“ što na štit naslika? 
Ta ne pita za broj protivnika; 

Dvanaest samo hiljad bi na Maratonu! 

,,K pobjedi nas, kralju, ili k smrti vodi, 
Smrt je bolja nego život roba ! 

Dok nam kosti ne trunu sred groba, 
Tudjin našom zemljom ne smije da hodi P 
Hrt zanjuši jurve trag od zvieri, 

Nitko njega više ne ustavi; 

Kopnu ajte, nakrcane plavi, 

Žrtvu dajte slobodi i vjeri! 

Kocke prše crvene i biele 
Po pitomom Vinodolu veće, 

Pjesme s’ ore, ko u danih sreće, 

Rek bi piru svati se vesele. 

U bojnog Hrvata navada je stara 
— Znak dobrote — piet u svakoj sgodi, 

U smrt istu pjesma njega vodi: 

Hrabrost i ćud dobru nitko mu ne shara £ 

Pjesma Hrvata. 

Prosto zrakom ptica leti, 

Prosto gorom zvier prolazi, 

A ja da se lanci speti 
Dam tudjincu, da me gazi? 

Tko ne voli umriet prije, 

U tom naša krv ne bije! 


Znam, da moji pradjedovi 
Cielim svietom gospodjahu ; 

A ja jezik da njihovi 
U robskome tajim strahu ? 

Tko ne voli umriet prije, 

U tom naša krv ne bije ! 

Sam ću ubit mog jedinca, 

Nož u srce rinut žene, 

Neg’ da vidim od tudjinca 
Pravice mi porušene. 

Tko to izvest gotov nije, 

U tom naša krv ne bije! 

Sam ću upalit krov nad glavom, 
Pripravit si grob gorući, 

Neg’ da tudjin mojim pravom 
U mojoj se bani kući. 

Tko to izvest gotov nije, 

U tom naša krv ne bije! 

XII. 

Tako naša vojska, kao nebo vedro ; 
Ljepšeg nema pogleda na svietu, 

Neg’ na takvu uzhićenu četu, 

Kojoj mač pravice visi uza bedro: 

Čelo bez oblaka, plam u oku sveti, 
Voljne grudi, uzdanje u Boga, 

Piev na ustnah, na boj hitna noga, 

I pravednim gnjevom udi svi napeti. 

Drugč’je u taboru biva protivnika : 
Kao lisjak, da plien shvati prije, 

Zamke pletuć u varke se krije, 
Vrebajući bez sveg glasa družba prika. 
Paklen oganj kanu iz -očiju sieva, 
Razgledajuć silu nebrojenu, 

Sigurnu se već raduje plienu, 

I djavolski podsmieh ustne mu odieva. 
Pak na hata djipa; dieli zapoviedi: 

,.Da mi svatko štedi život kralja, 

Živa u ruke da dobijem valja“. 

O dobiti pako niti ne besjedi. 

Kad al* trublje jeknu: eto ti Hrvata! 
Mukao tutanj svedjer bliže stupa .... 
Glas pjesama, od kopita lupa — 

Udri u talambas! Nut užasa, rata! — 


XIII. 

Noć izčeznu, nad poljanom sunce sine. 
Što njegova razsvjetljuje zraka? 

Cielo polje samo jedna raka: 

Slomljeno oružje, mrtvaci, strvine! 

Tudji zvuci, sluhu hrvatskome muka, 
Čista neba zrak ne truju više, 

Kleti im se vrutci zagatiše: 

Divlja grla žabi mač junačkih ruka. 

Vrhu naših gora ljepšeg ne bi dana: 
Rieč domaća, pjesme dobitnika, 

Frula, gajde, uzhićenja vika, 

Zastava hrvatska na šatoru kana! 

Pred šatorom stoji u prostih odjećah 
Zaniemio starac lica blieda, 

Nepomično na poljanu gleda, 

Gleda i umuje: što je ljudska sreća! 

Kad al f klik radostan sebi ga dozvao . . . 
Pred noge mu mrtvaca postave. 

On je, koj’ mu krunu skide s glave . . . 
Još u smrti strašan, još u smrti zao. 

Put nebesa svrne ganut starac oči, 

Na junaka zatim skup pogleda; 

U grlu mu ostaje besjeda, 

Nu sve sbori suza, što mu lice moči! 
Zahvalnost izmami ovu kaplju svetu . . . 
Moj narode, tebe ide ona! 

Tvoja vjernost, tvoja pest smiona 
Krunu spase Ugrom, prosvjećenje svietu! 

Zaslovje. 

Iz pameti guste tmine 
Pomoliše te se slike, 

S one strane od pučine 
Kad iz grada punih vike 
Groboliku na poljanu 
Prvi put mi noga stanu. 

Vidjeh dizat čvrste pesti. 

Vijati se zrieh zastave, 

Ciele čete bojem smesti, 

Uz mrtvace bojne sprave; 

Čuli orit se talambase 
I dobitnih pjesam’ glase . . . 

Vitezovi, gdje ste sada 
Na ponosnih koje hatih, 

Kano striela, kom smrt vlada, 
U dušmane zrieh srtati, 

Od tjelesa dizat briege 
I obarat glave, stiege? 

Izćeznuste! I množ trune, 

Pred kom ginu sviet u strahu 
Njine pesti, snage pune, 
Jestojska su grobnom prahu. 
Što od njih osta? Uspomena. 
Silnih čina jedva sjena! 

Mnoga žena zaman čeka, 

Da joj muž se vrati iz rata, 
Zaman viri mnoga seka, 

Da opazi milog brata, 

Zaman mati, zaručnica 
Suzom kvasi svoja lica. 

Kob ne štedi nikog tvrda. 

Bio sužanj ii’ pun slave; 
Tvrdje, hridi, mora, brda, 
Njena tieka ne ustave! 

Ona y gluha, ter ne haje 
Ni za prošnje, ni za vaje! 

I mom srcu moć sudbine 
Već zadade ranu mnogu; 
A 1 ne diram grobne tmine 
Tako volja bješe Bogu; 

Ta svaki se k ovoj sgodi 
Na tom svietu čovjek rodi 

vSretan, komu nebo poda, 
Ko junakom na Grobniku. 
Za slobodu svoga roda 
Izprazniti čašu priku; 

Tko da mekšu postelj ište, 
Neg’ za narod svoj bojište 



IZ PJESNIKOVIH OPAZAKA 

„TEUTI" I „GROBNIČKOM POLJU". 


TEUTA. 

predgovoru prvoga izdanja „Teute" 
(god. 1842.) piše pjesnik: 

„U obziru ovoga moga dramatičkoga 
djela nemam ništa primjetiti, nego da mi 
je više stalo do istine poetičke i psiho- 
logičke, nego li historičke, i da želim, da se djelo 
s toga gledišta sudi. Ja nisam naumio historiju onoga 
vremena pisati, nego sam samo predmet uzeo iz 
nje, da u poetičkoj slici silu čovječanskih strasti 
prikažem. Ako nadje čitatelj, da sam ih naravno 
razvio, i ako mu način mojega prikazivanja omili, 
onda sam dokučio svrhu svoju. Da ne bi pak 
mislili čitatelji, da je sav čin ove tragedije izmi¬ 
šljen, pridajem iz Polybijeve historije njekoliko čla¬ 
naka o ovoj znamenitoj dobi naših pokrajina, od- 
kud će svatko uviditi, da počiva temelj moga djela 
sasvim na historičkih činih, te nisam nikada pre¬ 
koračio granice poetičke slobode. Njeke anakro¬ 
nizme naći ćeš, to je istina, ali to nije ništa nova 
u poetičkom svietu, jer oni vrve i po najizvrstnijih 
poetičkih djelih svih vremena". 

Iz pjesnikovih izvadaka iz Polvbija: 

A g r o n, kralj ilirske zemlje (vladao do god. 230. pr. I.),. 
bijaše na kopnu i na moru najmoćniji medju svimi ilirskimi kra¬ 
ljevi, koji su prije i poslije njega vladali. On posla u pomoć stanov¬ 
nikom Midiona, koje su Etolci obsiedali, sto ladja a na njih pet tisuća 
Ilira. Oni pobiede Etolce, pak sa silnim plienom odjedre kući. Kralj 
se Agron tako razveseli, Što je Etolce, taj najdrzovitiji narod, predobio, 
da se poda neumjerenosti, i počne neprestane gostbe davati; ali uslieđ 
toga zadobije bodac, i do mala umre. Vladu preuze njegova supruga 
Teuta po savjetu vjernih prijatelja. Po svojoj ženskoj pameti zanie se 
srećom, koja njezin narod od skora dopade, i dopusti posebnim oso- 
bam, da mogu plieniti sve tudje ladje, s kojimi bi se sretali; a zatim 
naoruža jako brodovlje i zapovjedi svojim vodjam, da svaku obalu 
smatraju za neprijateljsku zemlju.* 

To brodovlje nasrne najprije na zemlju Elejaca i Mesenaca, a 
zatim se odveze pred grad Fenič u Epiru ; Iliri predobiju grad ju- 
riŠem, i prisvoje sve, što je u njem bilo. Kad Epirani to zacuju, po¬ 
hite odmah sa svom svojom vojskom gradu u pomoć. Ali dodje i Sr- 
dovlad (Serdilaides) sa pet hiljada Ilira, te Epirani budu potučeni. Oni 
u Akejaca i Etolaca zamole pomoć, koja im za mala doista i pri- 
spije u Helikran; onamo se i Iliri upute sa Srdovladom. Oplie- 
nivši Epir, sklope Iliri primirje, i grad Fenič za neku ucjenu po¬ 
vrate Epiranom, a uhvaćene robove i ostali plien ukrcaju u ladje, i 
povrate se na njih kući. S te pobjede Ilira veoma se uplaše grčki 
primorski gradovi; a Epirani ni ne pomisliše, da bi se svojim neprijate¬ 
ljem osvetili ili prema svojim izbaviteljem zahvalnost pokazali, nego na¬ 
suprot poslaše poslaničtvo kraljici Teuti, i zajedno s Akarnanci sklo- 
piše savez s Iliri. Od tog vremena ostadoše stalni uz svoje nove sa¬ 
veznike, i postaše neprijatelji Akejcem i Etolcem. 


* Teuta je dakle pravi boj podigla proti svimkolikim narodom ; i 
budući da je od njekada bio bojni običaj, dok boj traje, sve neprija¬ 
teljske ladje, bile one bojne ili trgovačke, napadati i robiti, krivo- 
joj čine rimski pisci, koji kažu, da je podupirala gusarstvo, tim više, 
kad se zna, da je porekla zapovied, — po kojoj je bila svomu narodu 
naložila, da plieni sve tudje ladje, s kojimi bi se sretali, — odmah čim ju 
domaći nemiri prisiliše, da dovrši boj s tudjimi narodi. Nadam se dakle, 
da me koriti ne će ni najstrožiji znaoci historije, što se u svojem djelu 
nisam držao zlobnog mnienja neprijateljskih pisaca. 


Od njekada su običavali Iliri napadati na ladje, koje bi dolazile 
iz Italije, a tako i onda, kad su se kod Feniča nalazili, odiele se 
mnoge ladje od njihova brodovlja, te stanu plieniti i ubijati talijanske 
pomorske trgovce, a mnoge od njih odvuku u robstvo. Dosad su 
slabo marili Rimljani za tužbe proti Ilirom. Ali pošto onda mnoge 
tužbe zajedno stigoše starjeŠinstvu rimskomu, odluče poslati Kaja i 
Lucija Korunkance u Iliriju, da iztraže stvar. Medjutim vrati se Teutino 
brodovlje iz Epira. Kraljica se začudi množini i ljepoti pliena — jer 
tada bijaše Fenič najbogatiji grad u Epiru, — i ohrabri se tim 
još više, da na Grke napadne. Za onda su joj doduše domaći nemiri 
to prieČili; ali ti budu brzo utaloženi, i kraljica već obsiedaše otok 
Vis, koji je još jedini nepokoran ostao. Medjutim prispiju rimski po¬ 
slanici, i potuže se radi nasilja, koje se Rimljanom činilo. Teuta slu¬ 
šaše govor poslanika veoma oholo i prkosno, ali ipak odgovori, 
da će se pobrinuti, da se Rimljanom ne čini sila od države ilirske, 
nu da nije običaj ilirskih kraljeva privatnim osobam zabranjivati, da 
se ne bi morem po volji koristili. Taj odgovor razjari mladjega rim¬ 
skog poslanika, te joj on odvrati onako iskreno, kako se Rimljaninu 
dolikovaše, ali sada u zao čas bijaše. »Kraljice!« reče on »Rimljani 
imaju taj slavni običaj, da nepravde privatnih osoba očito kazne i 
uvrieđjenomu pomognu. Mi se nadamo, da ćemo pomoću bogova i 
Tebe skoro prisiliti, da popraviš kraljevski običaj u Ilira«. Taj 
iskreni odgovor na toliko razljuti srditu ženu, da dade pograbiti i 
ubiti mladjega poslanika, kad se je kući povratiti htio.* 


* Njeki pisci pripoviedaju drugačije taj dogadjaj, Polag njih go¬ 
voraše kraljica ovako: »Izdati ću zapoviest, da se rimskim gradjanom 
nepravda u buduće ne čini, nu prepriečit ne mogu, da nitko u potaji 
ne traži dobitka na moru; to nije običaj kraljeva ilirskih.« Na to od¬ 
govori mladj i Korunkanac: »A najljepši običaj je rimski samovolju 
očito kazniti, sbila se ono baš i u potaji, i braniti pravo uvrie- 
djenih. A ako se bogovom svidi, skoro ćemo prisiliti ilirsku kraljicu 
Teutu, da popravi svoje kraljevske običaje.« Na to budu, kako Florus 
piše, obadva rimska poslanika ubijena, a vodja rimske ladje sažgan. 
^— Ove viesti držao sam se u svojoj tragediji, jer napomenute kra¬ 
ljičine rieči sudaraju se sasvim s mnienjem Katalinićevim (Storia 
della Dalmazia), da su poslije dovršenoga rata gusarstvo na ilirskom 
moru ne samo bez znanja kraljičina, nego i proti njezinoj 
zapovied i, to jest u potaji, njeki bezzakonici tjerali. 

Kada viest o tora dogadjaju u Rim prispije, Rimljani se tako uz- 
pališe, da se odmah stanu pripravljati na boj, kupiti vojsku i oružati 
brodovlje. 

Početkom proljeća naoruža Teuta još više ladja nego prije, i 
izleti s njimi prema grčkim obalam. Njekoje napadnu na grad Drač, 
ali budu protjerane, zatim, sjedinivši se s ostalimi, stanu jurišati na 
grad Korciru. Otočani, u skrajnjoj nevolji, pošalju poslanike k Akej- 
cem i Etolcem, moleći za pomoć proti Ilirom. Pomoć stiže, ali Iliri 
lazbiju brodove Akejaca i Etolaca, Korcirani izgubivši sada svaku 
nadu, učine mir s Iliri, i prime posadu ilirsku u svoj grad, a s 
posadom i Dimitra Hvaranina. Poslije toga od brode Iliri, i upute se 
prema Draču s namjerom, da ga po drugi put obsjednu. 

Ali u isto vrieme krenu oba konzula iz Rima. Kajo Fulvio* 
odveze se s dvie stotine ladja, a Pavao Posthum** povede kopnenu 
vojsku. Kajo odluči najprije odjedriti do Korcire, nadajući se, da 
grad još ne će biti osvojen. Premda je prekasno stigao, ipak se izkrca, 
da sazna, je li istinit glas, koji se je pronosio o Dimitru Hvaraninu; 
toga čovjeka bili su ocrnili kod kraljice Teute, i zato on, bojeći se 
nje, Rimljanom pod rukom obeća, da će im predati grad i sve, što 
uzmogne. Korcirani predadu Rimijanom sa znanjem Dimitra Hvara¬ 
nina ilirsku posadu, i stave se pod njihovu obranu. Rimljani 
otidju u Apoloniju i stanu se od sada služiti Dimitrovim savjetom 
u svih svojih cinih. Medjutim dovede i Posthum preko Brundusija 
(Brindisi) svoju kopnenu vojsku, koja je brojila dvadeset tisuća pješaka 
i dvie tisuće konjanika. Kad se obadvie vojske kod Apolonije sastanu, 
te po želji njezinih stanovnika i taj grad pod svoju zaštitu prime, 
ukrcaju se odmah opet u ladje, čuvši, da Iliri Drač obsiedaju. Kada 
Iliri začuju, da se Rimljani s tolikom silom približavaju, okane se 
obsiedanja i uzmaknu. Rimljani pak uzmu i Drač pod zaštitu, podvrgnu 
sebi mimogred Ardijance, i nastave svoj put uz obalu ilirsku. Sad 
dodju k njim poslanici različitih narodića, koji su se svikolici Ri¬ 
mljanom podvrgli, i s njimi savez sklopili Tako dodju Rimljani u 
Vis (Lissa), koga su Iliri i tada još obsiedali, ali ga odmah ostave, 
Čim Rimljani stignu, a ti primiše i ovaj grad pod svoju zaštitu. Kon¬ 
zuli predobiju i njekoliko gradova silom, medju inimi Nutriju. Onim 
obsiedaocem Visa, koji bijahu Dimitrovi zemljaci, ne učiniše Rimljani 
ništa njemu za volju, ostali se pak svi raztrkaju prema Arboni. Teuta 


* Polag drugih Centimal Fulvio. 

** Polag drugih Posthum Albin. 

uteče s njekoliko svojih pristaša u Risan, gradić kod mora, a u veoma 
čvrstu položaju. Poslije toga načine Rimljani Dimitra Hvaranina gos¬ 
podarom ilirskih pokrajina, i vrate se s brodovljem i kopnenom voj¬ 
skom opet u Drač. 

Odatle vrati se Fulvio s većim dielom brodovlja i kopnene voj¬ 
ske u Rim. Posthum pak ostane s četrdeset ladja, dopuni svoju vojsku 
domaćim pukom, i uzme na oko Ardijance i ostale narodiće, koji su 
se pod rimsku zaštitu dali. (Polybij: knj. II, gl. 2—12.) 

Dimitar Hvaranin zaboravi na ljubav, koju su mu Rimljani uči¬ 
nili, dapače, on ih stane prezirati zbog pogibelji, koja im najprije od 
Gala, a zatim od Kartažana prietijaše. Osim toga mnogo se uzdaše 
u kraljevsku porodicu Maćedonije, jer je on Antigona u boj proti 
Kleomenu bio pratio, i za nj hrabro vojevao. Zato stane rimske gra¬ 
dove u Iliriji napadati i plieniti, dapače odjedri, unatoč ugovoru, s 
petdeset ladja preko Visa, i pohara njekoliko cikladskih otoka. 

Rimljani pošalju dakle Eucija Emilija* u sgodno vrieme s vojskom 
u Iliriju, i to prve godine 140 Olimpijade. U isto doba krene 
Hanibal sa svojom vojskom proti Novoj Kartagi, i dovede ju pred 
Sagunt. 

Od prilike u isto vrieme postavi Dimitar, opa^iv namjeru Rim¬ 
ljana, jaku posadu u grad Dimal, i obskrbi ga svimi potrebšti- 
nami. U ostalih gradovih poubija sve one, koji nisu pristajali uza 
nj, i preda svojim prijateljem upravu. On sam izabere izmed svojih 
podložnika šest hiljada najhrabrenijih momaka, i postavi ih na otok 
Hvar (Pharia). Medjutim prispije rimski vojvoda sa svojom vojskom, 
i nadje neprijatelje sa svim oporne; jer grad Dimal bijaše veoma 
jako utvrdjen i svačim obskrbljen, a osim toga nije ga jošte ni¬ 
kada nitko osvojio bio. Ali baš zato odluči konzul taj grad najprije 
obsjesti, da neprijatelje što više uplaši. Budući da mu je za rukom 
pošlo osvojiti ga za sedam dana, klonuše Iliri duhom Zato 
dodju iz svih gradova poslanici, da se Rimljanom podvrgnu i pod 
njihovu zaštitu stave. Konzul zakazav svakomu gradu pogodbe, od- 
jedii put Hvara, da navali na Dimitra, Budući pak da je čuo, da je 
grad jako čvrst i veoma naseljen, hranom i drugimi potrebštinami 
jako dobro obskrbljen, razabra, da bi obična obsada veoma dugo 
trajala ; zato odluči Emilij, da će upotrebiti sliedeću lukavštinu. Od¬ 
jedri noću sa svim brodovljem proti otoku, izkrca veći dio vojske, 
i sakrije ga po šumah i dolinali. Na osvitu dodje sa dvadeset ladja u 


: ) Polag drugih Pavla Emilija. 

luku, koja je izpod grada bila. Kad Dimitar te ladje opazi, prezirući 
njihov maleni broj, izide iz grada i nasrne na luku, da preprieČi ne¬ 
prijatelju izkrcavanje. Kad se počeše biti, izlažaše iz grada sve to više 
svieta Dimitru na pomoć, dok se najposlije vas grad ne izprazni. Me- 
djutim dodju Rimljani, koji su se noću izkrcali bili, iz svojih skro- 
višta, i posjednu utvrdjeni brežuljak, koji se je nalazio medju gradom 
i lukom, i tako presieku Dimitra od grada. Kad to njegova vojska 
opazi, ostavi luku i skupi se, ohrabri se i odluci na neprijatelja na¬ 
valiti. Kad Rimljani vide jaku i urednu navalu Ilira, nasrnu velikom 
silom na njih ; ostali sa luke udare takođjer na njih iza ledja, — i 
tako budu Iliri sa svih strana napadnuti, i dodju u veliku smutnju. 
Najposlije budu sa svim uništeni; jedini Dimitar izbavi se na jednoj 
ladji iz ograsja, i dodje iznenada k Filipu, kralju maćedonskomu, 
kod koga je ostale dane svoga života sprovodio. On je bio Čovjek 
veoma hrabar i smion, ali ujedno i nesmotren. Zato je poginuo, kao 
što je živio. Jer kad po zapoviedi Filipovoj napade na grad Mesinu, 
odviše velikom smjelošću i nesmotrenošću nasrne u bitku i pade.* 

Medjutim osvoje Rimljani Hvar, razore ga, i zatim predobiju 
ostalu Iliriju, i stave sve po želji u red. Koncem ljeta vrati se 
konzul u Rim, i proslavi se velikim slavodobićem. (Polybij : knj. III 
gl. 16 — 19.) 

* 

To je sve, sto se nalazi o predmetn moje tragedije u Polvbiju, 
koji seje rodio god. 210. prije Isukrsta. Njegovo izviešće ipak nije pod- 
puno, jer ne napominje, jesu li ilirske pokrajine po izgonu Dimitra 
ostale sa svim podvrgnute Rimljanom, ili su im samo danak plaćale, 
imajući vlastite svoje kraljeve i unapried kao do onda. Nu iz drugih 
starih pisaca vidi se, da je Dimitra nasliedio Pinez, Agronov sin od 
prve njegove supruge, koja se je zvala Triteuta, i koju je Agron 
odvrgao, da se s Teutom oženi. Toga Pineza podigli su Rimljani na 
ilirski priestol pod sliedećimi pogodbami : i) Da im plaća danak ; 

2) Da im odstupi Korciru (Krf), Hvar, Vis i Abitanski narod; 

3) Da samo dvie bojne ladje drži, s kojimi da ne priedje preko po¬ 
toka Alesa. 


Tu katastrofu naći ćeš u mom djelu znatno preinačenu; nu 
poetički obziri prisilili su me na te promjene, koje će, kako mislim, 
svaki estetik odobriti, tako s obzirom na jedinstvo čina, kako na tra- 
giČnu dostojnost. 

Sada jošte nješto o običajih, značaju i stupnju naobraženosti sta¬ 
rih Ilira. 

Što se tiče njihove hrabrosti i slobodoljubja, evo što Linhart 
(Versuch einer Geschichte von Krain) o njih govori: »Staroga Ilira 
pomišljam sebi kao čovjeka visoka, uzpravna, krepka ; lice mu je crnoma- 
njasto, kao stanovnikom današnje Ilirije, a pogled strašan. Zato nastade 
pričica, koju je Gelij u njekoj prastaroj knjizi čitao : kažu, da ima u Ili¬ 
riji ljudi, koji pogledom čovjeka ubiti mogu, i koji u svakom oku 
po dvie zjenice imaju. — Njihova ljubav za slobodu nije podnosila 
nikakvih veriga. Koji su ih njim nametnuti nastojali, izkušali su to 
dugo vrieme na svoju vlastitu štetu; i pošto su ih već predobili, nije 
im bilo od koristi, jer su Iliri voljeli umrieti, nego verige nositi, te 
si su zato sami život otimali. O tom su dali strašnih primjera Kami, 
Istri i Japodi (same grane ilirskoga stabla) u doba prelaza iz slobode 
u robstvo«. 

Što nisam Ilire u mojoj tragediji opisao kao divjake, nego kao 
narod, koj je već okusio bio slasti naobrazbe, nadam se, da će mi 
takođjer povladiti, koji pročita, što sliedi. 

Za Rimljana bilo je noričko gvoždje na glasu; Norikum se je 
pak zvala jedna država Ilirije. Strabo kaže, da su prastanovnici naše 
domovine i zlato iz svojih brda kopali. Florus piše, da je u Dalma¬ 
ciji više zlatnih ruda bilo. 

Takođjer trgovina morala je kod njih cvjetati, jer u Appijanu 
čitamo, da su malte i dogane imali. 

Mornarstvo je bilo u njih, kako pripovieda Strabo, na velikom 
stupnju savršenstva, jer uz svukoliku ilirsku obalu, kao takođjer na 
obližnjih otocih nalazila su se najpogodnija pristaništa. Njihove 
ladje pak, koje su se zvale liburne po Liburniji, ilirskoj državi, 
nadilazile su po svjedočanstvu svih starih pisaca, što se krasote 
svoga struka, hitrine i prikladnosti tiče, brodove svih ostalih naroda; 
i zato su se Rimljani, upoznavši se s njimi, brinuli, da na njihov 
način grade svoje ladje, i, kako Appijan piše, nazivali su najbolje 
ladje liburnami. 

Kada su Rimljani došli u Iliriju, nadjoše mnoge velike i krasne 
gradove, medju kojimi bio je grad Siscia (Sisak) tako velik i veoma 
naseljen, da je Oktavijan, kad ga je poslije duge i težke obsade 
osvojio, 25 kohorta rimske vojske, t. j. 10.500 momaka u njega za 
stražu metnuo. Iz Appijana vidi se, da je i Me tulum bio veoma velik 
grad: on imaše čvrste bedeme, prekrasnu viećnicu i 3.000 momaka 
<lomaće vojske, kad gaje Oktavijan obsjeo. O Promoni kaže Appijan, 

da je taj varoš imao obkopa, bedema, više vrata i r ,■ ■ , 

imaše tako čvrste zidove, da se je o njem pronosio 
moguće osvojiti. Dalminium, glavni grad Dalmacije ^ 

jako mok.mil tvrdimi zidinami. Salona (Solin, morao je još već i 
grad biti, osobito po razoru Dalminija, jer svi stanovnici toga nesret- 
noga mjesta, koji su ostali živi, utekoše se u Solin. Veličina toga grada 
morala je biti golema, jer Appijan piše, da je konzul Metello sa 
svom svojom mnogobrojnom vojskom u njem prezimio. Strabo piše, 
da su Dalmatinci u Solinu imali morski arsenal, to jest brodogra- 
diomcu, 1 naziva taj grad: Navale Dalmatarum. Setonia bio je 
znatan grad u Dalmaciji. Kad su Dalmatinci Salonu izgubili, podigoše 
Setomju za svoj glavni grad. Sirminm, glavni grad Panonije, morao 
je već pod lim velika varoš biti, jer je u njoj sakupljao Baton svoju 
neizmjernu vojsku proti Rimljanom. Pod Rimljani bila je tako raz¬ 
orena, da su ju latinski spisatelji nazivali: mater urbium, to jest • 
mati gradova. Aemonu, sadašnju Ljubljanu, utemelji u davnoj dav¬ 
nim kako kažu Jason Argonautski vodja; to kažu i za Polu Ne sa 
ctiura, glavno mjesto Istrije i posljednja nada istrijanske slobode 
gdje je ta 1 poginula god. 176. prije Isukrsta, bijaše dobro utvrdjeno’ 
mjesto. Risan, druga stolica ilirskih kralja, bijaše na glasu sa svojih 
čvrstih zidina. Jos bih mogao množinu gradova napomenuti, koji su 
cvjetali u Iliriji prije dolazka Rimljana. J 

Bilo je doduše u Iliriji gotovo toliko osobitih država, koliko je 
narodića u njoj stanovalo; ali u svih tih državah bio je narod jedne 
krvi 1 jednoga plemena, pak su one i u njekom političkom savezu 
stajale. Ilirski puci uzajamno su jedni drugim u pomoć pošiljali 
vojske, kad su u pogibli bili. To dokazuju bojevi proti maćedonskim 
kraljevom 1 proti Rimljanom, a najviše veliki onaj ustanak cieloga 
ilirskoga naroda proti rimskomu samosilju pod obima Balonima Lin- 
hart o toj stvari piše ovako : Da je osim prave Ilirije (pod ovom 
razumievaju se pokrajine medju Liburnijom i Maćedonijom, koje su 
svoje posebne kraljeve imale, a medju timi bijaše i Teuta) bilo i 
obćemte Ilirije, kojoj pripadahu Liburnija, Istrija i Panonija s dru- 
gimi premnogimi malimi državami, to nije bila posljedica samo za¬ 
jedničkoga porietla, nego tomu, što su sve te države imale jedno obće 
ime, bijaše uzrok politički savez. Tko dobro promotri dogadjaje tih 
pokrajina, razabrat će ovaj savez. Svaki narod, koji je Iliriji pripadao, 
bijaše osobit 1 samostalan, te je svaki od njih takove pojedine čine 
izvodio, koje mogu izvesti samo slobodni puci; nu takodjer se je i 
njeki veliki skupni narod već u najstarije doba pod imenom Ilira 

ukazao, i maćedonskim kraljem a zatim rimskim silnikom hrabro 
suprotivio. To su bila djela, koja je izvesti mogla samo velika obća 
Ilirija, a ne ono malo ilirsko kraljestvo, koje se je uz dalmatinsko 
more pružalo. 

Ako sve promotrimo, što sam naveo o značaju i vještinah starih 
Ilira, i tomu još dodamo, da se iz ostataka njihova vjerozakona može 
slutiti, da je u njih bila jednaka ćudorednost, koja kod prvih naroda 
onih vjekova — oni bo su imali zakoniti brak, i svojim bogovom 
nisu prinosili čovječje žrtve, — moramo priznati, da su i do njih 
bile dosegle zrake sunca prosvjetnoga. 

To je moje mnienje o starih Ilirih, i tako sam se trudio pri¬ 
kazati ih u mojoj tragediji. 


-- 

GROBNIČKO POLJE. 

Iz pjesnikovih „Izjašnjenja“ „Grobničkom polju 14 . 

Na str. 153. stih i—21. 

Ja od Brente vidjeh obale zelene . . . 

Obale rieke Brente medju Padovom i Mletci najkrasnije su, 
što sam ih na svojem putovanju vidio. Putnici, koji su svu Europu prošli, 
kažu, da im nigdje nema para. Tu nije samo narav sve svoje dra- 
žesti razasula, nego i umjetnost sestrinski joj ruku pružila. Izmed 
cvatućih livada i vrtova dižu se krasni plemićki dvorovi, koje su prvi 
umjetnici gradili i ukrasili; mramorni kipovi, divnom vještinom izdje- 
lani, svietle se na njihovih golemih zidinah Ja ću se uviek s naj¬ 
većim uzhitom sjećati sretnih krajeva Italije, osobito pak rajske oko¬ 
lice medju Padovom i Mletci. Više puta sam onuda prošao, a svaki 
put sam bio iz nova ganut ljepotom okolice. A kako i ne bi ? Taj put 
traje šest ura, od kojih nam svaki trenutak dovodi pred oči nove 
slike, koje se medju sobom samo u tom slažu, što su sve prekrasne, 
inače su jedna od druge sasvim različne, po čem se oko putnikovo 
nikada ne može umoriti. Zelene livade, cvatuće njive, šarene baŠče, 
prekrasni dvorovi, mile seoske kuće, hrpe putnika svake vrsti i svih 
naroda, sa strane obilna rieka, na kojoj se množina čunaca i barka 
ljulja, cesta tvrda kao kamen, ravna kao sto . . . eto ti puta uz rieku 
Brentu medju Padovom i Mletci! 

Demeter: Teuta. 

Vidjeh iz valova sjajna svoja lica 
Kako diže ljuba od Neptuna . . . 

Venecija (Mletci) zove se ljubom (zaručnicom) Neptuna 
(mora). Ona je u vrieme svoje moći slavila svake godine svetkovinu, 
koja u tom sastojaše, da je dužd (glava starješinstva) s bogato narešene 
ladje »bucentoro« u nazočnosti cieloga starješinstva, ostalih častnika i 
svega puka bacao u more prsten, kao na uspomenu vjenčanja liepe 
Venecije s morem; a to za to, jer je ona sve svoje golemo blago, 
slavu i moć zadobila po moru. 

U svoj hlad me mrkle primiše maslene 
Sred arkvajskih brežuljaka milih . . . 

Oko četiri milje od Padove stoji seoce A r k v a (Arquato), gdje 
je Petrarca, nježni pjevalac ljubavi, bezpokojni svoj život 
zaključio. Seoska tišina, mrkle maslene (tako, u mjesto masline, 
piše Demeter i ovdje i u stihu 9-om), koje svoj okolici njeki turoban, 
ali ipak ugodan značaj davaju, zrak euganejskim b r'e ž u 1 j k o m vlastit, 
prostran vidik, žubor potočića: sve, sve je tu, što još utjehu podati 
može srcu, bukom gradova i sjajem razkošnih dvorova umorenu. 

Visoki platani grozdjem ovijeni . . . 

Po svoj mletačkoj i lombardezkoj državi posadjeno je s jedne i 
druge strane glavnoga druma drveće, većinom krasni platani široka 
lista, a uz njih se vije trsje, koje na toliko rodi, da svoje loze 
od jednoga do drugoga drveta pruža i tja do vrha ih ovija tako, da 
bi čovjek rekao, da na drvetu groždje raste. To i dobro obradjena 
plodna zemlja čini, da je sva ona strana Italije nalik na cvatući vrt. 
Nikada ne ću zaboraviti čarobnoga pogleda, koji me je s brežuljka 
Monte della Madona u Vicenzi uzhitio. Neizmjerna bezgranična bašča, 
presječena bielim ravnim drumom, po kojem kola i putnici vrve, medju 
plodnimi polji krasna zdanja, selo do sela, trgovišta, varošice, gradovi 
a nad svim tim blagoslovom modro vedro nebo, kakova do onda još 
vidio nisam, sa svojim prejasnim suncem ! 

Lombardije svilorodne ravni . . . 

Najveće bogatstvo Lombardije sastoji u svili, koje se 
ondje ogromna množina prede; ravnice toga sretnoga kraja nasadjene 
su dudovi, kojih svaki nosi svomu gospodaru na godinu po dukat u 
zlatu. 

Boromeja spomenici slavni . . . 

Sveti Karlo B o r 0 m e o, nadbiskup milanski, bio je jedan od 
najvrednijih muževa, koje je ikada Italija imala, — u pravom smislu 
rieči: svetac. Sve svoje neizmjerne dohodke upotrebio je samo na 
sreću i blagostanje svojih zemljaka; sve, što je u lombardezkoj državi 
velika, dobra i liepa, kazati se može, da je od njega utemeljeno. Ono 
pet čarobnih otoka, koji se dižu iz prekrasnoga jezera Lago maggiore, 
nose ime toga velikoga muža: leisole di San Boromeo. U 
varošici Arona, na jednom od tih otoka, stoji gorostasan, od mjedi sa¬ 
liven kip njegov; a tielo njegovo Čuva se u divnom milanskom 
hramu, u podzemnoj kapelici. 

Od tisuća ljeta nakrcani plieni . . . 

U Italiji nema grada, gdje ne bi što znamenita ili dragocjena bilo. 

Svaki znatan muž skrbio se je za svoje rodno mjesto, da ga čim 
više ukrasi. Kad bi koji vitez predobio kakov neprijateljski grad, 
odmah bi sve, što bi u njem najvrednijega našao, odpremio u znak 
slavodobića u svoje rodno mjesto, gdje se do sada čuva kao kakva 
svetinja. Tako su stupovi od siva mramora i knzolita, koji se u Mlet- 
cih po crkvah nalaze, oteti iz predobitih gradova. Tako isto su • 

doba vijena iz Carigrada ona četiri prekrasna mjedena konja, koji iz 
vana rese hram svetoga Marka. I ona dva stupa, koji na »piazzetti« stoje, i 
na kojih su postavljeni sveti Marko i sveti Gjuragj, kao zavjetnici Mle¬ 
taka, dovezeni su iz tudjih krajeva. Tako je i drugdje Italija od dav¬ 
nih vjekova nakrcana uresnimi plieni. 

Pepeo kosti ljubavnika od Verone . . . 

Tragička ljubav Romea i Julije, koji se rodiše i po- 
ginuše u Veroni, svemu je svietu poznata iz Shakespearove divne 
tragedije ; još danas se kazuje grobnica u Veroni, gdje vele da poči¬ 
vaju kosti njihove. 

Latinskoga neba vječno ljeto . . . 

Tko nije u Italiji bio, ne može pravo ni pomisliti ugodnosti onoga 
podneblja. Kad se sjetim one svjetlosti i čistoće neba, one 
plodnosti i obilnosti zemlje, onih tihih vjetrića punih miomirisa; riečju 

svih onih čarobnih prizora, medju kojimi sam preko dvie godine živio, 
uzkliknuo bih one uzhićene, ali istinite rieči putopisca Frommela o 
Italiji: »mi stojimo u državi, od sunca obljubljenoj, od neba blago¬ 
slovljenoj, u kojoj je već razkos samo živjeti i disati.« 

Kist Urbinskog . . . 

Rafael Sanzio, najveći slikar novoga vieka, rodio se 
g. 1483. u Urbinu, umro u Rimu g. 1520. Njegovim se slikam pri¬ 
znaje prvenstvo prema svim ostalim osobito zato, sto su mnogo njež¬ 
nije izmišljene i što je ljepota njegovih obraza više duševna, čista, 
angjeoska, sveta, nego li tjelesna, zemaljska. Njegova su djela pjes¬ 
nički tvorovi; pa ako se već finoći njegova kista diviti moramo, tim 
više smo prisiljeni njegov uzhićeni, visoki pjesnički duh obožavati, 
koji iz potezaja toga kista govori. 

... od Kanove dlieto . . . 

Antun Canova, glasoviti kipar, rodio se g. 1757 - u mle- 
tačkoj državi i umro g. 1822 u Mletcih. On je na novo podigao ki¬ 
parsku umjetnost i osnovao školu, kojoj pripada prvenstvo, što se me- 
kanosti i nježnosti u izradbi mramora tiče. Medju njegove najbolje 
umotvore broje se: grupa Amor sa Psihom, i Heba, kojima se dive 
svi vještaci. U nježnosti i umiljatosti nije ga još nitko dostigao. I 
kip cara Napoleona divno je djelo; nije moguće sličnost značajnije 
i zajedno čišće u starinskom junačkom smislu idealizirati. Osobito se 
slavi gorostasna grupa, koja prikazuje Tezeja, kako ubija Centaura, 
a Čuva se u Bečkoj pučkoj baŠči u zdanju, koje je po starinskom 
Tezeovu hramu sazidano. 

I od Paladija zidine smione . . . 

Andrea Paladio, glasoviti talijanski graditelj, rodi se god. 
1518. u Vicenzi a umre 1580. kao graditelj mletačke republike. Po¬ 
glavito je on u 16. vieku, proučiv stare rimske umotvore, stvorio nov 
viek za gradbenu umjetnost. Najveći njegov umotvor je Olimpsko ka¬ 
zalište u Vicenzi; u Mletcih su mnoga najljepša zdanja od njega, 
osobito »blagovalište svetoga Gjorgja velikoga« i crkva istoga imena, 
s pravom glasovita radi krasne jednostavnosti i nevidjena sklada svih 
svojih Česti. 

Na str. 154. stih 14—23. 

Okolica carstva Plutonova . . . 

Po vjerovanju Grka i Rimljana gospodovaše Pluto, bog podze¬ 
mlja, pustimi okolicami na zemlji. A takova je svakako naš Maraton, 
naše Grobničko polje. Na njem nema ni klice života, sve je golo, 
sve kamen do kamena. JoŠ dječakom »slušao sam, da su na tom polju 
naši pradjedovi pobili Tatare; i poslije sam češće o tom junačtvu Čitao i 
razmišljao, ali nikad me nije veličajnost toga čina dirnula kao onda, kad 
sam na to polje stupio. Divna je to pomisao : polje, koje sada moja 
noga gazi, to je ono polje, gdje su moji pradjedovi najvećega i naj¬ 
moćnijega neprijatelja kršćansva i prosvjete uništili, na tom polju oni 
su pokazali, što je šaka smjelih, slobodnih ljudi kadra učiniti, samo 
ako su složni. To čustvo, koje me obuzimaše, ne da se opisati, ono je 
sveto! Doista Grobničko polje zaslužilo bi jednostavan ali gorostasan 
spomenik, kao što je bio Čin, koji se je na njem sbio, — da se 
svaki putnik spomene, da je sveta zemlja, koju gazi! To su uči¬ 
onice narodnosti, narodnoga ponosa, junaČtva — i vriede najvećih 
žrtava. 

Batukanu kameni su ovi 
Strašni bili stupi Herkulovi . . . 

Herkulovi stupi zvahu se ona dva stupa, o kojih se kaže, 
da ih je Herkule podigao na obje strane morskoga tiesna Gibral¬ 
tara medju Europom i Afrikom, kao znak, da je tu granica putovanju 
prama zapadu : do tuda, ne dalje. 

* 

Na str. 155. stih 27. 

Pa, koja ga goni , to je zlatna horda . . . 

Zlatna horda zove se u poviesti najmoćniji dio Tatara, 
komu bijaše glavno sielo blizu utoka Volge u Kaspijsko more. B a- 
t u k a n, unuk Djingiskana, najvećega haračlije, što ga je sviet 
vidio, podjarmi kao kan zlatne horde Rusiju, i pohara Ugarsku, pošto 
je na Šajevu polju posve uništio magjarsku vojsku, te se je kralj 
Bela IV, starac od jedno 60 godina, morao s porodicom uteći u Hr¬ 
vatsku ; tuj na Grobničkom polju poraziše Hrvati Tatare, a po hr¬ 
vatskoj narodnoj pričici zaglavi blizu toga polja i Batukan. O njem 
pišu, da je još dječakom od 12 godina s čoporom Tatara navalio u 
Rusiju, ali bio taj put protjeran, a tom sgodom opali ga njeki Rus 

kandžijom po čelu tako, da mu je za čitav život ostala brazgotina, 
koja bi mu se, kad god bi se razljutio, zažalila kao krvav potez na 
čelu, a to bi svagda navieštalo kakovo okrutno djelo njegovo. 

Svi pisci kažu, da osim Huna ne bijaše u Europi okrutnijih kr¬ 
voloka od Tatara pod Batukanom. Ne ima muka, pod kojimi nisu 
stenjali njihovi sužnji; cviel tih nesretnika bijaše im razkoš. Najveći 
junaci u tatarskoj vojsci zvahu se krdjalije, koje ime i danas 
Turci rabe. Jao zemlji, koja pade u ruke krdjalijam! Za tatarskom 
vojskom vozile se na skripućih taljigah njihove žene s djecom. Na 
šatoru tatarskoga kana vijaše se uviek zastava crne i biele svile. 


Na str. 156. stih I—24 

Hrabri grade , kof me gostoljubno primi . . . 

Stari Zagreb, koji su Tatari popalili i porušili (te koji je 
onomu, Štono je poslije njega nastao, rek bi kao »djed«), nije bio slo¬ 
bodan kraljevski grad, tek poslije njegova razora izdade Bela IV. kra¬ 
ljevsko pismo, u kojem govori: »Ako se nadju ljudi, koji bi se na 
brdu Griču, koje se diže nad razorenim njekadašnjim mjestom Zagreb, 
odlučili varoš sazidati, to će oni slobodu gradjansku dobiti i sami 
sebi pravice osnovati moći.« Taj »slobodni list« grada Zagreba ima 
zlatan pečat (bulla aurea), koje odlikovanje zapade malo koji grad ; 
ono je dokaz, da je kralj Bela IV u velike cienio onu pomoć, koju 
mu je stari Zagreb bio pružio primajući njega bjegunca u svoje krilo. 
Zapovjednikom hrvatske vojske u Zagrebu bijaše tada Dragoš; vi- 
deći, da se ne može dulje držati Zagreb, povede od njega vojsku u Pri¬ 
morje, prateći kralja, a poslije se hrabro borio na Grobničkom polju; 
u kraljevoj pratnji bijahu medju ostalimi tri brata iz Sriema : Kres 
Kupiša i Rak, i Zagrebački biskup Stjepan Babonić. 

% 

Na str. 159. stih 4 odozdo. 

Gdje na prahu od Solina grada . . . 

Solin (Salona) bijaše za samostalnosti Ilira a i poslije pod rim¬ 
skom vlašću velik i znamenit grad; sad je siromašno seoce, ali i danas 
se ondje iz ruševina izkopavaju ostatci njekadanje veličine. Za rata Cesa- 
rova s Pompejem navali Pompejevo brodovlje na Solin, ali ga obra- 
niše hrabre Ilirke. U gluho doba noći izadjoše one, odjevene u crno, 
s gorećimi bakljami iz grada put tabora Pompejevaca, čije straže, 

misleći da su to srde iz pakla, uplaše se i uteku, a junakinje upale 
tabor, na koji zatim udariše Solinjani, i sve neprijatelje pogubiše. 

* 


Na str. 160. stih i —14. 

Još sad putnik oci ' za cudjene 
Zudno pruža u mramorne stiene , 

Od orjaškog svieta koje su ostale . . . 

Pol sata od njekadanjega Solina stoji grad S p 1 j e t (Spalatum, 

. j. Palatium Diocletiani) ; veći dio toga grada nalazi se u obsegu 
preostalih ogromnih zidina njekadanje palače Dioklecijanove, kojim 
se putnici dive. Dioklecijan rodio se u Dalmaciji od ilirskoga 
siromašna porietla; stupiv u ilirsku vojsku, uzpe se na priestol rimskih 
careva. Kad je bio u najvećoj moći, svojevoljno položi svoju čast, 
gospodstvo nad cielim svietom, vrati se u svoju domovinu Dalmaciju, 
i sazidav ogromnu svoju palaču, doživi tu svoj viek u zabiti, baveći 
se obradjivanjem svoje bašče. Zato Fortis u svom putopisu po Dal¬ 
maciji kaže o njem, «da je poslije dvaestgodišnjega carevanja podao 
najveći primjer ljudske samozataje.» 

Koji svietom drmahu njekada . . . 

Stari Iliri bijahu možan narod; njim su, dok bijahu samostalni, 
plaćale harač Maćedonija i mnoge druge države. Tek veliki Aleksan- 
der predobi ih, ali može se reći, da su oni baš pod njegovom vladom 
svietom drmali, jer su oni bili jezgra njegove vojske, koja je sviet 
preobladala. Po njegovoj smrti odmah se oslobodiše, i odkako su za 
kraljice njihove Teute Rimljani počeli ratovati na njih, trebalo je sto 
krvavih godina, dok ih silni Rim svlada. Pod rimskom vladom bi¬ 
jahu Iliri najhrabriji vojaci rimski, i tako možni, da su mnoge svoje 
vodje na rimski priestol podizali, ter tako po Rimu svietom vladali. 

* 

Na str. 161. stih 5. 

Bozi Hada . . . 

Had (od grčke rieČi Hades) znači podzemno boravište pokojnih, 
a ovdje stoji mjesto »pakao.« 

Na str. 163. stih 21. 

I na Krku, gdje crnu odjeću 

Sviet odieva, placuć ljudsku sreću . . . 

Stanovnici otoka Krka nose se crno; možda je to običaj od pradav- 
nine, jer već starogrčki pisac Skymnos iz Kiosa — koji je živio mnogo 
prije Isusa — kaže, da se stanovnici dalmatinskoga otoka Korykte 
(t. j. Krka) odievaju u crninu, i to za to, sto je Faeton sunčanimi 
koli spao na taj otok i zaglavio. 

Na str. 164. stih 12. 

„S njim iV na njem 11 sto na štit naslika ? 

Stari Špartanci imali su na svojih štitovih naslikane ili napi¬ 
sane rieči: "au~av 3) im zwj-<x$«, to jest: »s njim ili na njem«, — 

sto će reći: ili da se (junak) s njim — sa štitom — kao dobitnik 
povrati, ili da ga na njem — na štitu — mrtva donesu. 

Na str. 164. stih 23—30. 

Kocke prse crvene i biele . . . 

Zastave s hrvatskim grbom, koji ima na bielu polju crvene kocke. 

Rek bi piru svali se vesele . . . 

Čuo sam od stara vojničkoga častnika, koji je dugo služio kod hrvat¬ 
skih regimenata, da Hrvati u ratu, čim doznaju, daje neprijatelj blizu, 
svi započnu pjevati junačke narodne pjesme. Od davna je po svietu 
poznato, da Slaveni, a napose Hrvati, rado pjevaju; a tko je iole za¬ 
virio u njihovo srce, mora priznati, da je dobroćudnost glavno obilježje 
njihova značaja, po poslovici: tko pjeva, zlo ne misli. 

* 

Na str. 167. stih 4 

Groboliku na poljanu 
Prvi put mi noga stanu . . . 

Godine 1836., kad sam se iz Italije vraćao, prvi put vidjeh 
Grobničko polje; ono njegovo kamenje silno se mene dojmilo, i to 
bijaše povod mojoj pjesni. Sve misli, koje me na pogledu toga sve¬ 
toga polja obuzeše, ubilježili u svoj dnevnik, iz kojega se zatim po¬ 
rodi ova pjesan; ona je dakle plod uzhita. 


185 


Na str. 168. stih 3—6. 

I mom srcu- moć sudbine 
Već za dade ranu mnogu . . . 

Kad se iz Italije kući vratih, ne nadjoh drage majke više žive 
— kolera ju zajedno s mojom ujnom života lišila. Sudbina mi ne 
dade, da otca svoga još prije smrti njegove vidim — on umrie, dok 
sam još u Gracu učio filosofiju. Pokoj njihovu prahu ! 



Demeter: Teuta. 

GDJE JE ŠTO. 

O životu i književnom radu Dimitrije Demetra: 

Mažuranić VI.: Dimitrija Demeter. Životopisna crta: 

I. (do god. 1836.). Stradanje Grčke i bieg Grigorija Demetra sa sinovi 
u Ugarsku. Teodor Demeter sa ženom Afratijom (god. 1792.) u 
Zagrebu; sin im Dimitrija rodjen 21. srpnja god. 1811. Helen¬ 
ski patriotizam Dimitrijinih roditelja; kućni odgoj. Dimitrija na 
gimnaziji; novogrčka njegova drama. God. 1827. polazi u filosofiju 
u Gradac; god. 1828. smrt otčeva, oplakana novogrčkom elegijom. 
God. 1829. slušatelj medicine u Beču; dojam dvorskog kazališta 
i hrvatski drugovi. Od god. 1834. slušatelj medicine u Padovi; do¬ 
jam Italije; god. 1836. stiče čast doktora lieČničtva; smrt majke; 
povratak u Zagreb.str. III.—XIV. 

II, (od god. 1836. do god. 1844.) Dimitrija Demeter u kolu Uiraca. 
Prvi svezak »Dramatičnih pokušenja«. Članak o Gunduliću; pje¬ 
sme izvorne i prevedene. Demetrov rad za narodno kazalište 
god. 1839. i 1840.; njegove kazalištne kritike. Glumica Franjica 
Vesel. Demetrovi Članci o poviesti Ilira, kazalištu, O potrebi puč¬ 
koga jezika u knjizi. Pjesan »Grobničko polje« g. 1842. Trage¬ 
dija »Teuta« god. 1844.str. XIV.—XXIX. 

III. (od god. 1844. do god. 1860.) Demetrove novele u: »Iskri«. Li¬ 
breto za Lisinskovu operu: »Ljubav i zloba«. Rad za nar. kaza¬ 
lište od god. 1845.— 1848. »Siidslavische Zeitung«. Demetrov 
trud oko »rječnika juiidičko-političke terminologije« u Beču. Od 
konca god. 1850. kod banske vlade. Libreto za Lisinskovu operu: 
»Porin«. Rad za narodno kazalište od god. 1852. do god. 1855. 
Smrt Franjice Vesel. God. 1857. kazalište pod Freudenreichom; nje¬ 
mačke protivštine. Demetrovi prievodi u »Leptiru« i Vučkovi- 
ćeve tragedije: »Propast srbskoga carstva«. God. 1860. konac 
njemačkih kazalištnih predstava .... str. XXIX.—XXXXIV. 

IV. (od god. 1860. do smrti Demetrove god. 1872.) Novo doba narod¬ 
nog kazališta; Demeter dramaturg. God. 1864. prva predstava 
»Teute«. Od godine 1864. do 1868. Demeter artistični ravnatelj 
kazališta. Početkom god. 1870. uredjuje »Hrvatski Sokol«; njegova 
težka bolest. Demetrova smrt (23. lipnja god. 1872.) i pogreb uz 
počasti od kazališta i književnika.str. XXXXIV.—LI. 

V. Osoba Demetrova. Vještina i oštroumnost dramaturžka; blagost i 
dobrotvornost prema članovom kazališta. Uspomena na nj u rodu 
i narodu.str. LI.—LIII. 

* 

Marković Fr.: O Demetrovoj »Teuti« i »Grobničkom polju«: 

Teuta: I. Načela pjesnikova o uporabi povjesti za tragediju. Njegova 
preradba povjestnih dogadjaja, koji su podloga u »Teuti«, i povje- 
stnoga lika Teutina i Dimitrova. Pjesnikom domišljeni lik Srdo- 
vlada i Cviete.str. LIV.—LX. 

II. Triteuta i Pinez protivnici Teutini i Dimitrovi istom prema 
koncu »Teute«.str. LX.—LXVI. 

III. Tragičnost Dimitra i njegov »udes«; Teutina i pučka nepostoja- 

janost; Teuta središte tragedije .str. LXVI.—LXXI. 

IV. Vještina pjesnikova u dramatičkom slogu, u crtanju značaja i u 

dikciji.str. LXXI.—LXXIV. 

Grobničko polje: I. Osobiti sastav pjesni; prednosti njena sloga; 
utjecaj Byrona.str. LXXV.—LXXX. 

II. Pjesan »Grobničko polje« prama povjesti; velika vriednost ove 

pjesni.str. LXXXI.-LXXXV. 

* 

Matica Hrvatska : Pripomenak o izdanju Demetrove »Teute« i 
»Grobničkoga polja«.str. LXXXVII.—LXXXVIII. 

Demeter Dimitrija: 

Teuta. Tragedija u pet čina .str. 1.—149. 

Grobničko polje. Pjesan.str. 131. —168. 

* 

Iz pjesnikovih opazaka »Teuti« i »Grobničkom polju«. 

Teuta.str. 169.—177. 

Grobničko polje .str. 177.—185. 

